
ALKUSANAT TOISEEN PAINOKSEEN 


ja J uomen Marsalkan, vapaaherra C. G. Manner- 

SN Ny heimin elämäntyö liittyy ratkaisevasti ja erot- 
SSS S tamattomasti maamme itsenäisyyden saavutta- 
miseksi ja säilyttämiseksi käytyihin taisteluihin, vapaan 
Suomen alkutaipalella suoritettuun valtiollisten olojen 
vakaannuttamiseen ja kehittämiseen sekä kahden viime 
vuosikymmenen yhteiskunnalliseen rakennustyöhön. Tä- 
mä elämäntyö on mittasuhteiltaan ja merkitykseltään 
niin suuri, että sen pintapuoliseenkin ja ääriviivaiseen 
kuvaamiseen ryhtyminen tuntuu uskalletulita Mutta 
tämän laajoille piireille kirjoitetun kirjan tarkoituksena 
onkin vain koettaa tuoda Suomen Marsalkka lukijaa 
lähemmäksi sellaisena kuin hän elää keskuudessamme. 
Jos se siinä onnistuu, on se täyttänyt koko tehtävänsä. 
Työssäni olen saanut arvokasta apua monilta mar- 
salkka Mannerheimia ja hänen elämäntyötään lähellä 
olevilta henkilöiltä. Erityisesti haluan kiittää kenraali- 

majuri H. Kekonia, ministeri Georg Gripenbergiä ja 
professori Kaarlo Hildeniä heidän ystävällisestä avustaan. 


Tämän Suomen Marsalkan 75-vuotispäiväksi ilmes- 
tyneen elämäkerran toiseen painokseen on minulla ollut 
tilaisuus tehdä pari täydennystä. Lisäksi olen kirjan 
loppuun liittänyt kuvauksen marsalkan syntymäpäivän 
vietosta. 

Helsingissä, maaliskuun 16. pnä 1943. 


ANNI VOIPIO 


KOLMANNEN PAINOKSEN ILMESTYESSÄ 


Suomen Marsalkan elämäntyön juuri päätyttyä olen 
tähän kirjaan liittänyt luvut, jotka kuvailevat marsalkka 
Mannerheimin ratkaisevaa osuutta kansamme johdatta- 
misessa sodasta rauhan toimiin ja hänen vaiheikkaan 
elämänsä loppuvuosia. Kirjaan on sitä paitsi liitetty 
selostus Suomen Marsalkan viimeisestä matkasta. Sa- 
malla on minulla ollut tilaisuus tarkistaa ja täydentää 
elämäkerran aikaisempia lukuja. 

jättäessäni tämän kirjan Suomen kansan käteen teen 
sen vilpittömästi toivoen, että olisin kyennyt vähäiseltä 
osalta valottamaan suurimman suomalaisen aikalai- 
semme elämäntyötä. Sen varsinainen arviointi jää luon- 
nollisesti historiankirjoittajan tehtäväksi. 

Helsingissä, helmikuun 11. pnä 1951. 


ANNI VOIPIO 


ALKUSANAT 9 
VIIDENNEN PAINOKSEN ILMESTYESSÄ 


Suomen Marsalkan omat muistelmat ovat ilmestyneet 
sen jälkeen, kun tämän elämäkerran neljäs painos jul- 
kaistiin. Tätä viidettä painosta varten olen ne lukenut 
ja niiden perusteella tehnyt joitakin tarkistuksia ja 
täydennyksiä. 

Niin kuin jo edellisten painosten ilmestyessä olen 
tähdentänyt, on tämän kirjan tarkoituksena vain esi- 
tellä Mannerheimin elämänvaiheita ja hänen vertaansa 
vailla olevia palveluksiaan isänmaalle. Hänen elämän- 
työnsä varsinainen arviointi kuuluu historiankirjoitta- 
jalle ja saattaa tapahtua vasta sitten, kun koko siihen 
liittyvä aineisto on tutkittu. 

Helsingissä, kesäkuun 4. pnä 1952. 


ANNI VOIPIO 


MARNINNECESRHEIM-SUKU 


GA a E HENKILÖT, joitten elämäntyö on ollut 
è) 2 


& tavallista mittavampi, ja erittäinkin ne, jotka 
J ovat tehneet jotakin ainoalaatuista oman kan- 
sansa tai ihmiskunnan parhaaksi, herättävät kysymyk- 
sen: »Mistä heidän suuret lahjansa ja ominaisuutensa 
ovat peräisin?» Monesti teemme tämän kysymyksen 
vastausta saamatta. Monen suurmiehen suvussa taas 
voimme osoittaa piirteitä, jotka hänessä ovat ko- 
honneet sellaiseen voimaan, että hän on kyennyt 
suorittamaan tavallisuudesta poikkeavan elämäntyön. 

Usean merkkimiehen suvussa tavataan varhaisemmissa- 
kin polvissa miehiä, jotka ovat piirtäneet nimensä aika- 
kirjoihin. 

Suomen Marsalkka Mannerheimin suku on niitä, 
jotka jo useassa polvessa ovat synnyttäneet merkki- 
miehiä. Siitä on lähtenyt eritoten huomattavia valtio- 
miehiä ja kulttuurihenkilöitä. Marsalkan esi-isien jou- 
kossa on myös sotureita, muttei sotapäälliköitä. Suvun 
maineikkaimmasta jäsenestä, Gustaf Mannerheimista, 
voidaan sanoa, että hänessä ikään kuin yhtyivät ne 
ominaisuudet, jotka ovat säilyttäneet esi-isien nimet 
jälkipolville. Hän oli sekä valtiomies että tiedemies, 
yhteiskunnallinen uudistaja ja ennen kaikkea sukunsa 
ja kansansa suurin sotilas. Mannerheimille leimaa-anta- 
via piirteitä olivat harvinaisen elävä kunnian- ja vel- 
vollisuudentunto sekä suuri työteliäisyys. 


Mannerheimien nimi liittyy sekä Ruotsin että Suo- 
men historiaan. Suku oli jo puolitoista vuosisataa elä- 
nyt Ruotsissa ennen kuin eräs sen jäsen, vapaaherra 
Carl Erik Mannerheim 1700-luvun lopulla siirtyi maa- 
hamme. Suomen ensimmäinen Mannerheim suoritti, 
niin kuin kohta näemme, valtiomiehenä merkittäviä ja 
suorastaan ratkaisevia palveluksia uudelle isänmaalleen. 
Hänen jälkeläisensä suoraan alenevassa polvessa oli 
Suomen Marsalkka Mannerheim, tähänastisen histo- 
riamme verrattomasti uljain henkilöhahmo. 

Suvun vaiheita voimme seurata kolmen vuosisadan 
taakse. Alkuperältään Mannerheim-sukua on arveltu 

hollantilaiseksi, ja tätä otaksumaa on viimeaikainen 
tutkimus yhä vahvistanut, joskin ensimmäinen Ruotsin 
Mannerheim olisi saattanut myös olla joku niitä myö- 
häisen hansakauden kauppiaita, jotka Pohjois-Saksasta 
lähtivät Itämeren toisilta rannoilta hankkimaan uusia 
toimintamahdollisuuksia. 

Etsiessämme Mannerheim-suvun kantaisää pää- 
dymme Gävlen rannikkokaupunkiin Ruotsiin 1600- 
luvun puolimaissa asettuneeseen kauppiaaseen Henrik 
Marheiniin. Hänen elämänvaiheensa ennen vuotta 
1645, josta lähtien hän toimi Gävlessä kauppiaana, ovat 
tuntemattomat. Emme tiedä hänen syntymävuottaan 
emmekä liioin sitä, milloin ja mistä syystä hän oli 
muuttanut vieraaseen maahan. Aikakirjat kertovat, että 
hän sai porvarioikeudet vuonna 1651. Hän näyttää 
olleen pystyvä mies, joka liiketoimiensa ohella harrasti 
vuorityötä ja oli monissa luottamustehtävissä. Niinpä 
hän oli mm. kaupunginneuvostossa sekä kaksikomppa- 
niaisen porvarikaartin ensimmäisen komppanian kap- 
teeni. Vuonna 1659 hän muutti Ruotsin ensimmäisen, 
Palmstruchin perustaman pankin kirjanpitäjäksi Tuk- 
holmaan ja kuoli siellä vuonna 1667. Gävlessä hän 
oli mennyt naimisiin Margareta Olavintytär Gammalin 
kanssa. Täten hän joutui sukulaisuussuhteisiin kaupun- 
gin huomatuimpien perheitten kanssa. 

Jo Henrik Marheinin nuorin poika, Gävlessä vuonna 
1654 syntynyt Augustin, saavutti aseman valtion virka- 
miehenä, valtion tilojen hoitajana. Hän oli aluksi kreivi 
Carl Gustaf Oxenstiernan tilojen hoitajana Virossa, 

ja kun tilat reduktiossa peruutettiin valtiolle, hän 
vuokrasi ne. Kovin pitkäksi hänen Virossa olonsa ei 
kuitenkaan muodostunut, sillä vuonna 1693 hän muutti 
takaisin emämaahan vuokraten Upplannissa pari kruu- 
nulle kuuluvaa säteritilaa. Samana vuonna hänet aate- 
loitiin luultavasti ansioistaan valtion tilojen hoitajana ja 
suku merkittiin Ruotsin ritarihuoneeseen numerolla 
1260 Mannerheim-nimisenä. Nimen alkuosa oli 1600- 
luvulla yleisesti käytännössä aatelisnimien aineksena. 
Loppuosa taas oli uudelle aatelismiehelle varsin tuttu, 
sillä sekä hänen isäänsä että häntä kutsuttiin usein Mar- 
heimiksi. Augustin Mannerheim kuoli omistamallaan 
Vrän tilalla vuonna 1732. 

Augustin Mannerheimilla ja hänen puolisollaan Anna 
Elisabeth Oldermanilla oli neljä poikaa, jotka kaikki an- 
tautuivat sotilasuralle ja palvelivat tykistössä. Mar- 
salkka Mannerheimin suonissa oli siis sotilasverta jo 
kahden vuosisadan takaa. Toinen Augustin Manner- 
heimin tyttäristä, Anna Mannerheim, solmi avioliiton 
eversti Jakob Schaefferin kanssa. Eversti Schaeffer 
aateloitiin ja hän otti tällöin nimekseen Ehrensvärd. 
Anna Mannerheim oli näin ollen Ruotsi-Suomen his- 
toriaan nimensä piirtäneen Ehrensvärd-suvun kanta- 
äiti. Tästä avioliitosta syntyi sotamarsalkka, kreivi Au- 
gustin Ehrensvärd, sukunsa huomatuin edustaja, Via- 
porin eli Suomenlinnan perustaja ja rakentaja. Myös 
tunnetussa Cronstedt-suvussa on samaa verta kuin 
Mannerheim-suvussa; Anna Elisabeth Oldermanin vel- 
jekset aateloitiin näet monista ansioistaan ja näin saivat 

alkunsa sekä kreivillinen että vapaaherrallinen Cron- 
stedt-suku. 

Augustin Mannerheimin kaksi nuorinta poikaa kuu- 
luvat tämän kuvauksen puitteisiin. Gustaf Henrik oli 
ensimmäinen poliittisessa elämässä esiintynyt Manner- 
heim. Sukunsa päämiehenä hän oli vuosien 1740—1741 
valtiopäivillä, joilla päätettiin aloittaa sota Venäjää vas- 
taan. Hän, silloinen kapteeni, kuului innokkaimpiin 
sodan kannattajiin, mutta toisaalta hän myös tarmok- 
kaasti edisti puolustusvalmisteluja, perustipa omalla kus- 
tannuksellaan Gotlantiin tykistöpataljoonan. Myöhem- 
min hänestä tuli Taalain rykmentin komentaja ja ken- 
raalimajuri. Hän kuoli vuonna 1777. 

Gustaf Henrik Mannerheimin veljestä, vuonna 1706 
syntyneestä Johan Augustin Mannerheimista polveu- 
tuvat kaikki suvun myöhemmät haarat. Opiskeltuaan 
aluksi muutamia vuosia lakitiedettä Upsalan yliopistossa 
hän siirtyi sotilasuralle, millä veli tasoitti hänen tietään. 
Johan Augustin palveli armeijassa vuoteen 1761, jolloin 
hän erotessaan sai everstin nimen, kunnian ja arvon». 
Hän oli vuonna 1747 mennyt naimisiin everstiluutnantti 
Lorentz Niklas Söderhielmin tyttären Helena Marian 
kanssa. Apen harjoittama vuoritoimi houkutteli vävy- 
poikaakin. Loppuikänsä hän toimi maanviljelijänä Sö- 
dermanlannista ostamassaan historiallisessa Tärnön kar- 
tanossa. Hän kuoli vuonna 1778. 

Nämä Mannerheim-veljekset korotettiin vapaaher- 
roiksi. Vuonna 1768 kenraalimajuri Gustaf Henrik 
Mannerheim anoi itselleen ja veljelleen vapaaherran 

arvoa. Siihen aikaan ei tällainen anomus ollut lainkaan 
harvinainen ilmiö. Kuningas suostuikin pyyntöön »ot- 
taen huomioon mainitun kenraalimajurin 50-vuotisen 
uskollisen palveluksen ja aina osoitetun rehellisen ja 
kiitettävän toiminnan». Kuitenkin vasta vuonna 1776 
vapaaherrallinen Mannerheim-suku merkittiin Ruotsin 
ritarihuoneeseen, missä se vapaaherrallisena sai nume- 
ron 277. 

Johan Augustin Mannerheimilla ja hänen puolisollaan 
oli kolme poikaa. Vanhin, Lars Augustin, otti jo Kus- 
taa III:n aikana huomattavalla tavalla osaa valtiolliseen 
elämään kuuluen vastustuspuolueen miehiin. Vanhan 
hallitussuunnan syrjäyttämisessä hänellä ns. »Manner- 
heim-klubim» sieluna oli merkittävä osuus, ja perustus- 
lakivaliokunnan puheenjohtajana hän vaikutti Ruotsin 
uuden hallitusmuodon laatimiseen. Vallankumouksen 
jälkeen hänestä tuli oikeusasiamies, ja tähän korkeaan 
virkaan hänet valittiin yhä uudelleen, kunnes hän 75 
vuoden ikäisenä vuonna 1823 vetäytyi syrjään saaden 
säädyiltä kunniaeläkkeen tunnustukseksi ansiokkaasta 
toiminnastaan. Hän kuoli lähes 90 vuoden ikäisenä jät- 
tämättä miespuolista perillistä. Hänen nuorempi vel- 
jensä, vuonna 1826 kuollut majuri, vapaaherra Gustaf 
Johan Mannerheim oli Ruotsiin jääneen sukuhaaran 
kantaisä. Tämä haara sammui Valparaisossa asuneen 
merikapteenin, vapaaherra August Mannerheimin kuol- 
lessa vuonna 1946. Veljeksistä nuorimmasta, v. 1759 
Taalainmaalla Nisshyttanin ruukillasyntyneestä Carl Erik 
Mannerheimista, polveutuu suvun suomalainen haara. 

Vanha sukumuotokuva osoittaa Suomen ensimmäisen 
Mannerheimin olleen ulkomuodoltaan uljas ja ryhdikäs 
mies. Hänen piirteistään — korkea, kaareva otsa, tuu- 
heitten kulmakarvojen alla älykkäät, terävät silmät, ko- 
mea suora nenä — voidaan lukea eräitä luonteenomi- 
naisuuksia, jotka ilmenivät myös hänen määrätietoisessa 
ja suorastaan ratkaisevaa laatua olleessa toiminnassaan 
uuden isänmaansa hyväksi. 

Vapaaherra Carl Erik Mannerheim oli hänkin sukunsa 
perinteille uskollisena aluksi sotilas. Opiskeltuaan Upsa- 
lan yliopistossa jonkin aikaa kansliatutkintoa varten hän 
äkkiä keskeytti lukunsa liittyäkseen kornettina nimen- 
omaan Suomen puolustusta varten värvättyyn »Kunin- 
kaallisen Majesteetin kevyeen rakuunajoukkoons. Kui- 
tenkin vasta vuonna 1783 hän siirtyi Suomeen tullen 
Turun läänin jalkaväkirykmentin alimajuriksi. »Harvi- 
nainen onni, jota moni kadehti», hän itse sanoi harp- 
pauksestaan luutnantista majuriksi vain 23 vuoden ikäi- 
senä. 

On luultavaa, että Carl Erik Mannerheim jo Suomeen 
tullessaan kuului vastustuspuolueen miehiin, kuten 
hänen veljensä Lars Augustinkin. Sen vuoksi on myös 
ymmärrettävä hänen osuutensa Anjalan liittoon. Hänet 
tuomittiin kuolemaan, mutta armahdettiin, koska kunin- 
kaan tarkoitus oli »rangaista muutamia, mutta pelottaa 
monia». Sotilasura oli joka tapauksessa nyt lopussa. 
Kun Mannerheimilla ei ollut enää mitään ylenemisen 
mahdollisuuksia, hän pyysi ja sai eron armeijasta 1790- 
luvun puolimaissa. 

Mannerheim ei kuitenkaan sotilasuran katkettua pa- 
lannut emämaahan Ruotsiin. Hän oli mennyt kihloihin 
Turun läänin maaherran, kenraalimajuri Ernst Gustaf 
von Willebrandin ja Vendla Gustava von Wrightin tyt- 
tären Vendla Sofia von Willebrandin kanssa. Häät vie- 
tettiin vuonna 1796 ja vapaaherra Mannerheim vei 17- 
vuotiaan vapaaherrattarensa edellisenä vuonna Turun 
läheltä Askaisista ostamaansa suureen, uljaaseen, jo 
keskiajalta peräisin olevaan Louhisaaren kartanoon. 
Tästä avioliitosta syntyi kolme poikaa, joista vanhin 
jatkoi sukua kahden nuoremman kuollessa naimatto- 
mina. Näistä kahdesta mainittakoon, että he kumpikin 
olivat Suomen Pankin johtajia ja senaattoreita. Vanhim- 
paan poikaan, josta tuli Viipurin hovioikeuden ensim- 
mäinen presidentti, palaamme kohta. 

Kauniissa kodissaan Mannerheim ja hänen puolisonsa 
elivät muutamia vuosia rauhallista maalaiselämää. Carl 
Erik Mannerheim on näistä vuosista itse sanonut, että 
hän vietti viloisen ja onnekkaan ajan täysin välinpitä- 
mättömänä kaikista valtiollisista tapahtumista». Mutta 
kohtalolla oli hänen varalleen suuri tehtävä: hänestä tuli 
maamme huomattavimpia valtiomiehiä Venäjän vallan 
alkuaikoina. 

Onnettomasti päättynyt vuosien 1808—1809 sota 
erotti Suomen monivuosisataisesta yhteydestään Ruot- 
siin ja maamme liitettiin Venäjän valtakuntaan. Sodan 
jäljet tuntuivat kaikkialla ja maan tulevaisuus näytti 
synkältä ja epävarmalta. Nyt tarvittiin miehiä, jotka 
uskalsivat esiintyä oikeuksiemme puolesta uusien, vie- 


Tuleva Suomen Marsalkka äitinsä sylissä. 





sess 


Mannerheim-sisarukset: vasemmalta Johan ja Carl, hänen edessään August, 
Sophie, Annicka, hänen edessään istumassa Eva, oikealla Gustaf. 

raitten vallanpitäjien edessä. Kysyttiin niitä, joilla oli 
taitoa ja kykyä turvata Suomen länsimainen yhteiskunta- 
järjestys, oikeuslaitos ja sivistys. 

Turun läänin aateliston edustajana Mannerheim kuu- 
lui lähetystöön, joka jo sodan aikana matkusti Pietariin 
keisarin luo. Puheenjohtajana hän sai lähetystön enem- 
mistön yhtymään siihen mielipiteeseen, ettei lähetystö 
voinut edustaa Suomen kansaa eikä päättää sen nimessä 
ja että keisaria oli pyydettävä kutsumaan koolle lailliset 
valtiopäivät. Porvoon valtiopäivillä vuonna 1809 Man- 
nerheim esiintyi ritarihuoneen ensimmäisenä miehenä. 
Hänen vaikutustaan asiain käsittelyyn lisäsivät hänen 
sujuva esiintymisensä ja hyvä puhetaitonsa. 

Muututtuaan täten kartanonomistajasta valtiomie- 
heksi Mannerheim puolitoista vuosikymmentä toimi jul- 
kisessa elämässä. Hänen nauttimaansa arvonantoa todis- 
taa, että hänet valittiin vuonna 1809 vastaperustettuun 
maan korkeimpaan hallintoelimeen, hallituskonseljiin, 
missä hän toimi kansliatoimituskunnan päällikkönä. 
Hänen nimensä liittyy myös Suomen Pankin perustami- 
seen. Vuonna 1816 hänet nimitettiin Turun ja Porin 
läänin maaherraksi. Hallitusmiehenä ja maaherrana hä- 
nen harrastuksensa kohdistuivat sosiaalisiin parannuk- 
siin, seikkoihin, joihin hänen suuri pojanpojanpoikansa 
vähän toista sataa vuotta myöhemmin mitä merkittävim- 
mällä tavalla puuttui. Vuonna 1820 hänet uudelleen kut- 
suttiin hallituskonseljiin, joka oli saanut senaatin nimen 
ja siirretty Helsinkiin. Kun senaatin molemmille osas- 
toille, talousosastolle ja oikeusosastolle, kaksi vuotta 


2 — Voipio, Suomen Marsalkka 

myöhemmin määrättiin oma varapuheenjohtajansa, tuli 
hänestä talousosaston varapuheenjohtaja ja siis tämän 
tärkeän hallitustehtävän ensimmäinen hoitaja. Hänen 
toinen kautensa maan hallituksessa ei muodostunut yhtä 
mutkattomaksi kuin ensimmäinen, sillä jo nyt alkoi 
näkyä merkkejä, jotka osoittivat venäläisten haluavan 
päästä sekaantumaan maan asioihin. Väsyneenä ja hal- 
litustoimiin kyllästyneenä Mannerheim vuonna 1825 
pyysi eroa ja sai sen seuraavan vuoden alkupuolella. Vii- 
meiset elinvuotensa hän vietti Louhisaaressa. Hän kuoli 
Turussa vuonna 1837. 

Mannerheimin ura oli loistava. Hän oli saanut huo- 
mattavaa tunnustusta keisariltakin; niinpä hänet vuonna 
1824 korotettiin kreivilliseen säätyyn. Suku oli vuonna 
1818, jolloin Suomen ritarihuone perustettiin, merkitty 
siihen vapaaherrallisena sukuna numerolla 18. Kreivil- 
lisenä se sai numeron 8. Kreivin arvo periytyy isältä 
pojalle siten, että vanhin poika on kreivi; nuoremmat 
ovat vapaaherroja. 

Ensimmäinen Suomessa syntynyt Mannerheim oli 
kreivi Carl Gustaf Mannerheim, joka näki päivänvalon 
Louhisaaressa vuonna 1797. Tultuaan 16-vuotiaana yli- 
oppilaaksi hän ryhtyi opiskelemaan Turun yliopistossa 
lakitiedettä. Vuonna 1819 hän tuli auskultantiksi Turun 
hovioikeuteen ja väitteli samana vuonna filosofiantohto- 
riksi. Virkauransa hän aloitti Suomen asiain komitean 
sihteerinä Pietarissa. Komitean lakkauttamisen jälkeen 
vuonna 1826 hän jäi ministerivaltiosihteerin, kreivi Reh- 
binderin sihteeriksi ja oli samalla yliopiston kanslerin 

sihteerinä. Vuonna 1833 hänet nimitettiin Vaasan lää- 
nin ja jo seuraavana vuonna Viipurin läänin maaherraksi. 
Kun Viipuriin vuonna 1839 perustettiin hovioikeus, tuli 
hänestä sen ensimmäinen presidentti. Hänen elämänsä 
päättyi vuonna 1854. 

Presidentti Mannerheim oli, niin kuin isänsäkin, hor- 
jumattoman isänmaallinen mies. Jos venäläiset vallan- 
pitäjät perustaessaan Viipuriin hovioikeuden olivat kuvi- 
telleet saavansa siitä mahtikäskyjensä nöyremmän nou- 
dattajan kuin Turun hovioikeus oli ollut, niin he 
erehtyivät, sillä jo hovioikeuden vihkiäisjuhlassa presi- 
dentti Mannerheim lausui toivovansa, että Viipurin 
hovioikeus, Turun tavoin, »myös saavuttaisi kansalais- 
ten kunnioituksen ja luottamuksen). 

Presidentti Mannerheimin harrastukset olivat moni- 
naisia ja kohdistuivat mm. suomenkieleen. Tämä har- 
rastus oli kuitenkin pikemminkin käytännöllisten näkö- 
kohtien sanelema eikä sille pohjalle perustuva, miltä 
varsinainen suomalaisuusliike on lähtenyt. Hänen 
esityksestään hallitsija hyväksyi yliopiston konsistorin 
ehdotuksen suomenkielen professorinviran perustami- 
sesta Helsingin yliopistoon. Ensimmäiseksi suomen- 
kielen professoriksi nimitettiin vuonna 1850 Matias 
Aleksanteri Castrén. Mannerheim teki myös ehdotuk- 
sen suomenkielen käyttämisestä tuomioistuimissa ja vi- 
rastoissa. »Suomen talonpoikaisväestö on iäti siunaava 
nimeäni, sen tiedän ainakin itse, ja se on katoamaton 
palkinto», kirjoitti Mannerheim puolisolleen tästä aloit- 
teestaan, joka valitettavasti ei kuitenkaan toteutunut. 

Suomenkielen harrastustaan hän osoitti myös liittymällä 
Viipurin Suomalaisen Kirjallisuuden Seuraan ja otta- 
malla vastaan sen puheenjohtajan toimen. 

Kuuluisuutensa kreivi Carl Gustaf Mannerheim saa- 
vutti aivan toisella alalla kuin sukunsa varhaisemmat 
edustajat, nimittäin tiedemiehenä, hyönteistieteilijänä, 
nimenomaan kovakuoriaisten tutkijana. Luonnontieteel- 
liset harrastuksensa hän kenties oli perinyt isältään, joka 
opiskeluaikanaan Upsalan yliopistossa oli kuunnellut 
Linnen luentoja. Hänellä oli varoja ja hän saattoi kus- 
tannuksista välittämättä kartuttaa kirjastoaan ja kokoel- 
miaan. Hän oli kosketuksissa monien ulkomaalaisten 
tutkijain kanssa. Vuosien varrella hänelle kertyi ko- 
koelma, jossa oli noin 20.000 kovakuoriaislajia sekä run- 
saasti muita hyönteisiä, yhteensä noin 100.000 numeroa. 
Tämä Mannerheim-kokoelma on Helsingin yliopiston 
entomologisessa museossa, jonne se ostettiin kerääjänsä 
kuoleman jälkeen 8.000 ruplasta. Venäläiset tiedemie- 
het tunsivat tämän arvokkaan kokoelman, ja sortovuosien 
aikana se yritettiinkin siirtää Pietarin keisarillisen tiede- 
akatemian museoon. 

Mannerheim ei ollut vain keräilijä. Hänen käsistään 
on lähtenyt nelisenkymmentä tieteellistä teosta, joista 
ensimmäinen ilmestyi latinankielisenä vuonna 1823. 
Merkittävimpänä pidetään vuonna 1830 julkaistua »Pré- 
cis Pun nouvel arrangement de la famille des Braché- 
lytres» -nimistä teosta. Hänen tutkimuksensa herättivät 
suurta huomiota tieteellisessä maailmassa ja hänet valit- 
tiin jäseneksi moniin suomalaisiin ja ulkomaisiin tieteel- 

lisiin seuroihin. Hänen saamistaan tieteellisistä kunnian- 
osoituksista mainittakoon, että hänet vuonna 1840 pro- 
movoitiin Helsingin yliopiston lainopin kunniatohto- 
riksi. Mannerheim-suvun toinen huomattava tiedemies 
oli presidentti Mannerheimin pojanpoika, tämän ku- 
vauksemme kohde, joka tutkimusmatkailijana hankki 
itselleen kunnioitetun nimen tieteen maailmassa. 

Presidentti Mannerheim oli naimisissa everstiluut- 
nantti Carl Constantin von Schantzin ja Caroline Lovise 
Weissman von Weissensteinin tyttären Eva Vilhelmina 
von Schantzin kanssa. Tästä avioliitosta syntyi vuonna 
1835 Carl Robert Mannerheim, marsalkka Mannerhei- 
min isä. Carl Robertin sisaruksista mainittakoon Anna 
Maria, joka vuonna 1863 meni naimisiin professori, 
vapaaherra Adolf Erik Nordenskiöldin kanssa. 

Kreivi Carl Robert Mannerheim oli kaunis, älykäs ja 
loistavalahjainen mies. Hän ei kuitenkaan seurannut 
isiensä jälkiä: hänestä ei tullut sotilasta, ei valtiomiestä, 
virkamiestä eikä tiedemiestäkään. Mutta omalta koh- 
daltaan hän toi uuden piirteen Mannerheim-sukuun, 
sillä hänellä oli kirjallistaiteellisia taipumuksia ja har- 
rastuksia. Heine ja Musset olivat hänen lempirunoili- - 
joitaan. Heinen »Laulujen kirjan» hän käänsi ruotsiksi- 
kin julkaisten sen salanimellä. Hänen kynästään lähti 
paitsi käännöksiä myös omintakeisia runoyrityksiä sekä * 
lukematon joukko tilapäisrunoja. Ylioppilasaikanaan 
hän kirjoitti päivän poliittisia tapahtumia sivuavan näy- 
telmän saaden siitä kuitenkin ikävyyksiä, sillä hänet ero- 
tettiin puoleksi vuodeksi yliopistosta. 

27-vuotias kreivi Mannerheim solmi avioliiton Fis- 
karsin ja useitten muitten huomattavien teollisuuslaitos- 
ten omistajan, vuorineuvos Johan Jakob von Julinin ja 
Charlotta Ottiliana Jägerskiöldin tyttären, Fiskarsissa 
vuonna 1842 syntyneen Hedvig Charlotta Helena von 
Julinin kanssa. Uljaat häät pidettiin Fiskarsissa uuden- 
vuodeniltana 1862 Suomen huomatuimpien henkilöitten 
läsnäollessa. Eräs mukanaollut, sittemmin Oulun läänin 
maaherraksi tullut Otto Nyberg kuvailee niitä kirjees- 
sään: »Puheensorina hiljenee. Häävieraat sulloutuvat 
vielä lähemmäksi toisiaan — tie avataan ja hääsaattue 
astuu esiin. Ensimmäisenä tulee nuori Julin taluttaen 
morsianta, sitten sulhanen setänsä rinnalla ja viimein 
loputon määrä morsiustyttöjä ja -poikia. Pyylevä pappi 
lukee lukunsa, ja niin Helena Julinista on tullut kreivi- 
tär Mannerheim. — Tarjoillaan samppanjaa, kumarrel- 
laan ja onnitellaan, juodaan, pidetään puheita, hurra- 
taan.» Vihkiäisiä seurasivat tanssiaiset ja morsiusneitojen 
»hissaamineny: heitä kannettiin ympäri tuolissa. Tuoli 
särjettiin sitten tuhansiksi kappaleiksi, »vaikka vuorineu- 
voksetar olikin hiukan happamen näköinen», ja palaset 
annettiin muistoksi herroille. Seuraavana päivänä juh- 
lat jatkuivat vielä päivällisin ja tanssiaisin. — Kreivi 
Carl Robert Mannerheimin ja Helena von Julinin avio- 
liitosta syntyi seitsemän lasta. Näistä kolmas järjestyk- 
sessä oli Louhisaaressa kesäkuun 4. pnä 1867 päivän- 
valon nähnyt Carl Gustaf Emil Mannerheim, josta tuli 
Suomen Marsalkka. 

Jäätyään leskeksi vuonna 1881 kreivi Mannerheim 

möi Louhisaaren sisarelleen Vilhelminalle ja levottoman 
taiteilijaluonteensa houkuttelemana vietti vuosikausia 
ulkomailla. Pysyvästi hän asettui kotimaahan vasta täy- 
tettyään 50 vuotta. Hänestä tuli nyt liikemies. Perus- 
tamaansa Systema-nimistä liikettä hän hoiti tarmok- 
kaasti soveltaen liiketoimiin perimänsä työkyvyn ja jär- 
jestelytaidon. Pariisissa hän meni uudelleen naimisiin. 
Hänen toinen puolisonsa oli senaattori, kenraali, vapaa- 
herra Johan Mauritz Nordenstamin tytär, hovineiti 
Sofia Nordenstam. Sukunsa päämiehenä kreivi Man- 
nerheim otti osaa useihin säätyvaltiopäiviin ja sai vuonna 
1876 kamarijunkkarin arvon. Hän kuoli vuonna 1914. 

Mannerheim-suvusta puhuttaessa muistettakoon, että 
siihen on myös naispuolelta tullut sukuja, joitten jäsenet 
ovat syntyperänsä, kykyjensä ja ansioittensa perusteella 
kohonneet merkittäviin asemiin yhteiskunnassa. Suo- 
men Marsalkan esi-isät ovat suurimmalta osaltaan olleet 
suomalaisten, ruotsalaisten ja baltilaisten aatelissukujen 
jäseniä. Äidin puolelta on esivanhemmissa myös suo- 
malaista porvaristoa ja talonpoikia. Hänessä oli lisäksi 
englantilaista ja skotlantilaista verta. 

Muutama sana siitä rikkaasta veriperinnöstä, minkä 
Suomen Marsalkka oli saanut äidiltäänkin. Kreivitär 
Helena Mannerheim oli, kuten mainittiin, syntyisin von 
Julin. Julinit kuuluvat niihin Suomessa tärkeätä osaa 
esittäneisiin sukuihin, joitten ensimmäinen edustaja 
maassamme oli Ruotsin vallan aikana muuttanut Poh- 
janlahden tälle puolelle. 

Västeräsissa vuonna 1752 syntynyt John Julin asettui 

vuonna 1782 apteekkariksi Uuteenkaarlepyyhyn, ja hä- 
nestä polveutuvat Julin ja von Julin-suvut, joista on läh- 
tenyt useita huomattavia teollisuusmiehiä. Vähän myö- 
hemmin Julin muutti apteekkariksi Ouluun ja siirtyi 
sieltä vanhoilla päivillään Turkuun, missä hän osti kau- 
pungin apteekin. Hän kuoli Turussa vuonna 1820. Mie- 
lenkiintoisia ovat hänen vilkkaat luonnontieteelliset har- 
rastuksensa. Jo ennen Suomeen muuttoaan hän oli ar- 
vokkaitten meteorologisten ja mineralogisten tiedonanto- 
jensa nojalla tullut Ruotsin tiedeakatemian tutkijakoke- 
laaksi (vämnessven»). Oulussa hän viljeli näitä harras- 
tuksiaan tutkien eritoten seudun luonnonhistoriaa. Hä- 
nen luonnonhistorialliset kokoelmansa olivat aikoinaan 
suurimmat yksityiset kokoelmat maassamme. Vuonna 
1791 hänet kutsuttiin Ruotsin tiedeakatemian jäseneksi. 
Keisari soi hänelle asessorin arvonimen. 

Asessori Julinin poika, Oulussa vuonna 1787 synty- 
nyt ja vuonna 1853 Helsingissä kuollut vuorineuvos 
Johan Jacob von Julin oli Suomen Marsalkan äidinisä. 
Hän oli monessa suhteessa uranuurtaja ja merkkimies. 
Isä oli määrännyt hänet omalle elämänuralleen. Akate- 
mian apteekkarina Turussa ollessaan hän ryhtyi harjoit- 
tamaan tuonti- ja vientikauppaa ja sen ohessa teollista- 
kin toimintaa. Vuodesta 1822 lähtien hänen nimensä 
liittyy Fiskarsin teollisuuslaitoksiin. Vähän aikaisemmin 
hänen nuori poikansa oli ostanut Fiskarsin suuren teh- 
dastilan kaivoksineen, sulattoineen ja takomoineen. Kun 
poika ei kuitenkaan kyennyt niitä hoitamaan, lunasti isä 
ne itselleen. Kaivos tuotti suuria voittoja ja kun sen 

tuotanto vähitellen alkoi taantua, Julin turvautui uusiin 
teollisuusmahdollisuuksiin perustaen maamme ensim- 
mäisen hienotakomotehtaan, vähän myöhemmin mekaa- 
nisen konepajan sekä ryhtyi sittemmin vielä raudan 
valmistukseen kotimaisesta raaka-aineesta. Maanvilje- 
lyksen ja metsänhoidonkin alalla hän oli uranuurtajia. 
Kansanopetuksen edistämiseksi hän perusti kouluja ja 
hankkiakseen teollisuuslaitostensa virkailijoille ammatti- 
tietoa ja -taitoa hän lähetti heitä opiskelemaan Ruotsiin. 
Teknikoita ja työläisiä hän sitä paitsi hankki maahamme 
Ruotsista ja Englannista. 

Suurisuuntaisten liike- ja teollisuusyritystensä ohessa 
von Julin ehti hoitaa myös monia luottamustoimia. 
Hänen osakseen tuli useita kunnianosoituksia. Vuonna 
1835 hän sai vuorineuvoksen arvonimen ja vuonna 1849 
hänet korotettiin aatelissäätyyn von Julin-nimellä. Tun- 
nuslauseekseen hän otti suomenkieliset sanat: »Toimi, 
Totuus ja Toivo». Hänen kuolemansa johdosta turku- 
lainen lehti Abo Underrättelser kirjoitti mm.: »Yhteis- 
kunta on omistava teollisuutensa historiassa lehden hä- 
nelle, yhdelle ansiokkaimmista pojistaan.» Niin onkin 
tapahtunut. Johan Jacob von Julinin nimi on kunnia- 
sijalla Suomen teollisuuden historiassa. 


GUSTAF MANNERHEIMIN LAPSUUS 


E JA OUHISAARI oli tulevan Suomen Marsalkan 
i [S TA lapsuudenmaailma ja sen keskeisin henkilö oli 

SO Gustaf Mannerheimin äiti, koko ympäris- 
tönsä ihailema ja rakastama kreivitär Helena Manner- 
heim, joka 19-vuotiaana oli tullut Louhisaaren valtijat- 
tareksi. 

Louhisaari on maamme vanhimpia ja uljaimpia her- 
raskartanoita. Sen ensimmäinen tunnettu omistaja oli 
valtaneuvos ja asemies Niilo Hermaninpoika Kurki. 
Kurjen sotilas- ja valtiomiessuvulta Louhisaari 1400- 
luvun puolimaissa yli kolmeksi vuosisadaksi joutui Fle- 

mingeille Niilo Hermaninpojan tyttären mennessä nai- 
misiin Maunu Klaunpoika Flemingin kanssa. Flemin- 
gien suku, jonka jäsenet hankkivat itselleen loistavan 
maineen Ruotsin ja Suomen historiassa sotapäällikköinä 
ja valtiomiehinä, varsinaisesti loi Louhisaaren. Corps 
de logis on Suomen kenraalikuvernöörinä toimineen 
amiraali ja valtaneuvos Herman Klaunpoika Flemin- 
gin 1600-luvun keskivaiheilla rakennuttama. Raken- 
nuksen alkuhistoria on kuitenkin hämärän peitossa: ei 
tiedetä, kuka oli rakennuttanut ensimmäisen holvein luji- 
tetun kerroksen sekä hakkauttanut kellarit sen alle kal- 
lioon. Monet Flemingit huolehtivat Louhisaaren kau- 
nistamisesta. Niinpä »viimeisen rikkaan» Flemingin, 
hovijunkkari Herman Flemingin, kerrotaan erityisesti 
huolehtineen päärakennuksen somistamisesta. Kun 
vapaaherra Carl Mannerheim vuonna 1795 osti Louhi- 
saaren, oli se välillä ehtinyt olla parin muun suvun 
hallussa. 

Flemingien aikana Louhisaari oli laajenemistaan laa- 
jentunut, ‘sillä siihen oli liitetty tila toisensa jälkeen. 
Mannerheimit puolestaan kirjoittivat oman lukunsa 
Louhisaaren vanhaan historiaan. Heillä niin kuin Flemin- 
geilläkin oli runsaasti varoja käyttää kartanon kaunis- 
tamiseen. Erityisesti mainitaan, että ensimmäisen omis- 
tajan puoliso, kreivitär Vendla Sofia Mannerheim 
omisti paljon huolta puistolle ja puutarhalle. Suomen 
Marsalkan vanhempien aikana kartanon puutarha muu- 
tettiin englantilaistyyliseksi. Mutkittelevia käytäviä 
avattiin, kukkaistutuksia siroteltiin sinne tänne, kaivet- 

tiinpa keinotekoinen lampikin. Mannerheimin suvulla 
Louhisaari oli vuoteen 1903, jolloin neiti Vilhelmina 
Mannerheim möi sen talousneuvos Oskar Hannukselle. 

Yhtenä maamme vanhimmista ja uljaimmista histo- 
riallisista kartanoista on Louhisaarella aina ollut oma 
viehätyksensä. Suomen Marsalkan nimen liittyminen 
siihen on antanut sille erityistä hohdetta, ja vuosien 
varrella monet ovat käyneet Louhisaaressa katsomassa 
sitä paikkaa, missä Mannerheim näki päivänvalon ja 
missä hän vietti lapsuutensa huolettomat päivät. Vuosi- 
satamme puolivälissä vanhan kartanon ovet avautuivat 
kaikille niille, jotka haluavat siihen tutustua. Louhi- 
saaresta on tullut suosittu matkailukohde ja miltei py- 
hiinvaelluspaikka. Kävijälle, jolla on avoin silmä nä- 
kemään, se tarjoaakin paljon, sillä vanhoja muistoja on 
kartanossa pieteetillä vaalittu. 

Suomen Marsalkka pistäytyi tuolloin tällöin Louhi- 
saaressa. Hänen huolenpitonsa kohdistui eritoten As- 
kaisten kirkkomaalla olevaan Mannerheimien hautakap- 
peliin, jonka korjaus- ja entistämistöitä 1930-luvulla hän 
henkilökohtaisesti seurasi. Siellä, missä monet hänen 
sukunsa jäsenet nukkuvat viimeistä untaan, hän uskoi 
kerran saavansa leposijan. Paikka oli hänelle varattu. 
Mutta Suomen kansa tahtoi saattaa hänet sinne, mihin 
tuhannet hänen soturinsa on tuotu viimeiseen lepoon: 
Hietaniemen sankarihautaan. 


Gustaf Mannerheim ja hänen sisaruksensa viettivät 
lapsuutensa Louhisaaressa. Heidän mieleensä jäi lähte- 

mättömästi tämä kartano, jonka päärakennuksessa joka 
askelella liikuttiin muistojen parissa. Katto ja seinä- 
maalaukset kertoivat entisten valtiaitten elämänvai- 
heista. Kirkkosalin kattomaalaukset esittivät amiraali 
Klaus Flemingin meritaisteluja ja niitä tuleva sota- 
päällikkö varmaan usein ihastellen katseli. Jännittävää 
oli mennä runsain seinämaalauksin somistettuun Pirun- 
kamariin, jossa aivan. varmasti kummitteli, niin kuin 
rakennuksen monissa käytävissä ja jylhissä kellareissakin. 
Sanottiin Flemingien haamujen niissä liikuskelevan. 

Rakennuksen ympärillä avautui kaunis, suuri puisto 
ja sen takana siinsi merenlahti. Puistokäytävä, joka 
kerran oli Suomen pisimpiä, johti kartanosta kirkkoon. 
Kauempana lainehtivat laajat viliapellot. 


Louhisaaressa kasvoi hellän, ymmärtäväisen ja iloisen 
äidin hoivissa seitsenpäinen sisarusparvi. 

Sisaruksista vanhin oli vuonna 1863 syntynyt Sophie 
Mannerheim. Opiskeltuaan ulkomailla, etupäässä Lon- 
toon kuuluisassa St. Thomas’ Hospitalissa, hän tuli Hel- 
singin yleisen sairaalan kirurgisen osaston ylihoitajaksi. 
Hänen toimestaan laajennettiin sairaanhoitajakursseja 
ja luotiin pohja kautta maailman tunnustusta saavutta- 
neelle sairaanhoitajakoulutukselle. Sairaanhoitajakun- 
nassamme hänellä parin vuosikymmenen ajan oli kiis- 
taton johtajan asema. Kolme vuotta hän oli myös kan- 
sainvälisen sairaanhoitajaliiton johdossa ja toimi vuonna 
1925 Helsingissä pidetyn kansainvälisen sairaanhoitaja- 
kongressin puheenjohtajana. Sen jälkeen hänet valittiin 

liiton kunniapuheenjohtajaksi. Tunnustukseksi ansiois- 
taan hän ensimmäisenä suomalaisena sai sairaanhoita- 
jien korkeimman kansainvälisen kunniamerkin, Punaisen 
Ristin Kansainvälisen Komitean perustaman Florence 
Nightingale-mitalin. Hän kuoli Helsingissä vuonna 
1928. Vapaaherratar Mannerheim oli jalo nainen. Hän 
työskenteli tarmokkaasti yhteiskunnan vähäväkisten 
ja erittäinkin pienten, turvattomien lasten hyväksi. 
Kun marsalkka Mannerheim vapaussodan jälkeen pe- 
rusti lastensuojelujärjestön, vapaaherratar Mannerheim 
hartaasti tuki veljensä aloitetta. 

Vanhin veli oli varatuomari, kreivi Carl Mannerheim. 
Hän suoritti lainopillisen tutkinnon ja antautui pankki- 
alalle. Hänestä tuli yksi Pohjoismaiden Osakepankin joh- 
tajia. Sukunsa perinteille uskollisena hän asettui vastus- 
tamaan venäläistä sortovaltaa ja sai myös kestää menette- 
lynsä seuraukset; hänet karkotettiin maasta vuonna 1903. 
Hän asettui Ruotsiin ja saavutti siellä pian huomatun 
aseman Norrlandsbankenin johtajana.- Hän kuoli vuon- 
na 1915. Hänen leskensä, aikoinaan kuuluisa laulajatar, 
kreivitär Aina Mannerheim, o.s. Ehrnrooth, asuu Tuk- 
holmassa. Pitämällä konsertteja hän sortovuosina keräsi 
varoja synnyinmaansa avustamiseksi. Kreivi Mannerhei- 
min ainoa poika, kreivi Carl Mannerheim kuului vapaus- 
sodan aikana setänsä armeijaan. Hänen poikansa, insi- 
nööri, kreivi Carl Gustaf Mannerheim asuu Helsingissä. 

Sisaruksista kolmas oli marsalkka Mannerheim. Häntä 
vähän toista vuotta nuorempi oli vapaaherra johan 
Mannerheim. Hän omisti aluksi Jokioisten kartanon, 


GUSTAF MANNERHEIMIN LAPSUUS 35 


mutta muutti sitten Ruotsiin. Suurimman osan elä- 
määnsä hän asui siellä. Hän viljeli Grensholmin kau- 
nista tilaa ja toimi pitkät ajat Kramfors Ab:n toimitusjoh- 
tajana. Hän kuoli Ruotsissa vuonna 1934. Avioliitostaan 
Palamona Treschowin kanssa hänellä oli kuusi lasta. 
Ainoa poika, vapaaherra Augustin Mannerheim omis- 
taa nykyisin Grensholmin. Tyttäristä on Evo nai- 
misissa Hallan tehtaiden johtajan Björn Weckmanin 
kanssa. Rouva Weckman on mm. ottanut osaa Suomen 
Punaisen Ristin toimintaan. Kreivitär Eva Manner- 
heim-Sparre on syntynyt vuonna 1870. Hänen taipu- 
muksensa vetivät häntä taiteen alalle. Taidekäsityön 
— eritoten nahkaplastiikan — harjoittajana hän on såa- 
vuttanut arvossapidetyn nimen sekä Suomessa että 
Ruotsissa, josta tuli hänen kotimaansa hänen mentyään 
naimisiin ruotsalaisen taiteilijan, kreivi Louis Sparren 
kanssa. Vuoden 1918 sodan aikana hän innokkaasti 
toimi Suomen hyväksi ja talvisodan 1939—40 kestäessä 
hän miehensä kanssa matkusti Yhdysvaltoihin pitäen 
siellä esitelmiä Suomesta ja veljensä elämäntyöstä sekä 
keräten melkoiset varat taistelevan Suomen avustami- 
seksi. Annicka Mannerheim kuoli Pietarissa ollessaan 
aatelisneitojen oppilaitoksessa Smolnassa. Neljäs Man- 
nerheim-sisaruksista, jonka elämä suurelta osalta kului 
Ruotsissa, oli nuorin, insinööri, vapaaherra August 
Mannerheim, joka kuoli vuonna 1910 37 vuoden ikäi- 
senä. Hänen leskensä vapaaherratar Elsie Manner- 
heim, o.s. Nordenfelt, asuu Höörissä Ruotsissa. Talvi- 
sodan päivistä lähtien hän on uhrautuvasti työskennel- 

lyt miehensä kotimaan hyväksi. Laajoilla matkoillaan 
maassamme hän on perehtynyt oloihin ja avuntarpee- 
seen, jopa oppinut vähän suomenkieltäkin. Monissa raja- 
seudun ja siirtoväen sekä sotainvaliidien ja -orpojen ko- 
deissa hänen nimensä mainitaan hartaalla kiintymyksellä. 

Isänsä toisesta avioliitosta marsalkka Mannerheimillä 
oli sisarpuoli Marguerite, joka oli naimisissa vuonna 
1941 kuolleen, mm. Suomen Punaisen Ristin pääsih- 
teerinä toimineen, tilanomistaja, everstiluutnantti Mi- 
cha&l Gripenbergin kanssa. Vapaaherratar Gripenberg 
asuu nykyisin Ruotsissa. 


Yhtään kuvausta Suomen Marsalkan lapsuudesta ei 
ole julkaistu lainaamatta siihen hänen äitinsä huolestu- 
neita sanoja eräälle ystävättärelle: »Kaikkiin muihin 
lapsiini nähden voin olla levollinen, mutta mitä mahtaa 
tulla Gustafista?» Tuleva sotapäällikkö olikin lapsena 
vilkas ja tulinen, oikea rasavilli — »Villikko» oli perheen 
hänelle antama lempinimi. Hän oli valmis tekemään 
kepposia, mutta yhtä nopeasti hän katui niitä ja tun- 
nusti tekonsa. Hän ei koskaan sallinut toisten joutua 
kärsimään niistä. 

Suomen Marsalkan sisar, kreivitär Eva Mannerheim- 
Sparre on viehättävästi kuvaillut veljensä lapsuutta ja 
kertonut tarinoita hänen varhaisimmilta vuosiltaan. 
Pikku miehen oma-aloitteinen luonne sai hänet pitä- 
mään perhettä alinomaisessa jännityksessä. Kolmi- 
vuotiaana hän sisarensa ristiäisten kunniaksi putosi 
uimahuoneen portailta veteen ja vain hänen tätinsä 

Njezhnskin rakuunarykmentin eversti. 


Aasian-matkalta. »Tie kie- 
murtelee hujan hajan olevien 

välitse — —,» 


Mannerheimin — karavaani 
matkalla Khotaniin. 








Aksun ylimpien virkamiesten parissa — ja Kansun varakuninkaan tarjoamilla 
päivällisillä Tsuo-gung-paon temppelissä Lantshoussa. 

neuvokkuus pelasti hänen henkensä. Kerran — samoin 
kolmivuotiaana — hän päätti kenenkään huomaamatta 
lähteä isäänsä vastaan kuultuaan, että tämä oli tulossa 
kotiin. Hän taivalsi kilometrin toisensa jälkeen laiva- 
rantaan johtavaa tietä. Äiti oli jo alkanut pelätä pa- 
hinta, kun vaunut ajoivat pihaan ja ylpeä pikkumies 
nähtiin istumassa kaikkein parhaimmalla paikalla, kuski- 
pukilla ajajan vieressä. »Etkö sinä pelännyt tien vie- 
ressä olevia lehmiä?» häneltä kysyttiin. »En», oli luja 
vastaus. »Minä sanoin kiltti ammu, kiltti ammu? ja ne 
vain nuuskivat minua» Sisarusten parissa Gustaf 
tämän jälkeen oli sankarin maineessa. 

Gustaf oli leikkien johtaja. Vanha rakennus ja suuri 
puisto tarjosivat lukemattomia tilaisuuksia niihin. Puis- 
toon, puitten siimekseen, Gustaf oli rakennuttanut itsel- 
leen ryöväriluolan, jonka lattiaa peittivät käärmeen- 
nahat ja seiniä koristivat hevosenkallot. Ne, jotka oli- 
vat leikeissä Gustafin puoluelaisia, pääsivät tähän sala- 
peräiseen paikkaan. Toinen puoli, vanhimpaan veljeen 
Carliin liittyneet, sai olla sen ulkopuolella. 

Eräänä kesänä vähän myöhemmin sattui tapaus, joka 
vaikutti järkyttävästi koko Louhisaaren maailmaan. 
Yrittäessään oikein pitkää harppausta navetan ylisiltä 
Gustaf putosi navetan lattialle ja loukkaantui pahasti 
joutuen kauan sairastamaan. Tapaus oli niin vakava, 
että Louhisaaren ajanlasku jaettiin siitä pitäen kahteen 
jaksoon: ennen kuin Gustaf putosi navetan ylisiltä ja 
sen jälkeen. 


Mannerheim-sisarukset saivat ajan oloihin nähden 
3 — Voipio, Suomen Marsalkka 

harvinaisen terveen ja reippaan kasvatuksen, joka ke- 
hitti heidän ruumiinvoimiaan ja lujitti heidän kestä- 
vyyttään. Heidän äitinsä ymmärsi karaistun ruumiin 
ja hyvien hermojen merkityksen. Eräällä Tukholman- 
matkallaan kreivitär Mannerheim oli tutustunut ajan 
uuteen virtaukseen, liikuntakasvatukseen. Kylmät kyl- 
vyt, jouhityynyt ja kovat patjat kuuluivat hänen lastensa 
kasvatukseen. Mannerheimit oppivat uimaan ja rat- 
sastamaan sekä viettämään muutenkin reipasta ulko- 
ilmaelämää. Heidän pukimensa olivat yksinkertaiset. 
Sophie Mannerheimin muistiinpanoista lainattakoon 
tähän pieni ote: »Ne olivat kotikutoista kangasta ja kylä- 
räätälin tai kotiompelijan valmistamia, eivätkä siis var- 
mastikaan vastaisi nykyajan nuorison juhlapukuvaati- 
muksia. Ja suutarin tekemät kengät olivat kömpelöt ja 
raskaat. Mutta vedellä kostutettu tukka kammattuna, 
puhdas nenäliina taskussa ja Nanny-tädin taidokkaasti 
neulomat kirkkaan vaaleanpunaiset tai siniset harva- 
silmäiset sukat jalassa tunsimme itsemme kuitenkin 
oikein hienoiksi ja juhlallisiksi. 

Näin hienoja Mannerheimit olivat jouluna. Niin 
joulu! Sitä vietettiin Louhisaaressa niin kuin suuressa, 
rikkaassa kartanossa ainakin. Sophie Mannerheimin 
muistiinpanot kertovat: »Jouluiltana oli touhua ja lii- 
kettä ison kivirakennuksen kaikissa kolmessa kerrok- 
sessä. Alhaalla keittiössä hallitsi vähän hermostunut ja 
aivan kiihtymyksen vallassa oleva Mamselli. Hänen 
vastuullaan olivat kaikki ruoanvalmistukset, ja vaikka 
emäntä itse oli yksinkertaisuuden ystävä, niin täytyihän 

toki katsoa, että talon arvovalta pysyi järkkymättömänä. 
Oli huolehdittava, että lipeäkala oli todella niin valkeaa 
ja läpinäkyvää, että kreivi, niin kuin edellisenäkin jou- 
luna, voisi kehua sitä parhaaksi, mitä hän milloinkaan 
oli maistanut, että paistettujen perunain ja herneiden 
reunustama kinkku suorastaan suli suussa ja että tortut, 
vaikka niissä oli luumu- ja omenatäyte, olivat kevyitä 
kuin unelmat — — —» 

Joulunviettoon ottivat osaa kartanon alustalaiset per- 
heineen. Kun kutsuvieraat olivat nauttineet ateriansa 
väentuvassa, he saapuivat päärakennukseen yläkerran 
eteishalliin koristetun kuusen ympärille joulujuhlaan. 
»Ujoja olimme aluksi kummallakin puolen. Gustaf-veli 
oli niin kuin tavallisesti vähimmän kaino ja oli pian täy- 
dessä ystävyydessä ja painikamppailussa erään Ivoisista 
olevan pojan kanssa. Sitten isä tarttui ”snickerskan”, suu- 
laan Söderholmskan, käteen, ja kaikki yhtyivät piiriin 
kuusen ympärille. Äidin kaunis ääni kajautti laulun, 
joka sai kasvot säteilemään ja tanssin yltymään. Sekä 
nuoret että vanhat ottivat osaa tanssiin ja joulukuusen 
ystävälliset valot lankesivat työn ja vaivalloisen elämän 
uurtamille kasvoille sekä nuorille silmille ja punaisille 
poskille. Sitten huudettiin jokaista lasta nimeltä ja 
kaikki saivat yhden hyödyllisen lahjan ja yhden hauskan, 
ja kun sitten kahvi oli tarjottu vanhemmille ja lisätilkka- 
nenkin juotu, koitti se kauan odotettu ja kaivattu hetki, 
jolloin kuusesta ryöstettiin makeiset. — — Kun merkki 
annettiin, hyökkäsi koko lauma kuusen kimppuun kuin 
pienet villit, kaatoi ja ryösti sen typötyhjäksi. Sen 

jälkeen kaadettiin vielä tynnyrillinen omenia lattialle, 
lapsijoukko syöksyi omenien kimppuun ja jokainen 
otti, minkä kerkisi» Alustalaisten lähdettyä tuli vasta 
oman perheen joulujuhlan ja -lahjojen vuoro. Iloista 
joulunviettoa jatkui vielä pyhienkin jälkeen vierailujen 
merkeissä. Joulunaika päättyi oikeastaan vasta Kallen 
päivänä, joka oli miespuolisten perheenjäsenten merkki- 
päivä, heidän yhteinen nimipäivänsä. 

Suomen Marsalkan varhaisin lapsuus kului Louhi- 
saaressa, mutta jo 1870-luvulla perhe asui talvisin Hel- 
singissä, minne muutettiin, niin kuin Eva Mannerheim- 
Sparre kertoo, ymukana palveluskunta, flyygeli ja oma 
lehmä». 


S OT ILAS URALLE 









C OUHISAAREN kartanon tilavissa saleissa, 
A synkissä holveissa ja suuressa puistossa leik- 
ED kivälle Gustaf Mannerheimille olisi kenties 
joku hänen puuhiaan seurannut saattanut ennustella 
sotilaan uraa. Mutta ensin oli käytävä koulua. 
Perheen asuessa talvea Helsingissä Gustaf pantiin 
neiti Rosa Helsingiuksen pientenlastenkouluun opin 
alkeita saamaan. Syksyllä 1874 koulunkäynti alkoi to- 
denteolla hänen lähtiessään Louhisaaresta vanhimman 


veljensä Carlin kanssa Helsinkiin. 

»Seitsenvuotias Gustaf ei ehdi ajatella muuta kuin 
kaikkea sitä uutta ja ihmeellistä, mikä kohtaa häntä pää- 
kaupungissa. On hurmaavaa saada tovereita, lyseon- 
luokkansa johtajana määrätä sodasta ja rauhasta», kreivi- 
tär Mannerheim-Sparre kirjoittaa sisarusten lapsuutta 
muistellessaan, ja jatkaa: »Kerran sattuu hurja tappelu 
koulun pihalla. Gustaf pitää urheasti puoliaan vanhem- 
pien poikien ylivoimaa vastaan ja saa heidät lumipallo- 
jen voimalla ajetuksi kadulle asti. Innoissaan hän ei 
huomaa lähestyvää rekeä, ja samassa hän jo vierähtääkin 
hevosen jalkoihin ja reen alle. Ihmeen kautta vahin- 
goittumattomana pieni, valkoinen, lumen peittämä 
olento nousee heti sen jälkeen kinoksesta ja viskaa vihol- 
listen joukkoon lumipallon, jota hän kouristuksenomai- 
sesti on puristanut kourassaan. ”Siitä saitte”, kuuluu 
voitonriemuinen huudahdus. Tappelua kadulla seuran- 
neitten kysymyksiin, kuka pikkumies oli, tulee vastaus: 
Minun nimeni on Mannerheim, ja minä olen ensim- 
mäisen luokan kenraali.» 

* Mannerheimin kouluvuosilta — tarkkaan emme tiedä, 
miltä vuodelta — kerrottakoon eräs tarina. Helsingin 
koulupoikien 'tapana oli niin pian kuin Kaisaniemen 
lampi, joka siihen aikaan oli lavea ja syvä, syksyisin 
jäätyi, kiiruhtaa luistelemaan sen peilikirkkaalle pin- 
nalle. Jää ei aina kestänyt luistelijoitaan ja pojat sai- 
vat joskus kylmän kylvyn. Gustaf oli niin monta kertaa 
kastunut, että isä vihdoin kielsi häneltä jäälle menon. 
Kiellosta huolimatta hän eräänä päivänä tuli kotiin mär- 
känä ja likaisena. Seurasi selkäsauna ja komennus vuo- 

teeseen siksi aikaa, kun vaatteet kuivuivat. Vähän ajan 
kuluttua isä kuitenkin tuli hänen luokseen ja silitti hänen 
päätään. Koulun rehtori oli ilmoittanut tottelematto- 
muuden syyn. Gustaf oli seisonut lammen rannalla kat- 
selemassa toisten poikien luistelua. Yhtäkkiä kuului 
hätähuuto ja Gustaf näki erään tovereistaan vaipuvan 
. veteen. Hän kiiruhti avuksi, heittäytyi vatsalleen jäälle 
ja tarttui toverin käteen. Tällöin jää murtui hänenkin 
altaan. Viime hetkessä toiset tulivat avuksi tuoden sei- 
päitä ja kelkkoja ja saivat molemmat veden varaan 
joutuneet kuiville. 

Helsinki oli Mannerheimin ensimmäinen koulukau- 
punki. Toinen oli Hamina. Mannerheimin mieli teki 
sille alalle, jolle hän tunsi suurinta kutsumusta: sotilaan 
uljaalle, vaaroja ja vastuksia täynnä olevalle uralle, 
ja hänellä oli sille todella luontaiset lahjat. 

Omalla kotoisella maaperällä, perinteistä rikkaassa 
Haminan kadettikoulussa Mannerheim sai ensimmäisen 
sotilaskoulutuksensa. Hän matkusti Haminaan ja asettui 
asumaan erääseen täysihoitolaan, jossa oli muitakin ka- 
dettikouluun pyrkijöitä. Kilpailu kadettikoulun pai- 
koista oli tiukka; sen vuoksi nuorukaiset opiskelivat 
jonkin aikaa yksityisesti selviytyäkseen sisäänpääsy- 
tutkinnosta. Sopivaa valmennusta oli saatavissa mm. 
kadettikoulun opettajilta. Siihen aikaan Haminan ka- 
dettikoulun kurssi oli 7-vuotinen. Aluksi oli valmistava 
osasto, sitten kolme yleistä osastoa ja vihdoin kolme 
erikoisosastoa eli -luokkaa. 

Vuonna 1881 14-vuotias Mannerheim, joka oli kau- 

nis, vilkas ja ikäisekseen pitkä nuorukainen, hyväksyttiin 
kadettikouluun. Alkoi ankara koulunkäynti. Kadetteja 
ei siihen aikaan suinkaan hemmoteltu. Neljännestä 
vailla kuusi rumpu pärisi rakennuksen käytävässä, ja 
kello kuusi vedettiin huopa armotta nukkujan päältä. 
Aamupesu tapahtui kylmällä vedellä, jota laskettiin 
suuresta kuparisäiliöstä. Rukouksen jälkeen oli kaikkien 
mentävä neljännestunniksi ulos saamaan raitista ilmaa, 
satoi tai paistoi. Talven jäätävissä viimoissa neljännes- 
tunti tuntui ikuisuudelta, kun yllä oli vain lyhyt takki, 
vähän sentapainen kuin nykyajan hissipojilla tai hotel- 
lien piccoloilla. Seitsemästä kahdeksaan oli aikaa val- 
mistaa läksyjä. Sen jälkeen tarjottiin lasi maitoa ja kaksi 
hapanta korppua. Yhdeksältä alkoivat oppitunnit, jotka 
jatkuivat puoleen päivään. Seurasi aamiainen, jonka 
Mannerheimin aikoina kadettikoulussa olleet muistele- 
vat yleensä kehnonlaiseksi: perunoita, silliä, voita ja lei- 
pää. Tunnit jatkuivat sitten iltapäivään kello viiteen. 
Päivällisen jälkeen oli tilaisuus lukea läksyjä. Yhdeksän 
tienoissa oli illallinen ja jo neljännestä yli yhdeksän 
oli oltava vuoteessa. 

Kadetit asuivat osastoittain yhdessä. Koulussa val- 
litsi tietysti reipas ja iloinen toverihenki. Vaihtelua 
varsin yksitoikkoiseen opiskeluun toivat mm. kerran 
vuodessa pidetyt suuret tanssiaiset, joihin kutsuttiin 
Haminan ja lähiseudun nuoria neitosia. 

Haminan kadettikoulussa saamaansa sotilaalliseen pe- 
ruskoulutukseen Mannerheim saattoi nojata myöhem- 
min jatkuvat opintonsa. Koulun henki oli sopusoin- 

nussa hänen oman isänmaallisen mielenlaatunsa kanssa. 
Siellä häneen juurtuivat ne sotilashyveet, jotka myö- 
hemmin hänestä tekivät esikuvallisen soturin ja suuren 
sotapäällikön. Sen toveripiirissä ilmenivät myös hänen 
johtajanominaisuutensa: hänestä tuli luokkansa ja pian 
myös nuorempien kadettien tunnustettu ja kiistaton joh- 
taja. Tällöin solmiutuivat ne siteet, jotka sittemmin yh- 
distivät Gustaf Mannerheimin Haminan kadetteihin. 
Suomen Kadettiklubi kutsui hänet kunniajäsenekseen 
ja hän oli usein läsnä klubin tilaisuuksissa. 

Vuonna 1886 Mannerheim palasi Helsinkiin kouluun 
valmistuakseen ylioppilaaksi. Syynä paluuseen oli hänen 
erottamisensa kadettikoulusta eräiden vallattomuuksien 
vuoksi. Hän tuli silloiseen Böökin lyseoon, missä hän 
tarmokkaasti suoritti koulutehtävänsä. Viimeisellä luo- 
kalla ollessaan hän sairastui ankaraan lavantautiin. Näytti 
jo siltä, ettei hän saattaisikaan suorittaa ylioppilastutkin- 
toa, mutta sisu ei sallinut jäädä tovereista jälkeen. Pa- 
rannuttuaan hän luki miltei yötä päivää saaden toverinsa 
kiinni, ja niin hän keväällä 1887 saattoi painaa päähänsä 
ylioppilaslakin. Hänellä olisi nyt ollut mahdollisuus 
jatkaa opintoja yliopistossa, mutta sotilaan ura veti puo- 
leensa. Muistelmissaan hän mainitsee, että alunperin 
oli ajatellut merille lähtöä. 


Siihen aikaan, kun Mannerheim aloitti sotilasuransa, 
oli luonnollista, että eteenpäinpyrkivät suomalaiset up- 
seerit jatkoivat opintojaan Venäjällä, siinä maassa, missä 
heille tie oli avoinna. He olivat siellä myös erittäin 

hyvässä maineessa. Monet suomalaiset upseerit koho- 
sivat Venäjän armeijassa huomattaviin asemiin; saat- 
taapa sanoa, että he miltei poikkeuksetta ylenivät kor- 
keihin sotilasarvoihin. Suomalaisia upseereja on Venä- 
jällä ollut jopa sota- ja meriministereinä. Viime vuosi- 
sadan puolimaissa suomalainen amiraali toimi Itä-Sipe- 
rian kuvernöörinä, suomalainen kenraaliluutnantti lähe- 
tettiin vuoden 1880 tienoilla Bulgariaan, missä hän jon- 
kin aikaa toimi mm. sotaministerinä niin suurin valtuuk- 
sin, että hän oli miltei maan hallitsija, ja maailmansodan 
aikana suomalainen amiraali oli Venäjän Itämeren-lai- 
vaston komentajana, monia muita mainitsematta. Vie- 
raassa armeijassa palvellessaankin useimmat suomalaiset 
upseerit pysyivät mieleltään suomalaisina ja tuottivat 
toiminnallaan kunniaa myös syntymämaalleen. 
Ylioppilastutkinnon suoritettuaan Mannerheim, kuten 
niin monet suomalaiset sotilasuralle aikoneet ennen 
häntä, matkusti Venäjälle. Sotilasuralle hän oli tosiaan- 
kin kuin luotu. Hänen kunnian- ja velvollisuudentun- 
tonsa oli horjumaton. Rohkeaan ja lujaan luonteeseen 
liittyi nopea ja terävä äly. Hänen työkykynsä ja kestä- 
vyytensä näyttivät miltei rajattomilta. Sukuperintönä 
hänellä oli hienostunut, hillitty ja ritarillinen käytös. 
Nämä ominaisuudet tekivätkin hänestä erinomaisen up- 
seerin, ja ne myös hankkivat hänelle kaikkialla sotilaitten 
jakamattoman luottamuksen, kunnioituksen ja ihailun. 
Mannerheim kirjoittautui Pietarissa Nikolain ratsu- 
väenopistoon, jossa hän ryhtyi koko tarmollaan opin- 
toihin. Pian suomalainen oppilas kiinnitti uutteruudel- 

laan ja tiedoillaan esimiestensäkin huomiota. Aivan eri- 
tyisesti häntä viehätti taktiikka, missä hän saattoi osoit- 
taa kykyään kesällä opiston oppilaitten ollessa leirillä 
Pietarin pohjoispuolella. Hänestä kehittyi myös tai- 
tava ratsastaja, joka lähes kaksikymmentä vuotta myö- 
hemmin pystyi suorittamaan sellaisen harvinaista kes- 
tävyyttä ja hermoja kysyvän tehtävän kuin ratsastus- 
matkan Aasian halki. Silloin tällöin hän otti osaa rat- 
sastuskilpailuihin selviytyen monesti niistä voittajana. 

Oppitunnit ja harjoitukset veivät koko päivän. Iltai- 
sin työn päätyttyä Mannerheim pistäytyi talliin ratsuaan 
katsomaan. Väsymättömästi hän tutki hevosia ja lyöt- 
täytyi usein pitkiin keskusteluihin eläinlääkintäohjaajan 
ja sepän kanssa niiden ominaisuuksista. 

Vapaa-aikoja oli vähän. Kerran viikossa oli lupa 
käydä teatterissa. Sunnuntaisin, jolloin useimmin oli 
vapaata, nähtiin Pietarin kaduilla sinisiin, punaisin kään- 
tein koristettuihin univormuihin pukeutuneita ratsuväen- 
opiston oppilaita. Ravintoloihin he eivät saaneet mennä. 
Outo ympäristö viehätti Mannerheimia, mutta hän tunsi 
kuitenkin olevansa vieraalla maaperällä. Kun hän jos- 
kus pääsi lähtemään lomalle, merkitsi jo tulo Pietarin 
Suomen-asemalle kuin saapumista kotiin. 


Vuonna 1889 Mannerheim valmistui upseeriksi. Hän 
oli sadasta oppilaasta yksi ensimmäisiä. 

Ratsuväenopistosta päästyään Mannerheim palveli 
kornettina 15. Aleksanterin rakuunarykmentissä, mutta 
jo seuraavana vuonna hänet poikkeuksellisen kyvyk- 

käänä sekä ulkomuodoltaan uljaana ja käytökseltään 
hienostuneena upseerina siirrettiin shevaljeerikaartiin. 
Tähän Venäjän armeijan valiojoukko-osastoon ei pääs- 
syt kuka hyvänsä. Sanottiin, ettei itse hallitsijankaan 
sana olisi merkinnyt mitään, jos kaarti ei halunnut jota- 
kin upseeria vastaanottaa. 

Mannerheimin upseeritoveri, eversti Paul Rodzianko 
kertoo hänen palvelukseen astumisestaan. Yllään musta 
asetakki ja siniset housut Mannerheim saapui ilmoittau- 
tumaan kannusten kilistessä ja kiiltävän kypärän miltei 
hipoessa oven kamanaa. Rykmentin adjutantti istui 
pöytänsä ääressä Mannerheimin astuessa sisään. Tyy- 
tyväinen hymy levisi hänen kasvoilleen hänen nähdes- 
sään nuoren upseerin, jonka etevyydestä hän oli kuullut 
ja jonka ulkomuoto nyt kiinnitti hänen huomionsa. 
»Tervetuloa, vapaaherra Mannerheim», hän sanoi, »Toi- 
von teidän pian tottuvan oloihimme. Teidät on mää- 
rätty Hänen Majesteettinsa Keisarinna Marian eskad- 
roonaan.» Sen jälkeen hän antoi joukon neuvoja. 
Mannerheimin poistuessa huoneesta hän vielä lisäsi: 
»Sitä paitsi lukekaa huolellisesti määräykset ja päivä- 
käskyt älkääkä erehtykö univormuihin nähden. Jos ette 
ole jostakin asiasta varma, tulkaa kysymään neuvoa. 
Voitte pitää minua ystävänänne. 

Muutamia päiviä myöhemmin Mannerheim aloitti pal- 
veluksensa. Hän joutui kouluttamaan alokkaita. Tehtävä 
ei ollut helppo, sillä miehet olivat kaukaa eri puolilta val- 
takuntaa koottuja, kömpelöitä ja kuriin tottumattomia 
maalaisia. Monet eivät osanneet edes lukea. Heidän kas- 

vatuksensa jäi nuorten kaartinupseerien huoleksi. Man- 
nerheim työskenteli väsymättömästi kouluttaakseen mie- 
histään kunnon sotilaita. Hänellä oli heihin nähden oikeat 
otteet ja hän ymmärsi heitä. Miehet puolestaan kiin- 
tyivät heti upseeriinsa ja ihailivat häntä rajattomasti. 
Pian Mannerheim oli voittanut myös upseeritove- 
riensa suosion, vaikka he eivät usein saaneetkaan häntä 
houkutelluksi mukaansa lähtiessään kaupungille huvit- 
telemaan. Vapaa-aikansa Mannerheim käytti omiin opin- 
toihinsa. Hänen työpöydällään oli strategian oppikirjoja 
ja karttoja. Toverit huomauttivatkin hänelle: »Tosiaan- 
kaan et näytä aikovan jäädä koko iäksesi luutnantiksi» 
Kaartinupseerit viettivät iloista elämää. Iltakaudet, 
jopa yötkin, kuluivat ravintoloissa, missä mustalais- 
musiikki lakkaamatta soi. Työ ja reipas ulkoilmaelämä 
viehättivät Mannerheimia paljon enemmän kuin huvi- 
tukset. Hänen suurimpia ilojaan oli käydä metsästämässä 
hirviä, ilveksiä ja susia. Reippaana ja toimintatarmoisena 
hän palasi riistamatkoiltaan. Kesäajasta hän nautti erityi- 
sesti, sillä silloin kaarti oli Krasnoje Selossa, missä oli 
enemmän tilaisuutta ulkonaoloon kuin pääkaupungissa. 
Kaksi kertaa kuukaudessa Mannerheimin oli suori- 
tettava vartiopalvelusta Talvipalatsissa. Parikymmen- 
miehisen ryhmänsä etunenässä hän saapui vuorokau- 
den vartioon hallitsijan huoneistoon. Palatsissa harmaat 
asetakit oli vaihdettava valkoisiin, hopeakäänteisiin uni- 
vormuihin; sen jälkeen miehet sijoitettiin parittain oville. 
Sotilaat saivat yöksi mennä nukkumaan, mutta upseerin 
oli valvottava. Pienenä virkistyksenä yön pitkinä tun- 

teina oli kahvi, jota tuotiin määrätyin väliajoin. Man- 
nerheimin piti usein olla läsnä palatsin virallisissa tilai- 
suuksissa sekä juhlissa. Kerrotaan nuorten suuriruhti- 
nattarienkin tällöin koettaneen nähdä vilauksen ko- 
measta suomalaisesta upseerista. 

Ollessaan 24-vuotias Mannerheim kihlasi viehättävän, 
tunnettuun moskovalaiseen sukuun kuuluvan neiti 
Anastasie Arapovan, jonka vanhemmat olivat Hänen 
Majesteettinsa seurueeseen kuulunut kenraalimajuri 
Nikolai Arapov ja Vera Kazakova. Vietettyään häät 
vuonna 1892 luutnantti Mannerheim vei nuoren vapaa- 
herrattarensa kaartin kasarmien lähettyvillä olevaan 
rakennukseen, josta tuli heidän kotinsa. Avioliitto ei 
ollut pitkäaikainen: kohta vuosisadan taitteen jälkeen 
vapaaherratar Mannerheim muutti Ranskaan, missä hän 
asui kuolemaansa saakka, vuoteen 1936. 

Mannerheimilla oli kaksi tytärtä. Vanhempi on 
vuonna 1893 Pietarissa syntynyt Anastasie, joka vuonna 
1915 meni karmeliittaluostariin Englantiin. Myöhem- 
min hän on jättänyt luostarin, mutta jäänyt pysy- 
västi asumaan maahan. Nuorempi, vuonna 1895 Pieta- 
rissa syntynyt Sophie (Sophy), on suurimman osan elä- 
määnsä asunut Pariisissa. Isänsä valtionhoitajakaudella 
Sophie Mannerheim oleskeli Suomessa. Myöhemmin- 
kin Suomen Marsalkan tyttäret silloin tällöin pistäy- 
tyivät maassamme isäänsä tervehtimässä, jopa vietti- 
vät täällä joitakin aikoja. He olivat mm. Suomen 
Marsalkan syntymäpäivillä ja molemmat olivat saatta- 
massa isäänsä viimeiseen lepoon. 

Shevaljeerikaartissa palvellessaan Mannerheim joutui 
ottamaan osaa kruunajaisjuhlallisuuksiin. Keisari Alek- 
santeri III:n kuoltua vuonna 1894 nousi valtaistuimelle 
Nikolai II. Toukokuussa 1895 olivat uuden tsaarin 
muhkeat kruunajaiset Moskovassa. Mannerheim ja balt- 
tilaista syntyperää oleva vapaaherra von Knorring valit- 
tiin yhdessä kahden muun shevaljeerikaartin upseerin 
kanssa Venäjän armeijan komeimpina upseereina astu- 
maan keisarin edessä loistavassa kruunajaiskulkueessa. 
Se oli Mannerheimin mielestä rasittavin juhlatilaisuus, 
missä hän oli ollut mukana. 

Vuonna 1901 shevaljeerikaattin komentaja, kenraali 
von Griinwald nimitettiin keisarillisen hoviministeriön 
johtoon ja hän valitsi Mannerheimin apulaisekseen 
antaen siten tunnustusta eteväksi tunnetulle ja tarmok- 
kaalle upseerille. Uusi tehtävä houkutteli suomalaista 
upseeria kahdestakin syystä. Hän saattoi nyt omistautua 
mieliharrastukselleen, hevosille. Toiseksi hän sai evers- 
tin palkan ja vapaan asunnon eräässä Pietarin hienoim- 
mista kortteleista. Lisäksi hänellä oli tilaisuus usein 
tehdä pitkiä ulkomaanmatkoja hevosia ostamaan. 

Mannerheim joutuikin sitten komennukselle Saksaan, 
Itävaltaan, Unkariin, Ranskaan, Belgiaan ja Englantiin. 
Eräällä Saksan-matkalla sattui onnettomuus, jolla olisi 
saattanut olla kohtalokkaat seuraukset. Hänen tutustues- 
saan keisarillisiin talleihin Potsdamissa muuan hevonen 
potkaisi häntä niin pahoin, että polvilumpio murtui vii- 
deksi kappaleeksi. Keisarin henkilääkäri lohdutti häntä 
sanoen, että vaikka polvi jäisikin jäykäksi ja Manner- 

heimin sen jälkeen olisi vaikeata johtaa eskadroonaa, 
»voitte kyllä hyvin komentaa rykmenttiä, eikä mikään 
estä teistä tulemasta etevää kenraalia» Polvi parani 
kuitenkin vähitellen, vaikkakin jäi toista heikommaksi. 
Tämä oli ensimmäinen niistä kolmestatoista kerrasta, 
jolloin Mannerheimilla oli luunmurtuma. 

Ennen Pietariin paluutaan Mannerheim sai kutsun 
lounastaa keisarin pöydässä. Keisari Wilhelm II osoitti 
suurta ystävällisyyttä nuorta vierastaan kohtaan. Ate- 
rialla oli keisarinnakin saapuvilla. 

Mannerheimin tapainen toiminnan mies ei kuitenkaan 
ajan oloon voinut tuntea täyttä tyydytystä niissä tehtä- 
vissä, joita hänelle tarjoutui kaartissa ja hovitallihalli- 
tuksessa. Hän kaipasi johonkin ratsuväkirykmenttiin 
saadakseen tilaisuuden virkistävämpään kenttäelämään. 
Omasta pyynnöstään hänet siirrettiin Pietarin upseeri- 
ratsastuskouluun, jolla siihen aikaan oli johtava asema 
Venäjän armeijassa ratsastustekniikan ja ratsuväen tak- 
tiikan kehittäjänä. Sen johtajana toimi sittemmin maail- 
mansodassa tunnetuksi tullut kenraali Brusilov ja rat- 
sastuksenopettajana maailmankuulu James Fillis. Man- 
nerheimin ratsastustaito sai siellä viimeisen silauksensa. 
Hänelle annettiin myös ratsastuskoulun mallieskadroo- 
nan päällikkyys, mille paikalle vain kaikkein parhaim- 
mat ratsuväenupseerit saattoivat päästä. 

Yhtä tarmokkaasti kuin Mannerheim oli harjoittanut 
opintojaan ratsuväenopistossa ja nuorena upseerina, 
yhtä innokkaasti hän jatkoi itsensä kehittämistä. Miek- 
kailu oli hänen mielihuvejaan. Kun hänellä vain suinkin 


ra AP AKITUES i. 


poks HD 


sata 


KA 


z 
| 
3 


Vapaussodan ylipäällikkö Seinäjoella. 





annoi m 


Mannerheim tervehtii riemuitsevia väkijoukkoja toukokuun 16. pnä 1918. 





SOTILASURALLE 59 


oli aikaa, hän lähti metsästämään. Silloin tällöin hänet 
nähtiin oopperassa tai balettinäytännössä. Hänen ystä- 
viinsä kuuluivat ruhtinas Bieloselsky ja Napoleonin mar- 
salkan pojanpoika, prinssi Murat. Upseeritovereista 
mainittakoon sittemmin Ukrainan kansan johtajaksi ja 
isänsä jälkeen hetmaniksi tullut Paul Skoropadsky. 


Vuosisadan vaihteessa Kaukoitä tuli maailmantapah- 
tumien piiriin. Kiina ja Japani olivat käyneet sotansa, 
jonka jälkiselvittelyihin muut suurvallat olivat ottaneet 
osaa. Venäjän ja Japanin välillä oli myös eräitä raja- 
järjestelyneuvotteluja. Ne katkesivat kuitenkin äkkiä 
vuoden 1904 alussa Japanin hyökätessä ilman sodan- 
julistusta Venäjää vastaan. Amiraali Togon johdolla 
Japanin laivasto antoi äkkiarvaamatta iskun Port Arthu- 
rin edustalla olevalle Venäjän laivastolle. Japanilaiset 
toimivat silloin yhtä yllättäen kuin aloittaessaan sota- 
toimensa Yhdysvaltoja ja Englantia vastaan vuonna 
1941. Ennen pitkää Venäjän laivasto, lippulaivankin 
ajettua miinaan ja tuhouduttua, oli joutunut jotensakin 
taistelukyvyttömäksi. Japanilaiset saattoivat nyt ryh- 
tyä laskemaan joukkojaan maihin Aasian manterelle ja 
toukokuussa he aloittivat hyökkäyksensä. Jalu-nimisellä 
rajajoella käyty taistelu päättyi venäläisten tappioon. 

Sotaa pidettiin Venäjällä sen syttyessä mitättömänä 
siirtomaasotana, jonka armeija nopeasti lopettaisi. Up- 
seerit lähtivät siihen iloisina kuin olisi ollut kysymys 
vain sotaharjoituksista. Erään divisioonankomentajan 
kerrotaan varanneen sotaan lähtiessään itselleen koko- 

naisen junan ottaakseen mukaansa vaimonsa; palveli- 
jansa sekä lehmiä ja siipikarjaa, jotta hän saisi joka päivä 
maitoa ja munia. Hän hämmästyi kovasti, kun hänet 
erotettiin virastaan. Vähäpätöiseksi arvioitu sota osoit- 
tautui pian vakavaksi voimienkoetukseksi. Vastoinkäy- 
minen seurasi toistaan ja tappiolistat kasvoivat. Hienoi- 
hin univormuihin pukeutuneiden venäläisten sotilaitten 
oli yhtä mittaa peräydyttävä ruskeankellertäviä asetak- 
keja käyttävien japanilaisten tieltä. Yleisesikunta ha- 
vaitsi pian, että koko armeija oli uudelleenjärjestettävä 
ja kykenemättömät upseerit, kuuluivatpa he mihin pii- 
reihin tahansa, erotettava. 


Mannerheim tiesi, että sota on sotilaan paras koulu, 
ja päätti sen vuoksi pyrkiä kaukaiselle taistelukentälle. 
Hän möi molemmat kauniit ratsunsa ja valmistautui 
lähtemään itään. Sinne matkustivat myös hänen ystä- 
vänsä prinssi Murat ja Paul Skoropadsky. 

Venäläiset olivat juuri kärsineet raskaan tappion Liao- 
jangin luona elo- ja syyskuun vaihteessa, kun eversti- 
luutnantiksi 52. Njezhinskin rakuunarykmenttiin ylen- 
netty Mannerheim kaukaisella sotatanterella ilmoittautui 
palvelukseen. Ensimmäinen sotakokemus muodostui 
aika huvittavaksi. Hän oli saapunut rintamalle hetkellä, 
jolloin taistelutauko vallitsi. Sodan ylimmältä päällys- 
töltä hän tällöin pyysi lupaa käydä etumaisissa asemissa 
tilanteeseen tutustumassa. Kun uudessa, tahrattomassa 
univormussa oleva everstiluutnantti ilmestyi etulinjoille, 
vangittiin hänet vakoojaksi epäiltynä ja lähetettiin divi- 

sioonan esikuntaan, missä tällainen paluu luonnollisesti 
herätti suurta hilpeyttä. 

Joulukuussa 1904 Mannerheim vapaaehtoisena ruhti- 
nas Tumanovin joukoissa otti osaa taistelutiedusteluihin. 
Hän tutki vihollisen taktiikkaa ja suoritti partioretkiä japa- 
nilaisten vasemman sivustan taakse. Tiedustelumatkoil- 
taan Mantshurian vuoristoista hän lähetti päämajaan 
tärkeitä tiedoituksia vihollisen liikkeistä ja vahvuu- 
desta. 

Vähän myöhemmin Mannerheim rykmentteineen otti 
osaa kenraali Mishtshenkon ratsuväkiarmeijakunnan 
sotatoimiin Inkouta ja Port Arthurin-Mukdenin rauta- 
tietä vastaan japanilaisten selkäpuolella. Tammikuussa 
1905 hän komensi kahta erillistä eskadroonaa ja oli 
mukana suomalaisen kenraali Oskar Gripenbergin joh- 
dolla suoritetuissa voitollisissa sotaliikkeissä Sandeputa 
vastaan. Seuraavassa kuussa hän osallistui Mukdenin ete- 
läpuolella suoritettuihin puolustustoimiin joutuen jouk- 
koineen usein kiivaisiin lähitaisteluihin. Kerran häneltä 
ammuttiin hevonen, mutta ratsastaja selviytyi vammoitta. 

-Sodassa kunnostautunut Mannerheim ylennettiin 
everstiksi 37-vuotiaana. 

Mukdenin taistelu, johon venäläiset olivat huolellisesti 
valmistautuneet, päättyi tappioon. Se oli paitsi sotilaal- 
lisesti myös moraalisesti ankara isku, joka oli omansa 
lannistamaan kaukana kotiseuduiltaan taistelevien jouk- 
kojen mieltä. Toinenkin kohtalokas isku oli tulossa. 
Sotanäyttämölle lähetetty Venäjän Itämeren-laivasto 
joutui Korean salmessa taisteluun Japanin laivastoa vas- 

taan ja tuhottiin miltei täydellisesti. Kumouksellisille 
liikkeille avautui Venäjällä sopiva maaperä, joka pani 
vallanpitäjät miettimään sodan lopettamismahdollisuuk- 
sia. Japanilaistenkin keskuudessa oli sotaväsymys voit- 
tanut jalansijaa. Yhdysvaltojen välityksellä aloitettiin 
rauhanneuvottelut, jotka päättyivät Venäjälle epäedulli- 
seen Portsmouthin rauhaan. 

Sodan loputtua Mannerheim saapui 31 vuorokautta 
kestäneen vaiheikkaan rautatiematkan jälkeen Siperian 
halki Pietariin vuoden 1906 alussa. Hän tiesi oppineensa 
taistelukentällä 16 kuukauden aikana enemmän kuin 
aikaisemmin kymmenenä vuotena ahkerilla sotilaallisilla 
opinnoilla. 


A A S I A N H A L K I 


4 AUKAISELLA sotanäyttämöllä Mannerheim 
KAN oli osoittautunut upseeriksi, jonka kykyyn ja 
YNG velvollisuudentuntoon voitiin luottaa. Pian 
hänet sopivimpana miehenä valittiin tehtävään, joka oli 
vaativa häneltä miltei yli-inhimillisiä ponnistuksia, kes- 
tävyyttä ja taitoa, mutta joka myös oli tuottava hänelle 
ei ainoastaan tunnustusta tehtävän antajan taholta soti- 
laallisista suorituksista, vaan myös liittävä hänen nimensä 
mainetta saavuttaneiden Aasian-tutkijain joukkoon. 
Venäjän- Japanin sodasta palanneelle eversti Manner- 
heimille Venäjän yleisesikunta keväällä 1906 tarjosi 





64 SUOMEN MARSALKKA 


tehtävää suorittaa matka Venäjän Turkestanista Kiinan 
Turkestaniin ja sieltä Länsi-Kiinaan sekä Kansun, Shen- 
sin ja Shansin maakuntien halki Pekingiin. Komennuk- 
sen tarkoituksena oli mm. Pohjois-Kiinan sisäosien olo- 
jen tutkiminen, tilastollisen aineiston kokoaminen sekä 
lisäksi erinäisten sotilaallisten tehtävien suorittaminen. 
Tämän ratsain tehtävän matkan laskettiin vievän kaksi 
vuotta. 

Mannerheim otti tehtävän vastaan. Häntä viehätti 
ajatus saada lähteä seuduille, joitten kartalla vielä siihen 
aikaan oli runsaasti »valkoisia täpliä», tutkimattomia 
alueita. Matka ja siihen liittyvät monet vaikeudet 
houkuttelivat häntä, mutta hän tunsi myös pystyvänsä 
vaivoihin ja rasituksiin. Hänen perusteellinen ratsu- 
väenupseerikoulutuksensa oli auttava häntä selviyty- 
mään vaikeuksista. Olihan hän sitä paitsi Aasian sota- 
näyttämöllä jo jossakin määrin ehtinyt tutustua suu- 
reen maanosaan. Hänellä oli sodan jälkeen lisäksi ollut 
melkoisen pitkä levon aika. Palattuaan kaukaisilta sota- 
tanterilta hän lähes puoli vuotta oli viettänyt Helsin- 
gissä, missä hän sukunsa päämiehenä ritariston ja aatelin 
jäsenenä otti osaa viimeisiin säätyvaltiopäiviin. 

Matka oli vievä Mannerheimin seuduille, joilla ani- 
harvat tutkimusmatkailijat olivat käyneet. Mikä verra- 
ton tilaisuus kerätä aineistoa myös tieteelle! Manner- 
heim oivalsi sen, mutta omin päin hän ei kuitenkaan 
ryhtynyt ketäilytyöhön, vaan asettui yhteyteen Suoma- 
lais-ugrilaisen Seuran ja sen esimiehen, senaattori Otto 
Donnerin kanssa saadakseen ohjeita. Lisäksi hän neu- 

votteli Antellin kokoelmien valtuuskunnan kanssa arkeo- 
logisten ja etnologisten esineitten keräämisestä Kansal- 
lismuseota varten. Näin hän tahtoi matkallaan myös 
palvella isänmaataan ja edistää Suomen tiedettä. 

Matkaa varten laadittu tieteellinen tutkimus- ja ke- 
räilyohjelma kohdistui kalliopiirroksiin ja kiviveistok- 
siin, kaivausten suorittamiseen Turkestanin vanhoissa 
rauniokaupungeissa sekä esineitten, vanhojen historial- 
listen asiakirjojen ja käsikirjoitusten talteenottamiseen. 
Samalla matkamiehen oli kiinnitettävä huomiotaan Poh- 
jois-Kiinassa eläviin, vaillinaisesti tunnettuihin kansoi- 
hin ja kansanheimoihin. Matkan ajankohta oli sitä paitsi 
poliittisestikin mielenkiintoinen ja tarjosi teräväsilmäi- 
selle havainnoitsijalle runsaasti tilaisuuksia huomioitten 
tekoon, sillä mahtava »Keskustan valtakunta» oli juuri 
heräämässä tuhatvuotisesta unestaan ja Kiina oli valti- 
ollisesti uudelleensyntymässä. 

Mannerheim matkusti Helsingistä Pietariin, missä 
Venäjän yleisesikunta antoi hänelle ohjeensa, ja niin 
alkoi kolmatta vuotta kestänyt matka, joka sotilaallisilta 
tuloksiltaan oli merkittävä, mutta jonka tieteelliset saa- 
vutukset kenties olivat vieläkin huomattavammat. 


Jotensakin täsmälleen seitsemän kuukautta Itä-Aasian 
sodasta lähdettyään Mannerheim oli jälleen Aasiassa. 
Samarkandissa hän vastaanotti ne kaksi uralilaista kasak- 
kaa, jotka keisarin määräyksestä oli asetettu hänen käy- 
tettävikseen matkan ajaksi ja jotka huolellisesti oli valittu 
40 vapaaehtoisesti ilmoittautuneen kasakan joukosta. 

Lähtö Samarkandista muodostui juhlalliseksi. Uralilai- 
sen kasakkarykmentin upseeristo ja soittokunta olivat 
saattamassa Mannerheimia hänen aloittaessaan viimei- 
sen junassa kuljettavan taipaleensa Andidzhaniin, mikä 
siihen aikaan oli rautatien itäinen päätepiste. Sieltä alkoi 
ratsastusmatka, joka oli päättyvä vasta Kiinan vanhassa 
pääkaupungissa manteren toisella puolen. 

Heinäkuun lopussa ratsastusmatkalle lähdettäessä 
matka suuntautui aluksi Oshin kaupunkiin ja sieltä vuo- 
ristotaipaleita Kashgariin. Mannerheimin päiväkirja 
kertoo siitä laveasti. Irrallinen ote tältä matkalta 
osoittaa kirjoittajan kuvaustaitoa. »Tie on karkean 
kiven ja soran sekaista savea tai hiekkaa, toisinaan 
pitkät matkat mahtavia kivilouhikoita, valtavia, kaik- 
kiin mahdollisiin suuntiin vierähtäneitä möhkäleitä. Fi 
jälkeäkään eläin- tai kasvikunnasta lukuunottamatta 
kantojuhtia, jotka ovat uupuneet tielle ja jätetyt oman 
kohtalonsa varaan tässä erämaassa. Vaikutelmat ovat 
usein suurenmoisia, mutta lohduttomia. On kuin rat- 
sastaisi raunioilta raunioille» Kuvauksen värikkyys on- 
kin tieteellisten muistiinpanojen tarkkuuden ohella Man- 
nerheimin matkapäiväkirjalle leimaa-antava piirre. 

Kashgarista käsin Mannerheim suoritti lähes kolme 
kuukautta kestäneen retken Turkestanin eteläosaan. 
Kashgariin palattuaan hän kirjoitti Suomalais-ugrilaisen 
Seuran esimiehelle matkahavainnoistaan. Hänen kir- 
jeestään ilmenee, että hän todellisen löytöretkeilijän in- 
nostuksella ja uutteruudella tutustui kaikkeen näke- 
määnsä. Hän kuvailee Khotanin seuduilla suorittamiaan 

kaivauksia ja kertoo saaneensa ostaa joukon esineitä, 
jotka on löydetty kaivauksista. vLähetän ne parissa laa- 
tikossa yhdessä kansatieteellisten esineitten kanssa Antel- 
lin kokoelmiin. Jos niiden joukossa olisi esineitä, joilla 
on mielenkiintoa Suomalais-ugrilaiselle Seuralle, niin 
luovutan ne mielelläni» Hän kertoo samalla eräistä 
hiekasta löytyneistä asiakirjoista, jotka hän on osoitta- 
nut senaattori Donnerille. Tällä matkallaan hän ilmoit- 
taa myös suorittaneensa mm. antropologisia mittauksia 
sekä ottaneensa valokuvia vuoristokansoista. 

Sen jälkeen matka jatkui päätietä Maral-bashiin ja 
sieltä tiettömiä taipaleita Aksuun ja edelleen Tian-shanin 
lumipeitteisen, / rotkolaaksojen halkoman vuoriston yli 
Kuldzhaan. »Tie kiemurtelee täällä kaikkiin mahdolli- 
siin suuntiin näiden hujan hajan olevien jäähuippujen 
ja kukkulain välitse. Pääsuunta on kuitenkin koilliseen. 
Hädin tuskin on toiselta päässyt alas, kun toiselle on jo 
taas noustava, usein pitkin liukkaita, jyrkkiä porrastu- 
mia, joilla hevoset kompastelevat ja vaivoin pääsevät. 
liikkumaan. Siellä täällä katkaisee tien useampien sylien 
syvyinen halkeama, jossa on kiiltäviksi hioutuneet 
seinät.» Tällä vaikealla taipalella Mannerheim suoritti 
erinäisiä kaivauksia ja otti talteen, paitsi etnografista 
aineistoa Antellin kokoelmia varten, näytteitä myös 
saviastiain kappaleista. 

Karavaani levähti lyhyen aikaa Kuldzhassa ja jatkoi 
sitten matkaa yhä samoja vuoristoseutuja Karashariin 
ja Urumtshiin. Matka oli erittäin vaivalloinen; mo- 
nien muitten vaikeuksien lisäksi jouduttiin rehupulaan. 

Toiset hevoset menehtyivätkin ravinnon puutteeseen, 
toiset uupumukseen ja tauteihin. Urumtshissa Manner- 
heim tapasi kiinalaisen prinssi Lanin, jota pidettiin ns. 
boksariliikkeen alkuunpanijana ja joka sen vuoksi oli 
karkotettu tälle kaukaiselle seudulle. Prinssi Lanilta 
Mannerheim sai arvokkaan jäljennöksen eräästä Tang- 
dynastian aikaisesta, toista tuhatta vuotta vanhasta 
muistokivestä. Jäljennös on Mannerheimin käsikirjoi- 
tuskokoelmassa Helsingissä. 

Urumtshista matka jatkui Turfaniin ja Hamiin sekä 
Gobin autiomaan halki Kansun maakuntaan. Tämän 
matkareitin varrella Mannerheim poikkesi Gantshousta 
käsin Nanshan-vuoriston rinteillä elävien jöguri-nimis- 
ten tanguttiheimojen keskuuteen. Näitten melkein tun- 
temattomien heimojen keskuudessa hän suoritti tärkeitä 
etnografisia muistiinpanoja tehden merkintöjä niiden 
elämäntavoista, erittäinkin syntymään, avioliittoon ja 
kuolemaan liittyvistä menoista. Foneettisella tarkkuu- 
della hän sitä paitsi merkitsi muistiin useita satoja sanoja 
kummastakin kielestä. Käynti näitten heimojen keskuu- 
dessa on erityisesti syytä panna merkille, koska matka- 
mies itse vuonna 1911 julkaisi siitä Suomalais-ugrilaisen 
Seuran aikakauskirjassa englanninkielisen tutkielman ni- 
mellä »A visit to the Sarö and Shera Yögurs» (»Käynti 
Sarön ja Sheran jögurien luona»). Se ilmestyi myös 72- 
sivuisena runsaasti kuvitettuna eripainoksena, jossa ovat 
mm. antropologisia mittauksia esittävät taulukot. Tut- 
kielman Mannerheim on päivännyt Helsingissä 10. 
pnä elokuuta 1909. Sen alkulauseeseen tekijä kirjoitti 

mm.: »Kun matkani päätarkoitus kokonaisuudessaan 
oli antropologian ja etnografian piirien ulkopuolella ja 
kun minulla ei ollut mitään tilaisuutta tarkistaa enem- 
män tai vähemmän satunnaisia havaintoja, suljen tämän 
erittäin vaatimattoman aineiston, pitämättä sitä millään 
tavoin varmana lähteenä, lukijan ystävälliseen huo- 
mioon.» Tämä tutkielma oli ainoa, mikä pitkän mat- 
kan tuloksista, sotilaallista puolta lukuunottamatta, oli 
tullut julkisuuteen ennen »Matka Aasian halki»-teoksen 
ilmestymistä vuonna 1940. 

Tammikuun lopulla 1908 retkikunta saapui Kansun 
maakunnan pääkaupunkiin Lantshouhun. Tämä matka 
oli vaiheikas. Kerran Mannerheim joutui viettämään 
yötä talossa, jossa asui pitaalinen. Kun muuta yösijaa ei 
ollut saatavissa, oli retkikunnan siihen tyydyttävä. »Pi- 
taalinen sai maata ulkona ja me menimme miehissä 
nukkumaan tilavaan tupaan, jossa paitsi meitä vietti 
yötä kaksi lehmää ja hevonen.» Mannerheimin seu- 
raavana aamuna noustessaan ja ruvetessa pukeu- 
tumaan pitaalinen tuli hakemaan huopiaan. Silloin 
selvisi, että Mannerheim oli nukkunut pitaalisen vuo- 
teessa. 

Lantshousta käsin Mannerheim teki retken kaukana 
Tiibetin pohjoisrajan läheisyydessä sijaitsevaan Labran- 
gin luostariin, joka on lamauskoisten kuuluisimpia 
pyhättöjä. Retki oli seikkailukas niin kuin monet 
muutkin taipaleet pitkän ratsastusmatkan aikana. Man- 
nerheimilla oli kuitenkin onni selviytyä joutumasta 
tiibettiläisen ratsuväen hyökkäyksen uhriksi, kuten kävi 

samoihin aikoihin näillä seuduilla liikkuneelle ranska- 
laiselle tutkimusmatkailijaretkikunnalle. 

Luostarissa käyntiä varten Mannerheim varustautui 
lahjoin: »Otin mukaani kaikki vaatimattomat lahjani, 
annoin leikata pitkiksi kapeiksi suikaleiksi suuren palan 
punaista silkkiä, ja niin lähdettiin. Tapa on näet aina 
käynneillä lahjoittaa toisilleen pieniä silkkivöitä tai 
liinoja. Käyntini koski lähinnä luostarin kahta vanhinta 
lamaa saadakseni heiltä luvan käydä näissä temppe- 
leissä ja tehdä samalla, mikäli mahdollista, tervehdys- 
käyntini Buddhan ruumiillistuman, inkarnaation, luona. 
Yhtä jäykkiä ja kankeita ja sanattomia kuin tapaa- 
mamme lamat olivat luostarialueen ulkopuolella, yhtä 
rakastettavia ja hymyileviä olivat nämä molemmat 
vanhemmat lamat. He suorastaan sulivat hymyilyynsä 
ja kevyihin kumarruksiinsa. ——— Punaisen vyön 
ohella lahjoitin heille kummallekin nuuskapullon ja 
kolmiosaisen peilin ja sain vastalahjaksi kaksi kulunutta 
sinistä vyötä, jotka varmaankin jo monta kertaa olivat 
olleet käytännössä tämän etiketin mukaisina lahjoina. 
Niin, kuka tietää, vaikkapa ne pian uudelleen joutuisivat 
kunnianarvoisain prelaattien käsiin», kertoo Manner- 
heim matkapäiväkirjassaan. Gegeniä, Buddhan ruumiil- 
listumaa, hän ei saanut tavata, koska tämä, niin kuin 
kaukaiselle vieraalle ilmoitettiin, oli sairas. Lahjat — 
vyö, kappale silkkikangasta, kello, hopealusikka ja sor- 
mus, jonka Mannerheim tehdäkseen vaikutuksen pre- 
laattiin veti omasta sormestaan — sen sijaan toimitettiin 
perille, ja seuraavana päivänä Mannerheim sai käydä 

temppeleissä. Niistä matkapäiväkirja antaa erittäin 
eloisan kuvauksen. Matkamiehen muut kokemukset 
eivät olleet erityisemmän miellyttäviä. Pyhiinvaeltajat 
ja lamat »kunnioittivat» häntä ja hänen seuruettaan 
vihellyskonserteilla ja kivittämällä. 

Maaliskuun loppupäivinä retki jatkui itää kohti Vei- 
holle, Keltaisen virran suurelle sivujoelle, ja sitten edel- 
leen Shenshin maakunnan halki Si-nganin kaupunkiin 
ja sieltä Keltaisen virran alajuoksua seuraten Kai- 
fengiin, Honanin maakunnan pääkaupunkiin. Matka- 
reitti kääntyi sitten pohjoiseen Shansin maakunnan 
halki. Maakunnan pääkaupungissa Tai-jyanissa Man- 
nerheim kesäkuun lopulla 1908 sai ainoalaatuisen tilai- 
suuden käydä Boddhisattvan etevimmän ruumiillistu- 
man ja samalla koko Tiibetin ja Mongolian sekä eräiden 
Kiinan osien buddhalaisen väestön varsinaisen hengelli- 
sen päämiehen, Dalai Laman, luona, joka silloin oles- 
keli Utai Shanin luostarissa. 

Matkapäiväkirja kertoo tästä vierailusta. Vaihdettiin 
lahjoja. Tuliaisina Mannerheimilla oli Dalai Lamalle 
browning-pistooli. »Vielä minun oli esitettävä brow- 
ning-pistooli, jonka olin lahjoittanut hänelle. Hän nau- 
roi niin, että näin hänen kaikki hampaansa, kun annoin 
hänen ymmärtää, kuinka se voitiin ladata uudelleen 
nopeasti panemalla yhdellä kertaa seitsemän uutta 
patruunaa sisään. Pyysin häneltä anteeksi, etten ollut 
tuonut hänelle parempaa lahjaa, mutta kahden vuoden 
matkan jälkeen tuskinpa juuri on enää jäljellä muuta 
arvokasta kuin aseet. Ajathan olivat muuten sellaisia, 

että revolveri saattoi joskus olla kenties paremmaksi 
hyödyksi kuin kallisarvoisimmatkaan ja pyhimmätkään 
esineet, vieläpä sellaisellekin pyhälle miehelle kuin hä- 
nelle. Kaikki tuo oli ilmeisesti hänen mieleensä. Kui- 
tenkaan hän ei suostunut antamaan valokuvata itseään. 
Hän lausui, että häneltä oli pyydetty samaa niin monta 
kertaa ja että hän oli aina evännyt suostumuksensa. Ensi 
kerran, kun tapaisimme toisemme, saisin sen kuitenkin 
tehdä, sillä nyt, kun hän kerran oli ottanut minut vas- 
taan, hän pitäisi aina minua hyvänä tuttavana.» 

Mannerheim teki vielä pitkän -pohjois-itäisen kier- 
roksen ja saapui vihdoin syyskesällä 1908 Kalganin 
kaupungin kautta Pekingiin, Kiinan pääkaupunkiin. 
Siellä hän viipyi kuukauden kirjoittaen matkaselostusta, 
luetteloi kertynyttä aineistoa, piirsi puhtaaksi karttoja 
sekä järjesti meteorologisia ja muita tieteellisiä havain- 
tojaan. 14000 kilometrin pituinen ratsastusmatka oli 
päättynyt. Ennen kuin Mannerheim jälleen kääntyi 
länttä kohti, hän pistäytyi Japanissa. Siperian kautta 
hän palasi Venäjälle ja matkusti sieltä heti Helsinkiin. 
Pietarissa keisari soi hänelle audienssin, jonka aikana 
hänellä oli tilaisuus laajasti kertoa matkasta ja sillä 
tekemistään havainnoista. 


Karavaanin matkareitti oli osittain seurannut ikivan- 
hoja karavaanipolkuja, osittain se oli kulkenut aivan 
tiettömiä taipaleita. Maisemat olivat vaihdelleet erä- 
maista lumipeitteisiin vuoristoihin ja niitten välissä 
oleviin rotkoihin. Reitti oli kulkenut autioita tienoita, 

mutta välillä kuljettanut matkamiehensä seuduille, joilla 
oli kaupunkeja, kyliä, luostareita, temppeleitä ja linnoi- 
tuksia. Karavaani oli joskus päiväkausiksi joutunut 
lumimyrskyihin, ja matkan kestäessä se oli myös saanut 
voittaa hiekkapilvien vastukset. Rasitukset olivat usein 
tuntuneet suorastaan yli-inhimillisiltä. Mainittakoon 
vain, että molemmat kasakat, jotka Mannerheim oli 
saanut seuralaisikseen, uupuivat kesken. 

Mannerheim oli suurelta osalta joutunut liikkumaan 
seuduilla, jotka eivät vielä olleet ehtineet tutkimuksen 
piiriin. Niihin aikoihin, jolloin hän suoritti ratsastus- 
matkansa, oli Aasia kuitenkin jo suuren mielenkiinnon 
kohteena tieteellisessä maailmassa. Hän kertoo Urumt- 
shista, että vähän ennen häntä, elokuussa 1907, saksalai- 
nen professori Griinwedel retkikuntineen oli lähtenyt 
sieltä vieden mukanaan suuret määrät arkeologista ja 
muuta aineistoa. Hamissa Mannerheim tapasi tunnetun 
englantilaisen tutkimusmatkailijan, tohtori, sittemmin 
Sir Aurel Steinin, joka Tun-Huangista on löytänyt yli 
1000 vuotta vanhan, tutkimukselle erittäin arvokkaan 
arkiston. 

Matka Aasian halki oli sekä alkuperäiseltä tarkoituk- 
seltaan että tieteellisiltä saavutuksiltaan mitä tuloksel- 
lisin, kuten jo mainittiin. Ja ratsain kuljettuna se oli 
urheilusuoritus, joka herättää ihailua. Ihmeteltävällä 
sitkeydellä ja tarmolla Mannerheim suoritti tehtävänsä. 
Hän ei kerta kaikkiaan halunnut jättää mitään tutki- 
matta, jos hän vain suinkin sai siihen tilaisuuden. Saat- 
toi sattua, että hän aamulla varhain palasi tutustumaan 

siihen tiehen, joka illalla majapaikkaan kiirehdittäessä 
oli pimeän vuoksi jäänyt tarkemmin tutkimatta. 
Matkaltaan Mannerheim toi hevosen selässä suori- 
tettuihin mittauksiin, havaintoihin ja merkintöihin pe- 
rustuvia ns. itineraari- eli tiekarttoja, joista yhteenlii- 
tettyinä karttuu noin 3 000 kilometrin pituinen kartta- 
vyö. Suurimmalta osaltaan se koskee ennestään aivan 
kartoittamattomia tai sellaisia seutuja, joista oli ollut 
vain hyvin epäluotettavia tietoja. Sitä paitsi hän keräsi 
alkuasukkailta ja kauppiailta tietoja monista tärkeistä 
teistä ja kulkureiteistä. Hän toi mukanaan myös kerää- 
mänsä laajan tilastollisen aineiston. Näitä aineksia on 
käytetty hänen Venäjän yleisesikunnalle jättämässään ja 
sen julkaisemassa teoksessa, joka on painettu Pietarissa 
vuonna 1909. Siinä on 173 sivua ja kartta. Lisäksi on 
mainittava Mannerheimin tarkat meteorologiset havain- 
not ja mittaukset. Matkapäiväkirja taas muun ohella sisäl- 
tää runsaasti maantiedettä valaisevaa, pätevää aineistoa. 
Matkapäiväkirja antaa myös erinomaisen kuvan teki- 
jästään kansatieteellisten tutkimusten ja havaintojen 
tekijänä. Matkaltaan Mannerheim toi arvokkaan kokoel- 
man kansatieteellisiä esineitä, joista suurin osa on Kan- 
sallismuseossamme. Se on asiantuntijain mukaan kerätty 
todella tieteellisten vaatimusten mukaan. Kokoelmat ei- 
vät liity vain nykyisin eläviin kansoihin. Saamiensa ohjei- 
den mukaan Mannerheim suoritti kaikkialla, missä siihen 
suinkin oli tilaisuus, kaivauksia muinaisten kaupunkien 
ja asutuskeskuksien paikoilla. Täten hän paikka paikoin 
saitalteen vanhoja tarvekaluja ja näitten palasia sekä mui- 

takulttuurimuistoja. Lisäksi hän ostialkuasukkaitten esiin- 
kaivamia esineitä ja käytti ahkerasti valokuvauskonettaan. 

Mannerheim kiinnitti huomiota myös piirroksin tai 
kirjoitusmerkein varustettuihin kiviin. Näitä muisto- 
merkkejä hän löysi useita ja jäljensi tai valokuvasi ne. 
Vanhoja käsikirjoitusotteita hän niin ikään sai talteen 
monesta paikasta, joskus pelloilta, joita alkuasukkaat oli- 
vat lannoittaneet näillä ylen arvokkailla muinaisen 
kulttuurin todistuskappaleilla. Käsikirjoituslöydöt ovat 
asiantuntijain lausunnon mukaan kielitieteellisesti erit- 
täin arvokkaita. Sitä paitsi Mannerheim osti joukon laa- 
joja, käsin kirjoitettuja historiallisia asiakirjoja, ns. 
»täskirejä». Kansun maakunnasta hän keräsi monipuoli- 
sen valikoiman kiinalaisia, alueen varhaisempaa histo- 
riaa kuvailevia kirjoja. Näitten tutkimus- ja keräily- 
tulosten ohella on lisäksi mainittava Mannerheimin suo- 
rittamat vaivalloiset ja aikaavieneet antropologiset mit- 
taukset ja havainnot osittain sellaisten heimokuntien 
parissa, joista siihen saakka ei ollut olemassa ruumiillisia 
ominaisuuksia valaisevia tietoja. 

Matkalla kertyneen etnografisen esineaineiston ohella 
on muistettava Labrangin ja Taotshun seuduilta kerätyt 
suuret tiibettiläiset kokoelmat, jollaisia ei aikaisemmin sa- 
nottavasti ollut saatu länsimaille. Mannerheim toi myös 
matkaltaan suuren määrän arvokkaita tiibettiläisiä, monta 
sataa vuotta vanhoja temppelilippuja, jotka värein ja ku- 
vin valaisevat buddhalaisuutta. Retken muusta saaliista 
on vielä mainittava noin 450 jumalankuvan kokoelma 


sekä suuret määtät vanhoja buddhalaisia pronssikuvia. 
5 — Vorpro, Suomen Marsalkka 

Matkan tieteelliset tulokset sisältyvät kaksiosaiseen, 
yli 1 000-sivuiseen teokseen, Across Asia from West 
to East» (»Aasian halki lännestä itään»), joka Suomalais- 
ugrilaisen Seuran aloitteesta ilmestyi keväällä 1940. Se 
nojautuu päiväkirjamuistiinpanoihin, jotka Mannerheim 
70-vuotispäivänään lahjoitti mainitulle seuralle. Paitsi 
päiväkirjamuistiinpanoja siinä on kymmenkunta matkai- 
lijan keräämiin aineksiin perustuvaa tieteellistä tutkiel- 
maa, Mannerheimin piirtämät arvokkaat tiekartat sekä 
noin 1 500 valokuvasta valitut kuvanäytteet. Päiväkirja, 
joka alun perin on ruotsiksi kirjoitettu, on myöhemmin 
ilmestynyt paitsi ruotsin myös suomenkielellä. Matkapäi- 
väkirjansa alkulauseen Suomen Marsalkka kirjoitti talvi- 
sotamme riehuessa ja päiväsi sen Suomen Armeijan 
Päämajassa, helmikuussa 1940. 

»Matka Aasian halki»-teoksen toimitussihteeri, kauppa- 
korkeakoulun maantieteen professori Kaarlo Hilden, 
joka perusteellisesti on tutustunut matkan koko tieteelli- 
seen aineistoon, lausuu siitä eräässä ennen teoksen ilmes- 
tymistä laatimassaan Suomen Marsalkka Mannerheimia 
tutkimusmatkailijana käsittelevässä kirjoituksessaan 
mm.: »Muistiinpanojensa ja keräämiensä kokoelmien 
valossa Mannerheim ei suinkaan ollut vain harrastelija, 
joka kerää talteen tietoja ja muistoja, jotka matkan var- 
rella sattumalta osuvat hänen tielleen, vaan tieteellisiin 
kysymyksiin syvästi kiinnostunut henkilö, tarkka ja krii- 
tillinen havainnoitsija ja määrätietoisesti työskentelevä 
tutkija. Saavutetut tulokset ovat sitäkin enemmän kun- 
nioitusta herättäviä otettaessa huomioon, että Manner- 

heimin aikaisemmat opinnot eivät kohdistuneet tieteelli- 
siin tutkimuksiin, että hänellä ennen matkaansa oli suh- 
teellisen vähän aikaa valmistautua tieteellisen ohjelman 
suorituksiin ja että matka pääosaltaan oli puhtaasti soti- 
laallisia kysymyksiä käsittävä» Myös monet muut Man- 
nerheimin keräämään tieteelliseen aineistoon tutustu- 
neet arvovaltaiset tutkijat ovat antaneet siitä kiittävät 
arvostelut. Näin Mannerheim kunniakkaalla tavalla otti 
osaa siihen vuosisataiseen ja yhä jatkuvaan kansainväli- 
seen työhön, jonka päämääränä on maapallon suurim- 
man mantereen valloittaminen tieteelle. 

Suomen Marsalkka sai tutkimusmatkansa johdosta 
monta huomattavaa tunnustuksenosoitusta. Helsingin 
yliopisto vihki vuoden 1919 promootion yhteydessä sil- 
loisen valtionhoitajan filosofian kunniatohtoriksi. Tässä 
promootiossa valtionhoitajan tytär Sophie oli yleisenä 
seppeleensitojattarena. Jatkosodan aikana, kesäkuun 
alussa 1942 Szegedin yliopisto vihki hänet kunniatohto- 
rikseen. Juhlatilaisuudessa Suomen Unkarin-lähettiläs, 
ministeri Aarne Wuorimaa edusti marsalkkaa ja otti 
vastaan kunniadiploomin. Suomalainen Aasian-tutkija 
oli mainitun yliopiston ensimmäinen kunniatohtori. 
Mannerheim oli mm. Suomalais-ugrilaisen Seuran, 
Suomen Itämaisen Seuran, Suomen Muinaismuistoyh- 
distyksen, Suomen Maantieteellisen Seuran, Kalevala- 
seuran ja Nordenskiöld-seuran kunniajäsen. Ulkomait- 
tenkin tieteelliset seurat kunnioittivat tutkimusmatkai- 
lija Mannerheimia. Niinpä hän oli englantilaisen Royal 
Central Asian Societyn kunniajäsen. 


80 SUOMEN MARSALKKA 


Vuonna 1941, vähän ennen jatkosotaa, Suomen Mar- 
salkka Mannerheim ollessaan Ruotsissa lyhyellä virkis- 
tysmatkalla sai vastaanottaa erittäin huomattavan tie- 
teellisen kunnianosoituksen, Ruotsin antropologisen ja 
maantieteellisen seuran »Svenska Sällskapet för Antropo- 
logi och Geografi» hänelle Vegan päivänä myöntämän 
kultaisen Hedin-mitalin, jonka seuran kunniapuheen- 
johtaja, Ruotsin silloinen kruununprinssi, nykyinen ku- 
ningas Kustaa Aadolf hänelle ojensi. vOlen siitä vilpittö- 
mästi iloinen. Tuntui mieluisalta saada tunnustus työstä, 
jonka on suorittanut 'melkeinpä aikojen alussa’, koko- 
naista 35 vuotta sitten», Mannerheim lausui matkalta 
palattuaan. — Suomen Marsalkka oli kolmas Hedin- . 
mitalin saaja. 

Jatkosodan kestäessä Mannerheim sai toisen kulta- 
mitalin, jolla on erityinen arvo. Suomen Maantieteelli- 
nen Seura päätti näet vuonna 1942 lyöttää Fennia-nimi- 
sen kultamitalin, jota jaettaisiin poikkeuksellisen suu- 
rista ansioista suomalaisen tutkimusmatkailun edistä- 
miseksi. Sen ensimmäinen kappale annettiin Suomen 
Marsalkalle tunnustukseksi hänen suorittamastaan työstä 
Aasian tutkimiseksi. Fennia-mitali, joka on varsin suuri- 
kokoinen, käädyissä kannettava, on toistaiseksi annettu 
vain kahdelle muulle suomalaiselle tutkimusmatkailijalle, 
nimittäin Turun yliopiston kanslerille J. G. Granölle ja 
professori Väinö Auerille. 


MAAILMANSODASSA 


N ASIASTA palattuaan Mannerheim oleskeli 
Z9 jonkin aikaa Helsingissä j järjestelemässä muka- 
anaan tuomiaan suuria kokoelmia. Hänellä oli 
tällöin Seri poissaolon jälkeen tilaisuus perehtyä koti- 
maan oloihin ja siihen painostukseen, jota Venäjän sil- 
loiset vallanpitäjät harjoittivat Suomea kohtaan. 

Pietarissa Mannerheim havaitsi pitkän ratsastusmat- 
kansa herättämän ihailun, mutta hän ei välittänyt siitä, 
vaan palasi työhönsä kuin olisi ollut vain viikonloppua 
viettämässä, kertoo eversti Rodzianko. 

Vuonna 1909 Mannerheim määrättiin 13. Vladimirin 

ulaanirykmentin komentajaksi Puolaan. Venäjän- Japa- 
nin sodassa saamiinsa kokemuksiin nojaten hän toimeen- 
pani rykmentissä joukon uudistuksia. Upseerit saivat 
yltä kyllin tehtävää ja miehistölle järjestettiin entistä 
enemmän harjoituksia. Ennen pitkää Mannerheim oli 
saattanut rykmenttinsä mallikelpoiseen kuntoon. Ural- 
laan hän kohosi kohoamistaan. Vuonna 1910 hänestä tuli 
Hänen Majesteettinsa henkikaartinulaanirykmentin ko- 
mentaja Varsovaan, seuraavana vuonna hänet, siis vain 
44 vuoden ikäisenä, ylennettiin kenraalimajuriksi ja 
vuonna 1912 hänet siirrettiin Hänen Majesteettinsa seu- 
rueeseen. Puolassa Mannerheim viihtyi erinomaisesti 
ja muisteli siellä viettämiään vuosia mielihyvällä. 

Näinä vuosina sattui Mannerheimille jälleen tapatur- 
ma. Hevonen potkaisi häntä ja lisäksi samaan polveen 
kuin ensimmäisellä kerralla. Lääkäreille Mannerheim 
saattoi täydellä syyllä sanoa, että hän tunsi polvivammat 
perin pohjin. Taas säröt liitettiin yhteen ja jälleen polvi 
parani, vaikka se veikin aikansa. »Luulisi, ettette enää 
koskaan menisi oriin lähettyville», sanottiin Mannerhei- 
mille, mutta hän nauroi: »Miksikä en! Näyttää kohtalon 
sallimukselta, että polveni murtuu. Toivon vain, että 
ensi kerralla olisi toisen polven vuoro, jotta käyntini 
olisi tasaista.» 


Tultiin vaiheikkaaseen vuoteen 1914. Mannerheim 
oli määrätty kaartinratsuväkiprikaatin komentajaksi Var- 
sovaan ja maailmansodan puhjetessa sotilaspiirin sota- 
neuvoston jäseneksi, 

Suuren maailmanpalon syttyessä Mannerheim joutui 
sotaan ensimmäisestä hetkestä alkaen. Jo kaksi tuntia 
Venäjällä annetun liikekannallepanomääräyksen jälkeen 
hänen kaartinratsuväkiprikaatinsa nousi juniin matkus- 
taakseen suoraa päätä Itävallan rajalle. Se alistettiin ken- 
raaliluutnantti, ruhtinas Tumanovin johtoon ja sen teh- 
tävänä oli Tumanovin joukkojen kanssa suojella ja tur- 
vata Venäjän 4. armeijan keskittymistä ja marssia Lub- 
linin kaupungin ympäristöön. 

Tällä rintamanosalla oli heti odotettavissa sotatoimia. 
Venäläisten suorittamat tiedustelut olivat osoittaneet 
itävaltalaisten kokoavan vahvoja joukko-osastoja ja ete- 
nevän aliselle Sanille sekä yrittävän joen yli. Kenraali 
Brudermannin johtamien jalkaväki- ja ratsuväkijoukko- 
jen tarkoituksena oli vallata tärkeä solmukohta, Kras- 
nikin kaupunki. Saatuaan tiedon lähestyvistä vihollisista 
ruhtinas Tumanov lähetti ratsumiehen viemään sanaa 
Mannerheimille: Tämän oli otettava haltuunsa ja säily- 
tettävä asemat Krasnikin eteläpuolella kaikissa olosuh- 
teissa »maksoi mitä maksoi». Omien joukkojensa sekä 
saamansa lisävoiman avulla hän estikin vihollisen useam- 
man kerran uudistamat rintamanmurtamisyritykset, eh- 
käisi sen suunnitteleman keskityksen ja jopa lamautti 
itävaltalaisten toiminnan pitkäksi aikaa lähettämällä kol- 
mannen osan joukoistaan ahdistamaan vihollista selkä- 
puolelta soveltaen näin puolustustehtävässäkin hyök- 
käystaktiikkaa. Näillä sotatoimilla, joihin Mannerheim 
oli ratkaisevasti vaikuttanut, oli tällä rintamanosalla 
huomattava merkitys, koska venäläisten 4. armeija saat- 

toi nyt vielä kuuden päivän ajan jatkaa keskittymistään 
ja suorittaa sen loppuun. Krasnikin taistelussa osoitta- 
mansa päättäväisyyden ja taidon johdosta Mannerheim 
sai Yrjön-miekan. 

Vähän myöhemmin Mannerheimin prikaati monipäi- 
väisissä taisteluissa torjui itävaltalaisen kenraali Danklin 
armeijan hyökkäykset Lublinia vastaan. Saatuaan apu- 
joukkoja ja jouduttuaan erilleen hyökkäävästä venäläi- 
sestä jalkaväestä Mannerheim omasta aloitteestaan Opo- 
len luona kiersi neljän ratsuväkirykmentin ja kahden 
ratsastavan tykistöpatterin avulla vihollisen armeijan 
vasemman sivustan pakottaen etenevän itävaltalaisen 
jalkaväkidivisioonan peräytymään ja ajaen sen lo- 
pulta sekasortoiseen pakoon. Jonkin aikaa näitten 
taistelujen jälkeen Mannerheimin prikaati liitettiin 
kenraaliadjutantti Bezobrazovin johtamaan kaartin ar- 
meijakuntaan ja se otti osaa mm. Janovin kaupungin 
valtaukseen. 

Lokakuun alussa Mannerheim, jonka prikaati silloin 
kuului kenraali Delsalin johtamaan armeijaosastoon, 
Opatowin-Klimontowin alueella viivytti itävaltalaisen 
armeijan etenemistä ja pelasti kenraali Delsalin joukon 
perikadosta puolustamalla oma-aloitteisesti sen ainoata 
peräytymistietä osoittaen siten rauhallista päättäväi- 
syyttä ja kykyä toimia tilanteen vaatimusten mukaisesti. 
Nämä sotatoimet tuottivat hänelle Yrjön ritarikunnan 
4. luokan ritarimerkin. Taidostaan ja neuvokkuudes- 
taan näissä taisteluissa Mannerheim sai tunnustusta 
paitsi omalta taholta myös vastustajalta. Ruotsalainen 

kenraali Ernst Linder taas on teoksessaan »Om kavalle- 
riet, några krigserfarenheter» (»Ratsuväestä, muutamia 
sotakokemuksia») yksityiskohtaisesti kuvannut Opato- 
win-Klimontowin taisteluita mm. Mannerheimilta saa- 
miensa tietojen mukaan. Kirjoittaja lausuu näistä tais- 
teluista: »Ratsuväen liikkuvaisuus sekä tulivoima sa- 
moin kuin sen hyvä johto olivat tärkeimmät saavutetun 
tuloksen edellytykset.» 

Myöhemmin syksyn kuluessa Mannerheim johti 
prikaatiaan ensin taistelussa Ivangorodin-Krakovan 
alueella saksalais-itävaltalaisten joukkojen etenemisen 
aikana ja myöhemmin itävaltalaisia joukkoja takaa- 
ajettaessa. 

Helmikuussa vuonna 1915 Mannerheim nimitettiin 
12. ratsuväkidivisioonan komentajaksi. Divisioona joutui 
kiivaisiin taisteluihin ja otti osaa 2. ratsuväkiarmeija- 
kunnan mukana Stanislawowin sotatoimiin, hyökkäyk- 
seen Obertyniä vastaan sekä Tlumaczin, Zabokrukin ym. 
taisteluihin. Maaliskuun lopulla hän ratsuväkidivisioo- 
nallaan ja kahdella jalkaväkipataljoonalla verisissä tais- 
teluissa puolusti Dnjestrin yli johtavaa siltaa Zaleszczi- 
kin kaupungin kohdalla sekä koko huhtikuun Dnjestrin 
ylimenopaikkoja. 

Lyhyin viittauksin kerrottakoon Mannerheimin kun- 
niakas osuus seuraaviin sotatoimiin Venäjän länsirinta- 
malla. 

Keväällä 1915 Mannerheim otti kahdesta divisioo- 
nasta yhdistetyn ratsuväkiosaston päällikkönä osaa 33. 
siperialaisen armeijakunnan suorittamaan Dnjestrin yli- 

menoon ja hyökkäykseen Horodenkan kautta Kolomeaa 
vastaan sekä Pruth-jokea pitkin kulkevan rintamanosan 
puolustukseen. Kesällä hän divisioonallaan suojasi Ve- 
näjän 11. armeijakunnan peräytymistä Kaluszin piiristä 
Dnjestriltä sekä Gnila-Lipa- ja Zlota-Lipa-joilta käyden 
useita taisteluita. Syksyllä hän otti toisen ratsuväki- 
kunnan päällikkönä osaa 11. armeijakunnan sotatoimiin 
Strypa-joen linnoitettuja asemia puolustettaessa sekä 
vastustajan puolustuslinjan läpi murtauduttaessa. Myö- 
hemmin hän oli jälleen divisioonineen puolustustaiste- 
luissa Dnjestrillä sekä sen jälkeen Bessarabiassa. Tal- 
vella 1915—-1916 hän joukkoineen osallistui kenraali 
Shtsherbatshovin armeijan sotaliikkeisiin Podoliassa ja 
keväällä 8. armeijan läpimurtautumisvalmisteluihin sekä 
läpimurtoon vihollisen Luckin luona lujasti linnoitta- 
man puolustuslinjan läpi käyden tällöin ankaria taiste- 
luita. Heinäkuusta lähtien Mannerheim divisioonineen 
oli torjumassa vihollisen hyökkäyksiä Woronczinin, 
Studyn, Julianowkan ja Kiselinin piireissä. Myöhem- 
min kesällä ja syksyllä hän puolusti venäläisten asemia 
etelämpänä Wolan piirissä. 

Vuoden 1916 lopulla Mannerheim määrättiin vahvis- 
tamaan suuressa ahdingossa olevaa Romanian armeijaa. 
Hän joutui puolustamaan 55 km:n pituista lohkoa vuo- 
ristossa Transsylvanian Karpaateilla käyden yhtämittai- 
sia ankaria taisteluita ja johtaen niissä venäläis-romania- 
laisia joukkoja, ns. Wrancza-ryhmää. Yhdestä ratsu- 
väkidivisioonasta ja jalkaväkiprikaatista tämä osasto vä- 
hitellen kasvoi 1 venäläiseksi ratsuväkidivisioonaksi, 

2 1/, romanialaiseksi jalkaväkidivisioonaksi ja 2 roma- 
nialaiseksi ratsuväkidivisioonaksi. Tammikuun keski- 
vaiheilla sodan ylin johto keskitti venäläiset ratsujoukot 
lopputalveksi Bessarabiaan. Sodan lopulla Manner- 
heim, kenraaliluutnantiksi ylennettynä ja 6. ratsuväki- 
armeijakunnan komentajana, otti osaa sotatoimiin Ro- 
manian rintamalla, pääasiallisesti kuitenkin venäläisten 
Tarnopolin luona kärsimän tappion johdosta uhatuiksi 
joutuneitten venäläisten asemien puolustamiseen Buko- 
vinassa. 


Marsalkka Mannerheimin sotapäälliköntaidolle maail- 
mansodassa on annettu täysi tunnustus. 

Selostaessaan Mannerheimin ja hänen komentamansa 
12. ratsuväkidivisioonan toimintaa Romaniassa eräs 
sotilaskirjailija kirjoittaa mm.: »Meidän on korostettava 
sitä seikkaa, että vihollisen hyökkäysten menestykselli- 
nen torjuminen oli koko vuoden 1917 kuluessa erittäin 
merkityksellinen koko sodan loppuratkaisulle. Jos sak- 
salaiset olisivat onnistuneet murtamaan venäläis-roma- 
nialaisten joukkojen vastarinnan tällä rintamanosalla, 
olisi taistelu Venäjän osalta päättynyt vuotta aikaisem- 
min ja maailmansodan lopputulos olisi saattanut olla 
toisenlainen. — Tämä ansio kuuluu muiden joukkojen 
ohessa myös 12. ratsuväkidivisioonalle ja sen loistavalle 
komentajalle.» Samaan sotilaskirjailijaan vedoten ken- 
raali W. E. Tuompo kirjoittaessaan marsalkka Manner- 
heimista sotilaana ja sotapäällikkönä lausuu mm.: »Ak- 
tiivisuus, pyrkimys ratsuväellään vihollisen sivustoihin 

ja selkäpuolelle, hyökkäystaktiikka puolustustehtävissä- 
kin sekä jatkuva kiinteä kosketus viholliseen sekä ete- 
nemisliikkeissä että peräytymisoperaatioissa ovat Man- 
nerheimin sotatoimissa olennaisia» Myöhemmin näem- 
me, että maailmansodassa käyttämäänsä taktiikkaa Man- 
nerheim menestyksellä sovelsi eritoten Suomen talvella 
1939—40 käymässä puolustussodassa. 


Sotavuosina jo kauan kytenyt levottomuus ja tyyty- 
mättömyys vallitseviin oloihin valmistivat Venäjällä 
tietä kaaokselle, joka kuin rajumyrsky tuhosi vanhan 
tsaarivallan ja valmisti tietä aivan uuden valtiojärjestel- 
män syntymiselle. Ensimmäinen askel tällä tiellä oli 
maaliskuun vallankumous vuonna 1917. Sen jälkeen ei 
varsinaisesta sodankäynnistä enää voinut olla puhetta, 
sillä mullistuksen vaikutukset alkoivat pian tuntua myös 
armeijassa. Kuri höltyi ja sotamiesneuvostot hankkivat 
kaikkialla vallan käsiinsä. Mannerheim joutui näissä 
olosuhteissa harkitsemaan omaa asemaansa Venäjän 
armeijassa. Tavatessaan tällöin erään suomalaisen ka- 
dettitoverinsa hän keskusteli tämän kanssa asiasta ja 
asetti jo silloin vastattavaksi kysymyksen, eikö olisi 
viisainta luopua palveluksesta ja palata kotimaa- 
han. Hänen omassa armeijakunnassaan ulkonaiset 
muodot olivat tosin pysyneet ennallaan, mutta siinä- 
kin ilmeni merkkejä kurin horjumisesta. Pian Man- 
nerheim havaitsi, etteivät hänen ja silloisen järjestel- 
män käsitykset sotilaskurista käyneet yksiin ja että 
hänen oli mahdotonta jäädä paikalle, millä hän ei 

enää katsonut voivansa tehdä mitään Venäjän eikä 
oman maansa parhaaksi. Lokakuun vallankumous var- 
misti hänen päätöksensä. 

Erostaan Mannerheim on itse kertonut: »Sopiva ajan- 
kohta tuli kuin kohtalon lähettämänä. Ollessani ulkona 
ottamassa vastaan uutta hyvin rajua ratsuhevosta rat- 
sastin kumoon ja nyrjäytin jalkani. Minut vietiin kotiin 
esikuntaani, pantiin vuoteeseen sekä kutsuttiin lääkäri. 
Kenraali saa nyt maata pari kuukautta”, sanoi lääkäri. 
Sehän on ikävää, mutta minähän voin sangen hyvin 
hoitaa päällikkyyttäni sängystäkin', ajattelin itsekseni. 
Yöllä maatessani valveilla sain kuitenkin toisen ajatuk- 
sen. Sinähän olet odottanut”, sanoin itsekseni, ”tilai- 
suutta. On selvää, että tämä tilaisuus on nyt tullut.? Seu- 
raavana aamuna kutsutin luokseni esikunnan ja otin jää- 
hyväiset. ”Matkustan nyt Odessaan ja haluan kiittää 
Teitä palveluksistanne.? Niin, mutta kenraalihan tulee 
takaisin. Ei, minä en tule enää takaisin.” Asetuin 
autooni, otin lääkärin mukaani ja sain sitten hoitoa Odes- 
sassa.» — Odessaan hän sai armeijan esikuntapäälliköltä 
sähkösanoman, jonka mukaan ylipäällikkö oli vapautta- 
nut hänet komentajan tehtävistä »poliittisten ristiriito- 
jen» vuoksi. 

Vallankumouksen myrskyn riehuessa Venäjällä Man- 
nerheim joulukuun 3. pnä 1917 lähti Odessasta Pieta- 
riin jatkaakseen sieltä matkaansa kotimaahan. Täydessä 
sotilaspuvussa ja kunniamerkit rinnassa matkustava ken- 
raali herätti matkalla suurta eikä suinkaan hyväntahtoista 
huomiota vallankumouksellisissa massoissa. Manner- 

heimin joukoissa palvellut suomalainen upseeri, majuri 
Martin Franck on matkasta kertonut: »Matkan varrella 
esiinnyttiin kenraalia kohtaan usein hyvin uhkaavasti- 
kin, sillä kaikilla asemilla vetelehti vallankumouksen vil- 
litsemää joutoväkeä, joka koetti esiintyä määrääjänä ja 
usein viivytti suuresti matkan kulkua. Vitebskin ase- 
malla oli matkamme vähällä katketa kokonaan, sillä 
bolshevikit tarttuivat siellä kenraali Mannerheimiin kä- 
siksi ja väkivallalla uhaten vaativat häntä poistumaan 
junasta. Kenraalin onnistui kuitenkin saada heidät talt- 
tumaan ja perääntymään vaatimuksestaan, minkä jäl- 
keen pääsimme jatkamaan jälleen matkaa ja saimme 
pitää paikkammekin.» 

Pietariin saavuttuaan Mannerheim, joka juuri oli saa- 
nut tiedon kotimaansa julistautumisesta itsenäiseksi 
valtakunnaksi, kävi Suomen passitoimistossa hankki- 
massa todistuksen siitä, että hän oli Suomen kansalainen, 
ja tämä todistus kädessään hän lähti Venäjän yleisesi- 
kuntaan jättäen sinne kirjelmän, missä hän mainitsi, että 
hän oli palvellut Venäjää Suomen kansalaisena ja että 
hän nyt, kun Suomi oli julistautunut itsenäiseksi, ei 
enää katsonut voivansa jatkaa palvelustaan vieraassa 
maassa. Vaikeuksia kohtaamatta hän lopulta saapui 
Suomeen. 


Yli neljännesvuosisadan Venäjää palveltuaan Man- 
nerheim oli nyt kotimaassa. Kauas Etelä-Venäjälle kan- 
tautuneet huhutiedot vallankumouksellisen hengen le- 
viämisestä Suomeenkin hän havaitsi valitettavasti paik- 

kansapitäviksi. Mutta ennen kuin siirrymme vapaus- 
sotaan johtaneisiin tapahtumiin, viivähtäkäämme uuden- 
vuodenilta vapaaherratar Sophie Mannerheimin kodissa, 
jonne vapaaherrattaren lähimmät ystävät olivat kokoon- 
tuneet ja jossa vapaaherrattaren veli, kenraali Manner- 
heim, oli illan keskipisteenä. 

Berta Edelfelt kertoo kirjoittamassaan Sophie Manner- 
heimin elämäkerrassa tästä illasta: »Istuttiin entiseen 
tapaan punaisen takan ympärillä, valettiin tinaa ja seli- 
tettiin tinakuvien varjoja. Kuunneltiin jännittyneinä 
kenraalin kertomuksia matkastaan Pohjolaa kohti, kodit- 
tomana ja ilman maallista omaisuutta. Hänelle ei edes 
ollut tahdottu antaa leipäkorttia täällä, koska hän ei ollut 
kirjoissa Helsingissä. 

Oli myös vanhan tavan mukaan korteista ennustet- 
tava jokaiselle. Eräs vieraista oli monta kertaa huvitta- 
nut melkein samaa seuraa tällä leikillä, mutta tällä ker- 
taa hänellä ei ollut halua. Aika oli liian vakava. Kaikki 
kuitenkin kehoittivat häntä siihen, varsinkin Sophie, 
joka puoleksi tosissaan, puoleksi leikillään sanoi usko- 
vansa ennustuksiin. Niin levitettiin kortit jokaiselle. 
Ennustettiin matkoja ja rikkauksia, harmia ja panettelua 
ja kaikenlaisia vihjauksia hyvän ja pahan lähestymisestä. 
Ennustamista virkistivät vieraitten terävät ja hauskat 
sanasutkaukset. Sitten tuli kenraalin vuoro. Ennustaja 
kieltäytyi jyrkästi. Kenraali oli ollut mukana liian vaka- 
vissa tilanteissa, jotta siitä olisi voinut tehdä huvinume- 
roa. Mutta kuulijat pyysivät, että hänkin saisi tuo- 
mionsa. Hyvin vastenmielisesti pantiin kortit tällä ker- 

taa pöydälle. Ensin nousi pakasta yksi ässä, sitten toi- 
nen, kolmas, kaikki neljä. Ennustaja vilkaisi ylös. Mitä 
tämä merkitsee? Tämäpä on omituista. Parhaimmat 
kortit. Hän jatkoi. Sitten nousivat kaikki kuninkaat, 
kuningattaret, sotamiehet ja yksinomaan punaisia kort- 
teja. Tähti oli valmis. Mitähän tämä merkitsee! huu- 
dahtivat kaikki. Ennustaja sanoi hämmästyneenä: "Tästä 
voitte itse nähdä. Tämä ei tarvitse selityksiä.” — ”Ei, ei, 
selitä, selitä’, huusivat kaikki. Ennustaja osoitti kortteja: 
*Tässä on ässä, se merkitsee kuuluisuutta, ja tässä on 
onnea ja tässä lukemattomien ihmisten rakkautta ja kor- 
kea asema. Tällaisia kortteja en ole koskaan kenellekään 
nostanut! Puhuteltu nauroi: ”Menestykseni on jok- 
seenkin lopussa? Mutta läsnäolijat onnittelivat häntä 
siitä, minkä kohtalo oli hänelle määrännyt, olipa se mikä 
tahansa. Kortit pantiin pois ja vielä hetkinen keskustel- 
tiin siitä, miten järjettömiä olivat ennustukset niin kuin 
unetkin. Niin lähti jokainen kotiinsa pimeänä uuden- 
vuodenyönä 1918.» — Jo kerran aikaisemmin, Odessassa 
maailmansodan loppuvaiheessa, oli selvänäkijä eräillä 
kutsuilla kertonut Mannerheimille, että häntä odottivat 
suuret tehtävät ja korkea asema. 

Maailmansota oli viimeinen vaihe Mannerheimin 
pitkällä ja menestyksellisellä uralla Venäjän armei- 
jassa. Se oli ollut kuin valmennusta tulevaan suu- 
reen tehtävään, synnyinmaan vapauttamiseen ja sen 
itsenäisyyden turvaamiseen niin taistelutanterilla kuin 
rauhan toimissa. 

Mannerheimilla, joka palasi kotimaahan miehuu- 

tensa parhaina vuosina valmiina asettamaan oman 
maan käytettäväksi suuret kykynsä, rikkaat koke- 
muksensa ja isänmaanrakkautensa, oli nyt edessään 
kunniakkain tehtävä, jonka ihminen voi saada, maansa 
vapauttaminen. 


6 — Voipio, Suomen Marsalkka 


VAPAUSSODAN YLIPÄÄLLIKKÖNÄ 


/ [9 annerheim saapui Suomeen hetkellä, jolloin 
g R hänen kaltaistaan miestä mitä suurimpaan vaa- 
IVE D raan joutunut kotimaa tarvitsi. 

Jo vuosisadan vaihteesta lähtien itsenäisyysajatus 
oli elänyt isänmaallisten miesten mielessä, jopa johtanut 
toiminnan yrityksiinkin. Mainittakoon vain Suomen 
aktiivisen vastustuspuolueen perustaminen syksyllä 
1904, Venäjän-Japanin sodan aikana suoritetut asehan- 
kinnat, työväestön piiriin perustettu salainen aktiivinen 
järjestö, jonka päämääränä oli Suomen itsenäisyys, sekä 
Voimaliitto. Mutta vasta maailmansota sekä sen loppu- 

aikoina Venäjällä vallinnut hajaannus ja vallankumouk- 
selliset liikkeet valmistivat tietä Suomen irroittamiselle 
Venäjän valtakunnasta, jonka yhteydessä sivistykseltään 
ja oikeusjärjestykseltään länsimainen maamme oli saa- 
nut kestää nöyryytyksiä ja sortoa. 

Itsenäisyysmiehet olivat jo kauan olleet selvillä siitä, 
että lopullinen itsenäisyys voitaisiin saavuttaa vain ase 
kädessä. Mutta -aseellisen toiminnan edellytyksiä ei 
ollut. Suomen oma sotaväki oli hajoitettu vuonna 1901. 
Se sukupolvi, jonka osaksi oli tuleva maansa vapautta- 
minen, ei ollut saanut minkäänlaista sotilaskoulutusta. 
Tämän puutteen korvaamiseen tähtäsi Voimaliiton toi- 
minta. Liitosta piti urheilujärjestön varjolla tulla soti- 
laallinen puolustusvoima, mutta sen toiminta supistui 
varsin vähiin venäläisten vallanpitäjien saatua vihiä 
sen todellisesta tarkoituksesta ja lakkautettua sen. Oma 
merkityksensähän sillä kuitenkin oli ollut, sillä se oli 
levittänyt itsenäisyysajatusta sekä valmistanut maa- 
perää jääkäriliikkeelle. 

Maailmansodan puhjetessa Suomen nuoriso omaksui 
itsenäisyysajatuksen ja erittäinkin ylioppilaitten keskuu- 
dessa se saavutti vankan jalansijan. Sodan syttyessä 
ylioppilaspiireissä ryhdyttiin toimintaan: oli muodos- 
tettava sotilaallinen järjestö, jonka jäsenet hetken tullen 
voisivat ryhtyä johtamaan vapaustaistelua. Sotilaskou- 
lutus oli saatava vieraassa maassa. Kun siihen ei näyt- 
tänyt olevan tilaisuutta naapurimaassamme Ruotsissa, 
oli se hankittava Venäjän vihollismaassa Saksassa, jossa 
sille saatiinkin maan ylimmän sotilasjohdon suostumus. 

Matkaan liittyviä vaaroja uhmaten suomalaiset nuoru- 
kaiset lähtivät nyt Saksaan valmistautumaan vapaustais- 
teluun. Näin syntyi maineikas jääkäriliike. Jääkärien 
osuuteen vapaussodassamme sekä heidän toimintaansa 
puolustuslaitoksemme kehittämisessä palaamme myö- 
hemmin. Mutta omassakin maassa toimittiin, vaikka 
kaikki valmistelut oli suoritettava aivan näkymättömissä. 
Kesästä 1917 lähtien alkoi eri tahoilla syntyä suojelus- 
kuntia, joihin isänmaalliset miehet sankoin joukoin liit- 
tyivät. Saksasta saatiin jonkin verran aseita sekä muu- 
tamia kymmeniä jääkäreitä kouluttajiksi. 

Joulukuun 6. pnä 1917 itsenäisyysunelma toteutui 
eduskunnan hyväksyessä P. E. Svinhufvudin senaatin 
kaksi päivää aikaisemmin antaman itsenäisyysjulistuk- 
sen. Pian — tammikuun 4. pnä — Venäjän kansan- 
komissaarien neuvostokin tunnusti Suomen riippumatto- 
muuden. Useiden Euroopan valtioiden tunnustus saa- 
tiin saman kuun alkupuolella. 

Suomi oli muodollisesti itsenäinen, mutta nuoren 
valtakunnan tulevaisuus näytti varsin synkältä. Venä- 
läinen sotaväki kieltäytyi lähtemästä maasta, ja kumouk- 
selliset suomalaiset ainekset ryhtyivät valmistelemaan 
aseellista kapinaa yhteistoimin venäläisten kanssa. Kaik- 
kialla perustettiin punakaarteja, joita venäläiset aseisti- 
vat. Jo marraskuussa vuonna 1917 oli sattunut joukko 
väkivallantekoja. Levottomuuden ja turvattomuuden 
tunne täytti kaikkien mielet. 

Näissä olosuhteissa tajuttiin, että vain taistelu saattoi 
vapauttaa maan ja pelastaa kansan. Sotaan tähtäävän 

toiminnan johdossa oli kaksi komiteaa. Vanhat koetellut 
itsenäisyysmiehet olivat muodostaneet keskuskomitean, 
ns. aktiivisen komitean, jossa maan porvarilliset puo- 
lueet sekä vanhat aktivistit, ylioppilasaktivistit ja suoma- 
laiset upseerit olivat edustettuina. Suomen entisen sota- 
väen aikaiset upseerit taas perustivat ns. sotilaskomitean. 
Näistä aktiivinen komitea lähinnä muodosti itsenäisyys- 
liikkeen johdon samalla kun se myös Suomesta käsin 
johti jääkäriliikettä. Mutta vapauttamisliikkeeltä puut- 
tui oikea johtaja. 

Silloin katseet kääntyivät juuri Venäjältä kotimaahan 
palanneeseen kenraaliluutnantti Mannerheimiin. Hänen 
nimensä oli ensimmäisen kerran mainittu jo syyspuo- 
lella, jolloin oli pohdittu kysymystä sotilasdiktatuurista- 
kin järjestyksen palauttamiseksi maahan. Hänen het- 
kensä ei vielä silloin kuitenkaan ollut tullut. Päinvastoin 
sotilaskomitea oli joulukuun lopussa väliaikaiseksi yli- 
päälliköksi valinnut kenraali Claös Charpentierin. Pian 
huomattiin kuitenkin, ettei hän ollut tälle tärkeälle pai- 
kalle sopiva. Kun tilanne päivä päivältä kävi yhä uhkaa- 
vammaksi, sotilaskomitea tammikuun alussa 1918 kään- 
tyi Mannerheimin puoleen pyytäen häntä jäsenekseen. 
Hän suostuikin ottamaan osaa komitean kokouksiin, joita 
yllätyksiä peläten pidettiin milloin missäkin. Eräs ko- 
mitean jäsenistä kertoi myöhemmin: »Näimme, että 
edessämme oli käskevä, tarmokas ja määrätietoinen soti- 
las, jommoista juuri kaipasimme.» Pontevasti hän komi- 
tean kokouksissa vaati ripeätä toimintaa, sillä hän oli 
täysin selvillä siitä, että viivytys voisi muodostua kohta- 

lokkaaksi. B. Estlanderin mukaan kolmannessa kokouk- 
sessä, jossa Mannerheim oli läsnä, keskusteltiin aivan 
sivuseikoista. Estlander kertoo: »Mannerheim pyysi 
puheenvuoron. ”Pyydän kiittää luottamuksesta”, hän 
lausui, ”mutta minä en katso voivani enää ottaa osaa näi- 
hin kokouksiin. En voi ottaa osalleni vastuuta, jonka 
komitea on ottanut hartioilleen, ilmeistä kun on, ettei 
komitea sellaisenaan saata hallita tilannetta? Mutta 
mitä sitten kenraalin mielestä on tehtävä? ”Hyvät her- 
rat, vastasi Mannerheim, 'olen ottanut osaa kolmeen 
kokoukseen kolmessa eri paikassa. Meidät saatettaisiin 
kaikki minä hetkenä tahansa vangita ja kaikki olisi sillä 
pilattu. Komitean järjestely kollegiaalisessa muodos- 
saan sallii keskustelun mistä oleellisesta tai epäoleelli- 
sesta seikasta tahansa eivätkä asiat suju. Käsitykseni 
mukaan meidän on toimittava heti. Armeijan esikunta 
on muodostettava koettaaksemme luoda kenttäarmeijan 
ja esikunnan, joka tarvittaessa voi johtaa sen toimintaa. 
Sen on tapahduttava sillä seudulla, josta voidaan saada 
varma lähtökohta, ja meidän on matkustettava sinne 
huomenna, jos juna jo tänään on lähtenyt.» Sotilas- 
komitea halusi nyt saada Mannerheimin ylipäälliköksi, 
ja ehdotti, että Charpentier tulisi eräänlaiseksi sotilas- 
edustajaksi hallitukseen. Näissä olosuhteissa Charpen- 
tier ilmoitti eroavansa. Mannerheim taas pyysi mietti- 
misaikaa. Kuvaavaa Mannerheimille oli, että hän, to- 
dettuaan Charpentierin olevan suostuvainen hyväksy- 
mään hänen esittämänsä toimintasuuntaviivat, olisi ollut 
valmis palvelemaan tämän alaisena. 

Mannerheim piti ennen kaikkea tärkeänä, että vapaus- 
sota käytäisiin omin voimin. Hän asetti nimenomaiseksi 
ehdoksi, ettei aseellista väliintuloa pyydettäisi Ruotsilta 
eikä myöskään Saksalta. Neuvoteltuaan asiasta senaatin 
puheenjohtajan, senaattori Svinhufvudin kanssa ja 
kuultuaan, että myös senaatti asettui samalle kannalle, 
hän ilmoitti vastaanottavansa ylipäällikkyyden. Vallin- 
neita oloja kuvaa, että Mannerheim tammikuun 16. pnä 
vain suullisesti sai valtuudet ottaa »hallituksen joukot» 
komentoonsa ja johtaa sotilaallista toimintaa »järjestyk- 
sen palauttamiseksi». Kenraaliluutnantti Mannerheim, 
joka vapaussodan kestäessä maaliskuussa 1918 ylennet- 
tiin ratsuväen kenraaliksi, nimitettiin ylipäälliköksi vasta 
tammikuun 28. pnä vapaussodan oikeastaan jo alettua. 

Marsalkka Mannerheimin elämäkerran kirjoittaja, 
tohtori Kai Donner sanoo ylipäällikön vaalista sattu- 
vasti: » Vaikka oli luonnollista, että vaali oli kohdistunut 
kenraali Mannerheimiin, se oli onnellista eräistä muista- 
kin syistä kuin puhtaasti sotilaallisista. Sitä ei ehkä ta- 
juttu täysin vielä tuolloin, vaan vasta paljon myöhem- 
min. Pitkän Venäjällä palveluksensa aikana Mannerheim 
oli pysynyt erillään maamme sisäisistä riidoista ja eri- 
puraisuuksista, vaikka hänen sukunsa ja perheensä koh- 
talot olivat läheisesti sitoneet hänet kaikkeer , mitä tapah- 
tui täällä kotona. Vanhimman veljen maastakarkotus ja 
siirtyminen Ruotsiin oli myös tietysti häneen tehnyt 
syvän vaikutuksen. Sinä pitkänä aikana, jonka hän oli 
kotimaasta poissa, oli hän, samalla kun oli säilyttänyt 
elävän isänmaallisuuden, saanut myöhemmälle toimin- 

nalleen välttämättömän yleiskatsauksen sisäisiin oloi- 
himme, joka liian usein puuttui maassa toimivilta ja 
vaikuttavilta henkilöiltä ja teki heidät tärkeissä vaiheissa 
ehkä ”likinäköisiksi?, vaikka heillä tietenkin oli laajempi 
henkilö- ja asiantuntemus. 


Jättiläismäinen oli se tehtävä, joka tammikuussa 1918 
joutui Mannerheimin hartioille. Maan nuori miespolvi 
ei ollut saanut sotilaskoulutusta, aseita oli vain mitättö- 
män vähän ja maassa vallitsi venäläisen sotaväen ja sii- 
hen liittyneitten yhteiskunnan huonoimpien ainesten 
harjoittama terrori. Suojeluskuntien muodostaminen oli 
vasta alulla, eikä niitten taistelutehoa voitu arvioida. 
Tarvittiin todellakin vuorenvarmaa uskoa ja suurta 
rohkeutta siltä mieheltä, joka uskalsi ryhtyä johtamaan 
taistelua ilman armeijaa ja ilman aseita. 

Mutta Mannerheimilla oli käytettävissään jotakin, 
mikä hänen oman kykynsä ja luottamuksensa ohella oli 
johtava voittoon. Hän tiesi, että koko isänmaallinen kan- 
sanosa yksimielisenä oli yhtyvä taisteluun ja kaikin kei- 
noin tukeva maan vapauttamista sortajan ikeestä. Altis 
uhrimieli, suomalaisten tunnettu ruumiillinen kunto, 
jota yhä vilkkaammaksi muodostunut urheilutoiminta 
oli kehittänyt, sekä vanhan sotilaskansan perinteet ja sisu 
osaltaan korvaisivat sen, mikä sotilaallisesta koulutuk- 
sesta ja tarkoituksenmukaisesta varustelusta puuttui. 

Valtuudet saatuaan Mannerheim lähti Helsingistä 
päämääränään Etelä-Pohjanmaan pääkaupunki Vaasa. 
Matkustaminen ei enää ollut leikintekoa; niin suuren val- 


Mannerheimin Stormhällan-niminen huvila pienellä saarella Hangon edustalla. 
Huvila kärsi jatkosodan aikaan pahoja vaurioita. — Kaivopuiston vaalea talo 
— Mannerheimin koti Helsingissä. 

Metsästysmatkoilta. Mannerheim palaa Keski-Euroopasta mukanaan runsas voi- 
tonsaalis. — Suomen Marsalkka ja Nepalin maharadsha marsalkan kaataman 
tiikerin vieressä. 

lan olivat kumoukselliset ainekset jo saaneet. Kenraali 
oli siviilipuvussa ja hänellä oli taskussaan kauppias 
Gustaf Malmbergille annettu passi. Hän oli siis yksin- 
kertaisesti liikeasioissa matkustava herra. Tampereella 
tie uhkasi nousta pystyyn. Kolme venäläistä sotilasta 
kiskaisi Mannerheimin vaunuosaston oven auki junan 
seisoessa Tampereen asemalla. Venäjäksi hän kysyi, 
mitä sotilaat halusivat. Venäjän kieli riitti herättämään 
epäluuloa, eikä tunkeilijoille kelvannut vkauppiaan» seli- 
tys, että hän liikemiehenä puhui useita kieliä. He käs- 
kivät hänen seurata heitä esikuntaan. Samassa Manner- 
heim näki valtionrautateiden virkalakki päässä olevan 
nuoren miehen kulkevan vaunun läpi. Hän pyysi häntä 
rautatievirkamiehenä puuttumaan asiaan. Tämä teki 
sen, osoitti passia ja sanoi sen olevan kunnossa. Miksi 
siis rettelöidä. Sotilaat näyttivät epäröiviltä, kunnes 
yksi heistä myönsi: »Annetaan olla» Samassa kuului 
vihellys, juna lähti liikkeelle ja sotilaille tuli kiire hy- 
pätä pois junasta. Suomen Marsalkka kertoo muistel- 
missaan tämän kohtauksen ja valittaa samalla, ettei hän 
saanut selville, kuka hänen neuvokas pelastajansa oli, 
sillä hän olisi sodan jälkeen halunnut palkita tätä. — 
Muistelmien ilmestyttyä on pelastaja niitä lukiessaan 
muistanut tapauksen. Hän on nuoruudessaan rauta- 
teillä palvellut Tampereen klassillisen lyseon lehtori Fino 
Johannes Lähteenmäki. Kesäkuun 4. pnä 1952 hänelle jäl- 
kikäteen myönnettiin I luokan Vapaudenristi. 
Tammikuun 19. pnä Mannerheim oli perillä Vaasassa. 
Ennen kuin siirrymme ylipäällikön toimintasuunnitel- 

miin, kerrottakoon pieni kasku. Osoittaakseen kohteliai- 
suutta kaupungin arvohenkilöille. Mannerheim päätti 
esikuntansa jäsenten kanssa tehdä tervehdyskäynnin 
heidän luonaan. Vaasalaiset tiedettiin nurkkapatrioo- 
teiksi. Varmastikin tekisi heihin hyvän vaikutuksen, jos 
lausuisi pari kaunista sanaa kaupungista. Tultiin sitten 
hovioikeuden presidentin Karl Söderholmin luo ja aloi- 
tettiin tästä päästä. »Minä olen oikeastaan helsinkiläi- 
nen», vastasi presidentti kuivasti. 

Seurasi kuumeisten valmistelujen päiviä. Oli muodos- 
tettava päämaja, asetuttava yhteyteen suojeluskuntien 
johdon kanssa ja koetettava saada niin selvä kuva tilan- 
teesta kuin suinkin mahdollista. Kaikki oli luotava alusta 
ja toimittava nopeasti, sillä ylipäällikkö oli selvillä siitä, 
ettei aikaa ollut hukattavana, vaikkakaan hän ei vielä 
silloin aavistanut, miten pian oli pakko ryhtyä sota- 
toimiin. 

Laatiessaan toimintasuunnitelmaansa vapaussotaa var- 
ten Mannerheimin täytyi ottaa huomioon, että taistelua 
oli käytävä sekä venäläistä sotaväkeä että sen tukemia 
punakaarteja vastaan. Kuinka vahva vastustaja oli, siitä 
ei ollut tarkkoja tietoja. Punakaartiin arvellaan sodan 
alkaessa kuuluneen 20 000—30 000 miestä. Punaisten 
joukkojen lukumäärä kasvoi kuitenkin sodan kestäessä. 
»Kansanvaltuuskunnan» sota-asiainosasto arvioi huhti- 
kuun puolivälissä punaisen armeijan taisteluvahvuuden 
75 000 mieheksi. Jos otetaan huomioon Tampereella 
tuhoutunut punainen pohjoisarmeija sekä kaatuneet ja 
vangiksi joutuneet punakaartilaiset, lienee punaisella 

puolella ollut kaikkiaan noin 100 000 miestä heihin luet- 
tuina myös venäläiset sotilaat. 

Venäläisen sotaväen lukumäärästä oli vain epämää- 
räisiä tietoja. Myöhemmin on todettu sitä sodan alkaessa 
olleen noin 40 000 miestä. Saksan ja Venäjän välisten 
rauhanneuvottelujen keskeydyttyä ja saksalaisten uudel- 
leen aloitettua sotatoimet itärintamalla Neuvosto-Venä- 
jän hallitus, peläten saksalaisten maihinnousua Suomes- 
sa, antoi maassamme oleville venäläisille joukoille käs- 
kyn viipymättä siirtyä Venäjälle, Tänne jäi kuitenkin 
runsaasti venäläistä sotaväkeä, mutta venäläiset olivat 
nyt »vapaaehtoisia», vkansanvaltuuskunnam palkkasotu- 
reita. Yleensä punakaartilaisten ja bolshevikkien suhteet 
järjestettiin siten, että suomalainen oli päällikkönä ja 
venäläinen apulaisena, sotilaallisena neuvonantajana. 

Ylipäällikön taistelusuunnitelma oli seuraava: Etelä- 
Suomi oli toistaiseksi jätettävä viholliselle ja sotatoimien 
tukialue sijoitettava Etelä-Pohjanmaalle, mistä vapaus- 
sota oli aloitettava. Siellä kansa myös kiihkeimmin halusi 
ryhtyä vapauttamaan maata, ja sillä oli mitä ratkaisevin 
ja rohkaisevin merkitys, kun kysymyksessä oli vähäisin 
sotilaallisin edellytyksin aloitettava toiminta. Etelä- 
Pohjanmaalla oli runsaimmin aseita ja suojeluskuntien 
järjestelytyö oli siellä edistynyt pisimmälle. Sitä paitsi 
tärkeä elintarvikehuolto voitiin sieltä käsin parhaiten 
järjestää. Lopuksi on mainittava, että sieltä saatettiin 
myös helpoimmin hoitaa yhteyksiä ulkomaille. Ensim- 
mäiseksi oli siis Etelä-Pohjanmaa vapautettava. 

Tapahtumat seurasivat toisiaan. Ylipäällikön tietoon 

tuli aseellisia yhteenottoja eri tahoilta maata. Etelä- 
Pohjanmaan miesten kärsivällisyys alkoi myös olla lo- 
pussa. Näissä olosuhteissa ylipäällikkö päätti aloittaa toi- 
minnan niin pian kuin joukot saataisiin kootuiksi, sillä, 
niin kuin hän senaatin puheenjohtajalle lähettämässään 
kirjelmässä huomautti, »useinhan pienemmän voiman no- 
pea hyökkäys voi pelastaa tilanteen silmänräpäyksessän. 
Tammikuun 25. pnä hän antoi »Suomen tasavallan armei- 
jan» ensimmäisen taistelukäskyn. Etelä-Pohjanmaan ve- 
näläiset varuskunnat oli yllättäen riisuttava aseista 27. ja 
28.päivien välisenä yönä. Ensimmäiset laukaukset kajah- 
tivatkin jo 27. päivän iltana, jolloin Laihian valtaus alkoi. 
31. pnä oli koko Etelä-Pohjanmaa valkoisten hallussa. 

Vapaussodan alusta on sodan historioitsija, eversti 
J. O. Hannula ySuomen vapaussodan historia»-teokses- 
saan kirjoittanut: »Suomen vapaussodan alku on pob- 
joismaiden sotahistorian loistavin esimerkki yllätyksestä 
ja aloitteen tempaamisesta omiin käsiin! Ylipäällikön 
rohkeus osoittautui suuremmaksi viisaudeksi kuin odot- 
tamista suosittelevien neuvonantajien varovaisuus. Ete- 
lä-Pohjanmaan tapahtumat sekoittivat pahasti juuri sa- 
maan aikaan toimintansa aloittaneen vihollisen laskelmat. 
Punaiset saivat hämmästyksekseen todeta, kuten eräs 
heidän omista sotahistorioitsijoistaan on jälkeenpäin kir- 
joittanut, että *valkoisila oli jo oikea armeija, joka, kuten 
näytti, oli silmänräpäyksessä ilmestynyt maan alta Etelä- 
Pohjanmaan kamaralle”. — Kuolemaantuomitulta näyttä- 
nyt Suomi oli noussut ja antanut ensimmäisen iskunsa.» 

Etelä-Pohjanmaa oli vapaa ja viikon kuluttua Pohjois- 

Suomi oli saatu vapautetuksi valkoisten kukistettua ve- 
näläiset joukot ja niihin liittyneet aseistetut punakaarti- 
tilaiset. Sekä Oulussa että Torniossa oli käytävä ankara 
taistelu. Nyt oli selkäpuoli turvattu ja yhteys Ruotsiin 
saatu. »Pohjanmaan avaimen» Vilppulan ja Haapamäen 
rautatiesolmukohtien valloitus taas avasi sodankäyn- 
nin jatkamiselle tärkeän rautatieyhteyden Länsi- ja Itä- 
Suomeen. Näitten sotatoimien aikana luotiin rintaman 
pohjoispuolella nopeasti valkoista armeijaa lähinnä Sak- 
sassa koulutuksensa saaneitten jääkärien johdolla. 

Vapaussodan ensimmäiset voitot havahduttivat koko 
"maan, Mannerheimista oli yhdellä iskulla tullut kan- 
sansa sankari, sen »valkoinen kenraalin. Muutamassa päi- 
vässä ja viikossa hänen nimensä muodostui kaikkien 
isänmaataan rakastavien tunnussanaksi. Se levisi kuin 
siivin yli koko maan ja se kantautui myös rintamalin jo- 
jen taakse »punaisten puolelle» sytyttämään mieliin us- 
koa ja toivoa. Ja Mannerheim-nimen mukana kulki sa- 
noma kuin maasta poljetuista talonpoikaisjoukoista, san- 
karillisesta »valkoisesta armeijasta», joka Mannerheimin 
johtamana pian oli vapauttava maan ja tekevä lopun 
yhä hurjemmaksi kiihtyneestä terrorista. 

Ennen kuin Mannerheim saattoi ryhtyä suunnittele- 
maan hyökkäystä, hänen täytyi saada hajanaiset suojelus- 
kuntamuodostelmat kootuiksi sotilaallisiksi yksiköiksi, 
komppanioiksi, pataljooniksi, rykmenteiksi ja suurem- 
miksi muodostelmiksi. Tärkeintä ja samalla vaikeinta 
oli päällystökysymyksen selvittäminen. Sodan alkaessa 
olivat käytettävissä entiset kadettiupseerit, joista suuri 

osa oli jo pari vuosikymmentä Suomen sotaväen hajoit- 
tamisen jälkeen ollut aivan toisenlaisissa tehtävissä, Ve- 
näjän armeijassa palvelleet ja vallankumouksen jaloista 
kotimaahan palanneet upseerit, maassa kouluttajina toi- 
mivat, Saksasta jo saapuneet muutamat kymmenet jää- 
kärit sekä lisäksi eräitä ruotsalaisia upseereja, jotka va- 
paaehtoisina olivat saapuneet Suomen avuksi. Näiden 
toisilleen varsin vieraiden upseeriryhmien yhdistäminen 
yhtenäiseksi, yhden tahdon mukaan toimivaksi, vajanai- 
sesti ja eri tavoin koulutetun talonpoikaisarmeijan pääl- 
lystöksi vaati harkintaa, ja näiden eri ryhmien olemuk- 
sen ymmärtämistä. Tämän kaiken Mannerheim suo- 
ritti hänelle ominaisella joustavuudella. 

Ylipäällikön tehtävän vastaanottaessaan Mannerheim 
oli selvästi tietoinen siitä, että jääkäripataljoonasta saa- 
tava koulutettu päällystöaines oli muodostuva ratkaise- 
vaksi tekijäksi vapausarmeijan luomisessa. Hyvä koulu- 
tus vanhassa sotilasmaassa Saksassa ja osanotto maail- 
mansodan taisteluihin itärintamalla olivat valmistaneet 
jääkäreitä siihen tehtävään, joka heitä nyt kotimaassa 
odotti. Mannerheim oli jo Helsingissä esittänyt senaatin 
puheenjohtajalle, että jääkärit oli heti kutsuttava kotiin. 
Nyt hän kiirehti heidän paluutaan sekä suunnitteli hei- 
dän sijoittamisensa helmikuun 18. pnä julistetun yleisen 
asevelvollisuuden nojalla toimeenpannuilla kutsunnoilla 
saatujen joukkojen eri yksiköitten päälliköiksi. Millä 
mielin ylipäällikkö jääkärit vastaanotti, näkyy siitä pu- 
heesta, jonka hän piti jääkärien pääjoukolle sen saavut- 
tua Vaasaan helmikuun lopulla. Hän tervehti jääkäreitä 

seuraavin sanoin: »Minä toivotan Teidät, jääkärit, terve- 
tulleiksi isänmaahan. Aikana, jolloin isänmaan kohtalo 
näytti mitä synkimmältä, uskoitte Te, nuoret, sen tule- 
vaisuuteen. Te uhrasitte kotinne, onnenne — kaikkenne 
voidaksenne rakentaa onnettomalle maallemme suuren 
ja onnellisen tulevaisuuden. Ja Teidän johtotähtenne 
ei ole johtanut Teitä harhaan. Isänmaa tervehtii 
Teissä parhaimpia poikiansa. Suomen nuori, nouseva 
armeija näkee Teissä tulevat johtajansa ja opettajansa. 
Nyt Teitä odottaa suuri, mutta kunniakas työ: Teidän 
on luotava täällä armeija, joka voi vapauttaa Suomen ja 
tehdä suomalaisista suuren, mahtavan kansan. Olkaa 
tervetulleet joukkoomme. Eläköön jääkärit.» 

Jääkärien paluuseen liittyi kuitenkin ristiriita, joka 
uhkasi käydä kohtalokkaaksi. Saattoi hyvin ymmärtää, 
että jääkärit olivat jo Suomeen lähtiessään laatineet 
oman toimintaohjelmansa. Se ei käynyt yksiin ylipääl- 
likön suunnitelmien kanssa, sillä Mannerheim oli jyr- 
kästi sitä mieltä, että jääkäripäällystöaineksen käyttämi- 
nen jääkärien aikomalla tavalla olisi merkinnyt kokonais- 
etua vaarantavaa tuhlausta. Ylipäällikkö suunnitteli 
jo eroakin. »On muitakin, jotka voivat johtaa vapaus- 
sodan onnelliseen päätökseen — ilman jääkäreitä sitä ei 
kuitenkaan voi tehdä kukaan.» Nämä sanat todistavat 
samalla, minkä merkityksen hän antoi jääkäreille. Kun 
ylipäällikön suunnitelma saatiin esitetyksi jääkäreille, 
he hyväksyivät sen ja ristiriita selvisi. Jääkäreistä tuli 
vapaussodan vahvin ja yhtenäisin päällystövoima ja 
siitä pitäen jääkärit nauttivat Mannerheimin jakama- 

tonta luottamusta samoin kuin jääkärit puolestaan 
ehdottomalla kunnioituksella suhtautuivat vapaussodan 
ylipäällikköön. 


Samoihin aikoihin kuin jääkärit saapuivat kotimaahan, 
ryhdyttiin myös vakavasti pohtimaan ulkomaisen avun 
hankkimista. Jo kesällä ja syksyllä 1917 oli ollut tekeillä 
suunnitelma maan vapauttamiseksi Venäjän vallasta 
saksalaisen maihinnousujoukon avulla ja nojautumalla 
jääkäripataljoonaan. Olipa hallitus joulukuun alussa 
anonut saksalaisten apujoukkojen lähettämistä Suomeen, 
Saksan taholta oli tällöin vastattu, että asia riippui Sak- 
san ja Venäjän rauhanneuvottelujen kehityksestä. Vuo- 
den 1918 alussa kysymys ulkomaisesta avusta tuli jäl- 
leen päiväjärjestykseen. Sen sijaan Mannerheim, niin 
kuin mainittiin, alusta alkaen oli ollut sitä mieltä, että 
kansan täytyi itse taistella saavuttaakseen vapautensa ja 
voidakseen itseensä luottaen astua vapaitten kansakun- 
tien joukkoon. Hän tahtoi sitä paitsi välttää maamme 
joutumista käynnissä olevan suursodan pyörteisiin. 
Ylipäällikön kannalla olivat eritoten itsenäisyysliikkeen 
nuoremmat miehet. Myös senaatin puheenjohtaja oli 
Mannerheimin neuvotellessa hänen kanssaan asettunut, 
niin kuin näemme, kannattamaan ylipäällikön ajatusta 
selviytyä omin voimin. Kun hallitus sitten helmikuun 
lopulla kuitenkin kääntyi Saksan puoleen, johtui se toi- 
veista saada terrori loppumaan ja sota nopeasti voittoi- 
saan päätökseen. 

Hallituksen pyyntö herätti Saksassa, joka aikaisemmin 

Mannerheim matkalla Saksaan Lätzenin juhlille marraskuussa 1932. 

ei ollut halukas laajentamaan sotatoimiaan maahamme, 
nyt vastakaikua. Ryhtyessään auttamaan Suomea se 
ensi sijassa halusi estää Muurmannin rannikolle nous- 
seitten englantilaisten voimien etenemisen Pietariin. 
Oli näet pelättävissä, että sodan jatkamista kannattavat 
venäläiset piirit pyrkisivät englantilaisten ja ranskalais- 
ten avulla muodostamaan uuden rintaman Saksaa vas- 
taan tai uhkaamaan Kronstadtista käsin Saksan hallussa 
olevaa Itämeren rannikkoa. Saksan sisäisten olojen kan- 
nalta taas oli tärkeätä estää bolshevismin leviäminen 
länteen. 

Tieto Saksan avusta tuli ylipäällikölle odottamatta. 
Hän joutui nyt tekemään uuden, suuren ratkaisun. 
Tässäkin, niin kuin jääkärien suhteen, hän antoi isän- 
maan edun ratkaista. Ylipäällikkö katsoi kuitenkin vält- 
tämättömäksi esittää eräitä olosuhteista johtuvia ehtoja. 
Hänen sähkösanomansa, joka toimitettiin Saksan yli- 
majoitusmestarille, kenraali E. Ludendorffille, sisälsi 
seuraavan: »Suomen armeijan ja suomalaisen talonpoi- 
kaisjoukon nimessä pyydän Teidän Ylhäisyyttänne lau- 
sumaan H. M. Keisarille syvän kiitollisuutemme meille 
lähetetystä avustuksesta, jota ilman emme nyt voisi 
lujasti ja voimakkaasti suorittaa Suomen vapaustaiste- 
lua. Teidän Ylhäisyydellenne lausun henkilökohtaisesti 
vilpittömän kiitollisuutemme ja rohkenen samalla esit- 
tää seuraavat näkökohdat, jotta saksalaisen sotilasretki- 
kunnan maalle tuoma apu tulisi todelliseksi ja tehok- 
kaaksi. Pyydän saada ehdottaa seuraavaa: 1) että sak- 


salaiset joukot sinä hetkenä, jolloin ne astuvat Suomen 
T= Voipio, Suomen Marsalkka 

maaperälle, asetetaan suomalaisen ylijohdon alaisiksi, 
2) että retkikunnan päällikkö Suomen kansalle osoite- 
tussa julistuksessaan selittää, etteivät saksalaiset joukot 
ole tulleet Suomeen sekaantuakseen Suomen kansan 
sisäisiin taisteluihin, vaan auttaakseen Suomea sen tais- 
tellessa maahamme omavaltaisesti tunkeutuneita vie- 
raita murhaajajoukkioita vastaan. Ellei näin tehdä, voisi 
suomalaisten kansallistunne tulla helposti loukatuksi, ja 
monet Suomen kansankerrokset voisivat saada aihetta 
vuosisatoja kestävään katkeruuteen ja luokkavihaan. 
Ylempänä mainittujen olosuhteitten vallitessa katson 
olevani oikeutettu Suomen armeijan nimessä tervehti- 
mään voitokkaita, urhoollisia saksalaisia joukkoja ja 
lausumaan niille Suomen kansan lämpimän kiitoksen 
vapaustaistelumme avustamisesta». Vastaussähkeessään 
sotamarsalkka Paulvon Hindenburg ilmoitti mm.:y Teidän 
Ylhäisyytenne toivomuksia noudatetaan siinä muodossa, 
että 1) saksalainen ylipäällikkö siitä hetkestä lähtien, jol- 
loin hänen joukkonsa nousevat Suomen maaperälle, 
sotatoimiin nähden alistetaan noudattamaan Teidän Yl- 
häisyytenne määräyksiä, 2) saksalainen ylipäällikkö antaa 
Teidän Ylhäisyytenne toivomuksen mukaisen julistuk- 
sen. Olen näin ollen varmasti vakuuttunut siitä, että 
suomalaisten ja saksalaisten joukkojen kesken vallitsee 
uskollinen aseveljeys ja että niiden yhteinen työ koituu 
kansojen onneksi.» — Saksalaiset joukot nousivat, kuten 
tulemme näkemään, maihin Ahvenanmaalla maaliskuun 
alussa ja kuukautta myöhemmin Etelä-Suomessa. 

Oman armeijamme oli saavutettava ensimmäinen ja 
ratkaiseva voitto ennen kuin vierasta apua saatiin. Siinä 
ylipäällikön ohjelma hänen ryhtyessään helmikuun 
loppupuolella suunnittelemaan hyökkäystä punaisten. 
ns. pohjoisarmeijan nujertamiseksi päämääränään Tam- 
pereen valloittaminen. Tällä rintamanosalla punaiset 
olivat toimineet erittäin aktiivisesti, jopa ryhtyneet laa- 
jaan yleishyökkäykseenkin, joka kuitenkin pitkin koko 
rintamalinjaa epäonnistui. Nyt oli valkoisen armeijan 
temmattava aloite käsiinsä. 

Maaliskuun 15. pnä aloitettiin hyökkäys. Siihen otti 
osaa reservit mukaanluettuina kaikkiaan noin 14000 
miestä. Vastustajan rintama murtui Tampereen poh- 
joispuolella ja vihollinen pakeni Tampereelle. Kaikki 
voimat keskitettiin nyt tälle rintamalle siitäkin huoli- 
matta, että Karjalassa, missä karjalaiset joukot uljaasti 
taistelivat, olisi kipeästi tarvittu apuvoimia. Valkoisella 
armeijalla oli edessään vaikea tehtävä, sillä vastustaja 
oli miesluvultaan ylivoimainen: sen riveissä oli noin 
25 000 miestä. Rohkean päättäväisesti Mannerheim 
toteutti suunnitelmansa, jota kannatti, niin kuin ken- 
raali Linder teoksessaan on maininnut, jälleen »ratsu- 
väenhenki» ja jossa käytettiin Mannerheimille tyy- 
pillistä saarrostusliikettä. Punaisen vallan vahva va- 
rustus vallattiin väkirynnäköllä huhtikuun 5.—6. pnä 
kolmiviikkoisten, raskaiden ja veristen taisteluiden 
jälkeen. 

Tampereen valloituksen johdosta eversti Hannula 
kirjoittaa: »Suomen vapaussodan ratkaiseva voitto oli 

saavutettu. Vihollisen vahvin armeija oli saatettu tais- 
telukyvyttömyyden tilaan, sen vahva tukikohta, Tam- 
pere, valkoisten hallussa. Tampereen taistelut olivat 
muodostuneet valkoisen armeijan suureksi tulikokeeksi; 
se oli suoriutunut kunniakkaasti mitä suurimpia vaati- 
muksia asettavasta hyökkäysliikkeestä — hyökäten se oli 
murtanut vihollisen vastarinnan. Suomen valkoinen 
armeija oli osoittanut vakuuttavasti, että ylipäällikön 
luottamus oli oikeutettu. Epäilijät ja onnettomuuksien 
ennustajat olivat joutuneet häpeään. Tampere oli muo- 
dostunut täten myöskin ylipäällikön koetuskiveksi.» 
Mannerheim oli osoittanut, niin kuin kreivi W.A. 
Douglas on huomauttanut, yhallitsevansa taidon vaatia 
mahdottomuuksia saavuttaakseen mahdollisuuksien ra- 
joissa olevan, ja sytyttävällä tarmolla hän oli pakottanut 
raskaan, puutteellisen ja liitoksissaan natisevan koneis- 
ton työskentelemään niin kuin hän tahtoi». » Valkoinen 
armeija oli tullut suuren hyökkäysliikkeen ja ratkaisu- 
taistelun aikana tuntemaan johdossaan olevan voimak- 
kaan tahdon, se tiesi nyt toimivansa suuren johtajan 
alaisena», kirjoittaa taas eversti Hannula. 

Heti Tampereen taisteluitten tauottua ylipäällikkö 
Tampereen valloittaneille joukoille antamassaan päivä- 
käskyssä luonnehti saavutetun voiton arvon. Hän lau- 
sui: vT'ämä taistelu on suurin ja verisin, mikä koskaan 
on taisteltu Suomessa, tämä voitto on myöskin loistavin, 
minkä suomalaiset joukot ovat saavuttaneet.» Manner- 
heim totesi, että Tampereen valtaus oli samalla ratkais- 
sut sodan ja että se merkitsi Suomen vapautta ja itse- 

näisyyttä ja että se ytuottaa maineen seppeleen urhoolli- 
selle armeijallemmes. 

Jo vapaussodan alkuvaiheissa sekä Tampereen valloi- 
tusoperaation aikana ylipäällikkö teki useita matkoja rin- 
tamalle voidakseen tarkata päällikköiden toimintaa, ty- 
kistövalmisteluja sekä joukkojen lähettämistä taisteluun. 
Tuntikausia hän saattoi jakaa määräyksiä antamatta vi- 
hollisen tulen lainkaan itseään häiritä. Vapaussodan 
päämajoitusmestari, kenraali Hannes Ignatius kertoo 
kohta vapaussodan jälkeen julkaisemassaan Manner- 
heimin luonnekuvassa: »Kun Tampereen edustalla alkoi 
hyökkäys venäläistä kasarmia ja hautausmaata kohti, 
Mannerheim lähti minun ja muutamien yleisesikunta- 
upseerien seurassa Messukylään, jossa hän kiikarilla tar- 
kasti kirkontornista, miten eri patterien laukaukset osui- 
vat. Vihollisen tykistötuli oli suunnattu Messukylään, 
ja kranaatti toisensa jälkeen räjähti aivan lähellä, sat- 
tuivatpa muutamat kirkkoonkin. Täältä lähti Manner- 
heim tietä pitkin erääseen taloon, jossa rykmentin esi- 
kunta majaili. Tien varrella olevaan rakennukseen, 
jonka ohi Mannerheim juuri kulki, osui kranaatti, joka 
räjähti ja murskasi seinän, niin että sirpaleet sinkoilivat 
yltympäri ketään kuitenkaan vahingoittamatta.» Saman- 
laista henkilökohtaista urheutta ylipäällikkö osoitti use- 
amman kerran vapaussodan taisteluitten aikana. 


Ennen kuin siirrymme seuraamaan vapausscdan lo- 
pulliseen ratkaisuun johtaneita taisteluita idässä, on 
syytä lyhyesti viitata sotatoimiin Ahvenanmaalla sekä 

taisteluihin Etelä-Suomessa, missä saksalaiset joukot 
suorittivat sotatoimia jouduttaneen osuutensa maamme 
vapauttamisessa. 

Ahvenanmaalla sattui sodan alkuvaiheissa, ennen sak- 
salaisten joukkojen saapumista, selkkaus, jonka selvit- 
täminen vaati ylipäälliköltä suurta malttia ja tahdik- 
kuutta. Ruotsi pyrki nimittäin sekaantumaan Ahvenan- 
maan vapauttamiskysymykseen. Myöhemmin on osoi- 
tettu, että tämän pyrkimyksen takana oli tarkoitus tilai- 
suuden tullen saada saariryhmä erotetuksi maastamme, 
johon se maakuntana koko historiamme ajan on kuulu- 
nut, ja liitetyksi Ruotsiin. 

Jo helmikuun alussa olivat suomalaiset joukot, Turun 
ja lähiseudun suojeluskuntalaiset, jotka kokoontumis- 
paikan mukaan olivat saaneet nimen Uudenkaupungin 
suojeluskunta, aseman käytyä kestämättömäksi nousseet 
maihin Ahvenanmaalla, missä väestö otti ne vastaan 
vapauttajinaan, ja taistelleet menestyksellisesti siellä 
olevia väkivallantöitä tekeviä venäläisiä joukkoja vas- 
taan. Niitten olisi ilmeisesti onnistunut puhdistaa koko 
Ahvenanmaa ja saada tärkeä saariryhmä haltuunsa, 
mutta silloin Ruotsi puuttui asiaan ja lähetti Ahvenan- 
maalle sotavoimiaan. Ruotsin meriministeri, vapaaherra 
E. K.Palmstierna esti sitä paitsi Mannerheimin ja Ahve- 
nanmaalla olevien valkoisten joukkojen johdon yhtey- 
den sekä lisäksi antoi harhauttavia tietoja ylipäällikön 
tarkoituksista. Ruotsalaiset saivat täten suomalaiset 
joukot luovuttamaan aseensa ja siirtymään Ahvenan- 
maalta Ruotsin kautta valkoiselle rintamalle. Ylipääl- 

likkö oli kuitenkin päinvastoin määrännyt ne jäämään 
Ahvenanmaalle luvaten toimittaa apua. Eräässä Tuk- 
holmaan lähetetyssä sähkösanomassa hän nimenomaan 
mainitsi, että »Suomen nuoren armeijan kunnia-asiana 
on vapauttaa Ahvenanmaa omin voimin». Saksalaisten 
joukkojen saavuttua Mannerheim kiirehti hallitusta teke- 
mään sopimuksen ruotsalaisten miehitysjoukkojen pois- 
tamisesta Ahvenanmaalta. Hallituksen toimenpiteet 
johtivat lopulta tulokseen ja ruotsalaiset lähtivät sieltä 
toukokuun 16. pnä. Mannerheim puolestaan oli heti 
valkoisten joukkojen lähdettyä Ahvenanmaalta nimit- 
tänyt sinne sotilaskuvernöörin siten vahvistaakseen 
maakunnan kuulumisen Suomeen. | 

Kieltämättä kiusallisen, mutta nyt jo kokonaan histo- 
rian lehdille siirtyneen selkkauksen ohella on toisaalta 
muistettava Ruotsin maallemme monin muodoin antama 
apu sotavuonna 1918. Tammikuun lopussa ylipäällikön 
kuriiri saapui Tukholmaan tuomaan mm. tietoa, että 
Suomen päämaja tarvitsi ruotsalaisia esikuntaupseereja, 
joukon muita upseereja, 200 miestä alipäällystöä sekä 
tykistömiehiä ja konekivääripalvelukseen koulutettuja 
voimia. Tarjokkaita ilmestyi pian. Ilmoittautuneissa oli 
kokonaisten rykmenttien upseerikuntia. Ruotsin hallitus 
katsoikin pian olevan syytä määrätä, että vain upseerit 
jotka eivät olleet aktiivipalveluksessa, saisivat matkustaa. 

Silloiset yleisesikuntakapteenit G. M. Törngren, kreivi 
W. A. Douglas, H. K. R. Malmberg ja H.G. R. Peyron 
sekä tykistökapteeni C. J. K. Petersen olivat ensimmäi- 
siä maahamme matkustaneita ruotsalaisia upseereja. 

Ruotsalaisilla yleisesikuntaupseereilla oli huomattava 
osuus sodanjohtomme järjestäytymisessä. Myöhemmin 
useimmat heistä ovat erittäin ansiokkaalla tavalla toimi- 
neet oman maansa puolustuslaitoksen näkyvimmillä joh- 
tajanpaikoilla; kreivi Douglas armeijan päällikkönäkin. 
Samoihin aikoihin oli ylipäällikön päämajassa ilmoittau- 
tunut palvelukseen myös silloinen eversti, myöhemmin 
maassamme kenraaliluutnantiksi ylennetty Ernst Lin- 
der, jonka ylipäällikkö helmikuun 20. pnä nimitti Sata- 
kunnan ryhmän komentajaksi ja joka kenties vielä mer- 
kittävämmin kuin toiset ruotsalaiset upseerit on kirjoit- 
tanut nimensä Suomen vapaussodan historiaan. 
Ruotsissa sai pian alkunsa myös vapaaehtoisliike, 
jonka johdossa oli Finlands Vänner- (Suomen ystävät) 
niminen yhdistys. Se oli melkein päivittäisessä koske- 
tuksessa ylipäällikköön tämän Ruotsissa asuvan veljen, 
vapaaherra Johan Mannerheimin välityksellä. Nyt 
ryhdyttiin muodostamaan erityistä ruotsalaista joukko- 
osastoa, ruotsalaista prikaatia». Ruotsalaisten saapuessa 
maahamme ylipäällikkö toivotti heidät tervetulleiksi 
seuraavin sanoin: yTervehdin ilolla näitä Suomen ystä- 
viä vakuuttuneena siitä, että verellä sinetöity aseveljeys 
tulee vaikuttamaan edullisesti vapaiden veljeskanso- 
jemme välisten suhteiden kehittymiseen. Olen varma 
siitä, että kansamme tulee kiitollisin mielin kauan muis- 
tamaan sen uhrimielen, mikä nyt saa Ruotsin jaloimmat 
pojat tarjoamaan elämänsä Suomen vapauden puolesta. 
Jo nyt on yksi ruotsalainen esiupseeri, majuri Glim- 
stedt, kaatunut kunnialla taistelussa kaiken sen puolesta, 

mitä me suomalaiset pidämme pyhänä. Hän oli omak- 
sunut ihanteemme.» Ruotsalainen prikaati, jonka vah- 
vuus prikaatin suurimmillaan ollessa oli 511 miestä, sai 
tulikasteensa Tampereella ja otti sen jälkeen osaa usei- 
hin taisteluihin. Prikaatiin kuului mm. silloinen luut- 
nantti, kreivi C. A. Ehrensvärd, joka kreivi Dou glasin 
jälkeen on tullut Ruotsin armeijan päälliköksi. 

Ruotsista saapuivat Suomen vapaussotaan myös yli- 
päällikön vanhimman veljen, kreivi Carl Mannerheimin 
poika, kreivi Carl Erik Mannerheim, joka sodan jälkeen 
asui Suomessa, mutta palasi sitten Ruotsiin, sekä ylipääl- 
likön sisarenpoika, kreivi Clas Sparre, joka toimi vapaus- 
sodassa lentäjänä. Ylipäällikön vanhimman veljen leski, 
kreivitär Aina Mannerheim, jonka nimi mainittiin 
Mannerheim-suvun yhteydessä, oli vapaussodan aikana 
maassamme lottatehtävissä. 

Niitä miehiä, jotka vuonna 1918 taistelivat »Suomen 
vapauden, Ruotsin kunnian ja Pohjolan turvallisuuden 
puolesta», niin kuin Mannerheim ruotsalaisen prikaatin 
muistokiven ääressä Tampereella vapaussotamme 15- 
vuotisjuhlien yhteydessä pitämässään puheessa lausui, 
ylipäällikkö kiitti prikaatin loppukatsastuksessa touko- 
kuun 28. pnä 1918 seuraavin sanoin: »Älköön ylistet- 
täkö teidän tekojanne kuuluvilla suosionosoituksilla ja 
suurilla puheilla, ne unohtuvat helposti. Mutta tais- 
telukentällä tykkien jyskeessä ja konekivääritulen räis- 
kyessä solmitut siteet, jolloin jokainen tarjosi parhaansa, 
minkä voi — henkensä, jolloin kuolevan toverin viimei- 
nen sammuva katse todisti samaa horjumatonta uskoa 

oikeaan asiaamme, sellaiset siteet eivät milloinkaan kat- 
kea, ja ylpeä tietoisuus osallisuudesta Messukylän, Tam- 
pereen, Lempäälän ja moniin muihin voittoihin on vielä 
Teidän elämänne syksynä oleva paras muisto ja suurin 
tunnustus. Viekää myöskin kiitoksemme Ruotsiin ja 
kertokaa, että Te, toverit, solmitte uudelleen vuosisatai- 
set siteet, jotka olivat katketa. Te olette johtaneet mei- 
dät jälleen runoilijaimme Ruotsiin ja osoittaneet, että 
sankarien maassa on vielä miehuutta ja kunniaa» 


Sen sijaan, että Ruotsin apu kuitenkin jäi melko 
vähäiseksi ja etupäässä maahamme läheisissä suhteissa 
olevien piirien hoidettavaksi eikä missään tapauksessa 
ollut verrattavissa siihen melkeinpä ainoalaatuiseen tu- 
keen, mitä Suomi talvisodan päivinä sai Ruotsilta eikä 
edes siihen apuun, mitä se jatkosodassa sai länti- 
seltä veljesmaaltaan, Saksan antama sotilaallinen apu 
muodostui siksi, miksi sitä oli toivottukin, sotatoimia 
jouduttavaksi. 

Saksalaiset valitsivat ensimmäiseksi tavoitteekseen 
Ahvenanmaan. Eckerön redille ankkuroi maaliskuun 
5. pnä amiraali Hugo Meurerin johtama saksalainen 
laivasto-osasto, mihin kuului mm. kaksi linjalaivaa, 
» Westfalen» ja »Rheinland». Ahvenanmaalla oli jo ennes- 
tään, niin kuin mainittiin, ruotsalaisia joukkoja. Ami- 
raali Meurerin ja ruotsalaisten päällikön amiraali, kreivi 
C. A. Ehrensvärdin välillä saatiin kuitenkin aikaan sopi- 
mus, jonka mukaan saksalaiset käyttäisivät tarkoituk- 
siinsä Ahvenanmaan koillisosia, ja niin saattoi pataljoo- 

nan vahvuinen saksalainen joukko nousta maihin Ahve- 
nanmaalla maaliskuun 5. pnä. Samana päivänä se jo 
riisui aseista noin 1 000-miehisen venäläisen joukon, 
joka juuri oli lähdössä Turkuun. 

Nyt ryhdyttiin saksalaisella taholla valmistelemaan 
Suomeen määrätyn divisioonan kuljetusta ja maihin- 
nousua, jonka piti alkaa huhtikuun alussa. Maihin- 
nousupaikaksi valittiin lopulta Hanko, jonne kuljetus- 
laivasto saapui huhtikuun 3. pnä. Saksan Itämeren- 
divisioona, komentajanaan kenraalimajuri, kreivi Riidi- 
ger von der Goltz, nousi maihin huhtikuun 3.—5. pnä 
venäläisten ja punaisten kykenemättä tekemään sanot- 
tavampaa vastarintaa. — Saksalaisten joukkojen koko- 
naisvahvuus oli 9 500 miestä. Lisäksi niihin liitettiin 
400-miehinen suomalainen — saaristolaissuojeluskunta 
omana pataljoonana. 

Kreivi von der Goltzin aikomuksena oli aluksi edetä 
tärkeään Riihimäen rautatiesolmukohtaan ja katkaista 
Riihimäen — Viipurin rata, mutta kun vihollisen voimat 
niillä tienoin vielä olivat varsin vahvat ja kun suomalai- 
selta taholta tähdennettiin pääkaupungin nopean vapaut- 
tamisen merkitystä, hän valitsi ensimmäiseksi tavoit- 
teeksi Helsingin. Saksan päämajassa pidettiin kuitenkin 
tärkeänä radan katkaisemista, jonka vuoksi Suomeen 
päätettiin lähettää vielä 2 500 miehen vahvuinen yhdis- 
tetty prikaati eversti, vapaaherra Otto Hans Karl August 
von Brandensteinin johdolla. Hänen joukkonsa nousi- 
vat maihin Loviisassa huhtikuun 7. pnä. Saksalaiset 
aloittivat sotatoimensa Suomen maaperällä samalla het- 

kellä kuin Suomen oma valkoinen armeija oli Tampe- 
reella saavuttanut ratkaisevan voittonsa. 

Saksalaisen divisioonan astuessa Suomen kamaralle 
vapaussodan ylipäällikkö antoi armeijalleen päiväkäs- 
kyn, jossa hän mainitsi saksalaisten saapuneen halli- 
tuksemme pyynnöstä auttamaan maata ja toivotti hei- 
dät tervetulleiksi Suomeen toivoen, että jokainen mies 
Suomen armeijassa käytöksellään osoittaisi ymmärtä- 
vänsä sen uhrin suuruuden, jonka Saksan kansa antaa 
maallemme aikana, jolloin jokainen mies tarvittiin 
sen oman maan sodassa. 

Sekä saksalaiset maa- että merivoimat ryhtyivät nyt 
hyökkäämään Helsinkiä kohti. Karjaalla saksalaiset jou- 
kot ensimmäisen kerran joutuivat taisteluun punaisten 
kanssa, joitten vastarinnan ne mursivat. Huhtikuun 
12. pnä alkoi varsinainen hyökkäys Helsinkiin, missä 
punaiset tekivät sitkeätä vastarintaa. Helsingissä oli jo 
salaisia suojeluskuntaosastoja, jotka nyt saksalaisten 
ollessa kaupungin porteilla ryhtyivät toimintaan avus- 
taen heitä kaupungin valtauksessa. Saksalainen lai- 
vasto-osasto taas oli ankkuroinut Helsingin edustalle, 
Kruunuvuorenselälle, mistä 400 miehen vahvuinen 
joukko kuljetettiin maihin. Se miehitti sataman. Kau- 
pungin valtaaminen sujui niin nopeasti, että saman päi- 
vän iltana enää vain pohjoiset kaupunginosat olivat 
punaisten hallussa. Seuraavana päivänä saksalaiset suo- 
jeluskuntalaisten avustamina suorittivat loppuun Hel- 
singin valtauksen. Huhtikuun 14. pnä Saksan Itämeren- 
divisioonan komentaja, kreivi von der Goltz saapui 

pääkaupunkiin, missä hänelle ja hänen joukoilleen jär- 
jestettiin komea vastaanotto. 

Loviisassa maihin nousseen prikaatin tehtävänä taas 
oli edetä pohjoista kohti ja katkaista Helsingin — Viipurin 
Pietarin rautatie. Tehtävä ei ollut helppo, ja jonakin 
hetkenä näytti jopa siltä, että maihinnousukaupungin- 
kin hallussapitäminen muodostuisi raskaaksi. Saksa- 
laiset joukot saivat kuitenkin tehokasta apua rannikko- 
suojeluskuntalaisilta. Alkuperäinen suunnitelma radan 
katkaisemiseksi saatiin suoritetuksi ja huhtikuun 19. pnä 
saksalaiset joukot valtasivat Lahden kaupungin. Seu- 
raavana päivänä saksalaiset saivat yhteyden valkoiseen 
länsiarmeijaan, joka tällä välin oli puhdistanut — usein 
ankaria taisteluita käyden — paitsi Satakuntaa myös suu- 
ria alueita Hämettä. Kenraali von der Goltz puolestaan 
oli Helsingin jälkeen lähimmäksi tavoitteekseen aset- 
tanut Riihimäen, joka vallattiin huhtikuun 22. pnä. 


Tuskin Tampere oli valloitettu, kun Mannerheim 
suuntasi toimintansa itään. Valittavana oli nyt kaksi 
mahdollisuutta: joko jatkaa hyökkäystä Etelä-Suomeen 
— tai pitää kiinni alkuperäisestä suunnitelmasta, nimittäin 
koettaa katkaista Venäjälle johtavat yhteydet suuntaa- 
malla hyökkäys Viipuriin ja Karjalan kannakselle. Man- 
nerheim pysyi alkuperäisessä toimintaohjelmassaan. 
Sen toteuttamiselle oli sodan kestäessä suurin ponnis- 
tuksin sitä paitsi taattu edellytys luomalla iskuvoimai- 
nen armeija. Tässä tehtävässä jääkäreillä oli suorastaan 
ratkaiseva osuus. 


138 SUOMEN MARSALKKA 


Sodan alkuvaiheissa oli Karjalaan muodostunut rin- 
tama, jonka päälliköksi ylipäällikkö jo helmikuun 3. pnä 
oli määrännyt silloisen jääkärikapteenin Aarne Sihvon, 
mutta suunnitelmastaan kiinni pitäen ylipäällikkö oli, 
niin kuin jo kerrottiin, aluksi keskittänyt kaikki liikene- 
vät voimat Tampereen valloittamiseen. Idän tilannetta 
seuratakseen hän oli pari kertaa käynyt Karjalan rinta- 
malla, missä karjalaiset joukot jääkäripäällikköjensä joh- 
dolla urhoollisesti taistellen olivat torjuneet vihollisen 
yhä kiivaammiksi käyneet hyökkäykset. Näiltä rintama- 
matkoilta kerrotaan seuraava pieni tarina. Ylipäällikkö 
oli mennyt aivan etulinjoille, joilla kiivas laukausten- 
vaihto parhaillaan oli käynnissä. Hän kohtasi erään kar- 
jalaisen sotilaan, joka kuulasateessa ylipäällikön tulosta 
piittaamatta jatkoi ammuntaansa. Kenraali teki kun- 
niaa ja sanoi: »Kiitos osoittamastanne rohkeudesta». 
Sotilas keskeytti hetkeksi ampumisensa, katsoi ylipääl- 
likköön ja vastasi: »Sitä samaa vain.» 

Karjalaiset vapaussoturit joutuivat käymään taiste- 
lunsa suuremmassa määrin kuin muut venäläisiä vas- 
taan. Karjalan rintamalla vastustajan voimat nimittäin 
olivat huomattavalta osalta venäläisistä rykmenteistä, 
jopa kaartinrykmenteistäkin, muodostettuja joukkoja. 
Tällä rintamalla sotavoimien johtokin oli venäläisten 
käsissä. Vertojaan vailla olevalla sisulla karjalaiset 
monta pitkää viikkoa puolustautuivat hyökkäävää vihol- 
lista vastaan, niin kuin heidän esi-isänsä, rajan kansa, on 
saanut monen monta kertaa tehdä vuosisatojen kuluessa. 

Samaan aikaan, jolloin Tampere valloitettiin, karja- 

laiset joukot olivat rajan läheisyydessä käyneet venäläi- 
siä joukkoja vastaan ankaran ja verisen Raudun taiste- 
lun, joka oli päättynyt loistavaan voittoon ja tuottanut 
valkoiselle armeijalle melkoisen toimintavapauden, mitä 
vielä tehosti saksalaisten joukkojen tulo vihollisen selkä- 
puolelle. Saapuessaan heti Tampereen voiton jälkeen 
tälle rintamalle ylipäällikkö osoitti »Karjalan urheille 
joukoille» päiväkäskyn, jossa hän kiitti niitä väsymättö- 
mällä tarmolla ja suurella suomalaisella sitkeydellä suo- 
ritetusta kauniin Karjalan puolustamisesta jo yli kahden 
kuukauden aikana. »Minä kiitän Teidän urheita päällikkö- 
jänne, minä kiitän urheata Karjalan armeijaa, joka ikui- 
siksi ajoiksi kirjoittaa nimensä Suomen sotahistoriaan.» 

Eversti Hannula kirjoittaa lopulliseen voittoon johta- 
neistä suunnitelmista: » Vapaussodan loppuvaiheessakin 
ylipäällikön tehtävät olivat erittäin vaikeita, joskin vai- 
keudet nyt johtuivat osaksi toisista syistä kuin sodan 
alussa. Oli johdettava suurta saartoliikettä punaista 
länsiarmeijaa vastaan, järjestettävä laajalla alueella toi- 
mivien valkoisen länsiarmeijan ja saksalaisten voimien 
yhteistoiminta, suunnattava hyökkäys Savosta käsin 
Kymenlaaksoon ja samalla aina tarpeen vaatiessa puu- 
tuttava toimintaan Karjalan rintamalla sekä seurattava 
tarkoin tilanteen kehittymistä itärajalla; venäläisten 
hyökkäyshän oli yhä otettava lukuun. Kenraali Man- 
nerheim johti näitä ratkaisevia sotatoimia suurelle sota- 
päällikölle ominaisella tahdonlujuudella, määrätietoi- 
suudella ja taidolla kruunaten siten loistavan toimin- 
tansa vapaussodan ylipäällikkönä.» 

Sodan loppuvaihetta silmälläpitäen ylipäällikkö jakoi 
valkoiset voimat kahteen armeijaan: länsiarmeijan, 
jonka päällikkönä oli kenraalimajuri Martin Wetzer ja 
esikuntapäällikkönä ruotsalainen eversti E. Grafström, 
tehtävänä oli puhdistaa Etelä-Suomi yhteistoimin sak- 
salaisten kanssa, itäarmeija — päällikkönä kenraali- 
majuri Ernst Löfström (»Toll») ja esikuntapäällikkönä 
ruotsalainen everstiluutnantti, vapaaherra A. Rappe — 
taas lähetettiin Karjalan rintamalle vahvistamaan siellä 
taistelevia karjalaisia joukkoja ja viemään sota päätök- 
seen, sillä lopullinen ratkaisu oli tapahtuva Venäjän 
vastaisella rintamalla, Viipurin tienoilla ja Karjalan kan- 
naksella. Nyt oli Karjalan vapauttamisen hetki tullut. 

Huhtikuun puolivälin jälkeen alkoi hyökkäys Karja- 
lan rintamalla. Nopeilla ja menestyksellisillä liikkeillä 
murrettiin vihollisen vastarinta, ja punaisten ns. itä- 
armeija kärsi täydellisen tappion. Yksi valkoisten osasto 
katkaisi Viipurin ja Pietarin välisen rautatieyhteyden 
estäen siten apuvoimien saapumisen Venäjältä jo epätoi- 
voiseen asemaan joutuneille punaisille joukoille ja sai 
sitten tehtäväkseen vielä Kannaksen itäosan puhdistuk- 
sen. Itäarmeijan päävoimien oli ylipäällikön suunnitel- 
mien mukaisesti saarrettava ja vallattava Viipuri. Kol- 
mannen ryhmän oli suoritettava rintamahyökkäys ja 
sidottava vastustajan voimat. Viipurin linnoitusalueella 
suoritettiin lopulliset monipäiväiset ja veriset taistelut 
ja huhtikuun 29. pnä Viipuri, vastustajan viimeinen 
suuri varustus, joutui valkoisen armeijan käsiin. 

Samanaikaisesti koko muu Etelä-Suomi vapautettiin. 

Syntymäpäivänsä jälkeisenä päivänä 


Mannerheim vieraili Suomen Valkoisessa 
Kaartissa. 

teluista on tässä vapaussodan rintamamiesten adressi. 

Professori Wilho Sjöströmin Mannerheim-muotokuva. Vaasan kaupungintalon 
juhlasalissa. 

Valkoinen länsiarmeija ja etelästä käsin hyökkäävät 
saksalaiset joukot olivat, niin kuin mainittiin, päässeet 
toistensa kanssa kosketuksiin ja vihdoin punaisten sisä- 
maassa toimiva armeija saatettiin suomalais-saksalaisten 
joukkojen tiukkaan puristukseen sekä pakotettiin anka- 
rien taistelujen jälkeen antautumaan. Jäljellä oli enää 
vain parin rannikkokaupungin miehittäminen. Vapaus- 
sota oli tosiasiallisesti käyty loppuun. 

Tässä yhteydessä on kenties syytä lyhyesti huomaut- 
taa sotatoimista Itä-Karjalassa ja Petsamossa. Pohjois- 
Pohjanmaan vapauduttua oli osa tämän alueen punaisia 
paennut Venäjän puolelle aikoen sieltä käsin hyökätä 
Rovaniemen suuntaan. Ylipäällikkö oli kuitenkin ryh- 
tynyt toimenpiteisiin itärajan pohjoisosien varmistami- 
seksi. Huhtikuun alussa alkoi hyökkäysliike Itä-Kar- 
jalaan, jonka väestö oli pyytänyt apua venäläisten 
karkottamiseksi. Kuitenkin vain Pohjois-Vienassa saa- 
vutettiin jonkin verran menestystä, ja suuri osa sitä 
olikin sodan päättyessä suomalaisten miehittämä. 

Petsamon retki, jonka tarkoituksena oli maamme oi- 
keuksien valvominen Jäämeren rannikolla, taas muo- 
dostui vapaaehtoisten rohkeaksi, mutta tyhjiin rauen- 
neeksi yritykseksi. Patsamon kysymys sai sitten, niin 
kuin tiedämme, ratkaisunsa Tarton rauhassa vuonna 
1920. Tällöin Petsamon alue liitettiin Suomeen, ja 
maamme sai siten pääsytien Pohjoiselle Jäämerelle. Yli 
kaksi vuosikymmentä myöhemmin sen kohtalo jälleen 
joutui vaakalaudalle. Moskovan rauhansopimuksen mu- 


kaisesti alue oli luovutettava Neuvostoliitolle maamme 
8 — Voipio, Suomen Marsalkka 

menettäessä siten ainoan valtamerisatamansa, erinomai- 
set kalastusvedet sekä runsaat malmiesiintymät, ennen 


kaikkea nikkelin. 


Toukokuun 1. pnä vapaussodan päämaja saapui yli- 
päällikön johdolla Viipuriin, Karjalan vanhaan pääkau- 
punkiin, missä pidettiin suuri voitonparaati. Viipurissa 
antamassaan päiväkäskyssä Mannerheim tulkitsi koko 
kansan ilon ja kiitollisuudentunteet siitä, että Tork- 
kelin linnassa nyt liehui Suomen lippu. Viipuri oli oleva 
se tukikohta, joka suojelee itsenäistä, vapaata maata 
idästä päin tulevilta hyökkäyksiltä. Sotilailleen ylipääl- 
likkö lausui mm.: »Teidän verellänne, urhoollinen ar- 
meija, on nyt Suomi tullut tasa-arvoiseksi muitten 
Euroopan kansojen kanssa. Otsa korkealla suomalainen 
voi nyt astella isäntänä omassa maassaan. Toivon, että 
Suomen armeijan eri joukot, jotka vieretysten ovat 
vuodattaneet vertansa kalliin isänmaan puolesta, ovat 
näissä taisteluissa saavuttaneet sen aseveljeyden ja yksi- 
mielisyyden, joka yksin voi tehdä Suomen armeijasta 
kansalle turvallisen, mutta viholliselle pelottavan sotajou- 
kon.» Kiitettyään Karjalan uljasta divisioonaa, joka kolme 
kuukautta oli vankkana muurina seisonut ylivoimaista 
vihollista vastassa, ylipäällikkö päätti päiväkäskynsä sa- 
noilla: »Se kansallinen nousu, se uhrautuvaisuus, se suu- 
renmoinen voimien ponnistus, se urhoollisuus, se kunto 
ja se usko tulevaisuuteen, jota Suomen kansa on osoit- 
tanut tämän sodan aikana, ovat takeena siitä, että meidän 
tulevaisuutemme on perustettu vankalle pohjalle.» 

Vapaussodan sotatoimet päättyivät Etelä-Suomen ran- 
nikkokaupunkien Kotkan ja Haminan valtaukseen, joka 
suoritettiin jo aikaisemmin Länsi-Suomen rintamalla 
menestyksellä toimineen eversti Linderin johdolla. 
Kun toukokuun 15. pnä hallituksen joukot vihdoin otti- 
vat haltuunsa Karjalan kannaksella, Suomen ja Venäjän 
välisen rajan kynnyksellä olevan Inon linnoituksen, oli 
koko maa puhdistettu vihollisista. 

Vapaussota oli päättynyt. Se oli vaatinut valkoisilta 
sotureilta suuria ponnistuksia, isänmaanrakkautta, sisua, 
uskoa ja uhrimieltä. Se oli kysynyt sodan päälliköiltä 
mitä suurinta taitoa ja päättäväisyyttä. Aivan erityiset 
vaatimukset se oli asettanut eri rintamanosien päälli- 
köille. Päämajassa toimivat upseerit — sekä suomalaiset 
että ruotsalaiset — joutuivat ylipäällikön johdolla suun- 
nittelemaan sotatoimet sekä huolehtimaan nousevan 
armeijan luomisesta ja huollosta. Armeijan kokoami- 
sesta ja harjoittamisesta vastasivat ennen kaikkea jää- 
kärit, joita oli myös monien joukko-osastojen päällik- 
köinä. Päämajoitusmestarina oli vapaussodan alkaessa 
ratsumestari, pian eversti, sittemmin sodan aikana 
kenraalimajuriksi ja myöhemmin kenraaliluutnantiksi 
ylennetty Hannes Ignatius. Suurin taakka ja koko vas- 
tuu lankesi kuitenkin viime kädessä yhdelle miehelle, 
vapaussodan ylipäällikölle. 

Antakaamme nyt lyhyt sananvuoro ylipäällikön sisa- 
relle, vapaaherratar Sophie Mannerheimille, joka heti 
sotatoimien päätyttyä, toukokuun alussa, kävi veljeään 
päämajassa tervehtimässä. Vapaaherratar Mannerheim 

kirjoittaa Mikkelissä toukokuun 5. pnä päivätyssä kir- 
jeessään veljestään: »Hänellä on tavaton kiire, mutta 
minun täytyy sanoa, että hän on ihailtava, hänen aikansa 
riittää kaikkeen ja kaikille, hän ei koskaan ole väsynyt, 
aina joustava ja 30-vuotiaan näköinen. Tämä on ihanaa, 
ja olen hänestä oikein ylpeä. Tiedän, ettei tässä maassa 
kukaan muu kuin hän olisi voinut suorittaa sitä, minkä 
hän on tehnyt, ja hänen sotilaansa näyttävät jumaloiyan 
häntä.» 

Sotilaat ihailivat ylipäällikköään. Mutta hän oli voit- 
tanut myös kansan kiitollisuuden ja rakkauden. Ken- 
raali Ignatius kertoo Mannerheimin käynnistä Kouvo- 
lassa, minne oli koottu murhattujen ruumiita, seuraavan: 
»Näin nuoren, katkerasti itkevän naisen. Siinä oli yksin- 
kertainen kansannainen etsimässä murhatun miehensä 
ruumista. Hänen lähellään oleva nainen kuiskasi: 
”Tuossa on Mannerheim. Naisen kasvot kirkastuivat, 
hän risti kätensä ja sanoi: Jumalalle kiitos, että olen 
nähnyt miehen, joka on vapauttanut Suomen.» 

Tuli toukokuun 16:s, »valkoisen kenraalin» ja hänen 
valkoisen armeijansa päivä, vapaan maan suuri juhla. 

Sinä säteilevän kauniina ja aurinkoisena kevätpäivänä 
talonpoikaisarmeijamme ylipäällikkönsä johdolla marssi 
pääkaupunkiin. Katujen varsille kokoontuneet kymme- 
nettuhannet näkivät ensimmäisen kerran sen armeijan, 
joka oli noussut vapauttamaan maata, suorittanut verto- 
jaan vailla olevia sankaritekoja, antanut raskaat uhrinsa, 
kärsinyt, mutta kestänyt ja voittanut. He näkivät pu- 
vuiltaan ja varusteiltaan kirjavan joukon, jossa sotilas- 

pukujen rinnalla vilahteli maamiesten sarkatakkeja ja 
muita siviilivaatteita, mutta jonka yhteisenä tunnus- 
merkkinä oli valkoinen käsivarsinauha. Sen puuttuvan 
sotilaskoulutuksen ja vaillinaisen aseistuksen olivat kor- 
vanneet isänmaallinen uhrimieli ja luottamus asian 
oikeuteen. Siinä oli uneksittu armeijamme, siinä vih- 
reät jääkärit, siinä vapaussodan ylipäällikkö, »valkoinen 
kenraali», jonka nimi odotuksen kuukausina nli syvälle 
syöpynyt jokaisen mieleen. 

juhlallisuudet alkoivat varhain aamulla Eläintarhassa, 
missä ylipäällikkö päämajansa kanssa suoritti joukkojen 
katselmuksen. »Valkoinen kenraali ratsasti hitaasti kun- 
nia-asennossa seisovien talonpoikaisjoukkojen ohitse, 
pysähtyi hetkiseksi osastojen eteen, tarkasti tuikein kat- 
sein harmaat rivit, tervehti, sai tuhansista suista raiku- 
van vastauksen, hymähti kuin vanhoille tutuille ja rat- 
sasti edelleen. Kuljettuaan kaikkien osastojen sivuitse 
kenraali antoi merkin ja aloitti tuhansien, taisteluissa ja 
koettelemuksissa karaistuneiden miestensä seuraamana 
historiallisen marssinsa kevätauringossa odottavaan pää- 
kaupunkiin», kertoo eräs mukanaollut. 

Joukkojensa edessä ratsasti uljas ja ryhdikäs » valkoinen 
kenraali» harmaassa sotilaspuvussaan ja valkoinen turkis- 
lakki päässä. Maineikas ylipäällikkö ja Suomen nuori ar- 
meija vastaanotettiin riemuiten. Päät paljastuivat, nenälii- 
nat heiluivat, kukkia heiteltiin vapauttajien eteen kaduille 
jasuosionhuudot kajahtelivat. Voittajienkunniaksi liehui- 
vat liput ja siellä täällä oli köynnöskoristeluja. Tämän ve- 
roista juhlapäivää Helsinki ei koskaan ennen ollut nähnyt. 

Valkoinen armeija marssi pitkin Turuntietä. Hankki- 
jan edustalla Helsingin pormestari J. von Haartman 
kaupungin puolesta toivotti ylipäällikön ja hänen sotu- 
rinsa tervetulleiksi maan pääkaupunkiin. Marssi jatkui 
Senaatintorille — Suurtorille —, minne joukot asettui- 
vat. Siinä olivat vapaaehtoiset vapaussoturit, nuoret ase- 
velvolliset, Pohjanmaan ja Karjalan miehet, hämäläiset 
ja savolaiset, ruotsalainen prikaati, koko valkoisen ar- 
meijan edustajat, maan vapauttajat. 

Ennen juhlallisuuksien alkamista Mannerheim kävi 
hallitusta tervehtimässä senaatintalossa. Hän lausui se- 
naatin jäsenille, että valkoisen armeijan oli suotu voittaa 
vahva vihollinen sekä hallitukselle ja kansalle luoda se 
valta ja voima, jota tarvitaan isänmaan tulevaisuuden 
uudelleenrakentamiseksi. Tämän ylvään tietoisuuden 
elähyttämänä Suomen nuori armeija nyt marssi maan 
pääkaupunkiin, eikä tätä tietoisuutta vähentänyt suin- 
kaan se, että Saksan liittyminen vapaustaisteluumme oli 
sitä lyhentänyt. Valkoisen armeijan ensimmäinen suuri 
tehtävä oli suoritettu, jota vastoin hallituksen nyt vasta 
koko laajuudessaan alkoi. Sen edessä olivat suuremmat 
ratkaistavat kuin millään hallituksella tai eduskunnalla 
maassa tätä ennen oli ollut. Viitattuaan niihin kärsi- 
myksiin, joita kansa oli saanut kestää, kenraali jatkoi: 
Armeija pitää oikeutenaan saada avoimesti lausua toi- 
vomuksenaan, että moisten olojen uusiutumisen välttä- 
miseksi annetaan takeita luomalla yhteiskuntajärjestys 
ja hallitusvalta, jotka ainiaaksi suojaavat meitä uudelta 
samanlaiselta hirmukaudelta, josta maamme juuri on 

pelastunut.» Senaatin puolesta puhui senaattori Svin- 
hufvud, joka isänmaan nimessä kiitti ylipäällikköä ja 
toivotti hänet tervetulleeksi pääkaupunkiin pyytäen 
häntä samalla viemään hallituksen kiitoksen voitok- 
kaalle armeijalle ensimmäisestä upseerista viimeiseen 
sotamieheen asti». 

Jääkärien ketjun ympäröimällä Senaatintorilla edus- 
kunta, kaupunginvaltuusto ja ylioppilasnuoriso osoitti- 
vat kunnioitustaan valkoiselle armeijalle ja sen ylipäälli- 
kölle. Vastatessaan eduskunnan jäsenille ylipäällikkö lau- 
suimm.:»Suomen tulevaisuus itsenäisenä valtiona riippuu 
sen armeijasta ja sen armeija siitä kannatuksesta, jota Te, 
Suomen edustajat, sille annatte. Olen vakuuttunut siitä, 
että tämä armeija, joka maan on pelastanut, saa Teiltä 
kaikkea sitä kannatusta, jota se tarvitsee pysyäkseen 
maan ja kansan turvana. 

Ryhmä naisia ojensi Mannerheimille Helsingin nais- 
ten valkoisesta silkistä valmistaman kunnialipun, jonka 
toisella puolella oli Suomen vaakuna ja toisella seppe- 
leen ympäröimä M-kirjain sekä pitkin reunoja maakun- 
tain vaakunat. »Olen onnellinen saadessani tässä julki- 
tuoda ne kiitollisuudentunteet, jotka elähyttävät armei- 
jaa sen suurenmoisen, jalon ja uhrautuvan työn joh- 
dosta, minkä Suomen naiset ovat suorittaneet vapaus- 
taistelussamme. Taistelutantereella laupeudensisarena 
tai Lotta Svärdinä tai kodissa uupumattomasti aherrellen 
sotilaiden varustamiseksi ja muonittamiseksi, kaikkialla, 
kaikilla aloilla on Suomen nainen työskennellyt hiljai- 
suudessa ja vaatimattomasti muistamatta unta ja lepoa. 

Hänen ansionsa ovat arvaamattomat, eivätkä ne mil- 
loinkaan unohdu sotilaittemme harmaissa riveissä», lau- 
sui Mannerheim lahjasta kiittäessään. 

Torilla ylipäällikkö tervehti myös saksalaisten edusta- 
jia, mm. kreivi von der Goltzia. 

Nikolainkirkossa — Suurkirkossa — pidetyn jumalan- 
palveluksen jälkeen seurasi paraati, jonka Mannerheim 
ratsun selässä istuen otti vastaan. Hänen editseen mars- 
sivat hänen uljaat soturinsa, joille hän samana päivänä 
osoittamassaan päiväkäskyssä oli lausunut: »Teitä oli 
kourallinen huonosti aseistettuja miehiä, jotka pelkää- 
mättä lukuisaa vihollista aloititte vapaustaistelun Poh- 
janmaalla ja Karjalassa. Lumivyöryn tavoin on Suo- 
men armeija sitten kasvanut voittokulkunsa aikana etelää 
kohti. Armeijan päämäärä on saavutettu. Maamme on 
vapaa. Lapin tuntureilta, Ahvenanmaan ulommaisilta 
luodoilta aina Siestarjokeen asti liehuu leijonalippu. 
Suomen kansa on pudistanut päältään satavuotiset kah- 
leet ja seisoo valmiina ottamaan vastaan sen paikan, joka 
sille kuuluu.» Ylipäällikkö kiitti sotilaitaan, työtoverei- 
taan, upseeristoa ja aliupseeristoa, lääkintähenkilökun- 
taa sekä kaikkia, jotka olivat avustaneet vapautustyötä. 
Hän muistutti mieliin myös kaatuneitten sankarien uh- 
rit. »Nyt, yli sadan vuoden kuluttua, kuulemme ensi 
kerran suomalaisten tykkien jyskeen Viaporin linnasta. 
Se on tervehdys kaatuneille urhoille, mutta myöskin 
viesti uuden päivän noususta. Uusi aika uusine velvol- 
lisuuksineen! Ja kuitenkin ratkaistaan nyt kuten ennen- 
kin suuret kysymykset raudalla ja verellä. Suojellak- 


Vapaussodan alkamisen 20-vuotismuistopäivänä Suomen Marsalkka joutui lukui- 
sien kunnianosoitusten kohteeksi. — Marsalkka ruotsalaisen prikaatin muisto- 
kiven äärellä Tampereen vapautuksen 20-vuotisjuhlassa. 





Mannerheim Viipurissa Karjalan pääkaupungin vapautuksen 20-vuotisjuhlassa. 
Lapset ojentavat kukkia. — Ylioppilasnuorisoa tervehdyskäynnillä marsalkan luona 
toukokuussa 1938. 

seen vapauttamme täytyy armeijan seistä valmiina. 
Linnoitukset, tykit ja vieras apu eivät auta, jollei joka 
mies itse tiedä, että juuri hän seisoo maansa vartijana. 
Muistakoot Suomen miehet, että ilman yksimielisyyttä 
ei luoda vahvaa armeijaa, ja ainoastaan voimakas kansa 
voi turvallisena käydä kohti tulevaisuuttaan.» 


Arvioitaessa Mannerheimin toimintaa vapaussodan 
johtajana on hänen sotapäällikönkyvylleen annettu jaka- 
maton tunnustus. Talvisodan ja jatkosodan jälkeen sen 
suuruus on käynyt vieläkin ilmeisemmäksi. 

Vuonna 1918 oli aloitettava sota ilman koulutettuja 
miehiä ja ilman aseita. Muitta mutkitta ei liioin miehiä 
voitu kutsua aseisiin. Sen vuoksi ylipäällikön oli myös 
saatava senaatti julistamaan voimaan vuoden 1878 ase- 
velvollisuuslaki, jota koskaan ei ollut kumottu. Hänen 
ponnistuksiaan armeijan luomiseksi helpotti kuitenkin 
se, että koko isänmaallinen kansanosa yksimielisenä 
nousi taistelemaan maan vapauden puolesta. 

Sotaan valmistautumaton Suomi oli tosin talvisodan- 
kin puhjetessa, mutta sillä oli sentään armeija, reservejä 
sekä jonkin verran aseita. Tulemme myöhemmin näke- 
mään, ettei Mannerheimin tehtävä tällöinkään ollut 
helppo ja meidän on muistettava että hänen oli johdet- 
tava taistelua valtavaa ylivoimaa vastaan. 

Mannerheimin lähin mies jatkosodan aikana, yleis- 
esikunnan päällikkönä vuosina 1940—1945 toiminut 
jalkaväenkenraali Erik Heinrichs, on surusanoman Lau- 
sannesta saavuttua luonnehtinut kolmen sodan ylipääl- 

likön panosta vuoden 1918 taisteluissa mm. seuraavin 
sanoin: »Tässä erikoisluontoisessa sodassa, jota käytiin 
melkein täysin ilman tykistöä ja vailla ilmavoimia ja 
jolloin molemmin puolin joukot olivat heikosti organi- 
soidut ja harjoitetut sekä ainakin alempi johtajisto tot- 
tumatonta tehtäviinsä, kadottivat korkeimman sotilas- 
johdon laatimat operaatiosuunnitelmat ja -ohjeet huo- 
mattavan osan sitä mielenkiintoa, joka niillä on säännön- 
mukaisissa sodissa. Huomio kiintyy lähinnä taitoon yli- 
päätään johtaa, saada toiset ottamaan huomioon ja nou- 
dattamaan käskyjä, olkoot ne sitten enemmän tai vähem- 
män onnistuneesti inspiroidut. Johtamiskykyä ei luon- 
nehdi niinkään paljon operaatioiden suunnitteleminen 
taiteen sääntöjen mukaan — tai niitä vastaan — vaan 
itse taisteluvälineen luominen, joukkoyksikköjen kokoa- 
minen ja aseistaminen, niiden kouluttaminen, kurin ja 
uhrimielen juurruttaminen niihin, niiden irroittaminen 
kotiseudusta ja ryhmittäminen korkeamman asteen yksi- 
köiksi, johtoportaiden organisoiminen ja johtajien va- 
linta. Siinä olivat sekä valkoisella että punaisella puo- 
lella korkeimman päällystön sotilaalliset päätehtävät. 
Korkeammalla, paljon korkeammalla — olisi houkut- 
televaa sanoa: jopa aivan toisella tasolla — kuin taita- 
vasti operoiva kenraali, oli sodan johtaja Mannerheim. 
Hänen taitonsa tajuta poliittiset tekijät, hänen kykynsä 
käyttää tarkoituksiinsa ja yhteisen asian puolesta ihmisiä 
ja tilanteita, hänen tahdonvoimansa, joka muovaili, tai- 
vutti ja johti, kaikki tämä ja mikä siihen liittyy, teki 
Mannerheimista johtajapersoonallisuuden, jonka mit- 

taista meillä ei ole koskaan nähty. Vapaussotamme joh- 
taminen ei ollut nappuloiden siirtämistä shakkilaudalla, 
se merkitsi huolehtimista ja vastaamista kaikesta samalla 
kun epäselvien ja ristiriitaisten pyrkimysten kaaoksessa 
oli selvitettävä, mitä meidän oli tahdottava ja miten 
me puuttuvin tai niukoin keinoin voimme suoriutua 
tehtävästämme.» 

Antakaamme sananvuoro eräälle vapaussodassamme 
mukana olleelle ruotsalaiselle upseerille: »Olisiko valkoi- 
nen armeija ilman Mannerheimia pystynyt suorittamaan 
sitä, minkä se teki? Olisiko kellään muulla ollut riittä- 
västi älyä ja luonteen hienoutta kootakseen yhteisiin 
ponnistuksiin suomen- ja ruotsinkieliset, jääkärit ja 
ruotsalaiset, suomalais-venäläiset upseerit ja saksalaiset? 
Olisiko kenessäkään muussa ollut uhkarohkeuteen, tai- 
toon ja kahdeksanvuotiseen sotakokemukseen yhdisty- 
neenä niin miellyttävää persoonallisuutta ja samaa taitoa 
löytää oikeat sytyttävät sanat? Varmasti ei!» 

Saksalaiseltakin taholta vapaussotamme ylipäällikkö 
sai tunnustuksen sodanjohdostaan. Sotamarsalkka von 
Hindenburg sähkötti Mannerheimille keisarin myöntä- 
mien 2. ja 1. luokan rautaristien johdosta mm.: »Mi- 
nulle tuottaa aivan erityistä iloa, että Hänen Majes- 
teettinsa, kaikkein armollisin Keisarini ja Kuninkaani on 
siten ilmaissut korkean arvonantonsa Teidän ansioi- 
tanne Suomen vapauttajana sekä Teidän urhoollisten 
joukkojenne suuria saavutuksia kohtaan.» 

Mannerheim ei todellakaan ollut vain vapaustaistelun 
suuri päällikkö. Hänen persoonallisuutensa vaikutus oli 

tällöin hyvinkin yhtä merkitykselliseksi arvioitava. Jo 
silloin hänen aseitaan olivat myös sytyttävät sanat ja 
hänen kauniisti muotoillut päiväkäskynsä, jotka lietsoi- 
vat uskoa ja uhrimieltä ja jotka sisällöltään ja tyyliltään 
olivat sitä samaa, vertojaan vailla olevaa luokkaa kuin 
hänen päiväkäskynsä talvisodan ja jatkosodan päivinä. 
Vapaussodan aikana ilmenivät myös Mannerheimin 
diplomaatin lahjat, joita hän pian oli joutuva käyttämään 
maansa hyväksi. 


Jo vapaussodan aikana Mannerheim hahmotteli Suo- 
men armeijan tulevaa järjestelyä. Hänen laatimansa 
suunnitelman mukaan Suomen armeijan opettajiksi oli 
otettava kykeneviä saksalaisia ja ruotsalaisia upseereita, 
mutta varsinainen järjestelytyö sen sijaan oli uskottava ` 
suomalaisille, niille miehille, jotka mitä vaikeimmissa 
olosuhteissa olivat luoneet voittoisan armeijan. Ylipääl- 
likön kannalla olivat sekä hänen lähimmät miehensä että 
jääkärit. Hallitustaholla sen sijaan kallistuttiin sille kan- 
nalle, että saksalaisten oli saatava olla mukana armei- 
jaamme järjestettäessä, varsinkin kun saksalaisten puo- 
lelta siihen tarjouduttiin. Olipa esikuvanakin käytet- 
tävä Saksan armeijaa. 

Oli syntynyt ristiriita senaatin ja ylipäällikön välillä 
ja Mannerheim katsoi parhaaksi vetäytyä syrjään. Hän 
pyysi eroa ja senaatti myönsi sen hänelle toukokuun 30. 
pnä 1918, siis vain kaksi viikkoa vapaussodan päättymi- 
sestä. Muistelmissaan Mannerheim selostaa keskuste- 
luaan senaatin jäsenten kanssa ja kertoo, ettei kellään 

ollut mitään sanottavaa hänelle eikä kukaan noussut 
antamaan hänelle kättä. Luonteenomaista Manner- 
heimille oli, että hän ollakseen kokonaan ristiriitojen 
ulkopuolella päätti asettua Ruotsiin. Pieni joukko lä- 
himpiä ystäviä kokoontui asemalle häntä saattamaan ja 
niin pari viikkoa aikaisemmin valtavalla riemulla Hel- 
sinkiin vastaanotettu »valkoinen kenraali» matkusti kai- 
kessa hiljaisuudessa Turkuun ja sieltä laivassa Tukhol- 
maan. Siellä hänet otettiin vastaan mitä kunnioittavim- 
min. Mainittakoon vain, että Ruotsin kuningas soi 
Suomen vapauttajalle Miekkaritarikunnan suurristin. 
Eronsa hetkellä ylipäällikkö antoi Suomen valkoisen 
armeijan upseereille ja sotilaille päiväkäskyn, jossa hän 
lausui mm.: »Suomen vapaus on ostettu Teidän verel- 
länne, se on Teidän hankkimanne. Ylpeydellä voitte 
muistella niitä voittoja, joiden nimet olette aikakirjain 
lehdille piirtäneet, ja niitä sankareita, jotka nyt lepäävät 
Suomen mullassa. Niin kauan kuin Suomen nimeä his- 
toriassa mainitaan, tullaan kertomaan, kuinka suomalai- 
nen rahvaanmies astui metsien ja salomaiden syvyy- 
destä parempiosaisten veljiensä rinnalle taistellakseen 
oikeuden ja vapauden puolesta. — — — Viimeisen ker- 
ran käännyn Teidän puoleenne sanoakseni Teille jää- 
hyväiset ja lausuakseni kiitokset kaikista Teidän uhrauk- 
sistanne, kaikesta Teidän sankarillisuudestanne, kaikesta 
siitä sydänverestä, jolla meidän menestyksemme on os- 
tettu. Minä kiitän Teitä jokaisesta jalosta ja kauniista 
muistosta urotöittemme ja voittojemme päiviltä. — — — 
Olen vakuuttunut siitä, ettette koskaan tule pettämään 

lippujemme valkovärejä, joihin ritarillisuus, kuolon- 
uhma, uskollisuus ja isänmaanrakkaus ovat kirjoitetut.» 

Kuvauksen vapaussodasta Mannerheim muistelmis- 
saan lopettaa toteamukseen, että »me sekä v. 1918 että 
myöhemmin —suojelimme valtakunnan koskematto- 
muutta ja olemassaoloamme itsenäisenä kansakuntana. 
— — — Suomen armeija — — — pelasti maan peri- 
kadosta ja laski perustuksen, lujemman kuin mikään 
julistus, Suomen tulevaisuudelle itsenäisenä valtiona». 

n PA IETO MANNERHEIMIN (vetäytymisestä 

7 [8 syrjään vastaanotettiin kaikkialla maassa ras- 
(X K kaana iskuna. Mielet olivat masentuneita ja 
levottomia; monet pitivät eroa suorastaan kansallisena 
onnettomuutena. Olihan hän muutamassa kuukaudessa 
näyttänyt, mihin hän pystyi. Hän oli kyennyt nostatta- 
maan kansan taistelemaan vapautensa puolesta ja joh- 
tanut sodan onnelliseen loppuun. Mutta jo sodan kes- 
täessä olivat ilmenneet myös hänen organisatoriset 
lahjansa, hänen taitonsa ja joustavuutensa selvittää pul- 


mallisia tilanteita sekä tehdä nopeita ja päättäväisiä rat- 

kaisuja. Jo näinä kuukausina oli havaittu, ettei hän ollut 
ainoastaan sotapäällikkö, vaan että hänellä oli ominai- 
suuksia, joita olisi voitu käyttää hyväksi siinä rakenta- 
vassa ja luovassa työssä, joka nyt odotti nuorta valtiota 
ja vapautettua kansaa. Sitä paitsi hänen nimellään oli 
aivan erityinen kaiku, ja hänen henkilökohtainen vie- 
hätysvoimansa oli näyttänyt tehoavan yhtä hyvin yh- 
teiskunnan huipuilla oleviin kuin niihin, joiden elämä, 
varsinkin nyt raskaan sodan päätyttyä, oli ankaraa arkea. 
Varsin pian Mannerheimia tarvittiinkin ja aivan toi- 
senlaisiin tehtäviin kuin ensimmäisellä kerralla. 


Vapaussodasta oli kulunut muutamia kuukausia. Ne 
olivat olleet raskasta aikaa. Sisäisestä eheytymisestä, 
jonka merkitystä Mannerheim jo sodan kestäessä ja sen 
päätyttyä oli teroittanut mieliin, ei näkynyt merkkejä. 
Pikemminkin surullisen kuuluisiksi tulleet vankileirit 
olivat yhä syventäneet sitä juopaa, mikä sodan päivinä 
oli jakanut kansan kahtia. Hallitus ei näet ollut nou- 
dattanut ylipäällikön esitystä vain punakapinan johta- 
jien rankaisemisesta ja muitten vapauttamisesta, erit- 
täinkin, kun vastustajien riveissä oli ollut suurin joukoin 
miehiä, jotka oli pakottamalla pakotettu taisteluun. 
Mannerheim oli nimenomaan ehdottanut, että vain ne, 
jotka olivat syyllistyneet törkeisiin rikoksiin, joutuisivat 
oikeuteen. Muut, nekin, jotka oli vangittu ase kädessä, 
oli vapautettava. 

Suomen Marsalkan kuoltua on tietoon tullut monia 
valaisevia piirteitä hänen toiminnastaan tässä suhteessa. 

Kerrottakoon eräs asianomaiselle itselleen elinikäiseksi 
muistoksi jäänyt tapaus, joka teki hänestä Mannerheimin 
uskollisen ihailijan. Surusanoman saavuttua astui erään 
lehden toimitukseen keski-ikäinen, vaatimaton mies tuo- 
maan muistorunoa. Hänen tarinansa on seuraava: 8- 
vuotiaana poikasena hän oli Karjalassa seisonut tien vie- 
ressä katkerasti itkemässä vapaussodan ylipäällikön kul- 
kiessa ohitse. Mannerheimin huomio kiintyi häneen ja 
hän tiedusteli, miksi pikku mies oli niin murheissaan. 
»Minun isäni oli punakaartissa, enkä tiedä, mitä hänelle 
nyt tehdään.» Ylipäällikkö oli tällöin ottanut selkoa po- 
jan isän nimestä ja pitänyt huolta siitä, että hänet viipy- 
mättä armahdettiin. 

Myöhempinä vuosina on yhä useammin tähdennetty 
Mannerheimin asennoitumista sodanjälkeisiin tapahtu- 
miin. On asetettu vastattavaksi kysymys, millaisiksi olot 
olisivat vuoden 1918 raskaiden kokemusten jälkeen saat- 
taneet muodostua, jos vapaussodan ylipäällikön olisi sal- 
littu välittömästi jatkaa toimintaansa vapauttamansa 
maan hyväksi. 

Joka tapauksessa jo silloin Mannerheim ehti kylvää 
sovun ja yhteisymmärryksen siemeniä, ja hänen myö- 
hempi, erittäin merkittävä osuutensa yhteiskunnalliseen 
rakennustyöhön tähtäsi juuri tähän, paremman ja sopu- 
sointuisemman yhteiskunnan luomiseen. 

Kansa oli sodan jälkeen jakaantunut kahteen leiriin. 
Mutta sen vaikeudet eivät supistuneet tähän. Sota oli 
hävittänyt maata. Varsinkin asutuskeskuksissa — ennen 


kaikkea Tampereen kaupun gissa — — oli paljon koteja rau- 
9— Voipio, Suomen Marsalkka 

nioina. Puutetta, kurjuutta ja kärsimyksiä oli monella 
taholla ja pian näyttäytyi myös sotien väistämätön seu- 
raus: nälkä. 

Sisäisten vaikeuksien lisäksi monet ulkopoliittiset ky- 
symykset osoittautuivat erittäin pulmallisiksi ja vaikeiksi 
ratkaista. Hallituksen silloinen, ymmärrettävistä syistä 
Saksaan päin suuntautunut politiikka oli viilentänyt maa- 
ilmansodan ympärysvaltojen suhtautumista maahan. 
Suunnitelmat saksalaisen prinssin valitsemisesta Suomen 
valtaistuimelle luonnollisesti vain loitonsivat länsivaltoja 
meistä. Maamme oli niitten käsityskannan mukaan liian 
selvästi ilmaissut kuuluvansa toiseen leiriin. Ulkopoliit- 
tinen asema alkoi käydä tukalaksi. Nyt tarvittiin taas 
Mannerheimia. »Mannerheim takaisin», oli joillakin 
tahoilla lehdistössä vaadittu jo elokuusta lähtien. 

Eräänä päivänä lokakuun alkupuolella ministeri Carl 
Enckell saapui hallituksen lähettämänä Tukholmaan 
Mannerheimia tapaamaan ja esittämään hänelle pyyn- 
nön erittäin arkaluontoisen ja suurta poliittista jousta- 
vuutta vaativan tehtävän suorittamisesta Englannissa ja 
Ranskassa. 

Muutamia päiviä myöhemmin Mannerheim oli Hel- 
singissä neuvottelemassa hallituksen kanssa hänelle us- 
kottavasta tehtävästä, suhteiden solmiamisesta uudel- 
leen Ranskaan, joka jo ennen vapaussotaa oli tunnusta- 
nut maamme itsenäisyyden, Englannin tunnustuksen 
hankkimisesta, selvän ottamisesta siitä, oliko mahdol- 
lista saada länsivallat hyväksymään kuninkaaksi valitun 
Saksan keisarin langon, Hessenin prinssin Friedrich 


VALTIOMIES JA VALTIONHOITAJA 165 


Karlin nousu Suomen valtaistuimelle, sekä luvan hank- 
kimisesta elintarvikkeiden ostamiseksi Amerikasta ja lai- 
vauskiellon kumoamisesta. Jos tehtävä jollekin onnis- 
tuisi, niin Mannerheim oli se mies. 

Mannerheim oli jälleen valmis palvelemaan maataan. 
Hän oli selvillä siitä, että hyvät suhteet Saksaan, joka oli 
tukenut vapaustaisteluamme, oli säilytettävä, mutta sa- 
malla oli solmittava suhteet myös muihin suuriin mai- 
hin, ennen kaikkea Englantiin ja Ranskaan. Matkalle- 
lähtönsä ehdoksi hän asetti, ettei hänen tarvitsisi viralli- 
sesti edustaa hallitusta. 

Matka kävi Ruotsin kautta Norjaan. Bergenissä Man- 
nerheim lankonsa, majuri Michaël Gripenbergin kanssa 
nousi laivaan, joka ankaran myrskyn kourissa pahasti 
myöhästyneenä saapui Aberdeeniin Skotlannin itäranni- 
kolle. Oli marraskuun 11:s, maailmansodan aselevon sol- 
miamispäivä. 

Seuraavana päivänä Mannerheim oli Lontoossa. Liit- 
toutuneitten liput liehuivat kaikkialla voiton ja aselevon 
merkkeinä ja suunnaton riemu vallitsi. Suomesta saapu- 
neen ei ollut helppoa näissä oloissa ajaa asiaansa. Vas- 
taanotto oli kohtelias, mutta kylmä. Mannerheim tapasi 
joukon huomattavia englantilaisia poliitikkoja. Heistä 
mainittakoon Balfour, lordi Robert Cecil, lordi Hardinge 
of Penhurst, jonka Mannerheim tunsi tämän Britannian 
lähettiläänä Venäjällä oloajalta, lordi Milner ja Sir Henry 
Wilson. Hän oli lisäksi kosketuksissa monien muitten 
huomattavien hallitusta, ulkoministeriötä, parlamenttia 
ja lehdistöä lähellä olevien henkilöitten kanssa. 

Englannin kannan Suomeen nähden oli lordi Robert 
Cecil määritellyt lokakuun lopussa juuri Mannerheimin 
matkallelähdön hetkellä. Liittoutuneet kannattivat pien- 
ten valtioitten vapautta ja itsemääräämisoikeutta. Tämän 
mukaisesti Suomestakin piti, niin pian kuin vahva halli- 
tus oli muodostettu, tulla itsenäinen, edellyttäen, että 
Suomen kansan enemmistö kannatti itsenäisyyttä. Sak- 
salaisen prinssin nouseminen Suomen valtaistuimelle 
häiritsisi pahasti Britannian ja Suomen välisiä diplo- 
maattisia suhteita. Toisaalta Britannian hallitus oli aivan 
valmis asettumaan Suomen hallituksen kanssa ystävälli- 
siin suhteisiin, jos hallitus ei ottaisi ohjeita Saksasta. 

Mannerheim totesi, että Englannissa oltiin haluttomia 
tekemään ennen rauhanneuvotteluja mitään päätöksiä, 
joilla olisi kansainvälistä kantavuutta, eikä varsinkaan 
tahdottu ryhtyä mihinkään muutoin kuin yksissä neu- 
voin muitten liittoutuneitten, lähinnä Ranskan, kanssa. 
Suomen kuninkaanvaalille oli mahdotonta saada hyväk- 
symistä. Ei ollut toivoa edes elintarvikkeitten saannista 
näissä olosuhteissa. Muuta keinoa ei ollut kuin matkus- 
taa Pariisiin. 

Ranskan pääkaupungissa Mannerheim oli kuin koto- 
naan. Hän tunsi Pariisin entuudestaan sangen hyvin ja 
lisäksi hän täysin hallitsi kielen. Hänellä oli siellä sitä 
paitsi joukko vanhoja ystäviä. Mannerheim tapasi vai- 
kutusvaltaisia henkilöitä. Hän keskusteli Ranskan ulko- 
ministerin Stephan Pichonin kanssa, hänellä oli neuvot- 
teluja ulkoasiainministeriön poliittisen osaston päällikön 
Philippe Berthelotin kanssa, hän tapasi tunnetun valtio- 


VALTIOMIES JA VALTIONHOITAJA 167 


miehen Aristide Briandin sekä parlamentin ulkoasiain- 
valiokunnan puheenjohtajan Henry Franklin-Bouillonin. 

Monet pitkät keskustelut ja neuvottelut johtivat lo- 
pulta tulokseen. Ulkoasiainministeri lupasi, että Ranska 
solmisi uudelleen diplomaattiset suhteet Suomeen sekä 
ehdottaisi Englannille ja muille liittoutuneille, että nämä 
tunnustaisivat Suomen itsenäisyyden ennen rauhankon- 
ferenssia. Samoin hän lupasi tukeaan viljantuontikysy- 
myksessä. 

Pariisissakin Mannerheim koetti kaikin tavoin toimia 
tunnustuksen saamiseksi Suomen suorittamalle kunin- 
kaanvaalille. Hän selvitteli eräälle johtavalle valtiomie- 
helle saaneensa sen käsityksen, että prinssi Friedrich Karl 
tultuaan Suomen kuninkaaksi toimisi ja menettelisi koko- 
naan maan etujen mukaisesti. Hänelle vastattiin: Trop 
tard? — liian myöhään. Tuo teidän olisi pitänyt sanoa 
meille kuusi kuukautta aikaisemmin. Silloin tilanne vielä 
oli sellainen, että olisimme tyytyneet ojennettuun pikku- 
sormeen, mutta nyt vaadimme jo rakkautta.» 

Ranskassa oli muuten, kaikesta huolimatta, sen Man- 
nerheim saattoi todeta, myötämielisyyttä maatamme 
kohtaan. Hänen Pariisissa ollessaan saatiin sitä paitsi 
tietoja yleisen mielipiteen muutoksesta Suomessa sekä 
vihiä siitä, että Mannerheimista tulisi pian valtionpää- 
mies. Nämä seikat helpottivat neuvotteluja. 

Saatuaan tehtävänsä Pariisissa pääpiirteissään suorite- 
tuksi Mannerheim palasi Lontooseen, missä hänen Rans- 
kassa saavuttamansa menestys herätti suurta ihmetystä. 
Englantilaiset valtiomiehet onnittelivat häntä lämpi- 

mästi tuloksista. Nyt asiat luistivat Lontoossakin. Paitsi 
lupausta Suomen itsenäisyyden tunnustamisesta Man- 
nerheim halusi myös saada varmuuden siitä, että Suo- 
men ostaman viljan takavarikko peruutettaisiin ja että 
liittoutuneet myöntäisivät viljalainoja muista maista sii- 
hen saakka, kunnes jo ostettu amerikkalainen vilja ehtisi 
saapua Suomeen. Tämäkin kysymys ratkesi onnelli- 
sesti siten, että Tanskasta järjestettiin viljalaina. 
Mannerheim neuvotteli matkallaan myös Ahvenan- 
maan kysymyksestä. Muistamme Ruotsin sekaantumi- 
sen Ahvenanmaan vapauttamiseen vuoden 1918 sodan 
aikana. Mutta sodan jälkeenkin Ruotsin diplomatia työs- 
kenteli innokkaasti Ahvenanmaan liittämiseksi Ruotsiin. 
Siltä taholta ehdotettiin, että kysymys saariryhmän 
omistuksesta lykättäisiin tulevaan rauhankonferenssiin. 
Ruotsin puolelta oli viittailtu siihenkin, että jos Suomi 
luopuisi Ahvenanmaasta, Ruotsi puolestaan olisi halukas 
tukemaan maatamme rauhankonferenssissa. Manner- 
heim selvitteli ympärysvaltain valtiomiehille, ettei kysy- 
mys lainkaan kuulunut rauhankonferenssissa ratkaista- 
viin asioihin. Ahvenanmaata oli kaikkina aikoina, siis 
myös siihen aikaan, jolloin Suomi kuului osana Ruotsin 
valtakuntaan, pidetty maamme maakuntana. Jos rau- 
hankonferenssi sallisi Ruotsin saada Ahvenanmaan, 
Suomi jyrkästi kieltäytyisi alistumasta siihen ja aseet sai- 
sivat ratkaista. Voittajavallat voisivat tietystikin käyttää 
nälkäsaartoa saadakseen maamme taipumaan, mutta 
Mannerheim vakuutti, että ihmiset kuolisivat nälkään 
Helsingin kaduilla ennen kuin Suomi taipuisi. 

Mannerheimin ollessa uudelleen Lontoossa tapahtui 
kotimaassa se, mistä Pariisiin oli saapunut huhuja; val- 
tionhoitaja oli väistynyt ja Mannerheim valittu tälle pai- 
kalle. Toukokuun 18. pnä valtionhoitajaksi tullut Svin- 
hufvud oli neuvoteltuaan porvarillisten puolueiden 
kanssa tullut siihen käsitykseen, että maan etu vaati 
hänen eroamistaan ja Mannerheimin valitsemista hänen 
sijaansa. Eduskunnalle jättämässään kirjelmässä hän 
pyysi eroa ja ehdotti, että Mannerheimistä tulisi hänen 
seuraajansa. Joulukuun 12. pnä ero myönnettiin ja 
Mannerheim valittiin tälle paikalle. Vapaussodan yli- 
päällikkö oli nyt maan hallitsija. 

Mannerheim oli suorittanut tehtävänsä ulkomailla. En- 
nen Lontoosta lähtöään hän oli kutsuvieraana pienen suo- 
malaisen siirtokunnan päivällisillä. Kuinka toisenlai- 
selta Suomen tuleva kohtalo nyt näyttikään kuin vain 
muutamia viikkoja aikaisemmin. Mannerheim saattoi 
olla tyytyväinen saavutuksiinsa. Päivällisillä uusi val- 
tionhoitaja piti sytyttävän, uskoa ja luottamusta henki- 
vän puheen. Siinä hän myös muistutti mieliin valkoisen 
armeijansa sankaruuden ja uhrimielen. 

Sotapäällikkö oli tällä matkallaan osoittautunut myös 
taitavaksi diplomaatiksi. Joskin hänen diplomaatin- 
kykyynsä myöhemminkin turvauduttiin, lienee paikal- 
laan tässä yhteydessä se todeta ja lainata Suomen Roo- 
man-lähettilään, ministeri Harri Holman sanat, jotka 
hän kirjoitti Suomen Marsalkan 75-vuotispäiväksi ilmes- 
tyneeseen juhlakirjaan: »Marsalkka Mannerheim on 
niitä synnynnäisiä diplomaatteja, jotka eivät tarvitse 

ambassadöörin nimeä sitä ollakseen. Tätä on turha oi- 
keastaan lausua; jokainen, joka sotamarsalkan tuntee, sen 
itsestään tietää. — — On sanottu, että aseet jatkavat 
poliitikkojen työtä, kun suuret asiat on ajettu umpi- 
kujaan. Sotamarsalkkaa ajatellen käännän kärjen päin- 
vastoin: kun aseet vaikenevat, alkaa diplomaattinen 
jälkisato. Kumpi on tärkeämpi, jääköön sikseen. Toi- 
nen ei ole mahdollista ilman toista. Kun ne yhdistyvät 
samaan henkilöön, on eräänlainen ihanne saavutettu.» 


Suomi odotti valtionhoitajaansa. Millä mielin, se 
näkyy eräästä Sophie Mannerheimin kirjeestä, joka on 
päivätty valtionhoitajan saapumisen aattona: »Kuinka 
kaikki sentään on mennyt ihmeellisesti ja kuinka erilaista 
kaikki onkaan tänä jouluna. Nyt voimme vihdoin ruveta 
toivomaan uuden ja paremman ajan koittoa, vaikka 
sodan viimeiset kouristukset ovatkin hirvittävät. Myös 
täällä Suomessa alkavat ihmiset tuntea helpotusta. 
Kaikki toivovat niin äärettömän paljon Gustafista, mutta 
tästä ei suinkaan tule hänelle helppo toimi, varsinkaan, 
koska yleinen mielipide odottaa, että hänen pitää olla 
taikuri, joka yhdellä iskulla muuttaa täällä kaiken ja 
mitä hirvittävimmästä sekasorrosta luo järjestetyt olosuh- 
teet. Minäkin toivon sitä ja uskon, että hän onnistuu; mut- 
ta äärettömän paljon vaaditaan tuolta rakkaalta pojalta.» 

Melkeinpä taikuri Mannerheim olikin nälkäänäkevän 
kansan silmissä, kun samana päivänä, jona hän palasi 
pitkältä matkaltaan, viljalasti saapui. Ensimmäiset 
vehnäjauhot moniin vuosiin! 

Vain puoli vuotta aikaisemmin Suomen vapauttaja 
oli melkein huomaamatta saanut matkustaa maasta 
asettuakseen Ruotsiin. Hänen nyt palatessaan val- 
tionhoitajana järjestettiin hänelle suurenmoinen vas- 
taanotto. 

Valtionhoitajan saapuessa joulukuun 22. pnä laivassa 
Turun satamaan oli sinne kokoontunut valtavia väki- 
joukkoja saadakseen edes vilahdukselta nähdä Manner- 
heimin. Maaherra ja kaupunginvaltuuston puheenjoh- 
taja toivottivat hänet tervetulleeksi ja kaupungin naiset 
ojensivat hänelle kukkia. Valtionhoitaja tarkasti kunnia- 
komppanian ja juhlallinen vastaanotto päättyi maa- 
herran esityksestä kohotettuun g-kertaiseen eläköön- 
huutoon. 

Seuraavana aamuna Helsingissä vastaanotto oli vielä- 
kin juhlallisempi. Saattoi sanoa, että koko kaupunki 
oli liikkeellä. Asemalla olivat useimmat hallituksen jäse- 
net pääministeri Lauri Ingmanin johdolla vastassa. 
Siellä olivat myös korkeimmat siviili- ja sotilasviran- 
omaiset. Valtuuston puheenjohtaja lausui valtionhoita- 
jan tervetulleeksi. Mannerheim tervehti vastaanotta- 
jiaan, tarkasti kunniakomppanian ja ilmestyi sitten 
Rautatientorille, jolla odottavat, valtavat ihmisjoukot 
puhkesivat raikuviin eläköön- ja hurraahuutoihin näh- 
dessään valkolakkisen, harmaapukuisen »valkoisen ken- 
raalinn. Riemusaatoksi muodostui valtionhoitajan ajo 
asemalta Mikon- ja Esplanadinkatuja senaattiin ja sieltä 
Esplanadin varrelle entiseen kenraalikuvernöörintaloon. 
Valtionhoitajalle tulvi valkoisia kukkia, arvattavasti 

kaikki, mitä vuoden pimeimpinä päivinä Helsingissä 
oli saatavissa. 

Valtionhoitaja Mannerheimin kotina oli koko hänen 
toimikautensa kenraalikuvernöörintalo, joka sittemmin 
on ollut ulkoasiainministerin virka-asuntona ja valtio- 
neuvoston juhlahuoneistona. Suomen hallitsija asui siis 
suhteellisen vaatimattomasti — vasta myöhemmin kor- 
jausten jälkeen entisestä keisarillisesta linnasta tuli val- 
tion päämiehen asunto. Valtionhoitaja otti vieraansa 
vastaan siinä samassa salissa, jossa venäläiset kenraali- 
kuvernöörit olivat pitäneet juhliaan. Siltä ajalta talon 
sisustuksessa ei ollut tapahtunut paljon muutoksia. 

Raskaiden vuosien jälkeen seuraelämä virisi vähitel- 
len. Suurimmissa juhlissa oli keskeisenä henkilönä val- 
tionhoitaja, joka ritarillisella käytöksellään voitti kaik- 
kien ihailun. Mannerheimin omassa kodissa pidetyissä 
kutsuissa oli useimmiten emäntänä hänen nuorempi tyt- 
tärensä, elegantti ja viehättävä Sophie. 


Helsinkiin saapumisensa jälkeen valtionhoitaja antoi 
julistuksen, missä hän lyhyesti määritteli toimintaohjel- 
mansa pääkohdat tehostaen erityisesti yksimielisyyden 
merkitystä. Julistus, joka on antajaansa hyvin kuvaava, 
oli seuraavansisältöinen: 

»Tällä hetkellä, jolloin minä eduskunnan luottamuk- 
sesta valtionhoitajaksi valittuna jälleen astun isänmaani 
mantereelle, tervehdin maata ja kansaa täydestä sydä- 
mestäni. Tunnen raskaasti edesvastuun taakan, ja 
vaikka olen syvästi kiitollinen luottamuksesta, olisin kui- 

tenkin ehdottomasti kieltäytynyt siitä, elleivät nykyiset 
kohtalokkaat ajat tapauksineen, jotka maailmanhisto- 
riassa ovat vailla vertaansa, olisi pakottavasti velvoitta- 
neet minua ankarana aikana suostumaan kansanedusta- 
jain kutsuun. Olen ottanut vastaan tämän korkean teh- 
tävän vakuuttuneena siitä, että vilpitön pyrkimykseni 
on kohtaava koko Suomen kansan ymmärtämyksen, ja 
että tämä kansa nyt on yksimielisenä lopullisesti puo- 
+ lustava Suomen itsenäisyyttä ja vapautta. 

Nyt jos koskaan on yksimielisyys ja isänmaan todelli- 
sen menestyksen tajuaminen välttämätön. Nyt on vas- 
taisuuden varalle käytävä läheisiin ja ystävällisiin suh- 
teisiin niitten valtain kanssa, jotka tulevat ratkaisemaan 
valtakuntain kohtalot ja jotka, ylevämielisesti kyllä, 
ovat osoittaneet nälän partaalla olevalle kansallemme sen 
suuren luottamuksen, että ovat antaneet minun tuoda 
mukanani lupauksen saada tuottaa maallemme sata- 
kaksikymmentä miljoonaa kiloa leipäviljaa. 

Yksimielinen työ on edelleen tarpeen sisällisten olo- 
jemme järjestämiseksi, niin että Suomen kansa ja sen 
eduskunta piakkoin toimitettavien uusien vaalien jäl- 
keen tyynesti ja turvallisesti voisivat työskennellä kaik- 
kien sodan iskemien haavain parantamiseksi ja sisäisen 
sovinnollisuuden edistämiseksi sekä nauttia äsken saa- 
vuttamastaan vapaudesta. Vihdoin vaaditaan yksimieli- 
syyttä, jotta tämä kansa voisi säilyä kansakuntain kun- 
nioittamana ja saada kaikkien valtioiden tunnustuksen 
kovassa taistelussa saavutetulle itsenäisyydelleen sekä 
jotta se voisi kasvaa niin voimakkaaksi, että se, pyrkien 

ystävällisiin suhteisiin naapurikansain kanssa, jotka ovat 
säilyttäneet lainalaisen yhteiskuntajärjestyksen, vahvana 
ja arvokkaana voisi elää omaa kansallista elämäänsä ja 
kulkea edelleen historiallisen kehityksen tietä. 
Luottaen jokaisen kansalaisen rehelliseen tahtoon kut- 
sun Suomen kansan yksimieliseen työhön hyvinvoin- 
timme, vapautemme ja tulevaisuutemme menestykseksi.» 


Uusi valtionhoitaja ryhtyi suureen tehtäväänsä, maan 
tulevan kehityksen pohjan luomiseen. Hänen hallitus- 
kautensa näytti alkavan valoisin entein. Kenties vai- 
keimmat ulkopoliittiset pulmat oli saatu selvitetyksi. 
Silloisten ulkomaisten suhteitten kannalta oli merkit- 
tävä edulliseksi saksalaisen sotaväen poistuminen maasta 
marraskuussa kansan osoittaessa kiitollisuuttaan saksalai- 
sille heidän osuudestaan Suomen vapauttamisessa. Aivan 
vuoden lopussa myös vasta valittu kuningas olosuhteit- 
ten muututtua ilmoitti luopuvansa Suomen kruunusta. 
Erittäin suuri merkitys oli lisäksi sillä, että elintarvike- 
huollossa oli tapahtunut käänne parempaan päin. Mutta 
suuria ratkaisuja oli vielä tulossa ja raskas työ odotti 
valtionhoitajaa. 

Mannerheimin palatessa ympärysvaltoihin tekemäl- 
tään matkalta Suomen itsenäisyyden tunnustaminen oli 
näyttänyt selvältä asialta, mutta monta pitkää kuu- 
kautta oli vielä kuluva, ennen kuin tunnustus lopulta 
saatiin. 

Jo Mannerheimin Ranskassa ja Englannissa ollessa 
oli näitten maitten taholta esitetty hyökkäyksiä Ingma- 


VALTIOMIES JA VALTIONHOITAJA 179 


nin hallitusta vastaan. Ne saivat jälleen uutta vauhtia 
huolimatta siitä, että maamme taholta oli selvästi ilmoi- 
tettu Ingmanin hallituksen, vaikkei se ollutkaan valtion- 
hoitajan asettama, nauttivan hänen luottamustaan. Sen 
sijaan Mannerheim oli ilmeisesti matkallaan ja toimin- 
nallaan saavuttanut ympärysvalloissa itselleen hyvän ni- 
men. Uudelleen ympärysvaltojen taholta lisäksi näkyi 
merkkejä halusta siirtää kysymys Suomen alueesta rau- 
hankonferenssiin ja siis myös pyrkiä lykkäämään maan 
suvereenisuuden tunnustaminen tuonnemmaksi. 
Näissä olosuhteissa on huomattavina tapahtumina 
itsenäisyytemme -tunnustuksen saavuttamiseksi pidet- 
tävä valtionhoitajan matkaa Ruotsiin ja Tanskaan sekä 
eduskuntavaaleja, joissa ulkomaitten silmissä ns. saksa- 
laismieliset jäivät pieneksi vähemmistöksi. Näihin mo- 
lempiin palaamme pian tarkemmin. Hallituksen vaih- 
dos — senaattori Kaarlo Castrenin muodostama hallitus 
oli huhtikuun puolivälissä tarttunut ohjaksiin — oli 
kenties myös asiaan vaikuttamassa. Huhtikuussa Suomi 
sitä paitsi sai vaikutusvaltaisen asiansa ajajan, Pariisissa 
toimivan American Relief Administrationin (Amerikan 
avustustoimikunnan) johtajan Herbert Hooverin, joka 
sittemminkin, niin kuin tiedämme, on osoittautunut 
uskolliseksi maamme ystäväksi. Hän kirjoitti Yhdysval- 
tain presidentille W. Wilsonille huomauttaen, että Suo- 
men suvereenisuuden tunnustamista olisi kiirehdittävä, 
ja esitti painavia syitä sen tueksi viittaamalla samalla 
maamme Yhdysvalloissa nauttimaan myötätuntoon. 
Niin kauan kuin Suomella ei ole de jure tunnustettua 

hallitusta, ei sillä liioin ole tilaisuutta hankkia luottoa, 
suomalaisilla ei ole sellaista lippua, joka oikeuttaisi hei- 
dät purjehtimaan kaikilla merillä, eivätkä edes suoma- 
laiset passit kelpaa. »Viime tammikuussa sadat suoma- 
laiset kuolivat tosiasiallisesti nälkään.» Jollei tunnus- 
tusta saataisi, suomalaiset joutuisivat perikatoon. Lisäksi 
Hoover mainitsi, ettei Suomi voinut käyttää Yhdys- 
valloissa olevia saataviaan. 

Ratkaisevaksi muodostui toukokuun alussa pidetty 
Ranskan, Englannin, Yhdysvaltain ja Japanin ulko- 
ministerien kokous, johon kysymys Suomen tunnusta- 
misesta oli siirretty mm. Suomen tiedoituksen vuoksi, 
ettei se katsonut aluekysymyksensä kuuluvan rauhan- 
konferenssille. Konferenssissa Ranska ilmoitti jo kauan 
sitten tunnustaneensa Suomen riippumattomuuden. 
Kolmen muun vallan edustajat olivat myös valmiit tun- 
nustamaan sen, vaikkakin sekä Englannin että Japanin 
taholta esitettiin eräitä toivomuksia. Samana päivänä, 
jolloin konferenssi pidettiin, saatiin lisäksi Pariisista 
tietää rauhankonferenssin tulleen siihen tulokseen, ettei 
Suomen riippumattomuus koske sitä. 

Toukokuun 6. pnä Englanti tunnusti Suomen itse- 
näisyyden de jure. Päivää myöhemmin seurasi Yhdys- 
valtain tunnustus ja pari viikkoa myöhemmin Japanin. 
Mannerheimin valtionhoitajakaudella useat muutkin 
maat tunnustivat itsenäisyytemme. Ruotsi ja Saksa 
olivat sen jo aikaisemmin tehneet. Näin oli nuoren val- 
tion tulevaisuuden yksi kulmakivi pystytetty. Nimen- 
omaan on syytä tähdentää sitä merkitystä, mikä Manner- 

heimin henkilöllä oli ollut tässä tärkeässä kysymyksessä. 
Tässä yhteydessä on myös muistettava, että hän koko 
ajan piti tärkeänä hyvien suhteitten säilyttämistä Sak- 
saan. 

Valtionhoitajan ulkopolitiikasta on vielä mainittava 
hänen toimintansa heimolaistemme hyväksi. Manner- 
heimin valtionhoitajakaudella keväällä ja kesällä 1919 
Itä-Karjalan asukkaat vetosivat Suomen apuun. Vaik- 
kakaan hallitus virallisesti ei ryhtynyt toimenpiteisiin, 
se kuitenkin tuki pienten vapaaehtoisjoukkojen muo- 
dostamista, jotka lähtivät huhtikuun lopussa Itä-Karja- 
laan. Kesän lopussa suomalaisten joukkojen oli kui- 
tenkin vetäydyttävä takaisin. Tarton rauhansopimuksen 
nojalla Repola ja Porajärvi joutuivat Neuvostoliitolle. 
Vironkin kohtalo oli joutunut vaakalaudalle. Sen avun- 
pyynnöt herättivät maassamme lämmintä myötätuntoa 
ja apua kiirehdittiin lähettämään. Helmikuun lopulla 
koko Viro oli vapautettu ja saman kuun 24. pnä se 
julistautui itsenäiseksi. 

» Yksimielinen Pohjola on suurvalta, joka kaikkien 
on otettava huomioon.» Kenraali Ignatius on teokseensa 
lainannut oheiset kenraali Mannerheimin sanat vapaus- 
sodan päiviltä. Valtionhoitajakaudellaan Mannerheim 
työskentelikin maamme lähentämiseksi toisiin pohjois- 
maihin pitäen hyviä suhteita niihin ehdottoman välttä- 
mättöminä. Sen vuoksi hän hallituskautensa alussa oli 
valmis noudattamaan Pohjolan kuninkaitten kutsua 
käydä Ruotsissa, Norjassa ja Tanskassa, vaikka luotta- 
muksellista kanssakäymistä Ruotsin kanssa vielä ratkai- 

suaan odottava Ahvenanmaan kysymys jossakin määrin 
häiritsikin. 

Ruotsin kuningas Kustaa V otti vieraansa vastaan 
helmikuun 12. pnä. Ensimmäisen kerran itsenäisen 
Suomen valtionpäämies saapui nyt vierailulle vanhaan 
emämaahan. Tukholman linnassa tarjoamillaan päivälli- 
sillä kuningas lausui mm.: »Kun tänään Suomen valtion- 
hoitaja on käynnillä Ruotsissa, tervehditään sitä vilpit- 
tömällä ilolla todisteena niistä ystävyyden siteistä, jotka 
niin monien vuosisatojen yhteinen historia on solminut 
Ruotsin ja Suomen välille ja jotka jatkuvasti kestävät.» 
Valtionhoitaja vastasi: »Kun siteet katkesivat, oli kan- 
samme ei vain säilytettävä ja kartutettava, vaan myös- 
kin oman kansallisen erikoisuutensa mukaisesti uudis- 
tettava se länsimaisen elämänkatsomuksen kallisarvoi- 
nen perintö, kulttuuri ja oikeusjärjestys, joka ensi sijassa 
Ruotsin kautta oli tullut osaksemme, ja riippuvaisena 
valtakunnasta, jolla oli aivan toiset kulttuurimuodot, 
säilyttävä länsimaisen viljelyksen äärimmäisenä kult- 
tuurivartiona.» 

Ahvenanmaan kysymyksestä keskusteltiin valtionhoi- 
tajan vierailun aikana ja Mannerheim esitti mielipitee- 
nään, että Suomen ja Ruotsin olisi yhdessä järjestet- 
tävä saariryhmän puolustus mahdollisen sodan varalta. 
Ajatus ei kuitenkaan saavuttanut vastakaikua. 

Ruotsista Mannerheimin olisi pitänyt jatkaa mat- 
kaansa Norjaan, mutta sairaus pakotti luopumaan vie- 
railusta. Sen sijaan hän matkusti suoraan Kööpenhami- 
naan, missä kuningas Kristian X ja hänen kansansa 


Hymyilevä marsalkka palaa ulkomaanmatkaltaan v. 1937. 


Partiolaiset tuovat kesäkuussa 1938 maakuntaviestin kunniapartiolaiselle. 





Nuoren partiopojan suuri hetki: kunniapartiolainen kiinnittää Mannerheim-soljen 
hänen rintaansa vuoden 1938 Yrjönpäivänä. 

ottivat valtionhoitajamme mitä sydämellisimmin vas- 
taan. Tanskasta Mannerheim palasi Ruotsin kautta suo- 
raan kotimaahan. 

Suomen tulevan kehityksen kestäviksi kulmakiviksi 
muodostuivat myös Mannerheimin valtionhoitajakau- 
della säädetty uusi hallitusmuoto ja puolustuslaitok- 
semme perustan luominen. 

Skandinavian-matkalta palattuaan valtionhoitaja ha- 
joitti ns. tynkäeduskunnan — vapaussodan jälkeen ei 
vasemmisto ollut edustettuna valtiopäivillämme — ja 
määräsi uudet vaalit heti toimitettaviksi. Tämä uusi 
eduskunta oli saava tehtäväkseen mm. uuden hallitus- 
muodon säätämisen. Valtiopäivien päättäjäisissä val- 
tionhoitaja piti puheen, jossa hän lausui mm.: »Suomen 
kansa, joka niin kalliisti on lunastanut kauan kaivatun 
vapautensa, nouskoon nytkin yhtenäisenä sitä puolusta- 
maan. Tällainen yhteistyö edellyttää sitä, että rehelli- 
sesti pyritään sovittamaan ristiriitaisia etuuksia, kuin 
myöskin, että isänmaan onni asetetaan ryhmä- ja luokka- 
harrastusten yläpuolelle. Tätä silmälläpitäen täytyy tie- 
toisuuden velvollisuudestamme yhteiskunnan kovempi- 
osaisia kohtaan yhä edelleenkin ohjata lainsäädäntö- 
työtämme. Kyetköön kansamme, huolimatta meitä ym- 
päröivästä hajaannuksesta, tällä pohjalla kaikissa jäse- 
nissään ylläpitämään ja lujittamaan kansallisen yhteen- 
kuuluvaisuutemme tietoisuutta isänmaamme onnen ja 
vapauden vakuudeksi.» 

Uusi eduskunta kokoontui huhtikuun 4. pnä. Valtio- 
päivien juhlallisissa avajaisissa valtionhoitaja viitoitti 

ohjelman, jota nuoren valtion oli noudatettava ulko- 
ja sisäpolitiikassaan. Huomautettuaan, että luotta- 
mus maatamme kohtaan ulkomaitten taholta oli lisään- 
tynyt, valtionhoitaja lausui olevansa vakuuttunut siitä, 
että ystävälliset suhteet muihin maihin vahvistuvat ja 
kehittyvät, »niin pian kuin Suomen kansa on täysin 
osoittanut, että horjumattomuus ja tyyni edistys ovat 
ne johtotähdet, joita se on päättänyt yhä edelleenkin 
järkähtämättä seurata». Siirryttyään sisäpoliittiseen oh- 
jelmaan valtionhoitaja ensin viittasi kysymykseen maan 
tulevasta hallitusmuodosta. »Sellaisina aikoina, joita me 
nyt elämme, saattaa ainoastaan se hallitusmuoto, joka 
antaa hallitukselle riittävän arvovallan ja voiman, taata 
valtion säilymisen ja rauhallisen kehityksen» Hallitus- 
muotokysymyksen rinnalla valtionhoitaja mainitsi ar- 
meijamme lopullisen järjestämisen. x Tämä meidän elin- 
kysymyksemme täytyy saada niin ratkaistuksi, että maan 
puolustuslaitos, liiaksi rasittamatta kansamme taloudel- 
lista kannatusvoimaa, kuitenkin tekee meille mahdolli- 
seksi voimakkaasti puolustaa sitä edesvastuullista, mutta 
samalla myös kunniakasta asemaa, joka meillä yhtenä 
länsimaiden viimeisistä etuvartioista on.» Valtionhoitaja 
kiinnitti myös huomiota valtiotalouden järjestelyyn, 
jossa oli pidettävä silmällä sitä, ettei vähäväkisiä liiaksi 
rasitettaisi, maanomistusolojen uudistukseen, jotta maan- 
vuokraajat saatettaisiin viljelemänsä maan itsenäisiksi 
omistajiksi, sekä yleisen oppivelvollisuuden säätämiseen. 

Maassamme voimassaoleva hallitusmuoto on Gustaf 
Mannerheimin nimikirjoituksellaan heinäkuun 17. pnä 

1919 vahvistama. Valtiomuodosta käytiin ankara tais- 
telu tasavaltalaisten ja monarkistien välillä. Valtion- 
hoitaja puolestaan ei halunnut tähän kysymykseen puut- 
tua, mutta sen sijaan hän useasti tehosti voimakkaan val- 
tiovallan merkitystä, kuten näimme hänen eduskunnalle 
pitämästään puheestakin valtiopäivien avajaisissa. Hen- 
kilökohtaisesti hän tohtori Donnerin mukaan oli sitä 
mieltä, että lapsuudesta saakka tehtävään valmistettu 
valtionpäämies oli paljon edellä henkilöä, jota ei ollut 
kasvatettu sille paikalle. Tiedämme, että lopulta pää- 
dyttiin tasavaltaiseen hallitusmuotoon. Perustuslakim- 
me myöntää kuitenkin tasavallan presidentille ja valtio- 
neuvostolle varsin laajan vallan, suuremman kuin on 
kuninkaalla eräissä monarkioissa, joten maamme joka 
tapauksessa oli saanut, niin kuin valtionhoitaja oli toi- 
vonut, lujan hallitusvallan. 

Maamme »elinkysymyksens, puolustuslaitoksen, ke- 
hittämiseksi valtionhoitaja työskenteli tarmokkaasti. 

Vaasan senaatti oli helmikuun 18. pnä 1918, kuten jo 
mainittiin, antanut julistuksen Suomen kansalle, jossa 
se vvuoden 1878 asevelvollisuuslakiin nojaten, jota ei 
ole koskaan kumottu» kutsui »jokaisen asevelvollisuus- 
jässä olevan lainkuuliaisen kansalaisen aseisiin isän- 
maan puolustukseksi». Itsenäisen maan armeija oli syn- 
tynyt sodan melskeissä. Se oli luotu jääkärien johdolla 
muutamien lyhyiden viikkojen aikana ja tuota pikaa jou- 
tunut rintamalle taistelemaan suojeluskuntajoukkojen 
rinnalla maalle vapautta. 

Armeija oli nyt saatettava vankalle pohj alle. Manner- 

heimin valtionhoitajakaudella lujitettiin nuorta armei- 
jaa. Tässä yhteydessä mainittakoon vain kadettikoulun 
perustaminen ja eri aselajien vahvistaminen. Vasta 
toistakymmentä vuotta myöhemmin, niin kuin kohta 
näemme, Mannerheim sai tilaisuuden todenteolla omis- 
tautua armeijan kehittämiseen tultuaan silloin peruste- 
tun puolustusneuvoston johtoon. 

Suojeluskunnat olivat muodostaneet vapaussota-ar- 
meijan rungon. Sodan jälkeen ne kuitenkin olivat jou- 
tuneet lamaannustilaan. Nyt ne oli uudelleen koottava 
ja järjestettävä, sillä tällaista vapaaehtoista maanpuo- 
lustusjoukkoa pidettiin välttämättömänä armeijan ohella. 
Valtionhoitaja oivalsi, että sen luonteeseen kuului itse- 
hallinto ja että sen asiain hoito oli uskottava valituille 
esikunnille ja edustajakokoukselle. Suojeluskunnista an- 
nettiin asetus helmikuun 14. pnä 1919 ja se tuli voi- 
maan Mannerheimin valtionhoitajakaudella. Tällä ase- 
tuksella sisäinen itsehallinto taattiin suojeluskunnille. 
Oman luottamusmiesjärjestelmän luominen osoittautui 
kaukonäköiseksi toimenpiteeksi ja sillä oli huomattava 
merkitys järjestön kasvussa. Neljännesvuosisadan suo- 
jeluskunnat toimivat maanpuolustuksen tukena, ja ne 
taistelivat uusien koettelemuksen vuosien tultua sodanai- 
kaisissa muodostelmissa Mannerheimin johdolla kansan- 
armeijanriveissä. Jatkosodan jälkeen solmitun Moskovan 
rauhansopimuksen mukaan suojeluskuntajärjestö lak- 
kautettiin. 

Tunnusomaista valtionhoitaja Mannerheimille oli hä- 
nen ripeä puuttumisensa kaikkeen, mikä oli korjauksen 

tarpeessa. Esimerkkeinä mainittakoon kaksi tapausta. 
Hänen tietoonsa oli tullut, että eräässä vankilassa olo- 
suhteet eivät olleet niin kuin olla piti. Viipymättä 
hän matkusti ottamaan asioista selkoa. Hän saapui van- 
kilaan, puhutteli vankeja, söi heidän ruokaansa ja tar- 
kasti asunnot. Epäkohdat poistettiin heti. Hän oli myös 
kuullut, että erään joukko-osaston sairaala ei vastannut 
tarkoitustaan. Tuotapikaa hän oli sairaalassa, missä hän 
"otti selkoa asioista ja sai aikaan tarvittavat korjaukset. 


»Det låg ett skimmer över Gustafs dagar» (vapaasti 
kääntäen: »Gustafin päivien yllä oli kimmellystä»). 
Näitä ruotsalaisen runoilijan Tegnerin sanoja toistettiin 
usein Mannerheimin hallituskaudella. Hänen olemuk- 
sensa valoi sille hohdettaan ja monessa suhteessa tuo 
vähän yli puoli vuotta olikin valoisien toiveiden aikaa. 

Kansan ihailu, kiitollisuus ja kunnioitus kohdistuivat 
valtionhoitajaan niillä matkoilla, joita hän kohta toi- 
meensa ryhdyttyään teki eri osiin maata perehtyäkseen 
oloihin. Pohjanmaa, Karjala ja Savo saivat pian nähdä 
hänet. 

Tammikuun lopulla valtionhoitaja lähti Pohjanmaalle 
ollakseen läsnä Vaasassa ja Oulussa vapaussodan alkami- 
sen vuosipäivänä järjestetyissä juhlissa. Samalla mat- 
kalla hän kävi myös Tampereella ja Hämeenlinnassa. 
Historiallisen tammikuun 28. päivän vuosipäivänä Man- 
nerheim Vaasassa suojeluskuntien paraatissa tervehti 
pohjalaisia. Täällä nousi se aurinko, jonka sarastus jo 
oli syttynyt Viipurin muureilla, täällä meidän talon- 

poikaisarmeijamme nousi kinoksista ja kävi taistelemaan 
epätasaista taisteluaan. Siitä, mitä Te, pohjalaiset, uskol- 
lisessa aseveljeydessä Satakunnan, Savon ja Karjalan 
urhojen kanssa suorititte, on isänmaa iäti oleva kiitol- 
lisuuden velassa Teille», lausui valtionhoitaja ja muis- 
tutti sitten Pohjanmaan miehille, että vapaus ei ole 
ainoastaan hankittava, vaan sitä on myöskin varjeltava. 
»Suojeluskuntamme — kansanarmeijamme ovat ylpey- 
temme esineenä ja turvanamme. Ne lepäävät nyt aseis- 
saan, mutta eivät saa väsyä niitä kantamaan. Te vapautta 
rakastavat talonpojat Pohjanmaan laajoilta lakeuksilta 
aina Karjalan metsäisiin erämaanseutuihin asti, Lapin- 
maan lumenpeittoisilta tuntureilta äärimmäisiin meren- 
saariin saakka lounaassa, Suomi tarvitsee kaikki poikansa! 
Ojentakaa sen vuoksi toisillenne kätenne ylitse maa- 
kunta- ja kielirajojen, yksimieliseen työhön isänmaan 
voimaksi ja onneksi.» 

Pohjanmaan matkaa seurasi helmikuun alussa matka 
Karjalaan. Joensuu sai ensimmäisenä valtionhoitajan 
vieraakseen. Sen jälkeen oli Sortavalan vuoro. Käki- 
salmen kautta matka jatkui Viipuriin. Paraatissa pitä- 
mässään puheessa valtionhoitaja erityisesti tervehti suo- 
jeluskuntia. 

Valtionhoitaja kävi myös hovioikeudessa, minkä en- 
simmäisenä presidenttinä hänen isoisänsä, niin kuin 
muistamme oli ollut. — Mainittakoon, että Viipurin 
hovioikeuden vuonna 1939 viettäessä satavuotisjuh- 
laansa marsalkka Mannerheim oli siinä läsnä. 

Jo samassa kuussa — vaikka välillä oli ollut Ruotsin 

matkakin — valtionhoitaja vieraili Savossa käyden 
Kajaanissa, Iisalmessa, Kuopiossa ja Mikkelissä. 

Toukokuun 16. päivän ensimmäinen vuosipäivä Hel- 
singissä muodostui suureksi isänmaalliseksi juhlaksi. 
Tuhannet koululapset ottivat osaa kunnianosoituksiin 
Mannerheimille. Heille hän piti puheen, josta lainatta- 
koon seuraavat usein toistetut sanat: »Nähdessäni Tei- 
dät, Suomen sinisilmäiset lapset, on kuin näkisin kevään 
lupauksineen — tulevaisuuden. Teidän vielä hennot 
kätenne tulevat kylvämään ja niittämään uuden Suo- 
men toukoja. Teidän on rakennettava yksimielinen ja 
onnellinen Suomi» Päivän paraatissa valtionhoitaja 
antoi sotilaille ja suojeluskuntalaisille päiväkäskyn omis- 
taen sen isänmaan puolesta kaatuneille, invaliideille 
sekä aseveljilleen. 

Ollessaan valtionhoitajana Mannerheim sai, kuten jo 
Aasian-matkaa selostettaessa mainittiin, vastaanottaa Hel- 
singin yliopiston filosofian kunniatohtorin arvon. Ke- 
väällä 1919 yliopisto vietti tällöin — vuoden kuluttua 
vapaussodan päättymisestä — promootiojuhlaa. Myös 
filosofianmaistereiksi vihittävät kandidaatit tahtoivat 
osoittaa valtionhoitajalle kunnioitustaan valitsemalla 
hänen tyttärensä Sophien yleiseksi seppeleensitojatta- 
reksi. Tapaus on ainoalaatuinen. Tradition mukaanhan 
yleinen seppeleensitojatar valitaan yliopiston professo- 
rien tyttäristä. Toukokuun 30. pnä sidottiin laakerisep- 
peleet valtionhoitajan kodissa. Yleisen seppeleensito- 
jattaren isä piti tilaisuudessa puheen, jonka hän kohdisti 
erityisesti nuorille. Viitattuaan päättyneisiin opintoihin 

ja niiden aiheuttamiin ponnistuksiin hän sanoi usko- 
vansa niiden opettaneen, että kieltäymys ja raudanluja 
tahto raivaavat tien korkeampia päämääriä kohti ja toi- 
voi tämän tien vievän nuoret valon soihdun kantajat, 
joiden kadehdittavana osana oli tien valaiseminen omalle 
kansalle, lähemmäksi ikuisia totuuksia. 


Mannerheim oli valtionhoitajana lujittanut maamme 
ulko- ja sisäpoliittista asemaa sekä laskenut pohjan tule- 
valle kehitykselle. Mutta hän ei saanut kauan jatkaa 
suurissa vaikeuksissa onnellisesti suoritettua työtään 
maansa ja kansansa parhaaksi. Kun eduskunta — se 
oli päättänyt, että ensimmäinen presidentinvaali oli sen 
suoritettava — heinäkuun 25. pnä toimitti tasavallan 
presidentin vaalin, Mannerheim syrjäytettiin ja pro- 
fessori K. J. Ståhlberg tuli valituksi. Hän sai 143 
ja Mannerheim so ääntä, nimittäin ainoastaan oikeiston 
äänet. Jo ennen vaalia sosiaalidemokraattinen puolue 
oli ilmoittanut vastustavansa Mannerheimin vaalia. 
Edistyspuolue asettui pian samalle kannalle ja lopulta 
maalaisliittokin. 

Vaalin tuloksen tultua tunnetuksi joukko huomatta- 
via kansalaisia julkaisi sanomalehdistön välityksellä ke- 
hoituksen varojen keräämisestä kansalaislahjaksi isän- 
maan vapauttajalle, joka taas oli syrjäytetty hänelle kuu- 
luneelta paikalta. Lyhyessä ajassa saatiin kokoon 7,5 
miljoonaa markkaa, mikä siihen aikaan oli todella suuri 
summa. Se jätettiin kansakunnan kunnialahjana ken- 
raali Mannerheimille, samalla kun lausuttiin toivomus, 





Suomen Punaisen Ristin sairaala — ja sen vihkiäiset 24. 9. 1932. Mannerheim 
puhuu. 

että hän käyttäisi sen korkovarat elinaikanaan ja että 
pääoma sen jälkeen luovutettaisiin hänen toivomuksensa 
mukaisesti hänen itsensä tarkemmin määräämään tar- 
koitukseen. 

Vaalin aikaan valtionhoitaja oli sisarensa, vapaaher- 
ratar Sophie Mannerheimin kanssa Runnilla. Mitenkä 
Mannerheim suhtautui vaalin tulokseen ja mitenkä 
Sophie Mannerheim sitä arvosteli, näkyy viimeksi mai- 
nitun kirjeestä eräälle sukulaiselle: »Gustaf itse ottaa 
asian suurenmoisesti niin kuin arvasit. Mutta minun 
sydämeni vuotaa verta ajatellessani, miten hän on eläy- 
tynyt täkäläisiin oloihin ja millaisen suuren sosiaalisen 
ohjelman hän oli ajatellut toteuttaa. Ihmeellistä todella 
on, että hän aina saa valmistaa tietä toisille. Mutta tällä 
kai on jokin tarkoitus, niin täytyy uskoa. Sääli kuiten- 
kin kansaa, jota on petetty taitavilla poliittisilla tem- 
puilla. Hän saa joka päivä tukuttain sähkösanomia joka 
puolelta maata.» 

Eräänä elokuun päivänä Mannerheim lähti autolla 
Runnilta paluumatkalle Helsinkiin. Kulovalkean tavoin 
tieto siitä levisi niille seuduille, joitten halki kenraali 
Mannerheimin auto oli ajava. Matkasta muodostui 
todellinen riemukulku. Kansaa kerääntyi sadoin ja 
tuhansin maantien varteen osoittamaan kunnioitustaan 
maan vapauttajalle. Kylien kohdalla ihmiset suorastaan 
sulkivat autolta tien. Joku joukosta piti puheen ja 
autossa olijat peittyivät kukkaspaljouteen. 

Eräässä tienkäänteessä oli suuren kartanon valtijatar 
autoa vastassa. Hän kutsui kenraalia käymään talossa. Het- 

ken kuluttua ilmestyi isäntäkin korkeata vierasta ter- 
vehtimään, mutta hävisi pian. Kohta hän palasi yltä 
päältä pölyisenä ja muurilaastia olkapäillä, kaksi viini- 
pulloa kädessään. Hän oli kiiruhtanut talon viinikella- 
riin, jonne sortovuosien aikana oli muurannut seinään 
hyvää viiniä. Nyt kun kartano oli saanut vieraakseen 
maan vapauttajan, isäntä oli tyhjentänyt kätkönsä. 

Kohta Mannerheimin Helsinkiin paluun jälkeen suo- 
jeluskuntajärjestö osoitti ihailuaan ja kiitollisuuttaan 
hänelle valitsemalla hänet kunniapäällikökseen. Suoje- 
luskuntalaisia maan kaikista osista oli saapunut pääkau- 
punkiin ottaakseen osaa vapaussodan ylipäällikölle omis- 
tettuihin kunnianosoituksiin. Elokuun 16. pnä 1919 
— niin kuin tuona toukokuun 16. pnä 1918 — Manner- 
heim Esplanaadilla Runebergin patsaan kohdalla vastaan- 
otti suojeluskuntajoukkojen ohimarssin. Siinä oli jälleen 
Tampereen valloittajia kuusenoksa lakissaan, siinä Poh- 
janmaan, Savon ja Karjalan vapaussotureita. Siltä päi- 
vältä on seuraava ote eräästä teoksesta: vUnohtumaton 
oli päivä, jolloin syksyn viehkeimmät kukkaset satelivat 
kaikista ikkunoista ja muodostivat pääkaupungin ka- 
duille loistavan maton Mannerheimin kulkiessa jalan 
Esplanaadille, missä hän vielä kerran vastaanotti suo- 
jeluskunnan ohimarssin. Sinä päivänä liputtivat kau- 
pungin kaikki talot ja satamien kaikki laivat tämän yksi- 
näisen miehen kunniaksi ja kansanjoukko katkaisi katuja ' 
sulkevat nuorat kerääntyäkseen hänen ympärilleen, joka 
kerran oli nostanut kansansa epätoivon partaalta mai- 
neen ja kunnian kukkuloille.» 

Myöhempi aika on antanut yksimielisen tunnustuksen 
Mannerheimille hänen valtiomiestoiminnastaan. Ne 
miehet, jotka hänen valtionhoitajakaudellaan olivat hal- 
lituksessa, ovat tämän tunnustuksen ehkäpä sattuvim- 
min sanoiksi pukeneet siinä adressissa, jonka he ojen- 
sivat Suomen Marsalkalle hänen 70-vuotispäivänään 
kesäkuun 4:ntenä 1937. Lainaamme siitä seuraavan: 
yTeidän henkilökohtainen osuutenne Suomen itsenäisyy- 
den tunnustamisen hankkimisessa, maan ulkopoliittisen 
riippumattomuuden tehostamisessa, mutta samalla ulko- 
valtojen kanssa läheisten suhteitten luomisessa, Ahve- 
nanmaan kysymyksessä, hallitusmuodon vahvistami- 
sessa, sen pohjan laskemisessa, jolle maan puolustuslai- 
tos lainsäädäntöteitse oli järjestettävä, suojeluskuntien 
järjestysmuodon luomisessa, hädän lieventämisessä ja 
monessa muussa kysymyksessä, joissa kaikissa Teidän 
kannanottonne ja asioiden kulkuun ratkaisevasti vaikut- 
tava toimintanne perustui Teille ominaiseen viisaaseen 
harkintaan, poliittisten tosiasioitten terävään huomioi- 
miseen, kaukonäköisyyteen ja pyrkimykseen saavuttaa 
kestäviä tuloksia, on piirtänyt Teidän nimenne isänmaan 
historian lehdille yhtä suurena valtiomiehenä rauhan 
töissä kuin mainehikkaana sotapäällikkönä.» 


V ÄÄ L I V U O S I A 


| RZA OISET miehet olivat astuneet maamme asioita 
NS johtamaan ja rakentamaan sille vankalle poh- 
SA. jalle, jonka Mannerheim sotapäällikkönä ja 
valtiomiehenä oli laskenut. Olisi ollut ymmärrettävää, 
jos Mannerheim presidentinvaalin jälkeen olisi vetäy- 
tynyt kokonaan syrjään saatuaan kokea, ettei hänen isän- 
maan hyväksi suorittamalleen työlle osattu antaa arvoa. 
Mutta se ei olisi ollut hänen luonteensa mukaista. Päin- 
vastoin hän jatkoi työtään, vaikkakin se hänen asemansa 
muututtua oli saava toisenlaiset muodot. Näemme hä- 
nen perustavan lastensuojelujärjestön ja astuvan Suo- 

men Punaisen Ristin johtoon. Monella muullakin ta- 
valla hänen toimintansa koitui maan parhaaksi. Hän 
suoritti yhteiskunnallisen työn monilla aloilla suorastaan 
uranuurtajan tehtävän. Tätä puolta Mannerheimin elä- 
mäntyössä koskettelemme erikseen. 


Muutamia viikkoja oli kulunut. Hallitustaakasta va- 
pautunut Mannerheim oli varhaissyksyn Pariisissa. 
— Monien vuosien jälkeen hän taas saattoi omistautua 
kaikelle sille, mitä suurkaupunki hänenlaiselleen kult- 
tuuri-ihmiselle voi tarjota, nauttia taiteesta, käydä kilpa- 
ajoissa ja tavata vanhoja ystäviään. Mutta olosuhteista 
riippuen hänen toinenkin matkansa itsenäisestä Suo- 
mesta Ranskaan ja Englantiin sai osittain poliittisen 
luonteen. 

Suomen ulkopoliittiset suhteet eivät vieläkään olleet 
täysin vakiintuneet. Ennen kaikkea Ahvenanmaan kysy- 
mys oli yhä päiväjärjestyksessä. Lopullisestihan se rat- 
kaistiinkin vasta kaksi vuotta myöhemmin Genèvessä. 
Mannerheimin Pariisissa ollessa pääministeri Georges 
Clemenceau edustajakamarissa pitämässään puheessa 
selitti rauhankonferenssin pitävän huolta siitä, että 
Ruotsi saisi vaatimuksensa Ahvenanmaahan nähden 
tyydytetyiksi. Clemenceaun kantaan asiassa oli ilmei- 
sesti vaikuttanut Ruotsin pääministeri Hjalmar Bran- 
ting, jonka hän oli tuntenut jo vuosikausia. 

Mannerheim päätti lähteä »vanhan tiikerin» puheille 
selvittääkseen hänelle Ahvenanmaan kysymystä. Hän 
aloitti kertomalla vapaussodastamme, pohjalaisten talon- 

poikien noususta väkivaltaa vastaan, ensimmäisistä sota- 
toimista Vaasan tienoilla, missä aluksi täytyi viholliselta 
vallata aseet ennen kuin voitiin ryhtyä taisteluun. 
Hänen kertomuksensa palautti kuulijan mieleen choua- 
nien, Clemenceaun kotiseudun kuningasmielisten talon- 
poikien, nousun vallankumouksellisia vastaan lähes 
puolitoista vuosisataa aikaisemmin. Clemenceau läm- 
peni ja Mannerheim jatkoi. Hän tuli Ahvenanmaan 
kysymykseen ja selosti sen juurtajaksain. Clemenceau 
muutti mieltään ja sanoi, että hänen puheensa oli käsi- 
tetty väärin: hän ei ollut tarkoittanut sanoa, että Ruot- 
sin piti saada Ahvenanmaa, vaan ainoastaan, että sen 
lailliset vaatimukset oli turvattava. Ranskan hallitus 
ei suinkaan ollut sitoutunut tukemaan Ruotsin pyrki- 
myksiä. Hän lupasi oikaista syntyneet väärinkäsitykset. 

Lontoossakin Mannerheimilla samalla matkalla oli 
tilaisuus puhua maansa asioista vaikutusvaltaisten hen- 
kilöitten kanssa. Lontoon yliopiston professori, suo- 
malaissyntyinen Tancred Borenius kuvaa Mannerheim- 
elämäkerrassaan erään tapauksen, joka sattuvasti osoit- 
taa sitä taitoa, millä Mannerheim osasi voittaa ystäviä 
itselleen ja maalleen. Oli selvää, että Suomen entisen 
valtionhoitajan oli tavattava Englannin kuuluisa sa- 
nomalehtikuningas ja maan maailmansodanaikainen pro- 
pagandapäällikkö, lordi Northcliffe, jonka suhtautumi- 
nen Suomeen ei siihen aikaan ollut erityisemmän myötä- 
mielinen. Borenius kertoo: »Järjestettiin tapaaminen, 
jossa minua pyydettiin olemaan läsnä, ja kaksi suoma- 
laista vierasta ohjattiin myöhään eräänä iltana lordi 

Northcliffen työhuoneeseen Carlton House Terracella. 
Keskustelun alkuhetkestä lähtien Gustaf Mannerheim 
kiehtoi isäntänsä huomion kokonaan; viimeksi mainittu 
kuunteli mitä jännittyneimpänä selontekoa, joka melko 
yksityiskohtaisesti koski Suomen vaikeuksia ja Suomen 
asemaa silloisissa kansainvälisissä riitakysymyksissä. 
Lopulta lordi Northcliffe sanoi: Kenraali Manner- 
heim, yhdessä tunnissa te olette kokonaan muuttanut 
käsitykseni Suomen kysymyksistä. Tästä lähtien koko 
vaikutusvaltani on varauksitta käytettävissänne.» 

Tältä Ranskaan ja Englantiin tekemältään matkalta, 
jolla Mannerheim oli, kuten mainittiin, tavannut johta- 
via valtiomiehiä, hän osoitti tasavallan presidentille 
avoimen kirjeen. Kirjeessään, joka julkaistiin myös 
sanomalehdistössä, hän kehoitti Suomea ottamaan osaa 
venäläisten emigranttien hankkeeseen Venäjän uusien 
vallanpitäjien kukistamiseksi. Näihin aikoihin oli ken- 
raali Judenitsh aloittanut Virosta käsin hyökkäyksen 
Pietaria kohti, mutta se oli kohdannut vastoinkäymisiä. 
Kirjelmässä esitetyt ajatukset saavuttivat tosin jonkin 
verran vastakaikua, mutta eivät hallitustaholla, ja niin 
asia raukesi. Myöhempien tapausten näkökulmasta ehdo- 
tusta katsellessa on syytä myöntää, että epäilijät olivat 
oikeassa. 


Mannerheimin elämäntyön kuvaukseen niiltä vuosilta, 
jotka jäävät hänen valtionhoitajakautensa ja hänen puo- 
lustusvoimien johtoon astumisensa välille, kuuluu viit- 
taus siihen, että Mannerheim pysytettiin syrjässä niiltä 

paikoilta, joille ei olisi voinut löytää hänen veroistaan 
miestä. Vapaussodan ylipäällikkö ei kelvannut suojelus- 
kuntien eikä armeijan päälliköksi. Kuvaava tässä suh- 
teessa oli seuraava vuonna 1921 sattunut tapaus. 
Suojeluskuntien johdon ja hallituksen välillä oli syn- 
tynyt paha ristiriita sen johdosta, että suojeluskuntien 
päällikkö, eversti Didrik von Essen oli kieltäytynyt 
noudattamasta tasavallan presidentin pyyntöä erottaa 
Helsingin suojeluskunnan päällikkö erään tämän laati- 
man sanomalehtikirjoituksen johdosta. Eversti von 
Essen ei puolestaan itsekään suostunut pyytämään va- 
pautustaan, jolloin presidentti Stählberg erotti hänet 
suojeluskuntien päällikön virasta. Tästä huolimatta suo- 
jeluskuntajärjestön edustajakokous asetti hänet ehdok- 
kaaksi suojeluskuntien päällikön toimeen. Valtioneu- 
vosto ilmoitti kuitenkin suhtautuvansa kielteisesti von 
Essenin ehdokkuuteen ja tasavallan presidentti asettui 
valtioneuvoston kannalle. Tämän johdosta suojelus- 
kuntien uusi edustajakokous yksimielisesti päätti pyytää 
kenraali Mannerheimia suojeluskuntien päälliköksi. Vaa- 
lin tapahtuessa Mannerheim ei ollut Helsingissä. Saa- 
tuaan tiedon kokouksen päätöksestä hän sähkötti: »Jos 
suojeluskuntien valtuutetut ovat sitä mieltä, että voin 
olla suojeluskunnille hyödyksi, pidän kunnianani johtaa 
niitä sataatuhatta kansalaista, jotka ovat liittyneet puo- 
lustamaan Suomen vapautta ja laillista järjestystä.» 
Tasavallan presidentti ilmoitti kuitenkin puolustus- 
ministerin välityksellä suojeluskunnille, ettei hän kat- 
sonut voivansa hyväksyä Mannerheimin ehdokkuutta. 


Mannerhcim matkusti uscin lentoteitse. 





Taisteluharjoituksista Karjalassa elokuussa 1939. — Marsalkka ottaa vastaan 
joukkojen ohimarssin. 

Mannerheim asettui asumaan Helsinkiin. Hän loi 
itselleen ensin Mariankadun 5:een, sitten Kaivopuistoon 
kodin, joka mitä parhaimmalla tavalla kuvasi isäntäänsä, 
sotapäällikköä, valtiomiestä ja tutkimusmatkailijaa sekä 
osoitti hänen harrastustensa moninaisuutta. Tähän ko- 
tiin palaamme myöhemmin. Mutta hän hankki myös 
kesäkodin. j 

Hangon edustalla, miltei mantereessa kiinni, on kau- 
nis kalliosaari. Ollessaan eräänä kesänä Hangossa Man- 
nerheim näki saaren ja sillä olevan huvilan. Siinä oli 
hänelle juuri sellainen kesäpaikka, jota hän kaipasi. Ja 
pian hänestä oli tullut huvilan omistaja. 

Stormhällan — siksi Mannerheim risti kesäkotinsa 
— sai siitä lähtien useina kesinä tarjota isännälleen sitä 
lepoa ja virkistystä, mitä hän talvikuukausien aherruk- 
sen ja matkojen jälkeen tarvitsi. 

Viehättävämpää paikkaa on vaikeata kuvitella: aava 
meri kolmella taholla ja mantereen puolella Hanko- 
niemen valkea hiekkaranta. Siellä saattoi elää omaa 
elämäänsä ja kuitenkin tuossa tuokiossa olla muun maail- 
man yhteydessä. Tätä yhteyttä Mannerheim vielä pa- 
ransi. Hän rakennutti mantereen ja saaren väliseen sal- 
meen penkereen ja niin voitiin autolla ajaa aivan huvilan 
portaitten eteen. Rakennuskin muutti muotoaan. Se 
korjattiin perusteellisesti ja sitä laajennettiin huomat- 
tavasti. Alakerrassa olivat salonki ja ruokasali, joista 
pääsi suoraan avoterassille. Yläkerrassa oli isännän vaa- 
timaton makuuhuone sekä vierashuoneita. 

Tässä ympäristössä Mannerheim viihtyi. Hän nautti 
11 — Voipio, Suomen Marsalkka 

sanomattomasti meren äänistä. Päivänsä hän saattoi 
aloittaa pistäytymällä vilpoisiin aaltoihin. Saari kävi 
hänelle rakkaaksi. Hän istutti sille mäntyjä niitten puit- 
ten lisäksi, jotka saarta vanhastaan kaunistivat. Kallion- 
koloihin ilmestyi pian monenlaista kasvillisuutta, heleän- 
värisiä kukkia, alppikasveja ja saniaisia. Jokaisella kas- 
villa oli oma tarinansa. Mikä oli mistäkin kaukaa varta- 
vasten saarelle tuotu. Oikeutetulla ylpeydellä Manner- 
heim kuljetti vieraitaan »puutarhaansa» katsomassa. 
Niin, vieraat! Mannerheim tahtoi usein nähdä ystä- 
viään Stormhällanissa. Mutta myös monet ulkomaalai- 
set kuuluisuudet kävivät hänen luonaan. Eräällä Suo- 
men-matkallaan tuli Mannerheimia sinne tervehtimään 
Hollannin silloisen kuningattaren Wilhelminan puoliso, 
prinssi Hendrik. Yhtä mainio isäntä kuin Helsingin- 
kodissa Mannerheim oli kesäkodissaan — ja siellä ken- 
ties vieläkin välittömämpi kuin kaupungissa. 
Mannerheimin Hangon-huvila, jonka nimeen myrsky- 
sana sisältyy, sai kokea sodan myrskyn. Hangon vuokra- 
alueen joutuessa jatkosodassa taisteluiden pyörteeseen 
Stormhällan kärsi pahoja vaurioita eikä sen isäntä enää 
koskaan palannut kalliosaarelle kesää viettämään. 


Mannerheim saattoi nyt omistautua mieliharrastuk- 
selleenkin, metsästykselle. Metsästysretket ulottuivat 
kolmeen maanosaan. Hänen tarkka pyssynsä kaatoi peu- 
roja Norjan tuntureilla, vuorikauriita Alpeilla, hirviä 
Itä-Preussin ja biisoneja Puolan metsissä, leijonia Afri- 
kan erämaissa ja tiikereitä Intian viidakoissa. 

Monet metsästysmatkat olivat jännittäviä ja useimmat 
vaativat suuria ruumiillisia ponnistuksia. Joskus sattui 
tapaturmakin. Vakavin oli auto-onnettomuus Pohjois- 
Afrikan vuoristossa. Mannerheim sai reisiluunmurtu- 
man ja joutui kahdeksi kuukaudeksi siirtomaasairaalaan 
hoidettavaksi. Jalan täytyi parantua ja parantua pian. 
Reisi pantiin vetositeeseen kaikkien lääketieteen sään- 
töjen mukaan, mutta sittenkin potilas epäili, ettei hoito 
ollut aivan niin kuin olla piti. Hän kirjoitti vanhalle 
ystävälleen, professori R. Faltinille Helsinkiin ja kuvasi 
tarkoin vammansa laadun. Vastauksessaan Faltin kum- 
masteli vetositeessä käytettyjen painojen pienuutta. 
Saatuaan sairaalan hoitajat liittolaisikseen Mannerheim 
vaati yöksi suuremmat painot. Päivän ajaksi ne poistet- 
tiin, jottei lääkäriä loukattaisi. Jalka parani nopeasti. 

»Ihania metsästysmaita.» Niin Mannerheim itse sanoi 
Intiasta, jonne hän kaksi kertaa matkusti suurriistan 
pyyntiin. 

Vuonna 1928 hän etelästä käsin lähestyi Tibetin vuo- 
ristoseutuja, joita hänen matkansa Aasian halki kaksi 
vuosikymmentä aikaisemmin oli sivunnut pohjoispuo- 
lelta. Viehättävän Darjeelingin kaupungin kautta hän 
matkusti Sikkimin pieneen vuoristovaltioon, missä hän 
ampui tiikereitä, biisoneja, hirviä ja leopardeja. Suur- 
riistaa hän sai parikymmentä eläintä. Sikkimissä hän 
vieraili englantilaisen upseerin, eversti F. M. Baileyn 
leirillä. Iltaisin tähtien tuikkiessa ja viidakon salaperäi- 
sesti suhistessa upseerit istuivat leirivalkean ääressä kes- 
kustellen sotakokemuksistaan. 

Sikkimin pohjoisrajalla vuoristossa on suomalainen 
lähetysasema, jossa kolme suomalaista naista oli kauan 
elänyt. Kuultuaan, että Suomen vapauttaja oli metsäs- 
tysmatkallaan saapunut Sikkimiin, lähetyssaarnaajat 
ratsastivat 50 mailin pituisen matkan pääkaupunkiin 
Gangtokiin tapaamaan häntä. Suureksi surukseen he 
sinne saavuttuaan saivat kuulla Mannerheimin jo läh- 
teneen. Mutta silloin Sikkimin maharadsha tarjosi auton 
heidän käytettäväkseen ja eräällä rautatieasemalla 70 
mailin päässä pääkaupungista he tapasivat Mannerhei- 
min. Aseman pienessä odotushuoneessa tapahtui tuo 
harvinainen kohtaaminen. 

Matkallaan, joka kesti useita kuukausia ja ulottui 
aina Birmaan saakka, Mannerheim sai osakseen mitä 
suurinta ystävällisyyttä ja vieraanvaraisuutta. 

Kotimatka tapahtui laivassa Bagdadiin ja sieltä 
lentoteitse = Sinain erämaan yli Kairoon, mistä 
matka jatkui Italian, Sveitsin ja Ruotsin kautta koti- 
maahan. Tukholmassa hän sai tilaisuuden olla läsnä 
ruotsalaisten vapaaehtoisten kunniaksi järjestetyssä juh- 
lassa. 

Palatessaan Mannerheim saattoi havaita, että hän oli 
tervetullut kotiin. Kunniakomppaniat ja sotilassoitto- 
kunnat olivat häntä vastassa ja tuhatlukuinen yleisö 
osoitti hänelle suosiotaan. Hänen asuntoonsa oli lähe- 
tetty suuret määrät kauniita kukkia. 

Välivuosien puitteisiin kuuluu myös vapaussodan 
päättymisen 10-vuotisjuhla. Suomen kansa ei ollut 
unohtanut vapauttajaansa: sen sai Mannerheim touko- 

kuun 16. pnä 1928 tuntea. Valkopukuiset lapset muo- 
"dostivat kujanteen hänen lähtiessään kodistaan päivän 
suuriin juhlallisuuksiin, joitten kestäessä väkijoukot 
osoittivat kiitollisuuttaan vapaussodan ylipäällikölle. 

Juhlat Helsingissä saivat erityisen loisteliaat muodot 
sen johdosta, että niiden ajaksi sattui Tanskan kuninkaan 
Kristianin ja prinssi Knudin vierailu Suomessa. 

Toukokuun 16. päivän — armeijan lippujuhlapäivän 
— suurimmat juhlallisuudet olivat Suurtorilla, jossa 
kuningas, prinssi, tasavallan presidentti Lauri Kr. Re- 
lander ja kenraali Mannerheim seurueineen ottivat vas- 
taan joukkojen paraatin. Suojeluskuntalaisia eri puo- 
lilta maata oli kokoontunut juhlaa viettämään ja niitten 
harmaapukuisissa riveissä oli paljon vuoden 1918 tais- 
telijoita. Ohimarssin aloitti vapaussodan invaliidien 
400-päinen joukko ja sitä seurasivat suojeluskuntalaiset 
sekä armeijamme nuoret sotilaat. 

Tuon toukokuun 16. päivän yllä oli ensimmäisen 
toukokuun 16. päivän hohdetta. 

1: A » UONNA 1931 Mannerheim tuli maanpuolus- 
AANO tuksemme johtoon. Nyt hän vihdoinkin saat- 





perusteellinen sotilaskokemuksensa ja johtajanominai- 
suutensa parhaiten koituivat isänmaan hyväksi. Puo- 
lustusneuvoston puheenjohtajana hän pääsi jatka- 
maan vapaussodan aikana ja valtionhoitajakaudellaan 
aloittamaansa työtä maan puolustuksen kehittämiseksi 
ja lujittamiseksi. 

Mannerheimin kutsuminen puolustusneuvoston joh- 
toon vaatii taustakseen lyhyen viittauksen sisäpoliitti- 

siin oloihin kolmikymmenluvun taitteessa. Kommunis- 
tien toiminnan voimistuminen oli synnyttänyt vastavai- 
kutuksen, Lapuan-liikkeen. Helsinki sai nähdä talon- 
poikaismarssin; tuhannet maakuntien miehet saapuivat 
pääkaupunkiin vaatimaan jyrkkää suunnan muutosta ja 
kommunistien toiminnan kertakaikkista lopettamista. 
Talonpoikaismarssi johti hallituksen vaihdokseen. Vanha, 
kokenut itsenäisyysmies Svinhufvud muodosti uuden 
hallituksen, joka ryhtyi toimenpiteisiin kommunismin 
tukahduttamiseksi. Vuoden 1931 alkupuolella oli jäl- 
leen suoritettava tasavallan presidentin vaali, jossa vali- 
tuksi tuli pääministeri Svinhufvud. Hänen ensimmäisiä 
tehtäviään valtionpäämieheksi tulonsa jälkeen oli kutsua 
kenraali Mannerheim puolustusneuvoston puheenjoh- 
tajaksi. Hänen käsityksensä mukaan oli näet tälle pai- 
kalle saatava pystyvin mies. 

Ennen kuin seuraamme Mannerheimia hänen uuteen 
virkahuoneeseensa, silloisen yleisesikunnan rakennuk- 
seen Korkeavuorenkadun varrelle, viitattakoon niihin 
suhteisiin, joita vapaussodan ylipäällikkö kuluneina väli- 
vuosina oli ylläpitänyt puolustusvoimiin, ennen kaikkea 
vapaaehtoiseen maanpuolustusväkeen. 

Valtionhoitajakaudellaan Mannerheim, nün kuin 
näimme, laski pohjan suojeluskuntajärjestölle, ja suo- 
jeluskuntien kunniapäällikkönä hän koko ajan oli läheltä 
seurannut järjestön kehitystä ja kasvua maanpuolustuk- 
sen kulmakiveksi. 

Suojeluskuntien rinnalle syntynyt naisten vapaaehtoi- 
nen Lotta Svärd järjestö piti Mannerheimia työnsä vii- 

toittajana. Miesten lähtiessä kevättalvella 1918 maata 
vapauttamaan naiset kaikkialla ryhtyivät toimintaan val- 
koisen armeijan hyväksi. Uhrautuvan ja epäitsek- 
kään lottatyön ohella heräsi ajatus myös naisten aseel- 
lisesta osanotosta vapaustaisteluun. Kun tätä hanketta 
vastustavat naispiirit olivat vedonneet ylipäällikköön, 
hän päämajastaan lähettämässään kirjeessä ilmaisi kan- 
tansa. Hänen seuraaviin sanoihinsa sisältyi lottatyön 
ohjelma: »Minä odotan Suomen naisilta apua armeijan 
monien kipeiden tarpeiden tyydyttämisessä, kuten sai- 
rashoidossa, vaatekappaleitten valmistuksessa, kodin ja 
konnun hoitamisessa ja niiden lohduttamisessa, jotka 
ovat rakkaimpansa menettäneet. Sotaista kamppailua 
rintamalla pidän sitä vastoin miehen yksinomaisena oi- 
keutena ja velvollisuutena» Koko lottajärjestön ole- 
massaoloajan Mannerheim antoi varauksettoman tu- 
kensa sen työlle. Jo lottien ensimmäisillä kursseilla 
Artjärvellä vuonna 1922 Mannerheim vieraili, ja tältä 
kurssilta kerrotaan, että hän »rivimiehen» tavoin pesi 
ruoka-astiansa aterian päätyttyä. 

Mannerheimin ja vapaussodan rintamamiesten suh- 
teista myös muutama sana. Kun rintamamiehet vuonna 
1929 perustivat Vapaussodan Rintamamiesten Liiton 
— nimi muutettiin vuonna 1940 Rintamamiesliitoksi —, 
he kutsuivat Mannerheimin liiton ensimmäiseksi kunnia- 
jäseneksi. Aivan erityisellä harrastuksella hän suhtautui 
entisiin aseveljiinsä, ja varsinkin hätääkärsivien rintama- 
miesten asia oli hänelle läheinen. Mainittakoon vain, 
että hänen aloitteestaan liitto perusti »Sotavanhusten 


Talvisodan ylipäällikkö päämajassaan. 








Summan »Mannerheim-linjaa» joulukuussa 1939. 

kotisäätiön» kodin hankkimiseksi vanhoille ja sairaille 
vapaussotureille. 

Maanpuolustusväki oli vapaussodan päivistä lähtien 
luonnollisestikin pitänyt Mannerheimia maan ensim- 
mäisenä sotilaana, miehenä, jolle olisi pitänyt kuulua ei 
ainoastaan puolustusvoimien johto vaan myös korkein 
sotilasarvo. Mannerheim säilytti kodissaan tämän käsi- 
tyksen näkyvääkin todistetta, kullasta, norsunluusta 
ja sinisestä silkistä valmistettua marsalkansauvaa, 
jonka maanpuolustusväki lahjoitti hänelle vapausso- 
dan 10-vuotismuistojuhlien yhteydessä toivoen, että 
maan vapauttajalle jo silloin olisi suotu sotamarsal- 
kan arvo. 


Mannerheim ryhtyi koko innollaan, tarmollaan ja 
työkyvyllään uuteen tehtäväänsä. Hän oli hyvin perillä 
puolustuslaitoksen tilasta v. 1931 ylläpidettyään, kuten 
mainittiin, koko ajan kosketusta sekä armeijaan että va- 
paaehtoiseen maanpuolustusväkeen. Koulutusta oli suu- 
resti edistetty. Aseistuksen ja varusteiden hankkiminen 
oli sen sijaan miltei kokonaan laiminlyöty. Nykyaikaista 
kalustoa, kuten panssari- ja lentoaseita, ei ollut juuri 
nimeksikään. Valtion perustamien muutamien sotateol- 
lisuuslaitosten tuotanto ei riittänyt tyydyttämään rau- 
hanaikaistakaan aseiden ja ammusten tarvetta. Tällai- 
sissa olosuhteissa Mannerheim joutui vastaamaan maan 
puolustusvalmiudesta. Hänen ensimmäisiä tehtäviään 
oli koettaa saada maan johtavat piirit tajuamaan, että 
maanpuolustukseen kohdistuneet laiminlyönnit oli no- 

peasti saatava korjatuiksi ja puolustuslaitos siirtymään 
jo periaatteessa päätettyyn ns. aluejärjestelmään. 
Uudistus oli aloitettava itse puolustusneuvostosta, 
joka jonkinlaisena neuvoa-antavana elimenä oli ollut 
olemassa jo vuodesta 1924. Se oli tehtävä ennen Man- 
nerheimin varsinaista nimittämistä sen johtoon, koska 
aikaisemman asetuksen mukaan puolustusministeri toimi 
puolustusneuvoston puheenjohtajana. Uusi puolustus- 
neuvosto perustettiin maaliskuun 11. pnä 1931 annetulla 
asetuksella, ja kokoonpanoltaan se oli puhtaasti sotilaa!- 
linen. Puheenjohtajan valitseminen kuului tasavallan 
presidentille. Puolustusneuvosto oikeutettiin ja velvoi- 
tettiin nyt tekemään puolustusvalmiuden lisäämistä kos- 
kevia esityksiä. Mannerheimin nimitys neuvoston pu- 
heenjohtajaksi merkitsi samalla sitä, että sodan sattuessa 
puheenjohtajan oli ryhdyttävä ylipäälliköksi. V. 1938 
annetulla asetuksella puolustusneuvoston merkitystä 
vielä tehostettiin. Sen mukaan puheenjohtaja määrät- 
tiin kutsumalla eikä neuvoston jäsenistä. 
Puolustusneuvoston keskeisimpiä kysymyksiä alku- 
vuosien aikana oli käydä keskeytymätöntä, mutta suu- 
relta osalta tuloksetonta taistelua puolustusmäärärahojen 
lisäämiseksi. Vasta vuosi 1934 oli ensimmäinen, jolloin 
määrärahat sallivat suorittaa uudishankinnat alkuperäi- 
sen, sinänsä tosin riittämättömän ehdotuksen mukai- 
sesti. Sama vuosi oli myös sikäli merkkivuosi, että alue- 
järjestelmä oli saatu toteutetuksi ja että kesällä pidetty- 
jen kertausharjoitusten jälkeen kenttäarmeijaa voitiin 
pitää organisaatioltaan täysin mobilisaatiovalmiina. 

Laiminlyötyjä aselajeja olivat erityisesti ilmavoimat. 
Tähän asiaan puolustusneuvoston puheenjohtaja kiin- 
nitti huomiota tämän tästä. Entistä ponnekkaammin 
hän teki sen v. 1934 oltuaan kutsuvieraana Englannin 
ilmavoimien näytöksessä Hendonissa. Sekä näytös 
että sen yhteyteen järjestetty Englannin lentokoneteolli- 
suuden tuotteiden näyttely todistivat lentoaseen valta- 
vaa kehitystä. Matkalta palattuaan Mannerheim haas- 
tattelussaan lausui, että Suomen oli ehdottomasti sijoi- 
tettava lentoase sille kuuluvalle paikalle puolustusjärjes- 
telmässä, varsinkin, kun se voitiin taloudellista kanto- 
kykyämme ylittämättä saavuttaa suhteellisen vähäisin 
aineellisin uhrauksin. Pienelle, uhanalaiselle maalle 
tällä aselajilla oli mitä ratkaisevin merkitys. — Seuraa- 
vana kesänä Preussin ministeripresidentti, ilmailuminis- 
teri ja siten myös Saksan ilmavoimien päällikkö Hermann 
Göring kutsui puolustusneuvoston puheenjohtajan vie- 
railemaan maan lentokonetehtaissa. Mannerheim mat- 
kusti syyskuussa Saksaan käyden mm. Junkersin ja 
Heinkelin tehtaissa. Hän sai myös tilaisuuden tutustua 
lentäjien koulutukseen ja näki ensimmäisen kerran 
liitolentoa käytettävän ohjaajien koulutuksen valmista- 
vana vaiheena. Matkallaan saamiaan kokemuksia Man- 
nerheim selosti ilmavoimien johdolle ja sai myös Ilma- 
suojeluliiton mielenkiinnon heräämään tähän halpaan ja 
tehokkaaseen koulutusmuotoon, joten se otettiin käytän- 
töön. Liitolento on siitä pitäen ollut erittäin suuren 
harrastuksen kohteena maassamme. 

Puolustusneuvoston puheenjohtaja seurasi valppaasti 

suurpolitiikkaa voidakseen sen kehityksestä tehdä Suo- 
men puolustuksen kannalta tärkeitä johtopäätöksiä. 
Muistelmissaan hän tavantakaa viittaa tähän kehityk- 
seen ja nimenomaan toteaa kansainliiton heikkouden 
sekä sen arvovallan asteettaisen heikkenemisen. Suo- 
messa todettiin sen seurauksena mm. olleen naapuri- 
maamme Ruotsin puolustuspolitiikan lujittumisen, joka 
kenties saattaisi avata mahdollisuuden Pohjoismaiden 
yhteiselle puolustukselle. Mannerheim nimittää sitä 
»mieliajatuksekseenn. Hän neuvotteli siitä tasavallan 
presidentin ja hallituksen kanssa. Ajatus saatettiin 
myös eduskunnan ja puolueiden johtavien piirien tie- 
toon. Yleisenkin mielipiteen muokkaus oli tarpeen. 
Saadakseen sanomalehdistön mielenkiinnon hereille hän 
kutsui huomattavia lehtimiehiä kotiinsa keskustelemaan 
asiasta. Mannerheimin ponnistukset tuottivat tuloksia: 
ehdotettuaan hallitukselle Suomen virallista kannan- 
ilmaisua, pääministeri T. M. Kivimäki joulukuun alussa 
1935 esitti lausunnon, jossa selvästi ilmaistiin maamme 
harras toivomus yhteistoiminnasta Skandinavian maiden 
kanssa Pohjoismaiden yhteisen puolueettomuuden tur- 
vaamiseksi. Se oli oleva Suomen ulkopolitiikan olennai- 
sia tehtäviä. Tämän lausunnon eduskunta hyväksyi 
yksimielisesti. Mannerheim toivoi, että julistus aika- 
naan johtaisi osittaiseen molemminpuoliseen avunanto- 
sopimukseen kansainliittojärjestelmän puitteissa. Tämä 
toive ei kuitenkaan toteutunut. Ruotsin edustaja ilmoitti 
näet kansainliiton yleiskokouksessa 1936, että »Ruotsin 
hallitus ei ollut halukas tekemään sopimuksia, jotka 

ylittivät peruskirjassa mainitut velvoitukset, ei sellaisia- 
kaan, jotka rajoittuisivat alueellisiin ryhmiin.» 
Kysymys Ahvenanmaan saariryhmän linnoittami- 
sesta — sehän oli demilitarisoitu vapaussodan jälkeen 
— sukeltautui jälleen esille useaan otteeseen. Koska 
puolustuslaitteiden puuttuminen saattoi vaarantaa puo- 
lueettomuuden säilyttämisen, Mannerheim vuoden 1938 
alussa antoi yleisesikunnan laatia suunnitelman Ahve- 
nanmaan puolustamiseksi, sen linnoittamiseksi ja mie- 
hittämiseksi sekä liikkuvien merivoimien osuudeksi 
näissä tehtävissä. Myös kustannuslaskelmat tehtiin. 
Näitä suunnitelmia laadittaessa Suomen puolustusviran- 
omaiset olivat kosketuksissa Ruotsin sotilaspiireihin, 
joissa niin ikään oltiin levottomia siitä, ettei Ahvenan- 
maata voitaisi tarvittaessa tehokkaasti puolustaa. Kes- 
kusteluja käytiin siltä pohjalta, että Suomi rakentaisi 
linnoituslaitteet. Ruotsin osuus rajoittuisi erinäisiin liik- 
kuvien merivoimien toimenpiteisiin. Suunnitelmien mu- 
kaan olisi Ahvenanmaan väestön otettava osaa koti- 
seutunsa puolustamiseen. Sitä varten tarvittaisiin eri- 
tyinen lainsäädäntö. Suomen ja Ruotsin neuvotteluissa 
oli saman vuoden syksyllä — Mänchenin kriisin aikana 
— edistytty niin pitkälle, että oli päätetty yhtenäistää 
saariryhmän sotilaalliset suojelutoimenpiteet. Käytän- 
nöllisiin tuloksiin onnistuttiin kuitenkin pääsemään 
ainoastaan Ahvenanmaan linnoittamisen ja puolusta- 
misen bilateraalisesta kysymyksestä. Tammikuussa 1939 
neuvottelut siten johtivat alustavaan ns. Tukholman 
suunnitelmaan, jonka mukaan saariryhmän puolustus 

jakautui kolmeen pääryhmään: eteläsaariston rannikko- 
tykistöasemiin, ahvenanmaalaisten asepalveluun ja itse 
mantereen ilmatorjuntaan. Suunnitelman vahvistami- 
seksi ryhdyttiin Suomen aloitteesta neuvotteluihin Ahve- 
nanmaan sopimuksen allekirjoittajavaltojen sekä Ruot- 
sin pyynnöstä myös Neuvostoliiton kanssa, joka ei 
kuulunut niihin. Asia olisi — jos tulos olisi myöntei- 
nen — siirrettävä edelleen kansainliitolle. Kaikki muut 
allekirjoittajavallat hyväksyivät suunnitelman, mutta 
Neuvostoliitto asettui torjuvalle kannalle ja jätti kan- 
nanottonsa riippumaan siitä, olisiko Suomi valmis 
suostumaan sen v. 1938 tekemiin ehdotuksiin. Näi- 
hin ehdotuksiin palaamme myöhemmin. Joka tapauk- 
sessa todettakoon jo nyt, että Ahvenanmaan puolus- 
tussuunnitelmat jäivät vain suunnitelmiksi. 


Mannerheim teki työtä aamusta iltaan. Varhaisen 
ratsastusretkensä jälkeen hän lähti yleisesikuntaan. Puo- 
lustusneuvoston puheenjohtaja ei istunut vain työpöy- 
tänsä ääressä. Hän teki tarkastusmatkoja eri puolille 
maata, ja kun sotaharjoituksia toimeenpantiin, hän oli 
usein niissä mukana liikkuen »etulinjoillakin» perehty- 
mässä siihen tapaan, jolla nuoret asevelvolliset tai reser- 
viläiset tehtävistään suoriutuivat. 


Puolustusneuvoston puheenjohtajalle tasavallan pre- 
sidentti ja hallitus uskoivat tärkeän ja kunniakkaan edus- 
tustehtävän protestanttisen maailman viettäessä marras- 
kuun 6. pnä 1932 Lätzenin taistelun ja Ruotsi-Suomen 

valtakunnan kuninkaan Kustaa II Aadolfin sankarikuo- 
leman 300-vuotismuistoa. Mannerheimin johtama soti- 
laslähetystö matkusti juhlaan. Myöskin armeija, kirkko 
ja ylioppilasnuoriso lähettivät edustajansa Lätzenin 
juhlille. 

Mannerheim otettiin Saksassa huomaavaisesti vastaan. 
Armeija oli hänen käytettäväkseen asettanut Suomen 
vapaussodassa olleen eversti Nikolaus von Falkenhor'stin, 
hallitus taas Saksan Helsingin-lähetystössä aikaisemmin 
palvelleen lähetystöneuvos Albert Duckwitzin. Sekä 
Berliinissä että Leipzigissä ja taistelupaikoilla suomalai- 
nen kenraali herätti uljaalla olemuksellaan ja arvokkaalla 
esiintymisellään suurta ja ihailevaa huomiota. Koti- 
maassa taas Mannerheimin matkaa seurattiin askel aske- 
lelta, ja sen yhteydessä palautuivat mieliin suomalaisten 
hakkapeliittain sankariteot kolme vuosisataa takaperin. 

Kun Ruotsin kruununprinssi Kustaa Aadolf oli Lät- 
zenin juhlassa esittänyt Ruotsin tervehdyksen, Manner- 
heim piti puheen, jossa hän lausui mm.: »Kaukaisesta 
Pohjolasta olemme me saapuneet Litzeniin osoittaak- 
semme kunnioitusta kuolemattomalle sankarille, rakas- 
tetulle kuninkaalle ja siunataksemme niitten esi-isien 
muistoa, jotka kylki kyljessä toveriensa ja uskonveljiensä 
kanssa taistelivat ja vuodattivat vertaan hänen voitol- 
listen lippujensa alla.» Viitattuaan uskonpuhdistukseen 
ja sen Suomen kansalle suomaan omakieliseen Jumalan 
sanan julistukseen, joka antoi sille voimia pitää vuosi- 
kymmenet lippujen alla kaksikymmentätuhatta miestä 
ja täyttää riveihin syntyneet aukot aikana, jolloin koko 

kansan väkiluku oli vain noin 300 000 henkeä, puhuja 
jatkoi: » Vuosisadat kiitävät ohi ja katoavat. Aika tasoit- 
taa ja sovittaa. Hengen ja työn jättiläiset, jotka kerran 
ovat ohjanneet kansojen kohtaloita ja epäitsekkäästi itse 
uhrautuneet korkeiden päämäärien eteen, loistavat mil- 
loinkaan sammumattomien soihtujen tavoin yli pimey- 
den ihmiskunnan pitkällä vaelluksella kohden henkistä 
kasvua ja täydellistymistä. Kustaa Aadolfissa, sotapääl- 
likössä ja valtiomiehessä, maani sivistyksen kohottajassa 
jasen itäisen rajan asettajassa, kunnioittaa Suomen kansa 
vielä tänään miehuutta sen jaloimmassa ilmauksessa: 
tahdon suuruutta, ajatuksen lentoa, pyrkimysten puh- 
tautta ja uskon nöyryyttä.» Sen jälkeen hän laski Suo- 
men presidentin ja hallituksen seppeleen. 

Lätzenin ja Breitenfeldin taistelukentiltä palattuaan 
Mannerheim pysähtyi Berliiniin, missä presidentti von 
Hindenburg otti hänet vastaan. Tällöin Mannerheim 
Suomen puolesta esitti valtakunnan päämiehelle kiitok- 
set siitä avusta, jonka Saksa oli antanut vapaustaiste- 
lussamme. 


Aika tasoittaa ja sovittaa.» Näitä Mannerheimin sa- 
noja voidaan soveltaa siihen kehitykseen, joka maas- 
samme vähitellen oli tapahtunut. Näiden sanojen lausu- 
jalla oli — se voidaan nyt asiaa kahden vuosikymmenen 
perspektiivissä katsellen todeta — sangen keskeinen osa 
kansamme eheyttämisessä. Eheyttämisajatus oli miltei 
»punaisena lankana» hänen monissa puheissaan. Mutta 
vielä enemmän kuin puheet merkitsivät teot. Manner- 

kunnianosoitus — presidentti Kallio kiinnittää talvisodan 
ylipäällikon rintaan 1. luokan vapaudenmitalin. 


Kaatuneitten urheilijain muistokilpailuissa heinäkuussa 1940 ylipäällikkö oli läsnä. 

heimin panos yhteiskunnallisen työn monilla saroilla oli 
ollut omansa tehokkaasti edistämään yhteisymmärryksen 
syntymistä eri kansankerrosten välille. Tähän puoleen 
hänen toiminnassaan tulemme pian. 

Tässä kohden on myös paikallaan lyhyesti viitata 
Mannerheimin suhtautumiseen kansaa repiviin kielirii- 
toihin, jotka varsinkin 1930-luvun alkupuolella olivat 
sangen kireitä. Niillä oli sitä paitsi jossakin määrin 
ulkopoliittistakin merkitystä, koska ne viilensivät Suo- 
men ja Ruotsin suhteita. Niin äidinkieleltään ruotsin- 
kieliseen väestöön kuuluva kuin Mannerheim itse oli- 
kin, hän aina sanoi itseään suomalaiseksi (finne). Kieli 
ei häntä erottanut suomenkielisistä maanmiehistään. 
Todettakoon lisäksi — kuten myöhemmin näemme —, 
että hän sangen hyvin hallitsi suomen kielen ja käytti 
sitä mielellään, jopa pyrki vielä elämänsä loppuvuosina 
taitoaan kohentamaankin. Itse hän mielellään viittasi 
myös sukunsa traditioihin suomen kielen käytön edistä- 
misessä tarkoittaen eritoten isoisäänsä, Viipurin hovioi- 
keuden presidenttiä, jonka suomen kielen harrastuksista 
on aikaisemmin tämän elämäkerran sivuilla mainittu. 

Kieliriidat, joiden haitallisista seurauksista Manner- 
heim oli hyvin selvillä, saivat hänet yhdessä lähimpien 
ystäviensä, kenraalien Ignatiuksen ja Waldenin, kanssa 
helmikuussa 1935 julkaisemaan Suomen kansalle osoite- 
tun vetoomuksen, jossa he totesivat, että »kielikysymys 
uhkaa jakaa kansamme kahteen leiriin ja siten heikentää 
valtakuntaamme. Siihen, missä olemme, on histotia 


meidät saattanut, mutta olemme vakuutetut siitä, että 
12 — Voipio, Suomen Marsalkka 

hyvällä tahdolla kummaltakin puolen kielisuhteet voi- 
daan järjestää siten, että molempien kieliryhmien oikeu- 
tetut toiveet saadaan toteutetuiksi ja että kaikki kansalai- 
set tuhlaamatta voimiaan voivat yhdessä kohdistaa 
työnsä kansamme kaikkien kerrosten hyvinvoinnin 
kehittämiseksi ja isänmaamme turvaamiseksi.» Lopuksi 
he erityisesti vetosivat aseveljiinsä — rintamamiehiin. 
»Muistakaamme, ettei historiamme ole lopussa. Hetki 
on vielä tuleva, jolloin kansamme on pakko keskittää 
kaikki voimansa. Suokoon Jumala, että silloin löytäi- 
simme maassamme yksimielisen kansan.» 

Vapaussodan haavat olivat todella arpeutumassa, kun 
kaikkialla maassa vuonna 1933 ryhdyttiin viettämään 
vapaussodan 15-vuotismuistojen juhlia. Nekin, jotka 
vakaumuksensa mukaan vuonna 1918 olivat taistelleet 
punaisten puolella, alkoivat tajuta, että vapaussodan 
tulos oli ratkaissut maan kohtalon kansalle onnellisim- 
malla tavalla. 

15-vuotisjuhlista muodostuikin koko kansaa yhdistä- 
viä tilaisuuksia. Tampereella ja Viipurissa, niissä mo- 
lemmissa kaupungeissa, joiden valtaus oli tavallaan mer- 
kinnyt sodan ratkaisua ja joitten vapauttaminen oli myös 
vaatinut raskaimmat uhrit, vietettiin suurimmat muisto- 
juhlat. Tampereella Mannerheim tervehti entisiä rin- 
tamamiehiä ja nuoria asevelvollisia lausuen mm.: »Täällä 
katkaistiin 15 vuotta sitten kansamme orjuuden kahleet. 
On tuleva päivä, jolloin tätä muistoa — talonpoikais- 
armeijamme suurta urotyötä — kansa yksimielisesti kii- 
tollisena kunnioittaa» Ja Viipurissa, jossa juhlamieli 


MAANPUOLUSTUKSEN JOHTOON 227 


kohosi ehkä vieläkin korkeammalle, Mannerheim lausui 
rintamamiehilleen: »Karjalan pääkaupungin valloituk- 
seen päättyi se sankaritekojen sarja, joka on oleva lap- 
sillenne ja lastenlapsillenne todistuksena Karjalaisten 
monista taisteluista ja heidän esi-isiensä urotöistä.» 
Kauneimmat muotonsa 15-vuotisjuhla sai kuitenkin 
Helsingissä. Vapaussodan rintamamiehet ja sotainvali- 
dit, joitten valtaosan muodostivat jo keski-ikään ehtineet 
miehet, sekä heidän rinnallaan Suomen armeijan nuoret 
miehet ja suojeluskuntalaiset kokoontuivat Suurtorille. 
Samana päivänä Kansallisteatterissa pidetyssä juhlassa 
Mannerheim puhui taistelutovereilleen: »Rintamamie- 
het! Kun tänään teitä tervehdin, ei minun tarvitse teitä 
kehoittaa isänmaallisuuteen ja uskollisuuteen. Sellainen 
kehoitus olisi loukkaus miehiä kohtaan, joiden ansiosta 
Suomi on valtakunta vapaitten valtakuntien joukossa. 
Sen sijaan toivotan teille, että pojillenne ja tyttärillenne 
perintönä jättäisitte sen saman hengen, joka teidät sai 
lähtemään vaaroihin ja rasituksiin isänmaan puolesta.» 
Merkittävä on varsinkin eräs puheen kohta, jossa Man- 
nerheim kehoitti unohtamaan vuoden 1918 taisteluihin 
liittyneet repivät muistot. Hän lausui: »Varjelkoon 
kaikkivaltias, jonka kädessä kansojen kohtalot ovat, 
maatamme sodan koettelemuksilta. Mutta aikamme on 
levotonta ja uhanalaista. Meidän tulee olla valmiina. 
Ja kaikkien tulee olla mukana rakentamassa valtakun- 
taamme voimakkaaksi ja suureksi. Ojentakaamme sen 
tähden alttiisti veljenkäsi jokaiselle, joka tahtoo tehdä 
työtä ja on valmis täyttämään velvollisuutensa maansa 

puolesta. Puolustustahtona ilmenevä isänmaallinen henki 
ja alttius täyttää rivimiehen velvollisuus silloin, kun 
maata on puolustettava, se on ainoa mitä vaadimme, eikä 
meidän tarvitse kysellä, missä hän oli 15 vuotta sitten.» 
Samana iltana hän toisessa juhlassa lausui mm.: »Pienen 
maan suurin voima on yksimielisyys. Unohtakaamme 
sen vuoksi riitaisuudet ja epäluottamus. Älkäämme enää 
tuhlatko kansakunnan voimia toisarvoisiin kysymyk- 
siin. Me kaikki tarvitsemme toisiamme, ja suokoon Ju- 
mala, että me rinta rinnan olisimme kyllin lujia.» 

. Kun vapaussodan 15-vuotisjuhlat olivat ohitse ja 
rintamamiehet matkustaneet kotiseuduilleen, sai vapaus- 
sodan ylipäällikkö, ratsuväenkenraali, vapaaherra Man- 
nerheim sotamarsalkan arvon. Itsenäinen Suomi oli 
saanut ensimmäisen sotamarsalkkansa, ja tieto siitä 
otettiin vastaan jakamattomalla ilolla. Sitä pidettiin an- 
saittuna kunnianosoituksena vapaussodan maineikkaalle 
ylipäällikölle ja hänen armeijallaen. 

Siihen aikaan, kun Suomi kuului Ruotsin valtakun- 
taan, oli Ruotsi-Suomella ollut 69 sotamarsalkkaa, mo- 
net heistä suuria sotapäälliköitä, mutta toisilla ei ollut 
edes tilaisuutta osoittaa, mihinkä he taistelutantereilla 
olisivat pystyneet. Heidän joukossaan oli suomalaissyn- 
tyisiäkin miehiä. Kun Mannerheim sai sotamarsalkan 
arvon, saatettiin sanoa, että suuremmalle johtajalle tätä 
arvoa tuskin on annettu Pohjoismaissa. 

Nyt oli viisi vuotta Mannerheimin kodissa ollut maan- 
puolustusväen antama marsalkansauva joutuva käytän- 
töön. Mutta vain vähäksi aikaa, sillä muutamien kuu- 

kausien kuluttua Mannerheim sai tasavallan presiden- 
tin kädestä vastaanottaa toisen marsalkansauvan. Tämä 
virallinen) marsalkansauva oli tehty mustasta puusta, 
kullasta ja norsunluusta. Ylimpänä on kultainen Suo- 
men vaakunan leijonan yläosa miekkoineen ja käsivarsi- 
neen. Leijonan toisen käpälän alapuolella on tammen- 
lehtien ympäröimä Mannerheim-suvun vaakuna. Sau- 
van sivuilla ovat maakuntien vaakunat, välikoristeinaan 
kuusenoksia ja takana vapaudenristi. Nämä somisteet 
ovat norsunluuta. Marsalkan suvun vaakunan alapuo- 
lella on hänen tunnuslauseensa. Ojentaessaan Manner- 
heimille sotamarsalkan arvonmerkin presidentti Svin- 
hufvud lausui mm.: yTeidän nimenne ei historiassamme 
liity ainoastaan aikaisempien, loistavien suomalaisten 
sotapäällikköiden sarjaan, vaan se symbolisoi koko kan- 
samme kunniakasta urotyötä, jonka merkityksestä ulko- 
puolella omien rajojemmekin historia tulee kertomaan 
ikuiseksi kunniaksi Suomen kansalle» 


Uuraan työnsä lomassa Mannerheim soi itselleen vain 
harvoin lomaa. Mutta syksyisin — usein parhaimpaan 
metsästysaikaan — hän muutamaksi viikoksi tapasi läh- 
teä ulkomaille. Jonkin kerran, niin kuin olemme jo näh- 
neet, hänen matkansa ulottuivat toisiin maanosiin, suu- 
rille riistamaille saakka. Väliin hän pistäytyi joksikin 
viikoksi Pariisiin ja Lontooseen tyttäriään tervehtimään 
ja tapaamaan vanhoja ystäviään. Matkoillaan hän aina 
käytti tilaisuutta tutkiakseen myös sotilaallisia kysymyk- 
siä ja perehtyäkseen sotatarviketuotantoon. 

Mannerheim joutui matkustamaan ulkomaille jälleen 
edustustehtävissäkin. Tasavallan presidentti lähetti hä- 
net edustajakseen Englannin kuninkaan Yrjö V:n hauta- 
jaisiin tammikuussa 1936. Surujuhlan aattoiltana Man- 
nerheim oli Lontooseen saapuneiden Euroopan hallitsi- 
jain ja valtionpäämiesten kanssa vaitaistuimelle nousseen 
Edvard VIII:n vieraana Buckingham Palacessa. Seu- 
raavana aamuna varhain surusaattue lähti jalkaisin liik- 
keelle Westminster Abbeyn edustalta Paddingtonin ase- 
malle. Valtavat kansanjoukot olivat kokoontuneet katu- 
jen vierille osoittamaan kunnioitustaan kuolleelle kunin- 
kaalleen. Surusaattueesta ne panivat merkille kookkaan 
ja ryhdikkään suomalaisen sotamarsalkan, joka oli pukeu- 
tunut univormuun ja jolla oli valkoinen turkislakki. 
Seuraavana päivänä Mannerheim oli jälleen kuninkaalli- 
sessa linnassa, jossa kuningas vielä kerran vastaanotti 
hautajaisvieraat. Uuden hallitsijankin huomiota Man- 
nerheim oli kiinnittänyt. Useita kuukausia myöhemmin 
kuningas Edvard oli kertonut isänsä hautajaisvieraista 
puhuessaan, että syvimmän vaikutuksen häneen oli teh- 
nyt »suomalainen kenraalin. — Samalla matkalla Man- 
nerheimin ollessa läsnä jossakin tilaisuudessa yksi Eng- 
lannin sotamarsalkoista kääntyi läsnäolleitten suomalais- 
ten puoleen ja lausui: »Oletteko Suomessa selvillä siitä, 
että teillä sotamarsalkassanne on ei ainoastaan etevä ja 
loistava sotapäällikkö vaan myös taitava valtiomies?» 

Samana vuonna Mannerheim oli syyskuussa uudel- 
leen Englannissa, nyt maan hallituksen kutsumana. 
Mannerheim otettiin vastaan mitä huomaavaisimmin. 

Hänen käytettäväkseen oli asetettu mm. kenraali, Sir 
George Macdonogh, maailmansodan tunnettuja englanti- 
laisia sotapäälliköitä ja Suomen ystävä. Hän oli siihen 
aikaan Anglo-Finnish Societyn puheenjohtajana ja hä- 
nen suhteistaan maahamme mainittakoon, että hänen 
puolisonsa, o.s. Borgström, on isänsä puolelta suomalai- 
nen. Toinen suomalaisen vieraan seurueeseen kuulunut 
kenraali oli Sir Walter Kirke. Kolmaskin nimi on mai- 
nittava, ulkoasiainministeriön pohjoismaisen osaston 
virkamies George Vereker, joka myöhemmin toimi Eng- 
lannin lähettiläänä maassamme siihen saakka, kun Suomi 
katkaisi diplomaattiset suhteensa Englantiin vuonna 
1941. Hallitus tarjosi Mannerheimille päivälliset Lan- 
caster Housessa, jossa kaikkein arvokkaimmat hallituk- 
sen vieraat otetaan vastaan. Sotaministeri A. Duff Coo- 
per toimi isäntänä ja piti vieraalleen puheen, josta Man- 
nerheim on sanonut, että hänelle pidetyistä monista 
puheista se oli kauneimpia. Vierailun aikana Suomen 
lähettiläs Georg Gripenberg järjesti Mannerheimin kun- 
niaksi suuret päivälliset Claridgen hotellissa. Vieraitten 
joukosta mainittakoon ulkoasiainministeriön kansliapääl- 
likkö, silloinen sir, sittemmin lordi Robert Vansittart, 
joka päivällisillä tiedusteli isännältä Mannerheimin ikää. 
»Kuinka vanhan hänen arvelette olevan? vastasi Gri- 
penberg. »Ehkäpä vähän vanhempi kuin minä» Sir 
Robert oli silloin 54 vuoden ikäinen ja Mannerheim 
69-vuotias. 

Matkallaan Mannerheim oli saapuvilla Salisburyn ta- 
sangolla järjestetyissä tankkiharjoituksissa ja kävi useissa 

sotatarviketehtaissa. Englannin lehdet omistivat vie- 
railulle suurta huomiota, jopa marsalkka oli joutunut 
pakinoitsijainkin palstoille huhun johdosta, että hän oli 
saanut ruokamyrkytyksen. Kronikoitsija sanoi huhun 
»herjaavan hallituksen vieraanvaraisuusrahastoa. 

Virallisen vierailun jälkeen Mannerheim matkusti 
Northumberlandiin ja Skotlantiin ollen mm. kauppa- 
ministeri, lordi Runcimanin vieraana. Edinburghissa 
hän tutustui War Memorialiin, yhteen kauneimmista 
maailmansodan muistomerkeistä ja niin perusteellisesti, 
ettei hänen isäntänsä koskaan ollut nähnyt kenenkään 
ulkomaalaisen osoittavan sitä kohtaan sellaista mielen- 
kiintoa. 

Kaksi vuotta myöhemmin, marraskuussa 1938, Man- 
nerheim jälleen oli Englannissa. Hänen matkansa oli 
sillä kertaa epävirallinen, mutta käynti Lontoossa ei 
mennyt huomiotta. Niinpä ulkoministeri, lordi Halifax 
tarjosi hänelle lounaan kodissaan Eaton Sguarella. 


Vuoden 1936 lopulla Mannerheim uudelleen lähti 
Intiaan saadakseen jälleen metsästää vihanilla metsästys- 
mailla». Hänen matkansa määränä oli nyt Nepalin ku- 
ningaskunta Himalajan rinteellä. Nepal on ihmeellinen 
ja eristetty maa. Kukaan ei sinne pääse muutoin kuin 
maharadsha joodha Shumshere Jung Bahadur Ranan 
erikoisluvalla. Eurooppalaiset urheilumetsästäjät ovat 
tosin saaneet metsästää Nepalin eteläosien metsissä, 
mutta vain hyvin harvojen on sallittu matkustaa maan 
sisäosiin. Jos tahtoi päästä pääkaupunkiin, Katman- 


Ylipäällikön seppele Ässä-rykmentin sankarivainajien muistomerkille lokakuussa 

duun, täytyi kulkea määrättyjen seutujen kautta. Ainoa 
poikkeus tästä oli myönnetty Mannerheimin ystävälle, 
eversti Baileylle, joka nyt oli Britannian lähettiläänä 
Nepalissa. Suomalaiselle marsalkallekin, jonka maine 
oli ehtinyt Himalajan rinteille saakka, tämä salaperäinen 
maa avautui. 

Englannin lähettiläs viettää talvikuukaudet vuoristo- 
leirillä. Tammikuun alussa Mannerheim saapui eversti 
Baileya tapaamaan. He metsästivät ahkerasti ja jälleen 
he, niin kuin kahdeksan vuotta aikaisemmin, istuivat iltai- 
sin leirivalkean ääressä. Eräänä päivänä Mannerheim 
sai maharadshalta kutsun saapua hänen leirilleen. Kau- 
kaisen vieraan kunniaksi järjestettiin tiikerinmetsästys, 
joka nepalilaiseen tapaan suoritettiin norsujen avulla. 
Satakunta norsua piirittää» tiikerien asuinsijoja. Kehä 
supistuu supistumistaan ja lopulta saalis on aseen kanta- 
man päässä, ja norsun selässä olevalta lavalta metsästä jä 
kaataa viidakkojen kuninkaan. Mannerheim ampui 
useita tiikereitä. Yksi niistä oli jättiläismäinen otus: vain 
kerran aikaisemmin oli Nepalissa kaadettu vieläkin suu- 
rempi. Paluumatkallaan Baileyn leirille Mannerheim 
ampui ison pythonkäärmeen, krokotiilin, useita suo- 
hirviä, jopa tiikerinkin. 

Helmikuun puolivälissä Mannerheim vieraili Katman- 
dussa. Matka sinne oli äärimmäisen vaivalloinen: tiet- 
tömiä vuoristoja oli kuljettava osaksi pienten vuoristo- 
hevosten selässä, osaksi jalan. Nepalin pääkaupungissa 
Mannerheim otettiin juhlallisesti vatsaan. Tässä ihmeel- 
lisessä kaupungissa hän tapasi maharadshan, joka osoitti 

hänelle mitä suurinta vieraanvaraisuutta. Mannerheim 
puolestaan palkitsi sen antamalla maharadshan puolisolle 
Suomen Punaisen Ristin ansiomerkin. Tämä ei unohta- 
nut ystävällisyyttä ja Suomen jouduttua talvisotaan 
maharadshan puoliso lahjoitti varoja Punaiselle Ristil- 
lemme lääkkeitten ja sideaineitten ostoa varten. 

Nepalista Mannerheim matkusti Intiaan ja sieltä 
laivassa Eurooppaan mukanaan uljaita tiikerinnah- 
koja ja muita metsästysmatkan voitonmerkkejä. Hän 
palasi kotiin parhaiksi 70-vuotissyntymäpäiväänsä viet- 
tämään. 


'70-vuotispäivänään Mannerheim sai vastaanottaa ko- 
ko kansan kunnioituksen, kiitollisuuden ja ihailun il- 
maukset. Kesäkuun 4. päivä 1937 oli suuri juhlapäivä, 
jonka viettoon kaikki kansankerrokset ottivat osaa. Tasa- 
vallan presidentti, maan hallitus, puolustusvoimat, sivis- 
tysjärjestöt, talouselämä, yhteiskunnallisen työn eri 
aloilla toimivat ja maan nouseva nuoriso omistivat onnit- 
telunsa ja lahjansa vapauttajalle. Valkopukuiset neitoset 
sirottivat kukkia Mannerheimin tielle hänen lähtiessään 
kotoaan päivän suureen juhlaparaatiin Suurtorille, minne 
jälleen hänen armeijansa edustajat vuodelta 1918 maan 
kaikilta kulmilta olivat kokoontuneet ja missä puolustus- 
voimien johtajan juhlintaan ottivat osaa myös armeija 
ja suojeluskunnat sekä Lotta Svärd järjestö. Riemuitse- 
vat yleisöjoukot tervehtivät Mannerheimia katujen vie- 
riltä ja paraati muistutti muodoiltaan ensimmäisen 
toukokuun 16. päivän, vapaussodan päättymispäivän, 

suurta juhlaa. Juhlapäivän iltana oli Messuhallissa 
kansalaisjuhla, jossa lähes 10 ooo kansalaista osoitti kun- 
nioitustaan Mannerheimille. Onnitteluja tulvi sota- 
marsalkalle myös ulkomailta. Seuraavana iltana pidet- 
tiin hänen kunniakseen suuret kansalaispäivälliset hotelli 
Seurahuoneessa. 

Tultiin vuoteen 1938, vapaussodan 20-vuotismuisto- 
jen juhlavuoteen. Valkoinen armeija kokoontui jälleen 
ja juhlat olivat suuria, yhdistäviä tilaisuuksia. Kaksi- 
kymmentä vuotta olivat yhdistäneet kansan, merkinneet 
maalle rauhallista ja määrätietoista rakennustyötä. Kai- 
killa aloilla oli tapahtunut meitä itseämme ilahduttava ja 
koko sivistyneessä maailmassa huomiota herättänyt ke- 
hitys. Suomi oli — siltä näytti — kulkemassa onnellista 
tulevaisuutta kohti. Mannerheim saattoi Tampereella 
pidetyssä muistojuhlassa todeta, että vuuttera luomis- 
tahto on pystynyt tasoittamaan sodan jäljet niin, että 
taistelutantereet tänään jälleen vihannoivat ja lupaavat 
uusia satoja». Mutta muistoihin liittyvää opetusta ei 
pitänyt unohtaa. Viipurissa Mannerheim puheessaan 
lausui: »Velvoittakoot nämä uljaat muistot vastaisuu- 
dessakin valppauteen ja valmiuteen, menköön isiemme 
soturihenki perintönä tuleville sukupolville.» 

Tampereella ja Viipurissa Mannerheim ja hänen rin- 
tamamiehensä olivat joutuneet suurten kansanjoukkoj jen 
riemuitsevan juhlinnan kohteiksi. Helsingissä pidetyistä 
vapaussodan 20-vuotisjuhlista muodostui varmaankin 
ulkonaisilta muodoiltaan loistavimmat, mitä meillä kos- 
kaan on vietetty. Tuhannet rintamamiehet olivat taas 

koolla ja heidän kanssaan juhliin ottivat osaa myös ar- 
meija ja vapaaehtoinen maanpuolustusväki. Aamupäi- 
vällä oli Suurtorilla juhlaparaati ja iltapäivällä hallituk- 
sen järjestämä juhla vastavalmistuneella Stadionilla. 
Mannerheimin astuessa ruohokenttää kutsuvieraspar- 
vekkeelle seurassaan suomalaisia ja ulkomaalaisia vapaus- 
sodassa olleita upseereita yleisö puhkesi raikuviin suosion- 
osoituksiin, jotka eivät lainkaan olleet loppua. Ja kun 
Mannerheim hetkeä myöhemmin nousi puhumaan, hän 
ei riemuhuudoilta tahtonut päästä puhettaan alkamaan. 

Mannerheimin Stadionin juhlassa pitämästä puheesta 
lainattakoon seuraava ote, joka sitä myöhemmin lukiessa 
tuntuu kuin antavan aavistuksen siitä, ettei vaara ollut 
ohi. Mutta siihen sisältyy myös varmuus siitä, että mitä 
kohtalolla olikin maamme varalle, kansa yksimielisenä 
oli nouseva vaaraa torjumaan. Mannerheim lausui: »On 
ollut ilahduttavaa nähdä, miten viime aikoina kahdessa 
laajakantoisessa valtakunnan turvallisuutta koskevassa 
päätöksessä kansamme on voinut saavuttaa yksimielisyy- 
den, sekä myös todeta, miten puolustustahto on samalla 
kasvanut. Toinen näistä päätöksistä tehtiin silloin, kun 
ulkomaan asioittemme johtoa varten oli määrättävä 
varma suunta ja päätettävä Suomen liittymisestä poh- 
joismaiseen puolueettomuusryhmään, toinen nyt vii- 
meksi, kun oli myönnettävä suurempi määräraha kuin 
milloinkaan ennen tätä puolueettomuutta turvaavaa va- 
rustussuunnitelmaa varten. — Nämä kaksi suurta pää- 
töstä ovat panneet koetukselle kansamme kyvyn yhtyä 
suurissa asioissa; ne todistavat, että — vaikkakin muuten 

olisi eriäviä mielipiteitä ja vastakkaisia pyrkimyksiä — 
me voimme kuitenkin löytää toisemme ja päästä yhtei- 
siin päätöksiin ja tekoihin silloin, kun valtakunnan tur- 
vallisuus ja puolustus ovat kysymyksessä. Tämä tietoi- 
suus oikeuttaa meitä katsomaan toiveikkaina tulevai- 
suuteen, sillä eheä rintama kansan elintärkeissä kysy- 
myksissä ja jokaisen yksilön uuttera työ ne yhdessä 
tekevät meistä henkisesti ja aineellisesti voimakkaan 
lännen etuvartion Pohjolassa.» 

Mannerheim oli puheessaan osunut oikeaan sanoes- 
saan, että »me voimme kuitenkin löytää toisemme). 
Vain pari kuukautta Stadionin juhlan jälkeen sosiaali- 
demokraattisen puolueen johtaja ja silloinen valtio- 
varainministeri Väinö Tanner eräässä puheessaan lausui 
sanoja, joita on suorastaan pidetty käännekohtana puo- 
lueen asennoitumisessa vuoden 1918 tapahtumiin ja eri- 
tyisesti vapaussodan ylipäällikköön ja joille on annettu 
vieläkin suurempi merkitys: niitä on pidetty ensimmäi- 
senä porvarillisten ainesten ja sosiaalidemokraattien yh- 
teisymmärryksen merkkinä. Tanner lausui tällöin mm.: 
»Epäilemättä meidän maamme työväestö teki suuren 
erehdyksen ryhtyessään kansalaissotaan. Työväen- 
luokka mieluummin unohtaisi senaikaiset tapaukset. Se 
on oppinut ajattelemaan niitä murhenäytelmänä, jollai- 
sia luonnossa ja historiassa sattuu useinkin. Tuosta tie- 
toisuudesta lähtien on myös kadonnut katkeruus tuon 
sodan voittajaa, valkoista kenraalia Mannerheimia koh- 
taan. Työväestö on sittemmin joutunut osoittamaan 
hänelle tunnustusta monien hänen viimeksi kuluneiden 

vuosien aikana lausumiensa miehekkäiden sanojen joh- 
dosta. Se on ymmärtänyt, että hän suorittaessaan teh- 
tävänsä täytti velvollisuutensa sotilaana.» 


Siitä hetkestä lähtien, jolloin Mannerheim oli tullut 
puolustusneuvoston puheenjohtajaksi, hän oli keskeisiä 
henkilöitä ei ainoastaan armeijan piirissä vaan julkisessa 
elämässä yleensäkin. Oli itsestään selvää, että hän jou- 
tui erittäin läheisesti seuraamaan niin sisä- kuin ulko- 
politiikkaakin. Valtiomiehen valppaudella hän käytti 
jokaista tilaisuutta hankkiakseen itselleen ensikäden tie- 
toja kaikista oleellisista ja asioiden kulkuun vaikutta- 
vista tekijöistä. Olemme seuranneet Mannerheimia mo- 
nille matkoille, joilla usein oli tärkeän edustustehtävän 
luonne ja jotka siten saattoivat hänet kosketukseen johta- 
vien poliitikkojen ja yleensä määräävien piirien kanssa. 

Kotimaassa Mannerheim 1930-luvulla oli usein nähty 
vieras diplomaattipäivällisillä, ja hän itsekin kutsui ulko- 
valtojen lähetystöjen päälliköitä luokseen. Kutsua nou- 
datettiin erityisen mielellään. Isäntä valitsi pöytäseuran 
siten, että aterian aikana saatettiin todella vaihtaa mieli- 
piteitä tärkeistä kysymyksistä. Suinkaan halveksittavia 
eivät myöskään olleet pöydän antimet. Eräs Suomessa 
kauan ollut diplomaatti toteaa muistelmissaan, että »kor- 
keimman luokan vieraanvaraisuutta tarjosi marsalkka 
Mannerheim» ja että hänelle stuotti erikoista iloa har- 
vinaisten ruokien tarjoaminen vierailleen. 


Tullessaan puolustuslaitoksemme johtoon Manner- 

heim oli, niin kuin näimme, selvillä niistä vaatimuksista, 
jotka armeijalle ja sen aseistukselle oli asetettava, jotta 
armeija vaaran tullen kykenisi turvaamaan maan vapau- 
den. Hän joutui usean kerran asettamaan koko arvo- 
valtansa vaakalaudalle saadakseen perushankintasuunni- 
telmat nopeasti toteutetuiksi. Kesäkuun puolimaissa 
1939 hän katsoi parhaimmaksi vetäytyä syrjään ja 
pyytää vapautusta puolustusneuvoston puheenjohtajan 
tehtävistä. Kun hallitus tällöin lupasi ratkaista puo- 
lustuslaitosta koskevat esitykset toivottuun suuntaan, 
Mannerheim peruutti eronpyyntönsä. 
Puolustusneuvoston puheenjohtajana Mannerheim 
joka tapauksessa suoritti suurtyön, jonka tulokset näyt- 
täytyivät talvisodassamme ja sitä seuranneessa taiste- 
lussa. Tehtävä puolustuslaitoksemme johdossa oli hä- 
nelle itselleen mitä läheisin. Sen hän puki sanoiksi 
eräässä puheessaan 0-vuotispäivänään. Hän lausui 
mm.: »Minun on suotu vielä nyt, vierailla mailla vie- 
tetyn vaiherikkaan sotilaselämän jälkeen, auringon jo 
lähestyessä laskuaan, omistaa voimani oman isänmaani 
palvelukseen sen pyramidin huipulla, jonka puolustus- 
laitoksemme muodostaa. Tämä on totisesti onni, jolle 
vanhana soturina osaan antaa arvoa. Sotilaan ammatin 
tarjoamat mahdollisuudet saavuttaa sotaista kunniaa 
eivät houkuttele sitä, joka on nähnyt sodan kauhujen 
huuhtovan yli monien maiden ja viimeksi yli oman 
maan, mutta kotoisen konnun puolustaminen on kor- 
kein velvollisuus ja suurin kunnia, mikä voi tulla 
ihmisen osaksi. Siinä on vanhan sotilaan onni.» 


YHTEISKUNNALLISTA RAKENNUS- 
TYÖTÄ 


N VARMAAN harvinaista, kenties ainoalaa- 
j ptuistakin, että elämänsä keskipäivään ehtinyt, 
e vieraassa maassa aivan muunlaisissa toimissa 
nimen itselleen hankkinut ja omassa maassa ratkaise- 
vasti kansansa kohtaloihin vaikuttanut mies myös suo- 
rittaa yhteiskunnallisen uudistajan ja tienviitoittajan 
tehtävän. Mannerheim oli tässäkin suhteessa poikkeuk- 
sellisten mittojen persoonallisuus. 

Jouduttuaan vapaussodan jälkeen moniksi vuosiksi 
syrjään puolustuslaitoksen johdosta ja yleensä virallisis- 
ta tehtävistä Mannerheimille jäi aikaa omistaa voimansa 

työhön, joka todella ensi silmäykseltä saattoi näyt- 
tää vieraalta sotilaalle, mutta joka sittenkin juuri hänen- 
laiselleen henkilölle oli läheistä. Hän oli nähnyt so- 
tien kauhut ja niiden tuottamat kärsimykset, jotka eivät 
kohdistu läheskään yksinomaan taisteleviin armeijoihin, 
vaan jotka miltei luonnonlakien välttämättömyydellä 
levittävät hätää ja puutetta rintamien taaksekin, siviili- 
väestön keskuuteen. 

Vapaussodan päivistä lähtien Mannerheim määrätie- 
toisesti työskenteli nousevan polven, sairaiden ja puut- 
teessa olevien sekä sotainvalidien hyväksi. Tähän työ- 
hön häntä kannusti lämmin myötätunto hätään joutu- 
neita kohtaan, mutta tuskin erehtyy, kun sanoo sen vai- 
kuttimena olleen myös hänen tietoinen pyrkimyksensä 
toimia itse ja saada muut mukaan työhön kansan eheyt- 
tämiseksi päämääränä itsenäisyytensä arvoinen kansa- 
kokonaisuus. Jo usein aikaisemmin on viitattu hänen 
puheisiinsa, joissa hän korosti tämän seikan merkitystä. 
Todettakoon vielä kerran hänen vuoden 1918 katkerien 
kokemusten jälkeen ehkä selvemmin kuin kenenkään 
muun käsittäneen, että ensimmäinen ja tärkein tehtävä 
oli rakentaa sisäistä sopusointua ja rauhaa ja sille perus- 
taa Suomen kansan tulevaisuus. 


»Teidän, nuorten, on tulevaisuus», toistui usein val- 
tionhoitaja Mannerheimin puheissa lapsille ja nuorisolle. 
Mutta heistä oli maan tulevaisuutta silmälläpitäen myös 
kasvatettava ruumiiltaan ja sielultaan terveitä kansalai- 


sia. Tämän päämäärän saavuttamiseksi tarvittiin laki- 
13 — Voisio, Suomen Marsalkka 

sääteisen toiminnan lisäksi vapaaehtoista työtä, ja sii- 
hen oli mahdollisimman laajat piirit saatava mukaan. 

Jo valtionhoitajakaudellaan Mannerheim vapaussodan 
syttymisen ensimmäisenä vuosipäivänä oli varannut 
melkoisen summan silloista rahaa niitten turvattomien 
lasten huoltoon ja kasvatukseen, jotka sodan takia olivat 
menettäneet huoltajansa riippumatta siitä, millä puo- 
lella nämä olivat taistelleet. Hänen tarkoituksenaan ei 
silloin ollut ainoastaan avustaa sodan jälkeisen ajan polt- 
tavimman kysymyksen — sodan haavojen parantami- 
sen — ratkaisua, vaan yleensä vetää kansalaisia määrä- 
tietoiseen työhön niiden kovaosaisten kohtalon lieven- 
tämiseksi, joiden hätä, niin kuin hän sanoi, »näytti suu- 
rimmalta, kärsimykset ansaitsemattomimmilta ja onnet- 
tomuus raskaimmalta kantaa». 

Lokakuun 4. pnä 1920 Mannerheim kutsui kotiinsa 
— se sijaitsi siihen aikaan Mariankadun varrella — jou- 
kon kansalaisia pohtimaan kysymystä liiton perusta- 
misesta Suomen lasten suojelemiseksi ja huoltamiseksi». 
Tässä tilaisuudessa syntyi järjestö, jolle perustajan mu- 
kaan yksimielisestiannettiin nimeksi Kenraali Mannerhei- 
min Lastensuojeluliitto. Seuraavana päivänä Manner- 
heim vetosi Suomen kansaan. Liiton tarkoitus oli työs- 
kennellä niin, että vjokainen Suomen lapsi äidinkohdusta 
asti ja koko kasvuaikansa saa oikeutetun osansa siitä 
hellyydestä ja huolenpidosta, joka yksinään voi laskea 
pohjan nuorten kehitykselle hyviksi ja hyödyllisiksi 
kansalaisiksi». Päämääränä oli oleva vuuden yhteiskun- 
nan rakentaminen, jonka kansalaiset ovat ruumiillisesti 

ja siveellisesti terveitä, jossa vallitsee suurempi ymmär- 
tämys kansanluokkien välillä ja jossa onnellisen kehi- 
tyksen edellytykset ovat nykyistä suotuisammat.» 

Mannerheim-liiton syntysanojen lausuja valittiin pe- 
rustavassa kokouksessa liiton kunniapresidentiksi ja 
hänen henkilökohtaisella johdollaan työ alkoi. Jopa 
kansliakin sijoitettiin aluksi hänen yksityisasuntoonsa. 
Toiminta ulotettiin ripeästi kaikkialle maahan. Ensim- 
mäisen varsinaisen työvuoden lopussa paikallisosastojen 
luku oli 32 ja seuraavien vuosien kuluessa perustettiin 
melkeinpä maamme jokaiseen kuntaan osasto, joka 
kokoaa paikkakunnan vapaaehtoiset voimat lastensuo- 
jelu-, nuorisonhuolto- ja kansanterveyden kohottamis- 
työhön. 

Monessa suhteessa liiton oli aloitettava aivan alusta. 
Jopa työvoimakin oli koulutettava. Sen vuoksi sairaan- 
hoitajia lähetettiin aluksi Berliiniin ja sittemmin Punai- 
sen Ristin yhdistysten liiton kansainvälisille sairaan- 
hoitajakursseille Lontooseen perehtymään terveyden- 
huoltotyöhön. Ennen pitkää liitto ryhtyi järjestämään 
erikoiskursseja terveydenhuoltotyön toimialakseen valit- 
seville sairaanhoitajille. Liitto ylläpiti näitä kursseja 
vuosikausia, kunnes valtio saattoi jatkaa tätä tärkeätä 
koulutustoimintaa. Terveyssisarista tuli kansantervey- 
den kohottamistyön iskujoukko. Vapaaherratar Sophie 
Mannerheimin vapaussodan aikana perustamaan ja lii- 
tolle siirtyneeseen Lasten Linnaan Helsingissä sijoitet- 
tiin taas lastenhoidon opetuslaitos, jossa koulutettiin las- 
tenhoitajia. Sen seinien sisäpuolella alkoi toimintansa las- 

tenhoidon neuvola, jossa suoritettu työ on ollut esi- 
kuvana sadoille maahan myöhemmin perustetuille neu- 
voloille. Niiden toimintaohjelmaan on liitetty myös 
äitiyshuoltotyö. Talvisodan ja jatkosodan jälkeen neu- 
volatoiminta huomattavasti laajeni, sillä ymmärrettiin, 
että jokainen lapsi oli pelastettava rakentamaan maan 
tulevaisuutta. Erittäinkin rajaseudulle perustettiin uusia 
neuvoloita ja terveystaloja: osa ulkomailta saatuja lahja- 
varoja käytettiin täten pysyvällä tavalla nousevan pol- 
ven parhaaksi. 

Neuvolat ovat luoneet pikkulasten terveelle kehi- 
tykselle pohjan, jolle Mannerheim-liiton monet työ- 
muodot nuorisoa silmälläpitäen rakentuvat. Alusta 
pitäen toiminta ulotettiin myös leikki-ikäisiin ja koulu- 
nuorisoon. Liitto on luonut kouluhoitaja-, koulu- 
lääkäri- ja kouluhammaslääkärilaitokset, jotka nyt toimi- 
vat lakisääteisellä pohjalla valtion ja kuntien tuen varassa. 

Mannerheim-liitolla on sitä paitsi ollut annettavaa sille 
nuorisolle, joka lopettelee koulunkäyntiään astuakseen 
elämänkouluun. Se on silläkin tavoin tahtonut toteut- 
taa perustajansa sille viitoittamaa ohjelmaa. Nuorison- 
huoltotyönkin alalla se on antanut herätteitä usealle 
toimintamuodolle. Mainittakoon erityisesti hyvin vilk- 
kaaksi kehittynyt työ nousevan polven ruumiillisen kun- 
non kehittämiseksi. Liitto on järjestänyt kesäisin uinnin- 
opetusta sekä toimeenpannut uinti- ja urheilukilpailuja 
ja talvella hiihtokilpailuja. Tälläkin työsaralla on liiton 
täytynyt kouluttaa työvoimaa. Se on järjestänyt kesä- 
kaitsija- ja uinninopettajakursseja, viimeksi mainittuja 

yhdessä Suomen Uimaliiton kanssa. Monet liiton osas- 
tot ylläpitävät vilkasta kerhotoimintaa, jonka välityk- 
sellä varhaisnuorisolle tarjoutuu tilaisuus hyvään ja hyö- 
dylliseen ajanvietteeseen. 

Sivuutettakoon Mannerheim-liiton monet muut työ- 
muodot, mutta mainittakoon vielä pari sotien synnyttä- 
mää: sotakummitoiminta ja kummikuntaliike. 

Talvisodan jälkeen Mannerheim, tietäen ne suuret 
vaikeudet, joihin kaatuneiden perheet olivat joutuneet, 
kehoitti lastensuojeluliittoaan kohdistamaan toimintansa 
erityisesti tuen tarpeessa oleviin sotaorpoihin hankki- 
malla heille kummeja, jotka määräsummalla avustaisivat 
suojattejaan. Mannerheim-liiton sotakummivaliokunta 
on pitänyt kortistoa maan sotaorvoista ja sen välityk- 
sellä on kymmenilletuhansille sotaorvoille hankittu erit- 
täin tervetullutta apua. Sotaorpomme ovat saaneet kum- 
meja paitsi omasta maasta myös monista muista maista, 
eritoten Ruotsista, Tanskasta, Sveitsistä ja Yhdysvalloista. 

Kummikuntaliike taas on tähdännyt taloudellisen tuen 
hankkimiseen ulkomailta lastensuojelutyöhön. Sen väli- 
tyksellä on maahamme saatu hyvin tuntuvia rahasum- 
mia, jotka on käytetty varsinkin lastenhuoltolaitosten 
perustamiseen. Kummikuntaliike on vähitellen muut- 
tanut muotoa ja sen tärkein merkitys tällä haavaa on 
ystävyyssuhteiden ylläpitäminen suomalaisen ja ulko- 
maisen kummipaikkakunnan kesken. Se on lähentänyt 
Pohjolan veljeskansoja toisiinsa. 

Suomen Marsalkan henkilökohtainen työpanos varsin- 
kin Mannerheim-liiton alkutaipaleella oli ratkaisevaa laa- 

tua. Hänelle ominaisella järjestelmällisyydellä ja perin- 
pohjaisuudella hän syventyi lastensuojelukysymyksiin. 
Mannerheim-liiton kunniapresidenttinä hän kiinteästi 
otti osaa työn johtoon. Liiton liittoneuvoston kokouk- 
sissa hän teki aloitteita ja suunnitteli uusia työmuotoja. 
Myös Suomen Punaisen Ristin puheenjohtajana hän 
vaikutti Mannerheim-liiton kehitykseen, sillä vuodesta 
1925 lähtien liitto neljännesvuosisadan kuului Suomen 
Punaiseen Ristiin sen lastensuojelu- ja kansanterveys- 
osastona. 

Kahden vuosikymmenen ajan — aina talvisotaan 
saakka — Suomen Marsalkka henkilökohtaisesti otti osaa 
Mannerheim-liiton johtoon. Sotavuosina hän kiinteästi 
seurasi sitä ja halusi saada tietoja työstä. Erityisesti on 
mainittava, että hän talvisodan aikana kehoitti liittoa 
suunnittelemaan toimenpiteitä työn laajentamiseksi, 
jotta nuoretkin saataisiin mukaan tuotantotaisteluun. 
Elämänsä ehtoopuolella hän saattoi iloita monista uusista 
ja huomattavista saavutuksista lastensuojeluliittonsa 
työsaroilla, ennen kaikkea uuden Lasten Linnan valmis- 
tumisesta Helsinkiin vuonna 1948. Sen rakennusrahasto 
oli pantu hänen toimestaan alulle jo miltei kaksi vuosi- 
kymmentä aikaisemmin. 

Mannerheim-liitto on maassamme osaltaan aikaansaa- 
nut mullistavan käänteen yleisessä käsityksessä lasten- 
suojelun merkityksestä ja yksityistenkin suhtautumi- 
sessa lapseen ja sen oikeuksiin. Se on kyennyt vetämään 
kymmenettuhannet lastensuojelutyöhön ja sitä voisi 
miltei kutsua kansanliikkeeksi. Sen avulla lukemattomat 

lapset ovat saaneet osakseen hellyyttä ja huolenpitoa, 
niin kuin liiton perustaja oli toivonut. Sillä on varmaan 
myös osuutensa sen ruumiillisen kunnon kehittämisessä, 
joka antoi leimansa suomalaiselle sotilaalle talvisodan 
ja jatkosodan ankarissa taisteluissa. 

Sisareltaan, vapaaherratar Mannerheimilta lastensuo- 
jeluliiton kunniapresidentti sai Mannerheim-liiton alku- 
taipaleella arvokasta ja ymmärtämyksellistä tukea pyrki- 
myksilleen. Kun Sophie Mannerheim vuoden 1928 
alussa kuoli, merkitsi hänen poismenonsa Mannerhei- 
mille paitsi sisaren myös hyvän työtoverin menetystä. 


Sotanäyttämöillä Mannerheim oli oppinut antamaan 
arvoa Punaisen Ristin toiminnalle. Hänen ensimmäinen 
kosketuksensa Suomen Punaiseen Ristiin oli tapahtu- 
nut Venäjän-Japanin sodan aikana, jolloin hän itse oli 
korvatulehduksen vuoksi joutunut sen ambulanssiin 
hoidettavaksi. Ambulanssin ylilääkärinä oli tällöin 
hänen koulutoverinsa, professori Faltin. 

Vuonna 1922 Mannerheim professori Faltinin pyyn- 
nöstä suostui ottamaan vastaan Suomen Punaisen Ristin 
puheenjohtajan tehtävän. Se oli käännekohta yhdis- 
tyksen toiminnassa. Punainen Risti oli tosin toiminut 
maassamme jo vuodesta 1877 lähtien, mutta maan val- 
tiollisesta asemasta johtui, että sen toiminta oli ollut 
rajoitettua ja supistunut etupäässä ambulanssien lähet- 
tämiseen Venäjän käymiin sotiin eikä se edes vapaus- 
sodan aikana voinut tehokkaasti tukea juuri perus- 
tettua armeijan sotalääkintälaitosta, sillä sen varas- 

tot olivat vihollisen haltuun jääneessä Etelä-Suomessa. 
Kun maan vapaus oli saavutettu ja itsenäisyys lujitettu, 
Suomen Punainen Risti ryhtyi toimenpiteisiin saattaak- 
seen sääntönsä yhdenmukaisiksi voimassaolevien kan- 
säinvälisten säännösten kanssa. Vuonna 1920 se tunnus- 
tettiin Genevessä kansalliseksi yhdistykseksi ja otettiin 
seuraavana vuonna Punaisen Ristin yhdistysten liiton 
jäseneksi. 

Mannerheimin ensimmäisiä tehtäviä oli uusia yhdis- 
tyksen hallinto- ja toimeenpanoelimet. Tutustuakseen 
Punaisen Ristin tehtäviin sodan ja rauhan aikana hän 
matkusti Geneveen, minne hänet oli kutsuttu Suomen 
yhdistyksen puheenjohtajana ottamaan osaa Punaisen 
Ristin yhdistysten liiton kokoukseen. Sieltä hän palasi 
Ruotsin kautta luodakseen pohjan kahden Pohjolan 
maan Punaisen Ristin yhdistysten läheiselle ja luotta- 
mukselliselle yhteistoiminnalle. Hän asetti kaksi toimi- 
kuntaa, joista toisen tehtävänä oli laatia Punaisen Ristin 
toimintaohjelma sotavalmiutta silmälläpitäen, toisen taas 
hahmotella yhdistyksen rauhanaikaiset tehtävät. Mo- 
lempien toimikuntien työtä hän johti itse ja pian Suomen 
Punaisen Ristin tuleva työ oli viitoitettu. 

Toimintansa lähtökohdaksi Punainen Risti tarvitsi 
oman sairaalan. Maan viettäessä vuonna 1928 vapaus- 
sotansa 10-vuotisjuhlaa Mannerheim vetosi kansaan 
kehoittaen sitä vikuistamaan raskain uhrein ostetun va- 
pauden muiston yhteisymmärryksen ja ihmisrakkauden 
merkeissä Punaisen Ristin sairaalan välityksellä, jossa 
rauhan aikana voitaisiin tarjota hoitoa työn kentillä va- 


Ylipäällikkö rintamalla syyskuun alussa 1941. 








Ylipäällikkö syksyllä 1941 Kannaksen rintamalla. 


Ylipäällikkö seuraa tilannetta rintamalla. 





Prinssi Kustaa Aadolf on ojentanut ylipäällikölle Miekkaritarikunnan suuren ristin 
1. luokan ritarimerkin. 





YHTEISKUNNALLISTA RAKENNUSTYÖTÄ 261 


hingoittuneille tai raajarikkoisiksi joutuneille ja jossa 
joukko koulutettuja sairaanhoitajia voisi saada kasvatuk- 
sensa lääkintäpalvelua varten taistelukentällä». Vetoo- 
mus herätti lämmintä vastakaikua. Mannerheim toimi 
itse rakennustoimikunnan puheenjohtajana. Ajanmu- 
kainen, monikerroksinen sairaala valmistui syksyllä 
vuonna 1932 ja arkkipiispa vihki sen tarkoitukseensa. 
Vihkiäisjuhlassa pitämässään puheessa Mannerheim lau- 
sui, että sairaalassa uhrimieli ja uskollisuus edistävät 
sitä kansallista työtä, joka on Suomen Punaisen Ristin 
tehtävänä. Punaisen Ristin sairaalasta on tullut se 
yhdistyksen toiminnan tuki, joksi Mannerheim oli 
sitä suunnitellut. 

Punaisen Ristin sairaalan perustamisen ohella on mai- 
nittava muutamia työmuotoja, jotka olivat erityisen 
lähellä Mannerheimin sydäntä. Jo 1920-luvun loppu- 
puolella hän — saatuaan kuulla niistä vaikeuksista, joita 
raja- ja syrjäseutujen asukkailla oli sairaanhoitoavun 
saamisessa — oli valmis ottamaan Punaisen Ristin toi- 
mintaohjelmaan sairasmajojen perustamisen. On syyllä 
sanottu, että koko sairasmajatoiminta saatiin alulle hä- 
nen asiaa kohtaan osoittamansa vilkkaan harrastuksen 
ansiosta. Talvisotaan mennessä oli Punainen Risti ra- 
kennuttanut kahdeksan sairasmajaa. Sotavuodet mer- 
kitsivät tällä työsaralla ankaraa iskua; viisi majaa tuhou- 
tui tai jäi luovutetuille alueille. Rauhan tultua Punainen 
Risti on jälleen ryhtynyt kehittämään sairasmajatoi- 
mintaansa ja tämä työ on jo tuottanut tuloksia. 

Valistustoimintaan Mannerheim kiinnitti erityistä 

huomiota ja hänen mielenkiintonsa esimerkiksi Punaisen 
Ristin aikakauslehtiä ja joulujulkaisuja kohtaan oli mitä 
vilkkain. 

Ankarina, koko maailmassa vallinneesta lamakaudesta 
johtuneina pulavuosina 1931—1933, jolloin työttömyys 
maassa oli suurempi kuin koskaan aikaisemmin, Suo- 
men Punainen Risti ryhtyi hallituksen vedottua yh- 
distykseen Mannerheimin johdolla avustamaan hätään 
joutuneita. Yhdistys perusti erityisen keskuskomi- 
tean toimintaa johtamaan ja Mannerheim otti kiinteästi 
osaa sen työhön. Avustustyö saavutti laajat mittasuh- 
teet, ja yli neljännesmiljoona ihmistä sai kipeästi kai- 
paamansa tuen. Yhdistyksen pulavuosina suorittamasta 
työstä saadut kokemukset olivat suureksi hyödyksi sen 
joutuessa sotavuosina ja niiden jälkeen jälleen suuressa 
mittakaavassa avustamaan vaikeuksiin joutuneita. Pula- 
vuosien työ raivasi myös tietä yhä monipuolisemmalle 
rauhanaikaiselle toiminnalle. Samalla sille luotiin entistä 
kiinteämmät muodot jakamalla maa piireihin, asettamalla 
niitten johtoon erityinen Punaisen Ristin piirihallitus 
ja uskomalla Mannerheim-liiton osastoille paikallisten 
elinten tehtävät. Tämän laajan järjestelytehtävän Man- 
nerheim päätti vuonna 1936 vahvistamalla piirihallitus- 
ten ohjesäännön. 

Mannerheim piti aina mielessä, että Punaisen Ristin 
oli myös oltava valmiina sodan varalta. Hänen aloittees- 
taan perustettiin vuonna 1926 sairaanhoitajareservi, jonka 
riveihin kutsuttiin maan kaikki koulutetut sairaanhoita- 
jat. Reservi saattoi sotavuosina välittää armeijan lää- 

kintämuodostelmiin niiden tarvitseman hoitohenkilö- 
kunnan. Muulloinkin — esimerkiksi kulkutautien sat- 
tuessa — on reserviin vedottu. — Kenttäsairaaloiden 
varustamista Mannerheim piti tärkeänä, ja Punaisen 
Ristin kenttäsairaalat olivat armeijan sotalääkintälai- 
tokselle sodan syttyessä tuiki tarpeellinen ja terve- 
tullut apu. 

Mannerheimin johdolla Suomen Punainen Risti otti 
osaa myös kansainvälisen Punaisen Ristin työhön. 
Yhdistyksen puheenjohtajana hän oli mukana Punaisen 
Ristin konferensseissa. Hän piti maamme Punaisen 
Ristin kunnia-asiana tarjota muille kansoille apua sodan 
ja muiden onnettomuuksien niitä kohdatessa. Niinpä 
Suomen Punainen Risti varusti oman ambulanssin 
Italian -Abessinian sotaan ja heti talvisodan jälkeen 
lähetti ambulanssin Norjaan. 

Talvisodan puhjetessa ja Mannerheimin ryhtyessä 
puolustusvoimiemme ylipäällikön vastuunalaiseen teh- 
tävään hänen oma järjestönsä oli valmis suorittamaan 
osuutensa sekä sotanäyttämöllä että kotirintamalla. 
Sillä oli puolustuslaitoksen lääkintähuollon käytettäväksi 
luovutettavana kenttäsairaalansa, sairaalalaivansa, suuret 
joukot sairaanhoitovälineitä, lääkkeitä, ambulanssiautoja 
ja sairaalatelttoja. Sen sairaalan ympärille muodostet- 
tiin suuri sotasairaala ja sen sairaanhoitajareservi sai 
toimintamääräyksen. Punainen Risti valvoi myös, että 
se lääkintäapu, jonka ulkomaitten Punaiset Ristit avo- 
kätisesti asettivat Suomen Punaisen Ristin käytettäväksi, 
viipymättä osoitettiin sinne, missä sitä parhaiten tarvit- 

tiin. Kotirintamalla se tehokkaasti otti osaa sodan muas- 
saan tuomiin moniin tehtäviin, mm. väestönsuojeluun. 
Sen piirihallituksen ympärille ryhmittyi vapaaehtoinen 
toiminta sodasta kärsimään joutuneitten, ennen kaikkea 
siirtoväen, hyväksi. Se oli myös heti valmis, niin kuin 
kohta näemme, työhön haavoittuneitten ja sotainvali- 
dien hyväksi. Jatkosodan aikana sen toiminta sai saman- 
tapaiset muodot. 

Koskaan herpaantumattomalla harrastuksella Suomen 
Marsalkka seurasi Punaisen Ristin työtä. Ehtipä ja jak- 
soipa hän sotavuosina päämajastaan käsin tehdä uusia 
aloitteitakin työn kehittämiseksi. Erityisesti on mainit- 
tava, että hänen henkilökohtaista ansiotaan on reuma- 
tautien vastustamisen liittäminen yhdistyksen toiminta- 
ohjelmaan jatkosodan aikana sekä ajanmukaisen reuma- 
sairaalan rakennushankkeen alullepaneminen. 

Yhtä merkittävä kuin Suomen Marsalkan aktiivi- 
nen osanotto Mannerheim-liiton työn johtoon oli tal- 
visotaan saakka, oli hänen osuutensa kansallisen Punai- 
sen Ristimme kehittämiseen. Hän oli uskollinen sille ja 
pysyi kuolemaansa saakka sen puheenjohtajana, joskaan 
hän ei 1940-luvulla olosuhteiden ja lopulta pitkäaikaisen 
ulkomailla olonsa vuoksi voinutkaan henkilökohtaisesti 
olla työssä mukana. 

Viimeisinä elinvuosinaan Mannerheim saattoi ilokseen 
todeta Suomen Punaisen Ristin kasvun suureksi kansa- 
laisjärjestöksi ja ehti myös saada tiedon siitä, että yhdis- 
tys oli organisoitu uudelleen, jotta se entistä paremmin 
täyttäisi tehtävänsä. 

Molemmat sotainvalidijärjestömme, Vapaussodan In- 
valiidien Liitto ja Sotainvaliidien Veljesliitto, kutsuivat 
Mannerheimin kunniapuheenjohtajakseen. Sotainvali- 
dien tällä tavoin osoittama huomio ylipäällikölleen ei 
ollut vain pelkkä muodollisuus, vaan se oli osoituksena 
heidän syvästä kiitollisuudestaan häntä kohtaan hänen 
ratkaisevasta osuudestaan sotainvalidien huoltotyöhön 
maassamme. 

Jo vapaussodan aikana Mannerheim jättiläismäisestä 
työtaakastaan huolimatta ehti ja tahtoi osoittaa harras- 
tustaan ja myötätuntoaan niitä kohtaan, joihin sota ko- 
vimmin oli koskenut, sekä kaikin käytettävissä olevin 
keinoin lieventää kaatuneiden omaisten ja sotainvali- 
deiksi jäävien kohtaloa. Haavoittuneihin hän suhtautui 
erityisellä huolenpidolla ja osanotolla. Hän kävi sota- 
sairaaloissa heitä tervehtimässä, keskusteli heidän kans- 
saan kuin vanhojen tuttujen, tiedusteli heidän vointiaan 
ja otti selvää heidän kotioloistaan. Monen haavoittu- 
neen sankarin rintaan hän itse kiinnitti Vapaudenristin 
tai -mitalin. Niitä suhteita, jotka hän vapaussodan 
aikana solmi invalideihin, hän jatkuvasti ylläpiti. Usein 
hän kävi Vapaussodan Invaliidien Liiton vuosikokous- 
päivinä tervehtimässä aseveljiään. Tultuaan Suomen 
Punaisen Ristin puheenjohtajaksi hän tehokkaammin 
kuin kukaan muu työskenteli sotainvalidien hyväksi. 

Talvisodan aikana ja sen jälkeen Mannerheim viitoitti 
Suomen Punaisen Ristin sotainvalidien huoltotyön 
suuntaviivat, ja tästä työstä tuli vuosikymmeneksi yh- 
distyksen tärkeimpiä tehtäviä. Sotainvalidisairaala pe- 

rustettiin ja siinä tuhannet haavoittuneet saivat tarvitse- 
mansa erikois- ja jälkihoidon. Sotasairaaloista pääseville 
järjestettiin toipilaskoteja. Punaisen Ristin sotainva- 
lidien hyväksi suorittaman toiminnan päämääränä oli 
sodassa vammoja saaneitten palauttaminen elämään ja 
tuottavaan työhön. Sitä silmällä pitäen järjestettiin sota- 
invalidien ammatti- ja sosiaalinen huolto. Mannerhei- 
min aloitteesta yhdistys ryhtyi sotainvalideille jaka- 
maan myös tuntuvia perusavustuksia, joitten turvin 
he nopeasti saattoivat päästä uudelleen elämän alkuun. 
Sotainvalidien huolto on myöhemmin järjestetty laki- 
sääteiselle pohjalle. Suomen Punainen Risti jatkaa sitä 
vielä osaltaan sikäli, että sotasokeiden huolto on sen 
käsissä. Se ylläpitää sotainvalidien työkeskusta omis- 
tamassaan Nynäsin kartanossa Heinolan lähellä. 

Moni jalkavammainen sotainvalidi liikkuu tukevan 
kepin varassa, jonka helassa on M-kirjain. Mannerheim, 
joka itse monet kerrat joutui käyttämään keppiä toipues- 
saan tapaturmista, päätti talvisodan jälkeen lahjoittaa 
jokaiselle sotainvalidille, joka elinikänsä saa turvautua 
keppiin, oman keppinsä mallin mukaan valmistetun ke- 
pin. Näitä ns. Mannerheim-keppejä Suomen Punainen 
Risti on jakanut 4 732 jalkavammaiselle sotainvalidille. 
Ne ovat heille kullekin henkilökohtainen muisto yli- 
päälliköstään. 

Eräänä kesäpäivänä 1940 talvisodan invalidit kokoon- 
tuivat perustamaan omaa järjestöä, Sotainvaliidien Vel- 
jesliittoa. Mannerheim matkusti kokoukseen. »Voitta- 
kaa kaikki vaikeutenne, pysykää lujina ja näyttäkää 

maailmalle sodassa jo näyttämänne ihmeen lisäksi uusi, 
se, mihin suomalainen sotilas invalidinakin sisullaan 
pystyy»,kuuluivat Mannerheimin sytyttävät sanat hänen 
tervehtiessään »sankariarmeijansa valioita». Sotainvalii- 
dien Veljesliiton toimintaan hän elämänsä loppuun 
saakka suhtautui suurella harrastuksella. 


Yhteiskunnallisen rakennustyön piiriin voidaan lukea 
myös Suomen Marsalkan kannustava harrastus partio- 
liikettä kohtaan ja partiolaisten läheiset suhteet häneen. 
Jo ensimmäisestä toukokuun 16:nnesta muuan 13-vuotias 
partiopoika kirjoitti: »Me näimme hänet ja sen jälkeen 
seurasimme häntä kadulta kadulle, päivästä päivään — 
vuodesta vuoteen.» Valtionhoitajakaudelta on peräisin 
Mannerheimin mielenkiinto partiolaisia kohtaan. Hän 
oli havainnut partiojärjestöissä nuorten erinomaisen 
kasvattajan kunnon kansalaisiksi, ja siitä lähtien hänen 
nimensä liittyi partioliikkeen vaiheisiin. Jo silloin par- 
tiolaiset päättivät kutsua valtionhoitajan ensimmäiseksi 
kunniapartiolaisekseen. 

Valtionhoitajana ollessaan Mannerheim lupasi perus- 
taa partiolaisille soljen, joka olisi heidän kunniamerk- 
kinsä. Aie toteutui seuraavana vuonna. Soljen kehyk- 
sen muodostavat tammenlehvät, joiden keskellä on jousi. 
Soljen kannassa on M-kirjain. Solkea on kahta luokkaa; 
ensimmäisen luokan hopeinen, toisen luokan kullattua 
pronssia. Mannerheim-soljen sommitteli Akseli Gallen- 
Kallela. Ilmoittaessaan soljen perustamisesta Manner- 
heim kirjoitti: » Minun tarkoituksenani oli tämän — — 

pienen muiston avulla koettaa lisätä nuorisossa harras- 
tusta partioliikkeeseen ja sen pyrkimykseen luoda kas- 
vavaan nuorisoon ritarillisuuden, uhrautuvaisuuden ja 
velvollisuudentunnon henkeä sekä luoda uusi, ahtaista 
puolue- ja poliittisista rajoista riippumaton sukupolvi, 
jossa todelliseen toveruuteen ja veljeyteen yhtyvät ruu- 
miilliset ja siveelliset hyveet.» Mannerheim-soljen jako 
tapahtuu kerran vuodessa partiolaisten omana juhla- 
päivänä, Yrjön päivänä. Ensimmäinen jako toimitettiin 
vuonna 1920 ja Mannerheim suoritti sen itse niin kuin 
monet kerrat sen jälkeenkin. Näissä tilaisuuksissa hän 
piti partiolaisille lyhyen, innostavan puheen. Manner- 
heim-solkia on jaettu useita satoja. 

Suomen Marsalkan ja partiolaisten kosketus ei supis- 
tunut vain tähän. Mainittakoon vain, että kun partio- 
liikkeen perustaja, lordi Baden-Powell of Gilwell kesällä 
1933 vieraili maassamme, Mannerheim järjesti kodis- 
saan hänen kunniakseen vastaanoton. Vuonna 1936 hän 
otti vastaan Suomen Partiopoikien keskusvaliokunnan 
kutsun kunniapuheenjohtajaksi ja koko maan partio- 
poikien vuonna 1940 yhdyttyä Suomen Partiopoika- 
järjestöksi, tämän kunniapuheenjohtajaksi. 

Mannerheimin luottamusta partiolaisiin todisti sekin, 
että hän Suomen Punaisen Ristin puheenjohtajana us- 
koi partiolaisille useita niistä tehtävistä, jotka muissa 
maissa kuuluvat Nuorison Punaiselle Ristille. Partiolai- 
set ovat avustaneet Suomen Punaista Ristiä mm. Pu- 
naisen Ristin viikkojen ja päivien järjestämisessä myy- 
mällä Punaisen Ristin kukkaa. 


Suomen Marsalkan kodista: makuuhuone, kokoelma buddhankuvia, arvokkaimmat 
sotilaalliset ja tieteelliset kunnianosoitukset. 








Salonki ja alahalli. 





Ylähallista — seinällä Akseli Gallen-Kallelan Afrikka-aiheinen 


ruokasali. 





Mikkelin nuoria naisylioppilaita ylioppilaaksitulopäivänään toukokuun 30:na 1942 

tuomassa kukkia ylipäällikölle päämajaan. — Ylipäällikkö muisti sodan kestäessä 

kotirintaman »joukkojas. Marraskuussa 1942 hän pääkaupungissa käydessään 

jakoi vapaudenristin ansiomitaleja Helsingin sotateollisuuspiirin työnjohtajille ja 
työläisille. 

Partiolaisten kiintymys Mannerheimiin ilmeni ken- 
ties vaikuttavimmalla tavalla partiolaisten muodostaessa 
Esplanaadille kujanteen hänen viimeisellä matkallaan 
Helsingin halki. Hautajaispäivän iltana Mannerheim- 
soljen saaneiden partiolaisten soihtukulkue saapui hänen 
leposijalleen, ja viikkoa myöhemmin partiolaiset kokoon- 
tuivat Johanneksen kirkkoon, missä pidettiin muisto- 
jumalanpalvelus ja surujuhla. 


Kolmen vuosikymmenen ajan on maalaisnuorison pa- 
rissa tehty maatalouskerhotyötä. Tämä sekä kasvatuksel- 
lisesti että taloudellisesti tärkeä toiminta ansaitsee muuta- 
man rivin, koska työmuodon tuominen Suomeen ta- 
pahtui Mannerheimin aloitteesta. Saatuaan tiedon tästä 
nuorisotyöstä Yhdysvalloissa hän matkusti 1920-luvun 
alkupuolella Tanskaan tutustumaan siellä aloitettuun 
maatalouskerhotyöhön. Mannerheim-liitto liitti sen toi- 
mintamuotoihinsa. Työn saavutettua vankan pohjan 
Mannerheim antoi sysäyksen maatalouskerhotyön eri- 
koisjärjestön, Maatalouskerholiiton, perustamiselle. 
Mannerheim-liiton piirissä jatketaan kuitenkin yhä myös 
maatalouskerhotyötä. Maatalouskerhotoiminta on ollut 
maaseudun varhaisnuorison erinomainen ammattikoulu 
sen valmistuessa jatkamaan isiensä ammattia. 


Vain harvoja voidaan verrata Mannerheimiin yhteis- 
kunnallisena uudistajana itsenäisyysvuosinamme. Hä- 
nen aloittamansa työ laajenee ja voimistuu vuosi vuo- 


delta, ja se tuottaa yhä runsaampia satoja. 
14 — Voipio, Suomen Marsalkka 


TALVISODAN YLIPÄÄLLIKKÖNÄ 


(GS) SE KÄDESSÄ Suomen kansa kevättalvella 
(A 1918 saavutti vapautensa. Vapaudesta ja 
itsenäisyydestä sen oli uudelleen taisteltava, 
ja silloin oli kysymys suorastaan elämästä ja kuole- 
masta. l 

Talvisotaan johtaneet tapahtumat vaativat taustakseen 
katsauksen maailmanpolitiikkaan 1930-luvun lopussa. 
Mitä pitemmälle aika kului, sitä ilmeisemmäksi kävi 
suurvaltojen välisen sodan uhka. Tämä uhka selveni 
selvenemistään sitä mukaa kuin kansallissosialistinen 
Saksa »neuvottelutietä» anasti itselleen jalansijaa idässä. 

Itävalta joutui sen valtapiiriin »Anschlussim jälkeen 
kevättalvella 1938. Pian oli Tshekkoslovakian vuoro, 
sitten Memelin alueen. Tämä kehitys sai Neuvosto- 
liiton entistä kiinteämmin ajattelemaan omaa turvalli- 
suuttaan. 

Näissä olosuhteissa itäisen naapurimme huomio kiin- 
tyi myös Suomeen. Jo heti Itävallan tapausten jälkeen 
se aloitti Suomen hallituksen kanssa keskustelut, joilla 
lopulta tuli olemaan ratkaiseva merkitys maallemme. 
Mitä nämä neuvottelut koskivat, siitä ei korkeimmalle 
sotilasjohdolle, ei edes puolustusneuvoston puheenjoh- 
tajalle, ilmoitettu. Neuvostoliiton taholta niitä hoiti eräs 
lähetystövirkamies ja niissä oli puhetta mahdollisuuk- 
sista suuremman yhteisymmärryksen aikaansaamiseksi 
molempien maitten välillä. Neuvostoliiton hallitus ha- 
lusi nimenomaan takeita siitä, ettei Suomi sodan sat- 
tuessa tukisi Saksaa Neuvostoliittoa vastaan. Näitä neu- 
votteluja jatkettiin sitten kevään ja kesän aikana. Neu- 
vostoliitto esitti, että se voisi tyytyä kirjalliseen sopi- 
mukseen, jossa Suomi sitoutuisi torjumaan Saksan hyök- 
käyksen ja selittäisi olevansa halukas ottamaan vastaan 
aseellista apua Neuvostoliitolta. Neuvostoliitto oli val- 
mis suostumaan Ahvenanmaan linnoittamiseen, jos se 
saisi itse ottaa osaa siihen sekä valvoa linnoitustöitä ja 
puolustuslaitteiden käyttöä. Korvaukseksi se toivoi saa- 
vansa rakentaa linnoitetun lento- ja laivastoaseman Suur- 
saarelle. Näillä ehdoilla se oli valmis takaamaan Suomen 
koskemattomuuden ja allekirjoittamaan edullisen kaup- 
pasopimuksen. Suomen hallitus piti Neuvostoliiton 

ehdotusta maan suvereenisuutta loukkaavana. Neu- 
vostoliiton uusikin — pidättyväisempi ehdotus — tor- 
juttiin, ja samalla kauppasopimusneuvottelutkin rau- 
kesivat, nimenomaan Suursaaren kysymykseen. 

Mannerheim seurasi valppaasti maailmanpoliittisessa 
asemassa tapahtunutta hälyttävää käännettä. Ollessaan 
myöhään saman vuoden syksyllä virkistysmatkalla 
Keski-Euroopassa hän samalla Pariisissa ja Lontoossa 
käydessään sai sen vaikutelman, ettei rauha olisi pitkä- 
aikainen. Jo vuodenvaihteessa hän — niin hän mainit- 
see muistelmissaan — oli varma siitä, että Eurooppa ja 
sen mukana Suomi oli kulkemassa vakavia selkkauksia 
kohti. Sen vuoksi hän piti ehdottoman välttämättömänä 
armeijan varusteiden täydentämisen jouduttamista. 
Helmikuun alussa tehtiin hallitukselle ehdotus puolus- 
tuslainan ottamisesta. Lainaesityksen sijasta eduskun- 
nalle annettiin esitys 350 miljoonan markan lisämäärä- 
rahan myöntämisestä. Sen eduskunta keväämmällä hy- 
väksyikin, ja sen nojalla voitiinkin huomattavasti tehos- 
taa puolustusvalmiutta. 

Tällä välin Neuvostoliitto oli tehnyt aloitteen uusista 
neuvotteluista. Se halusi vuokrata Suomenlahden saaret 
Suursaaren, Lavansaaren, Seiskarin ja molemmat T'ytär- 
saaret 30 vuodeksi. Suomen hallitus ilmoitti vastauk- 
sessaan, ettei se voinut keskustella saarien luovuttami- 
sesta. Tähän Neuvostoliitto puolestaan ilmoitti, että 
Suomi saisi korvaukseksi alueen Itä-Karjalasta, Laatokan 
pohjoispuolelta. Tämäkään ehdotus ei tyydyttänyt 
maamme hallitusta. Tässä vaiheessa Mannerheim aset- 

tui toiselle kannalle. Hänen mielestään olisi pitänyt 
tavalla tai toisella osoittaa myöntyväisyyttä ja siten 
parantaa suhteita Neuvostoliittoon. Hän neuvotteli 
asiasta sekä pää- että ulkoministerin kanssa sekä kävi 
tasavallan presidentin puheilla. Hän huomautti nimen- 
omaan, ettei mainituista Suomenlahden saarista olisi 
maallemme mitään hyötyä eikä arvovaltamme kärsisi, 
jos vaihtoon suostuttaisiin. Hänen mielipiteensä eivät 
saavuttaneet ymmärtämystä. Hän meni vieläkin pitem- 
mälle: Suomen olisi ollut edullista tarjoutua siirtämään 
kunnollista korvausta vastaan Leningradia lähinnä ole- 
vaa rajalinjaa muutamaa peninkulmaa lännemmäksi. 
Hän oli jopa valmis esiintymään asiassa, jos ei olisi il- 
maantunut ketään muuta, joka sen olisi uskaltanut — 
kansansuosiota ajatellen — tehdä. 


Suursodan puhjetessa elo- ja syyskuun vaihteessa 
1939 oltiin selvillä siitä, että sota saattaisi puolueetto- 
miksikin julistautuneille ja eritoten pienille valtioille 
tuoda muassaan odottamattomia tapahtumia. Siltä va- 
ralta ryhdyttiin varmentamaan maan turvallisuutta kut- 
sumalla reservejä ylimääräisiin kertausharjoituksiin ja 
tehostamaan muutenkin puolustusvalmiutta. 

Baltian maiden tapahtumat suursodan ensimmäisinä 
viikkoina olivat jo enteitä siitä, mitä Suomikin vuorol- 
laan saattoi odottaa. Lokakuun alussa hallitus sai Neu- 
vostoliitolta kehoituksen lähettää edustajansa Mosko- 
vaan »neuvottelemaan konkreettisista poliittisista kysy- 
myksistä». Erinäisiä neuvotteluja oli, kuten mainittiin, 

ollut jo vuodesta 1938 lähtien. Idän suurvalta vaati nyt 
alueita Kannakselta Leningradin turvallisuuden vuoksi. 
Se vaati myös tukikohtia, ennen kaikkea Hankonientä, 
kyetäkseen niistä sekä Virosta saamistaan tukikohdista 
hallitsemaan koko Suomenlahtea. Hallitus oli kyllä val- 
mis myönnytyksiin, mutta ei siihen määrin, että ne 
olisivat tyydyttäneet Neuvostoliittoa. Marraskuun puo- 
livälissä Suomen valtuutetut palasivat viimeisen kerran 
neuvottelumatkalta Moskovasta. Yhteistä pohjaa neu- 
vottelujen jatkamiselle ei ollut onnistuttu löytämään. 

Nopeasti tapahtumat seurasivat sitten toisiaan: mar- 
raskuun 28. pnä Neuvostoliitto sanoi irti hyökkäämättö- 
myyssopimuksen, seuraavana päivänä se katkaisi diplo- 
maattiset suhteet, ja kolmantena päivänä se aloitti hyök- 
käyksensä. 


Sinä päivänä, marraskuun 30:ntena, jolloin sadat lento- 
koneet ilmestyivät Suomen taivaalle, tasavallan presi- 
dentti Kyösti Kallio antoi seuraavan päiväkäskyn: 
»Valtioneuvostossa tänään tekemälläni päätöksellä luovu- 
tan Suomen tasavallan puolustusvoimien päällikkyyden 
sotamarsalkka, vapaaherra Carl Gustaf Mannerheimille». 
— Äärimmäisen vaaran hetkellä Mannerheim oli se 
mies, johon voitiin turvata ja luottaa. Hänen horjuma- 
ton velvollisuudentuntonsa sai hänet ottamaan vastaan 
tehtävän, jonka vaikeuden hän tunsi paremmin kuin 
kukaan muu. Hän, jos kukaan, oli selvillä ylen rajoi- 
tetuista puolustusmahdollisuuksistamme, joiden paran- 
tamista hän ollessaan puolustusneuvoston puheenjohta- 

jana niin määrätietoisesti, mutta riittävää tukea valtio- 
vallan taholta saamatta, oli ajanut. Ryhtyminen talvi- 
sodan johtoon oli todellakin, niin kuin eräs hänen van- 
hoja upseeritovereitaan on sanonut, hänen monista 
sankariteoistaan suurimpia. 

Mannerheimin tehtävänä oli johtaa Suomen puolus- 
tautumista; hän tiesi, että maamme sai tehdä sen yksin. 
Kaiken lisäksi varusteluista puuttui vielä paljon sillä - 
hetkellä, jolloin Neuvostoliitto aloitti hyökkäyksensä, 
vaikka oli tehty, mitä oli ehditty ja varusteluja vielä 
neuvottelujen kestäessä kuumeisella kiireellä jatkettu. 
Muistettava myös on, että vapaaehtoisetkin voimat oli- 
vat kesällä ennen suursodan puhkeamista ylioppilas- 
nuorison aloitteesta suorittaneet laajahkoja linnoitus- 
töitä. Taistelutahdon ja uhrimielen sekä sisun» oli kyet- 
tävä korvaamaan puuttuvat puolustuslinjat ja aseitten 
vähyys. Näitä ominaisuuksia oli rajojemme turvana 
olleilla joukoilla ja niitä oli koko kansalla, jonka kunnia 
kohtalon hetkellä salli vain yhden ratkaisun: puolus- 
tautumisen. Ja se, minkä tärkeyttä Mannerheim oli 
vuodesta 1918 lähtien teroittanut mieliin, toteutui: 
luokka-, puolue- ja kielirajat unohdettiin ja yksimieli- 
sinä, rinta rinnan oltiin valmiit käymään puolustussotaa 
niin tulilinjoilla kuin kotirintamallakin. 

Taisteluun käydessään Suomi saattoi asettaa vihollis- 
taan vastaan vähälukuiset, mutta nimenomaan talvi- 
sodan olosuhteisiin koulutetut miehensä, joiden kun- 
toon ja taistelutahtoon voitiin luottaa. Puolustuksemme 
tukena olivat mm. itäisen rajaseudun mittaamattomat, 

tiettömät erämaat, joissa vihollisen osittain koneistetun 
armeijan oli vaikea päästä liikkumaan. Ja mikä oli tär- 
keintä, puolustuksen johdossa oli nerokas, kokenut 
sotapäällikkö, johon koko kansa ehdottomasti luotti. 

Ottaessaan vastaan puolustusvoimien ylipäällikkyy- 
den Mannerheim antoi ensimmäisen päiväkäskynsä, 
jossa hän totesi, että vluottamus päällikköön on onnistu- 
misen ensimmäinen ehto. Te tunnette minut ja minä 
tunnen teidät, ja tiedän, että jokainen teistä on valmis 
täyttämään velvollisuutensa aina kuolemaan asti.» Päi- 
väkäsky päättyi sanoihin: »Me taistelemme kodin, us- 
konnon ja isänmaan puolesta.» 


Vihollinen eteni, mutta hitaasti, eikä sen onnistunut 
hajoittaa viivytysjoukkoja, jotka suunnitelman mukai- 
sesti ja tiukasti taistellen vetäytyivät taaksepäin. Suo- 
men armeijan päämaja saattoi ilmoittaa viholliselle tuo- 
tetuista suurista tappioista niinäkin päivinä, jolloin hei- 
kot rajavartiosto- ja suojajoukot viivytystaisteluissa tur- 
vasivat taempana olevien päävoimien puolustukseen 
asettumisen. Toista viikkoa kului, ennen kuin venäläi- 
set pääsivät kosketuksiin päävoimien kanssa, ja silloin 
heidän etenemisensä pysähtyi kahdeksi kuukaudeksi, 
Oli tapahtunut ihme; tuskin neljämiljoonainen kansa 
pystyi puolustautumaan lähes kaksisataamiljoonaista 
kansaa vastaan. Ylipäällikön ja hänen urheitten sotilait- 
tensa maine levisi kautta maailman ja suomalaisten 
sankarillista puolustautumista verrattiin muinaisten hel- 








Suomen Marsalkan 75-vuotispäiväksi 1942 valtioneuvosto lyötti mitalin, jonka pro- 

fessori Emil Wikström oli muovaillut. Marsalkan piirteitä reunustavat hänen 

nimensä, syntymäpäivänsä ja vaalilauseensa. Toisella puolen vertauskuvallinen 
ryhmä sekä sanat: »Turvattu, ehyt kansa.» 

leenien taisteluun persialaisia vastaan. Koko maailma 
seurasi suomalaisten taistelua ja tahtoi sitä tukea. 

Neuvostoliitto oli sijoittanut divisiooniaan pitkin 
koko lähes 1 600 km:n pituista rajaa. Petsamossa oli 
vain heikkoja suomalaisia joukkoja, joten vihollinen 
suhteellisen helposti maa-, meri- ja ilmavoimiensa tuke- 
mana valtasi sen. Mutta Petsamosta käsin etelään päin 
suunnattu hyökkäys pysähtyi Nautsiin. Ne Suomen 
puolustusvoimat, jotka joutuivat ottamaan vastaan vi- 
hollisen hyökkäykset pitkällä rajalla Petsamosta Laatok- 
kaan, olivat sodan alkaessa varsin pienet. Sallan, Suo- 
mussalmen ja Värtsilän suunnilla venäläiset pääsivätkin 
etenemään niin kauas, että tilanne alkoi olla huolestut- 
tava. Ylipäällikkö joutui ratkaisemaan vaikean kysy- 
myksen reservien lähettämisestä näiden joukkojen vah- 
vistukseksi huolimatta siitä, ettei vielä ollut koettu, 
kestäisikö Kannaksen puolustus. 

Apujoukot ehtivät ensin Värtsilän rintamalle, missä 
aloitettiin vastahyökkäys. Se johti sodan ensimmäiseen 
loistavaan voittoon Tolvajärvellä. Vähän myöhemmin 
lisäjoukot saapuivat Suomussalmen rintamalle. Kaksi 
viikkoa kestäneen taistelun jälkeen Suomussalmi, josta 
oli täytynyt luopua, oli jälleen suomalaisten joukkojen 
käsissä. Suomussalmen suuri voitto oli yhtä sykähdyt- 
tävä kuin Tolvajärvellä saavutettu. Se valoi kansaan 
luottamusta armeijaan ja itseensä. Voitonsanoman saa- 
vuttua tasavallan presidentti onnitteli ylipäällikköä 
kirjeessä, joka kuvastaa koko kansan mielialaa. »Onnit- 
telen Teitä, Herra Sotamarsalkka, sekä kauttanne koko 

armeijaamme niiden suurten menestysten johdosta, joita 
olemme saavuttaneet kaikilla rintamilla, mutta erityisesti 
Suomussalmella, jossa on suoritettu historiallinen ih- 
meteko. Se jää sotahistoriaamme kirkkaaksi tähdeksi.» 

Suomussalmelta koilliseen suoritettiin viikon kestänyt 
kuuluisa Raatteen tuhoamistaistelu. Kokonaisia neu- 
vostodivisioonia suljettiin motteihin, joista vain harvo- 
jen miesten onnistui paeta erämaitten halki omiensa 
puolelle. Moteista, mm. »Raatteen tieltä», joutui jouk- 
kojen käsiin suuria sotasaaliita, hyökkäysvaunuja, tyk- 
kejä ja muita aseita, jotka pian voitiin kääntää entisiä 
käyttäjiään vastaan. Venäläiset eivät enää kyenneet 
Suomussalmen rintamalla uuteen hyökkäykseen ja Man- 
nerheim saattoi siirtää joukkojaan sinne, missä niitä 
jälleen kipeästi tarvittiin. Osa joukkoja sijoitettiin 
Kuhmon suunnalle torjumaan siellä hyökkääviä vi- 
hollisia. Parissa päivässä syntyi suuri motti, jota vi- 
hollinen ei kyennyt pelastamaan. 

Sallan kirkonkyläkin oli ollut jätettävä sodan alku- 
vaiheessa. Neuvostojoukot olivat sieltä käsin päässeet 
etenemään lähelle Kemijärveä ennen kuin suomalaiset 
ehtivät niiden vyöryä pysähdyttämään. Vihollista ryh- 
dyttiin ajamaan takaa ja sotasaalista kertyi runsaasti. 
Venäläiset puolestaan saivat hekin lisävoimia ja järjes- 
täytyivät puolustusasemiin Sallan kirkonkylän länsipuo- 
lelle. Sodan loppuvaiheessa ruotsalainen vapaajoukko 
saapui Sallan rintamalle vapauttamaan suomalaisia. 
Rauha tuli ennen kuin ruotsalaiset ehtivät ryhtyä hyök- 
käämään. 

Laatokan koillispuolella — merkitykseltään hyvin 
tärkeällä rintamalla — venäläiset eivät kyenneet murta- 
maan puolustusta. Joulukuun puolimaissa siellä päin- 
vastoin aloitettiin hyökkäys, joka johti suuriin voittoi- 
hin. Syntyi myös useita suurmotteja, joissa moni 
vihollisdivisioona tapasi kohtalonsa. »Kollaa kesti» 
kahden venäläisen divisioonan hyökätessä viikkomäärin 
yötä päivää muutamien suomalaisten pataljoonien mie- 
hittämiä Kollaanjoen asemia vastaan. | 

Näillä rintamilla joukot moniaalla kykenivät voitta- 
maan maa-alaakin ja tunkemaan hyökkääjän rajan 
taakse. Erityisesti hiihtojoukot kunnostautuivat ja 
osoittautuivat vähäisestä lukumäärästään huolimatta 
ylivoimaisiksi vastustajan ollessa tottumaton liikkumaan 
korkeissa kinoksissa ja hiihtämään tiettömissä kor- 
vissa. Hiihtopartiot ulottivat retkensä Itä-Karjalan 
eräseutuihinkin häiriten vihollisen yhteyksiä ja tuo- 
den arvokkaita tietoja sen sotatoimista ja suunnitel- 
mista. 

Ankarimman painostuksensa vihollisjoukot kohdisti- 
vat Karjalan kannakselle. Siellä suomalaisten olikin 
pakko asettua torjuvaan puolustukseen sen sijaan, että 
muualla puolustus oli ollut aktiivista. »Suomen portille» 
Neuvostoliitto lähetti tuleen suuret määrät miehiä ja 
materiaalia, ja sen sotatoimia tukeva vahva tykistö 
jylisi viikkokausia yötä päivää. 

Karjalan kannaksella oli myös pääpuolustuslinjamme, 
kuuluisaksi tullut Mannerheim-linja. Se ei ollut yhte- 
näinen puolustuslinja eikä missään tapauksessa verratta- 

vissa Ranskan Maginot-linjaan tai Saksan Westwalliin. 
Siinä oli erillisiä kenttävarustettuja tukikohtia, joissa oli 
muutamia betonisia konekivääri- ja tykkiasemia. Tämän 
125 km:n pituisen puolustusaseman muodostivat oikeas- 
taan vain »sotamarsalkka Mannerheimin sotilaitten ur- 
hoollisuus ja uskomaton kestävyys, suomalainen ?sisu”, 
niin kuin everstiluutnantti T. Peztsara kirjassaan »Suo- 
men ja Venäjän talvisota 1939—40» sattuvasti sanoo. 

Vihollisen onnistui hitaasti päästä eteenpäin, mutta 
hyökkäys pysähdytettiin 70 päiväksi Keski-Kannak- 
selle Summaan, jossa käytyä asemasotaa on verrattu 
maailmansodan suuriin asemataisteluihin Flanderissa. 
Useita kertoja päivässä venäläiset hyökkäsivät ase- 
miamme vastaan ja kerta toisensa perästä heidät lyötiin 
takaisin. Ns. Lähteen lohkolla, Summan itäpuolella, 
venäläisten vihdoin onnistui murtautua suomalaisten 
asemiin. Sisäänmurto laajeni läpimurroksi ja joukko- 
jemme oli vetäydyttävä uusiin, taempiin asemiin venä- 
läisten hyökkäyksen laajetessa koko Kannaksen rinta- 
man leveydelle. 

Taipaleessa, Itä-Kannaksella, suomalaiset koko sodan 
ajan kykenivät torjumaan vihollisen hyökkäykset. Siellä 
käydyt taistelut »kuuluivat suuriin suorituksiin», sanot- 
tiin armeijan päiväkäskyssä. 

Musertava ylivoima pakotti lopulta joukot, jotka 
viikkokausia yötä päivää olivat joutuneet olemaan tu- 
lessa, vetäytymään yhä taaksepäin, mutta niitten isku- 
voimaa ja taistelutahtoa vihollinen ei kyennyt murta- 
maan. Vetäytyessäänkin ne tuottivat viholliselle suuria 

menetyksiä. Maaliskuun alussa venäläiset olivat ylittä- 
neet Viipurinlahden ja uhkasivat Viipurin yhteyksiä 
länteen päin, mutta Karjalan pääkaupunkia he eivät 
ehtineet valloittaa: tuli rauha. 

Pitkän merirajamme puolustuksessa merivoimilla oli 
oma tärkeä tehtävänsä, jonka lisäksi niitten oli suojeltava 
ulkomaista meriliikennettä. Rannikolla käydyt taistelut 
todistivat, että rannikkopuolustus ei talvisodan aikana 
joutunut vain olemaan valmiina vihollisen hyökkäyksen 
varalta, vaan se myös omalla merkittävällä panoksellaan 
otti osaa taisteluun. Ilmavoimat, eritoten hävittäjät, ja 
ilmatorjunta suorittivat sodassa myös oman kunniak- 
kaan osuutensa. 


Talvisodan Suomi sai käydä yksin. Tosin monista 
maista saapui vapaaehtoisia, mutta heitä oli sittenkin 
vain kourallinen, ja suurelta osaltaan he olivat vailla 
uudenaikaista sotilaskoulutusta sekä tottumattomia liik- 
kumaan lumisissa metsissä ankarassa pakkasessa. Ulko- 
maalaiset vapaaehtoiset oli ensin koulutettava talvisodan 
tehtäviin eivätkä he ruotsalaisia lukuunottamatta ennen 
rauhan tuloa ehtineetkään rintamalle. Runsain määrin 
saatiin aseita Ruotsista ja jonkin verran myös eräistä 
muista maista. Sen sijaan melkeinpä kaikkialta maail- 
masta tuli humanitääristä apua lääkärien, sairaanhoita- 
jattarien, ambulanssien, lääkeaineiden tai elintarvikkei- 
den muodossa. 

Merkityksellisin oli Ruotsin tuki. Läntisessä naa- 
purimaassa syntyi todellinen kansanliike Suomen avus- 

tamiseksi. Ruotsista saatiin kaikkea sitä apua, mitä 
maa puolueettomuuttaan vaarantamatta saattoi tänne 
lähettää. Sieltä saapui lisäksi runsaasti vapaaehtoisia. 
Myös norjalaisia ja tanskalaisia kiirehti Suomen 
avuksi. 

Svenska Frivilligkären (ruotsalainen vapaajoukko), 
jossa sodan lopulla oli kaikkiaan 8 700 miestä, niistä 
725 norjalaisia, ehti rintamalle vasta helmikuussa ja 
silloinkin vain osaltaan. Se suoritti sille uskotut tehtä- 
vät Pohjois-Suomessa menestyksellä, päällikkönään jo 
vapaussodassa ollut kenraaliluutnantti, talvisodan jäl- 
keen armeijamme ratsuväenkenraaliksi ylennetty Linder. 

Ruotsalaisten ja norjalaisten vapaaehtoisten saapuessa 
ylipäällikkö tervehti heitä päiväkäskyssään ja heidän 
lähtiessään talvisodan jälkeen hän kiitti heitä koko kan- 
san puolesta. »Te kaikki olette osoittaneet, että vielä on 
miehiä, joita kannustavat jalot ihanteet ja usko elämän 
korkeimpiin arvoihin. Olkoon täällä solmimamme ase- 
veljeys omiaan lujittamaan yhteisymmärrystä ja pysy- 
västi lähentämään kansojamme toisiinsa. Suomen tun- 
teet, sen kiitollisuus ja kunnioitus eivät koskaan laimene), 
lausui ylipäällikkö. 

Taistelutantereilta ja kotirintamalta kaikki langat joh- 
tivat yhteen paikkaan, Mannerheimin päämajaan. Ne, 
joilla talvisodan ankarina päivinä oli tilaisuus seurata 
ylipäällikön toimintaa, ovat kertoneet, millä vertojaan 
vailla olevalla velvollisuudentunnolla hän hoiti tuhansia 
tehtäviään suomatta itselleen juuri lainkaan lepoa. Mo- 
nesti sotaliikkeitten suunnittelu, tärkeitten päätösten 

tekeminen ja rintamilta taukoamatta saapuvat tiedoi- 
tukset veivät ylipäälliköltä sydänyön tunnitkin. Hän seu- 
rasi hetki hetkeltä jokaista rintamanosaa ja tiesi tarkal- 
leen jopa jokaisen komppaniankin asemat. Tuntui siltä 
kuin hän olisi ollut läsnä kaikkialla. Ylipäälliköltä vaa- 
dittiin kylmää harkintaa, ripeätä päättäväisyyttä, lujia 
hermoja ja rautaista terveyttä. Sillä paikalla ei varmaan- 
kaan olisi kestänyt kukaan muu kuin sotien karaisema ja 
suuren sotapäällikön mitat täyttävä Mannerheim, mies, 
joka oli uskaltanut ottaa vastuun ja joka jaksoi sen 
kantaa. 

Monesti Mannerheim suoritti tarkastusmatkoja eri 
rintamanosille. Hänen lähimmät miehensä ihailivat hä- 
nen kestävyyttään ja voimiaan. Kerran oltiin yhteen 
menoon liikkeellä jopa 38 tuntia ehtimättä levätä 
tai edes syödä. Virkeämpänä kuin tuskin kukaan 
muu hän päämajaan palattuaan ja lyhyen yön nukut- 
tuaan oli jälleen valmis uusiin tehtäviin. Tarkastus- 
matkoillaan ylipäällikkö pistäytyi sotasairaaloissa ter- 
vehtimässä haavoittuneita. Mikkelissä ja sen läheisyy- 
dessä olevissa sairaaloissa hän kävi usein. Kun hän sai 
tiedon, että haavoittuneita kuljettava juna kulkisi Mik- 
kelin kautta, hän kävi tapaamassa sotilaitaan ja lausu- 
massa heille rohkaisevia sanoja. 

Ylipäällikön läsnäolo tuntui kotirintamallakin ja le- 
vitti turvallisuudentunnetta ja valoi luottamusta mie- 
liin. Hän oivalsi kotirintaman suuren merkityksen so- 
dan menestykselle. Siellä olevat — millä paikoilla he 
sitten työskentelivätkin — ottivat hekin osaa taisteluun. 

Hän muisti sen; yhtenä osoituksena tästä mainittakoon 
vain hänen lämmin joulutervehdyksensä teollisuuden 
palveluksessa työskenteleville. 

Lukemattomien tehtäviensä ohella Mannerheim pää- 
majassaan sodan kestäessä varasi aikaa myös huomat- 
taville ulkomaalaisille, jotka vierailivat maassa tutustu- 
massa sodanaikaisiin oloihimme ja neuvotellakseen avus- 
tuksen eri muodoista —Järkkymätön, rauhallinen ja 
uljas ylipäällikkö teki heihin mitä voimakkaimman vai- 
kutuksen; samaan henkeen kirjoittivat ne ulkomaalaiset 
sanomalehtimiehet, jotka talvisodan aikana saivat tilai- 
suuden tavata Mannerheimia. 


Armeija suoritti talvisodan päivinä sankaritekoja, joit- 
ten maine levisi kautta maailman. Se kesti ylivoimaisen 
vihollisen painostusta viikkomäärin seisten paikallaan 
jäisissä viimoissa, ankarissa pakkasissa ja lumimyrskyis- 
sä. Joka mies tunsi vastuunsa ja oli valmis viimeiseen 
saakka täyttämään velvollisuutensa. 

Miesten rinnalla lotat suorittivat uhrautuvasti oman 
tärkeän osuutensa puolustustaistelussamme. Eräät heistä 
kaatuivat isänmaan puolesta. Lainatkaamme ote ylipääl- 
likön jouluaattona antamasta päiväkäskystä. »Kaukana 
lumien peittämässä Pohjolassa, Jäämeren rannikolla, on 
lotta Sirkka Liisa Uurasmaa sekä itäisillä korpimaillam- 
me lotat Julia Shemeikka ja Julia Merkku loppuun asti 
täyttäneet velvollisuutensa. Uskollisesti he seisoivat vaa- 
ranalaisilla vartiopaikoillaan ja kaatuivat järjestönsä en- 
simmäisinä. Armeijan nimessä teen kunniaa heidän muis- 


Ylipäällikkö keskustelee sankarivainajien omaisten kanssa kaatuneiden muisto- 
päivänä v. 1942. — Lohjan Kirkniemi — Suomen Marsalkan maatilan päärakennus. 





Vastavalittu tasavallan presidentti Mannerheim antaa eduskunnalle juhlallisen vakuu- 
tuksen. Vasemmalla puhemies Hakkila ja taustalla ylipäällikkö-presidentin adjutantti, 
everstiluutnantti Grönvall. 

tolleen ja samalla kiitän Suomen lottia antaumuksesta, 
urhoollisuudesta ja uupumattomasta vartiotyöstäs. 

Kansa ei taistellut vain tulilinjoilla. Sotilaitten 
kestävyyteen ja urhoollisuuteen on verrattavissa se 
uhrimieli, joka talvisodan aikana oli ominainen jokai- 
selle suomalaiselle. Kaikki jännittivät voimansa tu- 
keakseen maanpuolustusta. Tehtaissa ja työpaikoilla 
työskenneltiin kaksinverroin. Naiset antoivat lukematto- 
mia esimerkkejä isänmaallisesta palvelushalustaan. Niissä 
kodeissa, joissa ei muuta voitu tehdä, valmistettiin ainakin 
lämpimiä pukimia rintamasotilaille, jotka joutuivat tais- 
telemaan pakkassäässä. 

Suomen armeijan päämajoitusmestari, kenraaliluut- 
nantti A. F. Airo on kirjoittanut niistä olosuhteista, 
joissa Suomi kävi talvisotansa mm.: »Improvisoiduin 
asein saivat miehemme aloittaa taistelun hyökkäys- 
vaunumassoja vastaan, pienellä määrällä hävittäjä- 
koneita saivat ilmavoimamme aloittaa taistelun päivit- 
täin usein satoina laskettavia vihollisen pommikoneita 
vastaan, muutamilla ilmatorjuntapattereilla oli suojat- 
tava useita tärkeitä pommituskohteita joukkojen ollessa 
sodan alussa tässä mielessä käytännöllisesti täysin vailla 
ilmatorjunta-aseita. Armeijamme oli koulutettu talvi- 
sodan erikoisoloihin, talvisodan meille tuomat edut oli- 
vat selvät, mutta sodan puhjetessa armeijalla ei ollut 
talvivarusteita. Ihmeellisintä tässä kuitenkin on, että 
taistelut suoritettiin menestyksellisesti erästä maailman 
voimakkainta ja sekä laatuun että lukumäärään katsoen 


ensiluokkaisesti aseistettua armeijaa vastaan» 
15 — Voipio, Suomen Marsalkka 

Yhä selvemmäksi oli hallitukselle käynyt, että sota 
oli saatettava päätökseen. Armeijaa ei ollut lyöty, mutta 
se ei voinut kestää loppumattomiin ylivoimaista painos- 
tusta. Reservejä ei ollut eikä ollut enää aseita. Oli tai- 
vuttava ja hyväksyttävä ankara, mutta sittenkin kun- 
niakas rauha. 

Joukot joutuivat vetäytymään asemistaan, joita vi- 
hollinen ei ollut valloittanut, jättämään Neuvostoliitolle 
suurimman osan Karjalaa ja sen mukana vanhan Vii- 
purin, jonka liepeillä oli ankarasti taisteltu, mutta joka 
ei ollut murtunut. Kahdeksas osa kansaa menetti ko- 
tinsa ja kotiseutunsa; se ei halunnut jäädä vieraan vallan 
alle vaan siirtyi lohduttoman pitkinä siirtolaisjoukkoina 
muun Suomen alueelle. Rauhanteon ankaria ehtoja oli- 
vat myös Sallan alueen luovutus ja Hankoniemen vuok- 
raaminen Neuvostoliiton tukikohdaksi. 

Rauhanteossa Neuvostoliitto sai vaatimuksensa run- 
sain mitoin tyydytetyiksi. Mutta sen oli niistä myös 
täytynyt maksaa kallis hinta. Suomalaisten tappiot oli- 
vat noin 22 soo kaatunutta ja kuollutta sekä noin 44 000 
haavoittunutta—, mutta pienelle kansalle ne olivat ras- 
kaat ja niitten painoa lisäsivät aluemenetykset ja puolen 


miljoonan ihmisen kodittomaksi joutuminen. 
Rauha tuli kunniakkaitten 105 taistelupäivän jälkeen 


kansalle ja armeijalle yllätyksenä, mutta siihen oli alis- 
tuttava. Liput vedettiin maaliskuun 13. pnä 1940 kaik- 
kialla maassa puolitankoon kansallissurun merkiksi. 
Monin paikoin ne liehuivat sinitaivasta vasten raunioit- 
ten keskeltä: olihan vihollisen lentoase ulottanut hävitys- 

retkensä syrjäisimmillekin seuduille sen pommien kyl- 
väessä tuhoa ja kuolemaa kauas rintaman taakse. 

Siitä masennuksesta, millä kansamme otti vastaan 
rauhansanoman, sitä oli omansa nostamaan ylpeä tietoi- 
suus siitä, että se oli kunniakkaasti taistellut ja osoittau- 
tunut esi-isien veroiseksi sekä taistelutantereilla että koti- 
rintamalla. Nyt jälleen Mannerheim valoi siihen uskoa 
uuden päivän koittoon rauhan tultua antamassaan seu- 
raavassa päiväkäskyssä: 

»Suomen kunniakkaan armeijan sotilaat! 

Rauha on solmittu maamme ja Neuvosto-Venäjän 
välillä, ankara rauha, joka on Neuvosto-Venäjälle luo- 
vuttanut melkeinpä jokaisen taistelukentän, millä te 
olette vuodattaneet vertanne kaiken sen puolesta, mitä 
me pidämme kalliina ja pyhänä. 

Te ette ole tahtoneet sotaa, te rakastitte rauhaa, työtä 
ja kehitystä, mutta teidät pakotettiin taisteluun, jossa 
olette tehneet suurtöitä, tekoja, jotka vuosisatoja tulevat 
loistamaan historian lehdillä. 

Yli 15 000 teistä, jotka lähditte kentälle, ei enää näe 
kotejansa, ja kuinka monet ovatkaan ainiaaksi menettä- 
neet työkykynsä. Mutta te olette myös jakaneet kovia 
iskuja, ja kun nyt parisataätuhatta vihollistamme lepää 
hangessa ja tuijottaa särkynein katsein tähtitaivaallem- 
me, ei syy ole teidän. Te ette heitä vihanneet ja tahto- 
neet heille pahaa, vaan seurasitte sodan ankaraa lakia, 
tappaa tai kuolla itse. 

Sotilaat! Olen taistellut monilla tantereilla, mutta en 
vielä nähnyt vertaisianne sotureita. Olen ylpeä teistä 

kuin olisitte omia lapsiani, yhtä ylpeä tuntureitten mie- 
hestä Pohjolassa kuin Pohjanmaan lakeuksien, Karjalan 
metsien, Savon kumpujen, Hämeen ja Satakunnan vil- 
javien vainioitten, Uudenmaan ja Varsinais-Suomen lauh- 
keitten lehtojen pojasta. Olen yhtä ylpeä uhrista, jonka 
tarjoaa köyhän majan poika siinä kuin rikaskin. 

Kiitän teitä kaikkia, upseereita, aliupseereita ja mie- 
histöä, mutta tahdon erikoisesti painostaa reserviupsee- 
rien uhrautuvaa uljuutta, heidän velvollisuudentun- 
toaan ja etevyyttään, millä he ovat täyttäneet tehtävän, 
joka ei alkuaan ollut heidän. Niinpä on heidän uhrinsa 
prosenttimäärältään sodan korkein, mutta se on annettu 
ilolla ja horjumattomalla velvollisuudentunnolla. 

Kiitän upseereita esikunnissa heidän taidostaan ja 
uupumattomasta työstään, ja lopuksi kiitän lähimpiä 
apulaisiani, yleisesikunnan päällikköä ja päämajoitus- 
mestaria, armeijan päälliköitä, armeijakuntien päälli- 
köitä ja divisioonien komentajia, jotka usein ovat teh- 
neet mahdottomasta mahdollisen. 

Kiitän Suomen armeijaa kaikkine aselajeineen, jotka 
jalossa kilpailussa ovat suorittaneet sankaritekoja sodan 
ensi päivistä saakka. Kiitän rohkeudesta, millä se on 
käynyt päin monin kerroin ylivoimaista vihollista, joka 
on ollut varustettu osittain tuntemattominkin asein, ja 
sitkeydestä, millä se on pureutunut jokaiseen tuumaan 
kotimaan kamaraa. Yli 1 500 venäläisen hyökkäysvau- 
nun ja yli 700 pommi- ja hävittäjäkoneen hävittäminen 
kertoo sankaritöistä, joita usein ovat suorittaneet yksi- 
tyiset miehet. 

Ilolla ja ylpeydellä ajattelen Suomen lottia — heidän 
uhrimieltään ja uupumatonta työtään eri aloilla, mikä on 
vapauttanut tuhansia miehiä tulilinjoille. Heidän jalo 
henkensä on kannustanut ja tukenut armeijaa, jonka 
kiitollisuuden ja arvonannon he täysin ovat saavuttaneet. 

Kunniapaikalla ovat myös sodan ankarana aikana 
seisoneet ne tuhannet työläiset, jotka usein vapaaehtoi- 
sina ilmahyökkäystenkin aikana ovat tehneet työtä ko- 
neittensa ääressä valmistaen armeijalle sen tarpeita, 
sekä ne, jotka herpaantumatta vihollisen tulessa ovat 
työskennelleet asemien varustamisessa. Kiitän heitä 
isänmaan puolesta. 

Huolimatta kaikesta rohkeudesta ja uhrimielestä on 
hallitus ollut pakotettu tekemään rauhan kovilla eh- 
doilla, mikä kuitenkin on selitettävissä. Armeijamme 
oli pieni ja sen reservit ja kaaderit riittämättömät. Ei 
oltu varustauduttu sotaan suurvaltaa vastaan. Urhool- 
listen sotilaittemme puolustaessa rajojamme oli ylivoi- 
maisin ponnistuksin hankittava sitä mitä puuttui. Oli 
rakennettava puolustuslinjoja, joita ei ollut. Oli koetet- 
tava saada apua, jota ei tullut. Oli hankittava aseita ja 
varusteita, aikana, jolloin kaikki maat kuumeisesti va- 
rustautuvat myrskyä vastaan, joka vyöryy yli maail- 
man. Teidän sankaritekonne ovat herättäneet ihailua 
yli maiden, mutta-kolme ja puoli kuukautta kestäneen 
sodan jälkeen olemme edelleen melkein yksin. Emme 
ole saaneet enempää kuin 2 vahvistettua pataljoonaa 
tykistöineen ja lentokoneineen ulkomaista apua rinta- 
millemme, joilla omat miehemme taistelussa yötä päi- 

vää ilman vaihdon mahdollisuutta ovat saaneet ottaa 
vastaan yhä uusien vihollisvoimien hyökkäykset pon- 
nistaen ruumiilliset ja henkiset voimansa rajattomiin asti. 

Kun tämän sodan historiaa kerran laaditaan, tulee 
maailma tuntemaan teidän työnne! 

Ilman aulista apua aseissa ja varusteissa, mitä Ruotsi 
ja länsivallat meille ovat antaneet, olisi tähänastinen 
taistelumme ollut mahdoton vihollisen lukemattomia 
tykkejä, hyökkäysvaunuja ja lentokoneita vastaan. 

Valitettavasti ei suuriarvoista lupausta avusta, minkä 
länsivallat antoivat, voitu toteuttaa, kun naapurimme 
itsestään huolehtien kielsivät joukoilta oikeuden läpi- 
kulkuun. 

16 viikon veristen taistelujen jälkeen ilman yön ja 
päivän lepoa seisoo armeijamme vielä tänä päivänä voit- 
tamattomana vihollisen edessä, joka hirveistä tappiois- 
taan huolimatta vain on kasvanut lukumäärältään, eikä 
kotirintamammekaan, missä lukemattomat ilmahyök- 
käykset ovat levittäneet kuolemaa ja kauhua naisten ja 
lapsien keskuudessa, ole horjunut. Poltetut kaupun- 
kimme ja raunioitetut kylämme kaukana rintaman ta- 
kana, vieläpä länsirajoillamme, ovat näkyviä todis- 
teita tämän kansan kärsimyksistä kuluneina kuukausina. 

Kohtalomme on kova, kun olemme pakotetut jättä- 
mään vieraalle rodulle, jolla on toinen maailmankatso- 
mus ja toiset siveelliset arvot, maan, jota vuosisatoja 
hiellä ja vaivalla olemme viljelleet. Mutta meidän on 
otettava kovat otteet voidaksemme siellä, mitä meillä on 
jäljellä, valmistaa kodin niille, jotka ovat tulleet kodit- 

tomiksi, ja paremmat toimeentulomahdollisuudet kai- 
kille, ja meidän tulee olla kuten ennenkin valmiina 
puolustamaan pienempää isänmaatamme samalla päät- 
täväisyydellä ja samoin kovin ottein, millä olemme puo- 
lustaneet jakamatonta isänmaatamme. 

Meillä on ylpeä tietoisuus siitä, että meillä on histo- 
riallinen tehtävä, jonka me edelleen täytämme: länsi- 
maisen sivistyksen suojaaminen, joka vuosisatoja on 
ollut meidän perintömme, mutta me tiedämme myös, 
että olemme viimeistä penniä myöten maksaneet velan, 
mikä meillä siitä länteen on ollut.» 


Kun talvisodan jälkeinen rauha solmittiin, oltiin 
raskaista rauhanehdoista huolimatta ja vaikka armeijaa 
ei ollut lyöty, jotenkin yksimielisiä siitä, että tehty rat- 
kaisu oli niissä olosuhteissa ainoa oikea päätös. Johtavat 
poliitikot — ennen kaikkea talvisodan aikainen ulko- 
ministeri Tanner — olivat varsin pian tulleet vakuuttu- 
neiksi siitä, että sodan lopettamiseen oli pyrittävä niin 
pian kuin siihen suinkin avautui mahdollisuus. Suo- 
mella ei ollut toiveita kovinkaan kauan jaksaa yksin 
kestää ylivoimaista painostusta, eikä liioin ollut takeita 
siitä, että länsivaltojen lupaama apu olisi ollut riittävän 
tehokas ja kyllin nopea, jotta sillä olisi ollut merkitystä 
sodan lopputulokselle. 

Talvisodan historia on tältä kohdin viimeksi kuluneina 
aikoina saanut arvokasta ja selventävää valaistusta. 
Sillä aikaa kun armeija ylipäällikkönsä johdolla kävi 
raskasta ja menestyksellistäkin puolustussotaa, käytiin 

taistelua Suomen tulevaisuudesta toisellakin »rinta- 
malla». Sekin oli raskasta ja vaati niiltä miehiltä, joi- 
den oli vastattava rauhaan pääsystä, herkeämättömiä 
ponnistuksia. Vaikeutta lisäsivät monet tekijät, ennen 
kaikkea se, että Suomen kansa talvisodan aikana oli oppi- 
nut luottamaan sekä armeijaan että sen ylipäällikköön 
eikä tajunnut, millainen raskas rauhansopimus väistä- 
mättömästi oli edessä. 

Se lisävalaistus, mitä julkisuuteen saatetut asiakirjat 
ja ennen kaikkea tapahtumien keskipisteessä olleet henki- 
löt muistelmissaan ovat antaneet talvisodasta, on myös 
tuonut monta piirrettä ylipäällikön kuvaan. Hän oli 
alusta pitäen täysin selvillä niistä vähäisistä mahdolli- 
suuksista, joita Suomella oli puolustautua valtavaa yli- 
voimaa vastaan. Noiden 105 taistelupäivän aikana 
hän ei ollut ainoastaan ylipäällikkö vaan nyt — niin 
kuin vapaussodan kestäessä — myös merkittävällä ta- 
valla poliittisiin ratkaisuihin vaikuttava henkilö. Kyl- 
män realistisesti hän arvioi tilannetta eikä sotilaallisesti- 
kaan valoisina päivinä menettänyt selkeätä käsitystään 
sodan lopputuloksesta. 

Jalkaväenkenraali Heinrichs kiinnittää huomion tä- 
hänkin puoleen kuvatessaan Mannerheimia talvisodan 
ylipäällikkönä: »Kun talvisodan kriitillinen hetki lähes- 
tyi, oli ylipäällikkö valmis päättävästi puuttumaan poli- 
tiikkaan. Hänen taajat puhelinsoittonsa hallituksen 
jäsenille Helsinkiin osoittivat hänen kasvavaa huolestu- 
mistaan ja hänen käsitystään siitä, että hänen velvolli- 
suutensa oli saada sota nopeasti loppumaan.» Samalla 


Kunniaa kaatuneille aseveljille. Marsalkka-presidentti puhuu Hietaniemen sankari- 
haudalla itsenäisyyspäivänä 1944. 





Tamminiemi, tasavallan presidentin Helsingin Meilahdessa oleva kesäasunto. 
Presidentti Mannerheim viihtyi hyvin valkeassa huvilassa meren rannalla. — 
Tamminiemen eteisestä. 





g: 
| 
E 
$ 


Marsalkka-presidentillä on kesäkuun 21. pnä 1945 nuoria vieraita. Tyttönormaali- 
lyseon uusia ylioppilaita. Puheet on pidetty ja isännän tarjoamat kahvit juotu. 





Missä tahansa marsalkka-presidentti liikkuikin, oitis oli kansaa koolla häntä innok- 
kaasti tervehtimässä. 





TALVISODAN YLIPÄÄLLIKKÖNÄ 305 


hän jaksoi, niin kuin kenraali Heinrichs kirjoittaa, 
teroittaa sodan johtajien mieleen: Teidän tehtävänne 
on kestää ja saattaa myös alaisenne komentajat vakuut- 
tuneiksi siitä, että on kestettävä niin kauan kuin on 
välttämätöntä.» 

Ylipäällikkö oli kestänyt, armeija oli kestänyt ja kansa 
oli kestänyt. Mutta uusi, vaikea taival oli pian edessä. 


On aivan ilmeistä, että talvisota kestettiin sekä tais- 
telutantereella että kotirintamalla hyvin suurelta osalta 
Mannerheimin ansiosta. Sen vuoksi koko kansan jaka- 
maton kiitollisuus kohdistui häneen hänen palatessaan 
sodasta. Tästä kiitollisuudesta hän sai monta näkyvää 
todistetta, ja hyvin luultavaa on, että vastaisina aikoina 
juuri talvisodan historian lehdillä hänen nimensä säi- 
lyy kirkkaimpana, siitäkin huolimatta, että kohtalolla 
oli hänen varalleen vielä monessa suhteessa kenties 
vaikeampi ja raskaampikin tehtävä: johtaa maa kolman- 
nesta sodasta rauhan tielle. 

Mannerheim sai kohta rauhan tultua vastaanottaa 
näkyvänä todistuksena osuudestaan isänmaan pelasta- 
misessa vuosina 1939—1940 tasavallan presidentin kä- 
destä Vapaudenristin jalokivillä koristetun suurristin 
ja vähän myöhemmin, toukokuussa 1940, korkeimpana 
sotilaallisena kunnianosoituksena 1. luokan Vapauden- 
mitalin ruusukenauhassa. 

Kaikkialla maailmassa Mannerheim talvisodan yli- 
päällikkönä hankki miltei ainoalaatuisen nimen. Voi- 
daan sanoa, että hän ja hänen armeijansa hankkivat 

Suomelle siinä määrin goodwill'iä, ettei jatkosota, jonka 
Suomi joutui käymään aivan toisenlaisissa olosuhteissa 
ja taistelemaan Saksan rinnalla, kyennyt sitä hälventä- 
mään, vaan että Suomen osuus toisen maailmansodan 
vaiheisiin pian haihtui ainakin maamme kanssa muutoin 
ystävällisissä suhteissa olleiden kansojen mielestä. Suo- 
men Marsalkan kuoltua koko maailman kiinnittäessä 
huomion tämän suuren suomalaisen elämäntyöhön on 
talvisota aina erityisellä ihailulla mainittu. 


JATKOSOTA JA RASKAS RAUHA 





< 4 P ylipäällikkö hoiti tehtäväänsä jaa Tie- 
X oisuus siitä valoi mieliin luottamusta ja tur- 
do Siinä johtajan asemassa, johon 
Mannerheim talvisodan koettelemuksissa oli kohonnut, 
hän pyrkimyksissään saattoi nojautua kaikkien piirien 
tukeen. Nyt aloitettiin suuri jälleenrakennustyö, kotien 
valmistaminen kodittomille ja parempien toimeentulo- 
mahdollisuuksien luominen kaikille, niin kuin ylipääl- 
likkö päiväkäskyssään oli viitoittanut. Taistelukentillä 
ilmennyt uhrimieli ja aseveljeyden henki näyttäytyivät 

myös rauhantöissä, ja yhteisvoimin oltiin valmiit ra- 
kentamaan pienentynyttä Suomea. 


Talvisota oli osoittanut, että Suomi saattoi puolustau- 
tua jopa sellaista jättiläismäistä sotilasvaltiota vastaan 
kuin Neuvostoliitto. Mannerheim oli sitä mieltä, että jos 
puolustuksemme olisi ollut täysin kunnossa, olisi kenties 
sota voitu välttääkin. Rautaisin ottein ryhdyttiin raken- 
tamaan maanpuolustusta niin lujaksi, että se kestäisi 
kohtalon päivän kenties jälleen koittaessa. Uudet puo- 
lustuslinjat oli rakennettava, armeijan aseistusta täy- 
dennettävä, koulutusta tehostettava ja joudutettava sekä 
sodan harventamat rivit täytettävä. Mannerheimin joh- 
taessa tätä työtä saatettiinkin jo muutamia kuukausia 
rauhanteon jälkeen sanoa, että puolustuslaitos oli val- 
miimpi kuin talvisodan syttyessä vastaanottamaan mah- 
dollista uutta hyökkäystä. 

Tarmokkaasti ja itseään säästämättä Mannerheim työs- 
kenteli virkahuoneessaan. Hänen rauhallinen olemuk- 
sensa ja reipas mielensä rohkaisivat ja kannustivat kaik- 
kia niitä, jotka joutuivat hänen kanssaan kosketuksiin. 
Saattoipa myös sattua, että hän pääesikunnan käytävässä 
tapasi nuoren vänrikin. »Minne olette menossa?» kysyi 
ylipäällikkö ystävällisesti hymyillen. Tulin hakemaan 
vapaudenristiäni, Herra Sotamarsalkka», vastasi nuoru- 
kainen. »No, lähdetään yhdessä!» Marsalkka ja vänrikki 
astuivat siihen huoneeseen, missä kunniamerkkejä jaet- 
tiin, ja ylipäällikkö itse kiinnitti Vapaudenristin vänrikin 
rintaan. 

Mannerheimin harvinaista työkykyä osoitti, että hän 
talvisodan rasitusten jälkeen ja jatkuvasti ponnistelles- 
saan maanpuolustuksen kehittämiseksi jaksoi ottaa osaa 
Suomen Punaisen Ristin ja Mannerheim-liiton toimin- 
taan. Kun muistaa, että hän talvisodan jälkeen täytti 73 
vuotta ja että hänen terveytensä ei aina ollut kaikkein 
parhain, on hänen vitaalisuuttaan todella pidettävä 
poikkeuksellisena. 

Suomen Marsalkan harrastus ja mielenkiinto kaikkeen, 
mitä tapahtui, oli ihmeteltävä. Raskaasta sodasta ja an- 
karasta rauhasta vähitellen tointuvalle kansalle oli Man- 
nerheimin esimerkki kenties paras kannustin ja siveelli- 
nen tuki sen pyrkiessä sopeutumaan uusiin olosuhteisiin. 

Talvisota oli tehnyt Mannerheimista maan keskeisim- 
män hahmon. Herpaantumattomalla mielenkiinnolla 
seurattiin miltei jokaista hänen askeltaan, ja hän sai suo- 
rastaan päivittäin kokea, miten kiitollisesti ja luottavai- 
sesti häneen suhtauduttiin. 

Suomen kansa on aina pitänyt korkeampaa opillista 
sivistystä arvossa; valtionyliopisto on vuosisatojen ku- 
luessa ollut sen lempilapsi. Talvisodan jälkeiseksi ke- 
vääksi sattui Helsingin yliopiston 300-vuotisjuhla. Juh- 
laa vietettiin todellisena kansallisena merkkitapauksena. 
Sen mainitseminen kuuluu Mannerheimin elämänvaihei- 
den kuvaukseen. Kaksi vuosikymmentä varhemmin — 
vuoden kuluttua vapaussodan päättymisestä — yliopisto 
oli viettänyt loistavan promootiojuhlan, jonka kohokoh- 
ta oli ollut, kuten aikaisemmin kerrottiin, valtionhoitaja 
Mannerheimin vihkiminen filosofian kunniatohtoriksi. 

Kunniatohtori Mannerheim oli nyt yliopiston riemu- 
juhlan huomatuin vieras. Tilaisuudessa olleet eivät kos- 
kaan unohda hetkeä, jolloin talvisodan ylipäällikkö toh- 
torinhattu kädessään astui parnassolle luovuttamaan yli- 
opistolle armeijan kunnianosoituksena Vapaudenristiä ja 
siihen liittyvää päiväkäskyä. 

Tuskin kauniimmin voidaan yliopiston tehtävää ku- 
vata kuin sen teki Mannerheim lausuessaan seuraavan: 
»Suomen sivistyselämän tyyssijan tänään viettäessä pe- 
rustamisensa —kolmisatavuotismuistoa on maan Puo- 
lustusvoimilla syytä esittää sille onnittelut sen perusta- 
vasta osuudesta vapaan isänmaan luomisessa. Suur- 
valta-ajan Turun Akatemiassa ja tässä sen perinteitä 
nyt vaalivassa yliopistossa suoritettu kylvötyö on tuot- 
tanut runsaasti satoa. Porthan, Calonius, Runeberg, 
Lönnrot, Snellman, Topelius ja monet muut heidän 
ohellaan ovat raivanneet sarkoja. Tässä maassa elää nyt 
kulttuurikansa, joka on maailmalle osoittanut, että sillä 
on oikeus elää omaa elämää. Tässä laitoksessa sytytetty 
ja vaalittu liekki on sukupolvelle toisensa jälkeen valais- 
sut tietä ja luonut sen hengen, joka jaloimpana ilmenee 
Vänrikin tarinoissa, ja sama liekki on osaltaan kasvatta- 
nut tätä sitkeää ja lujaa soturikansaa. Täällä koulutettu 
virkamieskunta ei olisi ilman tätä henkeä niin taajoin 
rivein noussut laillisuuden lipun alla taisteluun sortoa 
ja väkivaltaa vastaan ja sitä ilman eivät jääkärit koskaan 
olisi lähteneet toivottomalta näyttäneelle matkalleen. 
Kansamme, joka yksimielisemmin kuin koskaan en- 
nen on kuluneena ankarana talvena vielä kerran 

käynyt vanhan taistelunsa kunnian ja isänmaan puolesta, 
osaa pitää henkisiä arvoja itse elämääkin kalliimpina.» 

Vuoden 1940 lopulla Mannerheim joutui kansaa sy- 
västi järkyttäneen tapahtuman lähimmäksi todistajaksi. 
Tasavallan presidentti Kallio oli heikentyneen tervey- 
tensä vuoksi päättänyt luopua paikaltaan, ja eduskunta 
oli hänen seuraajakseen valinnut pääministeri Risto 
Rytin. Presidentti Kallion lähtiessä kotiin, Nivalaan, 
Heikkilän taloon hän vaipui kuolleena Mannerheimin 
käsivarsille Helsingin asemalla tuhansien saattajien sil- 
mien edessä. 


Suursota oli tällä välin kehittynyt täyteen voi- 
maansa. Kertaamme lyhyesti tapahtumat kesäkuuhun 
1941 mennessä. Sota, joka Puolan sodan jälkeen oli 
ollut paikallaan pysyvää valmistautumista tosiotteluun, 
kiihtyi nyt asteittain ankaraksi ja veriseksi kamppai- 
luksi. Huhtikuun 9. pnä — siis vain muutamia viikkoja 
Suomen talvisodan päättymisestä — Saksa oli yllättäen 
hyökännyt Tanskaan ja Norjaan. Tanskan oli ylivoiman 
edessä miltei vastarinnatta alistuttava miehitykseen. 
Norja aloitti urhean, mutta jo alusta pitäen toivottomaksi 
näyttäytyneen taistelun maahantunkeutujaa vastaan, ja 
muutamassa viikossa saksalaiset olivat miehittäneet 
maan. Sen jälkeen tuli Hollannin, Belgian ja Ranskan 
kohtalonhetki. Ne nousivat taisteluun Saksaa vastaan, 
mutta hyökkääjä oli liian voimakas ja sen aseistus siksi 
vahva, että puolustajien sankarillinen vastarinta mur- 
tui. Adolf Hitlerin Saksa oli vajaassa vuodessa miehit- 

tänyt suuren osan Eurooppaa. Se haaveili Englanninkin 
kukistamista, mutta siihen sen voimat eivätriittäneet, eikä 
se uskaltanut ryhtyä yrittämään maihinnousua Brittein 
saarille. Mutta idässä oli Neuvostoliitto. Saksa, jonka 
kansaan Hitler oli vuosikausia valanut vihaa sitä koh- 
taan, oli nyt valmis suuntaamaan aseensa toisen maail- 
mansodan alkuaikojen sopimuskumppania vastaan. 

Nämä tapahtumat heittivät varjonsa Suomenkin yli, 
joka kiihkeästi rakensi sitä, minkä talvisota oli hävittä- 
nyt. Mitä pitemmälle aika kului, sitä selvempiä merk- 
kejä näkyi siitä, ettei tämän maan kohdalta sota vielä 
ollut lopussa. 

Suomi oli oikeastaan joutunut ikään kuin kahden tulen 
väliin. Toisaalta Neuvostoliitto aloitti kiihkeän hermo- 
sodan. Sen diplomaattinen edustus esitti uusia vaati- 
muksia niiden lisäksi, mitkä sisältyivät rauhansopimuk- 
seen ja joiden täyttämisestä Suomi koetti omantunnon- 
tarkasti huolehtia. Toisaalta taas Saksa halusi kuljettaa 
joukkojaan Suomen kautta Pohjois-Norjaan ja sittem- 
min myös Pohjois-Suomeen Neuvostoliiton vastaiselle 
rajalle. Näinä aikoina tiedetään Suomen-kysymyksen 
olleen esillä Saksan ja Neuvostoliiton johtajien väli- 
sissä neuvotteluissa. Suomi ei ollut kummankaan 
maan kannalta merkityksetön. Ilmassa oli valtavien 
tapahtumien odotusta. 


Mitä pitemmälle kevät 1941 kului, sitä selvemmiksi 
kävivät merkit idässä odotettavissa olevasta jättiläis- 
mäisestä kamppailusta. Kesäkuussa oli Suomen jälleen 

kansamme sotapoluilta rauhan askareisiin. 

ryhdyttävä kutsumaan reservejä ylimääräisiin harjoituk- 
siin puolustusvalmiuden vahvistamiseksi. Kesken kuu- 
meisinta jälleenrakennuskautta maa joutui uudelleen 
sotaan. Sinä päivänä, jolloin Saksa aloitti hyökkäyksensä, 
Neuvostoliiton ilmavoimat ryhtyivät pommittamaan 
Suomen rannikkopuolustuslaitteita, ja seuraavana päi- 
vänä sen joukot ampuivat rajavartijoitamme. Kesä- 
kuun 25. pnä alkoivat avoimet sotatoimet. Suomi oli 
jälleen sodassa. 

Sodan päämäärät tasavallan presidentti Ryti ilmaisi 
sodan alettua pitämässään radiopuheessa. Hän lausui 
siinä mm.: » Vuosisadat ovat osoittaneet, että paikalla, 
minkä kohtalo on kansallemme antanut, ei pysyväistä 
rauhaa ole voitu saavuttaa.» Samassa puheessaan presi- 
dentti Ryti totesi: »Luottamuksemme puolustusvoi- 
miimme ja niiden maailmanmainetta saavuttaneeseen 
johtajaan, sotamarsalkka Mannerheimiin, on ehdoton.» 

Marsalkka Mannerheim tervehti sotilaitaan päiväkäs- 
kyllä mm. seuraavin sanoin: »Suomen sotilaat. Kun- 
niakas talvisotamme päättyi katkeraan rauhaan. — Isän- 
maan tulevaisuus vaatii teiltä uusia tekoja. — Aseveljet! 
Seuratkaa minua vielä viimeinen kerta.» 

Sotilaat seurasivat Mannerheimia ja häntä seurasi jäl- 
leen koko kansa. Talvisota käytiin poikkeuksellisen an- 
karan, pimeän talven vallitessa. Nyt jatkosodan alkaessa 
Pohjolan kesäinen luonto oli hehkeimmillään. 

Tällä kertaa Suomi ei taistellut yksin, vaan Saksan rin- 
nalla. Jäämeren äärellä olivat kenraalieversti N. von Fal- 
kenhorstin johtamat saksalaiset ja suomalaiset joukot 
16 — Voipio, Suomen Marsalkka 

murtamassa jättiläismäisen rintaman pohjoisimmassa 
osassa yhteisen vihollisen vastarintaa. Suomalaisten rin- 
nalle Mannerheimin johtoon asetettiin kenraaliluutnantti 
Erwin Engelbrechtin komentama 163. saksalainen divi- 
sioona. 


Sotilaat lähtivät uuteen taisteluun yhtä uhrauksiin val- 
miina kuin talvisotaan. Menestys seurasi aseita ja ar- 
meija saavutti jälleen loistavia voittoja. 

Suomalaisten ja saksalaisten joukkojen hyökkäys Poh- 
jois- ja Keski-Suomesta rajan yli alkoi muutamia päiviä 
sodan puhjettua ja pari viikkoa myöhemmin suomalai- 
set ryhtyivät hyökkäämään Laatokan-Karjalassa. 

Voitonsanomat alkoivat saapua joukkojen edetessä 
Laatokan-Karjalassa. »Suomalaiset joukot ovat Laato- 
kan itäpuolella kolmessa viikossa ottaneet haltuunsa 
monta kertaa enemmän alueita kuin mitä venäläiset sai- 
vat kolmessa kuukaudessa viime sodan aikana ja huo- 
mattavasti enemmän kuin mitä idässä joutui venäläis- 
ten haltuun Moskovan rauhassa.» Tämä sykähdyttävä 
tiedoitus julkaistiin lehdissä heinäkuun lopulla. Mutta 
paikannimien maininnoissa voitonsanomat olivat aluksi 
niukkoja. Tiedettiin vain, että Pitkäranta, Mantsinsaari 
ja Lunkulansaari olivat jälleen meidän. Elokuun puoli- 
välissä vallattiin ankaran taistelun jälkeen Sortavala sekä 
samanaikaisesti Lahdenpohja ja Jaakkima. Vihollinen 
suljettiin motteihin ja tuhottiin niissä. Sotasaalista 
saatiin jälleen, niin kuin talvisodan aikana, suuret 
määrät. 

Hyökkäys kääntyi yhä enemmän Karjalan kannasta 
kohti, sinne, missä talvisodan päivinä oli ankarimmin 
taisteltu. Käkisalmi vallattiin elokuun lopulla. Sotatoi- 
met sillä suunnalla kruunasi elokuun ja syyskuun vaih- 
teessa Viipurin valloitus. Torkel Knuutinpojan vanhan 
linnan torniin nostettiin jälleen Suomen sotalippu, joka 
joukkojen oli täytynyt vetää alas talvisodan päättyessä. 
Rajattomalla riemulla vastaanotettiin tieto Karjalan pää- 
kaupungin vapautumisesta. Jo syyskuun alussa ylipääl- 
likkö päiväkäskyssään =sotilailleen saattoi ilmoittaa: 
» Valtakunnan vanha raja Karjalan kannaksella on saa- 
vutettu.» 

Laatokan-Karjalasta ja pohjoisempaa hyökkäystä jat- 
kettiin Itä-Karjalaan. Tuli tieto Aunuksen kaupungin 
valtauksesta. Syväri saavutettiin syyskuun alkupäivinä 
ja pian ylitettiinkin. Laatokan saaret vapautuivat. Syys- 
ja lokakuun vaihteessa Suomen joukot valloittivat Kar- 
jalan neuvostotäsavallan pääkaupungin, Petroskoin — 
sitten karjalaisten asuma-alueelle perustaman kaupungin. 

Munjärven Lahden kauppala, Paateneen kauppala, 
Karhumäen kaupunki, Kontupohjan kauppala ja Po- 
ventsa ovat nimiä päämajan tiedonannoissa joukkojen 
saavutuksista. Repolassa ja Porajärvellä, missä Suomen 
lippu yli kaksikymmentä vuotta sitten oli lyhyen aikaa 
liehunut, se jälleen vedettiin salkoon. 

Sallan suunnalla vihollinen työnnettiin rajan taakse 
ja kauempana pohjoisessa suomalaiset ja saksalaiset jou- 
kot turvasivat rajan itää vastaan. 

Uuden sodan ensimmäisistä päivistä lähtien oli tais- 
teltu Hangon rintamalla. Siellä oli suomalaisten rin- 
nalla ruotsalaisia vapaaehtoisia, jotka jälleen olivat saa- 
puneet maatamme auttamaan. Joulukuun alussa Hanko 
oli jälleen vapaa. Suursaaren ja Tytärsaaren valtaukset 
maalis- ja huhtikuun vaihteessa 1942 merkitsivät vihol- 
liselle tärkeiden meritukikohtien menetystä. 


Keskelle sodan arkea sattui Mannerheimin 75-vuotis- 
päivä. Sinä päivänä hän sai kokea, että koko kansa 
ymmärsi hänen johtajantyönsä ja isänmaallisen toimin- 
tansa arvon. 

Kesäkuun 4. pnä 1942 liehuivat siniristiliput kaik- 
kialla maassa ylipäällikön kunniaksi, ja juhlapäivä oli 
kenties vieläkin kokoavampi ja kauniimpi kuin 7o- 
vuotispäivä viisi vuotta aikaisemmin, muodoiltaan vain 
sodan riehuessa aivan toisenlainen. Lukemattomien 
kansalaisten harras toive saada nähdä ylipäällikkö 
merkkipäivänä Helsingissä ei toteutunut, sillä soti- 
laana hän oli silloinkin »siellä jossakin», mutta hänen 
luokseen kantautuivat kaikkialta maasta parhaat toivo- 
tukset ja hänen kodissaan Helsingissä oli jokaisella tilai- 
suus esittää onnittelunsa ja jättää lahjansa. Onnittelui- 
hin yhtyivät myös Suomen ystävät kaikkialla maail- 
massa. 

Ylipäällikkö vietti syntymäpäiväänsä tarkastusmat- 
kalla ja itse juhlapaikkakin oli vain harvojen tiedossa. 
Sinne Mannerheimin juna pysähtyi varhain kesäkuun 
4. päivän aamuna ja pian sinne saapui tasavallan presi- 

dentin erikoisjuna tuoden valtionpäämiehen, eduskun- 
nan puhemiehet ja hallituksen edustajat sekä eräät 
muut juhlavieraat. Valtakunnankansleri Hitler saapui 
lentoteitse päämajastaan vierailulle Mannerheimin luo 
esittääkseen kansansa ja armeijansa onnittelut Suomen 
puolustusvoimien ylipäällikölle. 

Mannerheim vastaanotti onnittelijansa koivunlehvin 
koristetussa salonkivaunussaan, jonka ikkunoista avau- 
tui kaunis kesäinen maisema. »Loistavat sotilaalliset 
tekonne asettavat Teidät kunniapaikalle historiamme 
suurimpana sotilaana, ne ovat oikeuttaneet meidät anta- 
maan Teille Suomen Marsalkan nimen ja määräämään 
syntymäpäivänne, kesäkuun neljännen, sankarillisten 
puolustusvoimiemme lippupäiväksi», sanottiin tasaval- 
lan presidentin lukemassa hallituksen adressissa. Edus- 
kunta kunnioitti Suomen Marsalkkaa lahjoittamalla 
hänelle vkansamme kunnioituksen, kiitollisuuden ja 
rakkauden ilmauksena» Kaivopuiston vaalean talon, 
joka jo kauan oli ollut hänen kotinaan. Myöhemmin, 
kuten näemme, lahjan muoto muuttui. Maan työväes- 
tön onnittelut sisältyivät Suomen Ammattiyhdistysten 
Keskusliiton adressiin, josta kiittäessään Mannerheim 
lausui mm.: »Teidän kaunis tervehdyksenne tuottaa 
minulle aivan erikoisen ilon ja samalla suuren tyydytyk- 
sen nähdessäni siinä todistuksen vuosikymmenien ai- 
kaisten unelmieni ja pyrkimysteni toteutumisesta.» 
Upseerikunta, aseveljet, jääkärit, Uudenmaan rakuu- 
nat ja Mannerheim-ristin ritarit ojensivat adressinsa 
ja Jääkäriliitto kutsui ylipäällikön kunniajäsenekseen. 


320 SUOMEN MARSALKKA 


Samaan aikaan kuin Mannerheim vastaanotti onnit- 
telijansa kaukana pääkaupungista, hänen kotiinsa tulvi 
katkeamattomana virtana onnittelijoita, lahjoja ja adres- 
seja. Vieraskirjaan kertyi tuhatkunta nimeä; julkisen 
elämämme eturivin miesten ja naisten sekä diplomaatti- 
kunnan jäsenten nimien rinnalle piirtyi suuren kirjan 
lehdille työmiehen jäykin sormin kirjoittama onnittelu 
tai lapsen haparoiva nimikirjoitus. Kaivopuiston kau- 
niiseen kotiin tuotiin arvokkaita lahjoja ja liikuttavia 
rakkauden osoituksia. Pöydillä oli niitä pian kosolta, 
joukossa useita rintamajoukkojen ylipäällikölleen val- 
mistamia. Syntymäkodista, Louhisaaresta, oli lähetetty 
arvokas muisto. Pääkaupunki taasen kunnioitti mar- 
salkkaa ristimällä suurimman valtaväylänsä, Heikin- 
kadun ja Turuntien, Mannerheimintieksi. 

» Ylipäällikköä kohtaan tuntemaamme suurta kunnioi- 
tusta ja ihailua emme voi milloinkaan täysin tulkita, 
mutta sen tuomme esille kaikissa meille uskottujen teh- 
tävien täyttämisessä, kirjoitti onnittelukirjeeseensä eräs 
kersantti rintamalta. Samantapaisia olivat satojen rin- 
tamamiesten kirjeet Mannerheimille. Kaikissa yksi- 
köissä vietettiin ylipäällikön syntymäpäivää ja Hel- 
singissä Messuhallissa oli suuri asemiesilta merkkipäi- 
vän johdosta. 


Suomen Marsalkan syntymäpäivän kunniaksi järjes- 
tämällään juhla-aterialla tasavallan presidentti piti pu- 
heen Mannerheimille. Presidentti Ryti lausui mm.: 
yTeidän sydämenne ja kätenne ovat aina olleet heikko- 

jen, kärsivien ja apua tarvitsevien puolella. Caritas on 
ollut yksi Teidän johtosanojanne. Keskinäisen katke- 
ruuden hävittäminen ja sisäisten ristiriitojen poistami- 
nen kansastamme sekä syvän yhteisvastuuntunteen ja 
lujan puolustustahdon luominen siihen on ollut Teidän 
valtiomiesajatuksenne, jonka pohjalle Te olette toivonut 
isänmaan suuruuden ja tulevaisuuden rakentuvan. Tei- 
dän osuutenne ja ansionne puolustusvoimiemme järjes- 
tämisessä ja kehittämisessä ovat olleet perustavaa laatua. 
Teidän tietonne ja kokemuksenne ja taitonne kansain- 
välisissä kysymyksissä ja niiden hoidossa ovat olleet val- 
tiollemme verraton omaisuus koko itsenäisyytemme 
aikana. Kolmessa vaikeassa sodassa on Teidän sallittu 
menestyksellä johtaa kansamme vapaustaistelua ja kai- 
kissa näissä ovat Teidän ehdoton arvovaltanne sekä sii- 
hen perustuva puolustusvoimiemme ja koko kansamme 
rajaton luottamus Teihin olleet sellaisia voiman, uskon 
ja toivon lähteitä, joista synkimpinäkin hetkinä on 
voitu ammentaa. Te olette näin saanut erinomaisen 
onnen suorittaa kansallenne palveluksia, joiden ver- 
taisia ei kukaan toinen ole sille tehnyt.» Presidentti 
jatkoi: »Teillä on ollut onni johtaa Suomen karaistu- 
neita sotilaita, joilla sitkeydessä, kestävyydessä, taistelu- 
taidossa ja taistelutahdossa ei ole voittajiansa. Ja Teidän 
takananne on ollut vaatimaton, oikean asian puolesta 
suurimpiinkin uhrauksiin valmis Suomen kansa, joka 
aina on uskonut oikeuden lopulliseen voittoon eikä vai- 
keimmistakaan kohtaloniskuista menettänyt elämän- 
uskoaan ja luottamustaan tulevaisuuteen. Teidän johta- 

manne vapaussodat ovat olleet jaloa taistelua kansan 
pyhimpien oikeuksien ja arvojen puolesta hävityksen ja 
vääryyden voimia vastaan. Kansanne tukemana Te 
olettekin sotilaittenne kanssa teoilla luonut kuolematto- 
man, ylvään sankarirunoelman, joka vain odottaa Rune- 
bergiaan pukemaan sen sanoihin.» 
= Kiittäessään saamistaan onnitteluista ja kunnianosoi- 
tuksista Suomen Marsalkka silmäili kulkemaansa tai- 
valta. Hän sanoi olevansa ylpeä saadessaan johtaa 
»urhoollisuudessa vertaansa vailla olevaa armeijaa — se 
on ja tulee jäämään elämäni kauneimmaksi muistoksi». 
Mannerheim lausui lopuksi mm.: »Lahjaksi saatu itse- 
näisyys on vähempiarvoinen kuin hiellä ja verellä 
ostettu. Suomen kansalle ja sen puolustusvoimille se 
on ollut kova koulu, joka on vaatinut monia uhreja, 
mutta me olemme saavuttaneet kokemuksen, jota ei saa- 
vuteta harjoituskentillä.» Hän lopetti puheensa sanoihin: 
» Valtakunta ilman maanpuolustusta ei ole valtakunta.» 
Tällaiset olivat 75-vuotissyntymäpäiväjuhlat. Ne oli- 
vat tavallaan myös historiallinen tapahtuma: kahden 
valtionpäämiehen — Suomen tasavallan presidentin ja 
Säksan -valtakunnankanslerin — kohtaus suuren sota- 
päällikön luona. Ja tapahtumapaikka oli mitä luonnon- 
ihanin seutu Kaukopään haararadan varrella Saimaan 
rannalla. 


Sotaa oli käyty jotenkin päivälleen vuosi. Suomalai- 
set joukot olivat ehtineet, niin kuin kerrottiin, vanhoille 
rajoille ja Itä-Karjalassa edenneet niin pitkälle kuin 

sotilaallisista ja sotilaspoliittisista syistä oli pidetty 
tarpeellisena. Pohjois-Suomessa saksalaiset joukot taas 
olivat asettuneet lujiin asemiin. Niiden monista tehtä- 
vistä mainittakoon ennen kaikkea Petsamossa olevien 
Kolosjoen nikkelikaivosten suojeleminen, koska Saksa 
sodankäyntiään varten kipeästi tarvitsi nikkeliä. 

Päättäväisenä Suomi oli lähtenyt uuteen sotaan. 
Vaikka sodan alkaessa ja menestyksen seuratessa aseita 
oli useilla tahoilla annettu valtaa kuvitelmalle, että sota 
ei' muodostuisi kovinkaan pitkäaikaiseksi, alistuttiin 
sen yhä jatkuessa ajatukseen, että oli kärsivällisesti 
odotettava sen onnellista lopputulosta, kestipä siihen 
pääseminen miten kauan tahansa. Mieliala suuren ylei- 
sön keskuudessa jaksoi sen vuoksi pysyä luottavaisena 
siitäkin huolimatta, että huoltotilanne heikkeni tuntu- 
vasti jo jatkosodan ensimmäisen vuoden kuluessa ja 
osoitti jatkuvia huonontumisen merkkejä. . 

Jo kesällä 1942 alettiin aavistaa, että edessä saat- 
toi olla vaikea ja raskas kausi. Niihin saakka oli 
länsivaltojen, ennen kaikkea Amerikan taholla, mel- 
koisella ymmärtämyksellä suhtauduttu Suomen taiste- 
luun, vaikka olosuhteet olivat vieneet maan asevel- 
jeyteen Saksan kanssa. Hitlerin käynti Suomessa ei 
ollut meille näiden maiden silmissä mikään mairitteleva 
kunnianosoitus, ja sen suoranaisia tai välillisiä seurauk- 
sia oli, että U.S.A. heinäkuun puolivälissä 1942 kat- 
kaisi konsulisuhteet. 

Jo näihin aikoihin alettiin eräillä tahoilla hiljakseen 
mietiskellä erillisrauhan mahdollisuuksiakin, vaikka kaik- 

ki julkisuuteen tulleet tiedot sellaisen ajattelemisesta- 
kin heti jyrkästi kumottiin. Hallitustaholla terävä- 
katseisimmat tajusivat, ettei akselivaltojen voitto 
enää ollutkaan selvä asia. Suomen kannalta sodasta 
irroittautuminen oli sikäli ajateltavissa, ettei maa 
ollut tehnyt mitään sopimuksia Saksan enempää kuin 
muidenkaan sen liittolaisten kanssa. Tässä yhtey- 
dessä on syytä myös huomauttaa, että myötätunto Sak- 
saa kohtaan ei ollut erityisen lämmin, vaikkakin tämä 
oli sangen auliisti tukenut Suomen elintarvikehuoltoa. 
Vanha, koeteltu pohjoismainen ystävyys ilmeni voi- 
makkaana mielialareaktiona sen tavan johdosta, jolla 
miehittäjä kohteli Norjaa ja Tanskaa. 

Vaikkakaan maassamme ei oltu erityisen kärkkäitä 
kuuntelemaan sitä propagandaa, jota länsivallat har- 
joittivat Suomen irroittamiseksi sodasta, se kuitenkin 
sai yhden ja toisen kallistamaan korvansa tälle ajatuk- 
selle. Vaikuttavana tekijänä oli myös Saksan hyökkäys- 
liikkeen pysähtyminen Neuvostoliiton alueella ja sodan 
kehittyminen pitkäksi, hermoja ja kestävyyttä kysyväksi 
asemasodaksi. 

Näissä olosuhteissa ylipäällikkö, joka yleensäkin ot- 
teissaan oli ollut paitsi sotilas myös tiukasti poliittista 
kehitystä seuraava henkilö, kieltäytyi jatkuvasta etene- 
misestä sielläkin, missä se kenties olisi ollut suhteellisen 
helppo tehtävä. Suomen armeija jäi pitkiksi ajoiksi 
samoihin asemiin, niihin, joita se sodan päämääriä 
silmällä pitäen oli pitänyt tavoiteltavina. 

Pistäytykäämme välillä ylipäällikön päämajaan. Jo 
talvisodan aikana se oli ollut aluksi Mikkelissä, mutta 
kun se rakennus, missä se sijaitsi, sai pommituksessa 
osuman, siirtyi Mannerheim päämajoineen kaupungin 
ulkopuolelle. Sen paikaksi valittiin tällöin Otavan kan- 
sanopisto. Jatkosodankin päämajan Mannerheim si- 
joitti Mikkeliin ja sen lähettyville. Hän itse asui aluksi 
eräässä yksityishuvilassaan myöhemmin Mikkelissä ja 
sodan loppuvaiheessa Sairilan kartanossa. 

Ei ollut mikään harvinainen tapaus nähdä Manner- 
heim asioilla kaupungilla, jopa aivan yksinkin. Hän 
saattoi astella torin laitaa, seurata kaupankäyntiä ja 
antautua puheisiin vastaantulevan tutun, jopa: tunte- 
mattomankin kanssa. Joskus joku hänet pysähdytti. 
Niin läheiseksi oli ylipäällikkö käynyt kansalle! Ker- 
rotaan, että muuan maalaismummo eräänä päivänä 
astui Mannerheimin eteen ja tiedusteli savolaisen 
suorasukaiseen ja uteliaaseen tapaan: »Ootko se sie 
ite? ja sai tietysti vastaukseksi, että hän itsehän se 
siinä oli. 

Ylipäälliköllä oli päämajassa usein vieraita. Etupäässä 
he olivat luonnollisesti eri rintamanosien komentajia, 
jotka kävivät neuvottelemassa sodankäyntiä koskevista 
kysymyksistä, ja hallituksen jäseniä, joilla oli tärkeitä 
asioita esitettävänään. Joskus päämajassa kävi huomat- 
tavia ulkomaalaisia arvohenkilöitä. Mutta Mannerhei- 
milla oli muunkialaisia vieraita. Kun keväällä 1942 
Mikkelissä juuri ylioppilaiksi tulleet nuoret neitoset 
saapuivat tervehtimään ylipäällikköä ja ojentamaan hä- 

nelle ruusuja, lämmitti ja ilahdutti käynti Mannerhei- 
mia suuresti. 

Sodan kestäessä Mannerheim sai useita todistuksia 
sotilaittensa jakamattomasta kiintymyksestä ja ihailusta. 
Talvisodan jälkeen oli perustettu Mannerheim-risti jaet- 
tavaksi sodassa aivan erityisesti kunnostautuneille. Man- 
nerheim-ristin ritarit puolestaan halusivat, että tämä 
kunniamerkki annettaisiin ylipäällikölle. Eräänä päivänä 
tasavallan presidentti noudatti toivomusta ja ojensi mar- 
salkalle Mannerheim-ristin 1. ja 2. luokan ritarimerkin. 
Presidentti lausui tällöin pitämässään puheessa mm.: 
»Se sankarillisuus ja se sotilaallinen kunto ja taito, 
jota puolustusvoimamme talvisodan raskaissa taiste- 
luissa kauttaaltaan olivat osoittaneet, antoi sodan jäl- 
keisenä aikana aiheen perustaa Vapaudenristin ritari- 
kuntaan Herra Sotamarsalkan nimeä kantavan Manner- 
heim-ristin kunniamerkin kahdessa luokassa. Tätä kun- 
niamerkkiä tarkoitettiin jaettavaksi varsin rajoitetussa 
määrässä, vain poikkeuksellisen suurista sotilaallisista 
ansioista: erinomaisen urheuden, taistellen saavutettu- 
jen erittäin tärkeitten tulosten tai erikoisen ansiokkaasti 
johdettujen sotatoimien palkinnoksi. Näillä korkeim- 
milla sotilaallisilla kunniamerkeillämme ei ole sitä poik- 
keuksellisen suurta arvoa ja merkitystä, joka niille on tar- 
koitettu antaa, elleivät ne myös korista suurimman ja näi- 
den kunniamerkkien kantamiseen parhaiten ansioituneen 
sotilaamme, Sotamarsalkka Mannerheimin omaa rintaa.» 

- Mannerheim-ristiä on kaiken kaikkiaan jaettu 191 
kappaletta. — Suomen Marsalkan kuollessa oli hänen 

ritaritovereitaan elossa 145, jotka kutsuttiin hautajais- 
juhlallisuuksiin. Kutsua saattoi noudattaa 117 Manner- 
heim-ristin ritaria. Suomen Marsalkan viimeisellä mat- 
kalla kahdeksan Mannerheim-ristin ritaria laski yli- 
päällikkönsä viimeiseen leposijaan. 

Huomattavia ulkomaisiakin kunnianosoituksia Man- 
nerheim sai sodan kestäessä. Hitler soi hänel- 
le korkeimman saksalaisen sotilaallisen kunnian- 
osoituksen, rautaristin ritariristin sekä lisäksi soljet 
vuoden 1914 ensimmäisen luokan ja toisen luokan rauta- 
risteihin. 

— Maaliskuun puolivälissä 1942 saapui Suomen armei- 
jan päämajaan Ruotsin perintöprinssi Kustaa Aadolf 
tuomaan Mannerheimille Ruotsin korkeinta soti- 
laallista kunniamerkkiä, Kustaa III:n Suomen sota- 
näyttämölle lähtiessään perustamaa Miekkaritariston 
suuren ristin ensimmäisen luokan ritarimerkkiä. Sen 
saajien luettelo on lyhyt, sillä sitä on annettu ainoastaan 
poikkeuksellisen loistavista sotilaallisista suorituksista. 
Sitä on kantanut vain kolme Ruotsin hallitsijaa, 68 
ruotsalaista upseeria sekä eräät ulkomaalaiset hallitsijat 
ja sotapäälliköt. Yli sataan vuoteen sitä ei ollut kenelle- 
kään annettu. Ojentaessaan kunniamerkkiin kuuluvat 
tunnukset ja kiinnittätssään Mannerheimin rintaan 
Miekkaritariston suuren ristin I luokkaan liittyvän 
hopeamiekan prinssi Kustaa Aadolf toisti Manner- 
heimin tunnuslauseen »Candida pro causa ense can- 
dido» — puhtain asein puhtaan asian puolesta. Jo va- 
paussodan päätyttyä ja Mannerheimin saavuttua heti 

sen jälkeen Ruotsiin kuningas oli, kuten aikaisem- 
min mainittiin, suonut hänelle Miekkaritariston suur- 
ristin. 

Sodan kestäessä ylipäällikkö ylläpiti yhteyttä koti- 
rintamaan. Niinpä hän muisti niitä, jotka omilla pai- 
koillaan sotatarviketeollisuuden palveluksessa työsken- 
telivät armeijan hyväksi. Muutaman kerran hän kävi 
tehtaissa tervehtimässä työntekijöitä ja ainakin kahdesti 
hän itse jakoi sotateollisuuden palveluksessa oleville 
Vapaudenristejä ja -mitaleja. 

Kauneimpia ja vaikuttavimpia asiakirjoja jatkosodan 
päiviltä on ylipäällikön äitienpäivänä 1942 Suomen 
äideille antama päiväkäsky, jossa heille yhteisesti an- 
nettiin Vapaudenristi. Päiväkäsky, jota suurina pai- 
noksina on levitetty maan äideille ja joka monina äitien- 
päivinä oli suosituin lahja äideille, kuului seuraavasti: 

»Suomen äideille! Viettäessämme tänä vuonna touko- 
kuun toista sunnuntaita Suomen äideille omistettuna 
merkkipäivänä isänmaamme puolustajat hiljenevät so- 
dan kentillä hartain mielin ja syvä rakkaus rinnassaan 
muistamaan Teitä, äidit. 

Te olette paljon antaneet tälle maalle. Te olette keh- 
dosta alkaen kasvattaneet sen polven, jonka ansiosta 
maa on vapaa. Parhaillaan käytävän vapaustaistelumme 
aikana — miestenne taistellessa rintamalla — Te kasva- 
tatte kodeissa isänmaalle uutta polvea, jonka sal- 
littakoon viljellä ja rakentaa tätä maata rauhalli- 
semmissa oloissa kuin mitä nykyinen polvi on saa- 
nut tehdä. 

Töin ja rukouksin Te olette näinä taistelun vuosina 
tukeneet puolustusvartiossa seisovia poikianne ja tyttä- 
riänne. Näistä rakkaistanne Teidän on ollut luovuttava 
maan hyväksi kansamme koettelemuksen ajaksi. Teidän 
siunauksenne on seurannut lapsianne taistelukentille ja 
antanut heille sankariuden voimaa isänmaan pelasta- 
miseksi ja kestävän rauhan turvaamiseksi. Tahdon tänä 
päivänä erikseen lausua tervehdykseni ja syvän osan- 
ottoni niille Suomen äideille, joiden rakkaimmat sanka- 
reina ovat uhranneet henkensä isänmaan ja sen tule- 
vaisuuden puolesta. 

Kaikkien Teidän työnne on ja on ollut kansamme 

taisteluissa arvioimattoman suuri ja uhrinne mit- 
taamaton. 
. Suomen armeijan nimessä, suuren kiitollisuuden 
ja kunnioituksen osoituksena annan tänä päivänä 
Isänmaamme äideille yhteisesti omistettuna Vapauden- 
ristin. 

Olkoon se tulevillekin sukupolville tunnuskuvana 
äidin pyhästä kutsumuksesta kasvattaa tämän kansan 
lapsiin palava vapaudentahto, joka ikuisiksi ajoiksi on 
turvaava maallemme kalliisti lunastetun itsenäisyyden 
ja kansallemme sisäisen suuruuden» 


Mitä pitemmälle aika kului, sitä hiljaisempaa oli Suo- 
men rintamalla. Etenemisestä pitemmälle vihollis- 
alueelle oli kokonaan luovuttu, ja sotatoimet rajoittui- 
vat vain saavutettujen asemien säilyttämiseen. Näissä 
olosuhteissa ylipäällikkö oli katsonut voivansa kotiut- 

taakin melkoisen määrän vanhempiin ikäluokkiin kuu- 
luvia asemiehiä, mikä taas oli omansa kohottamaan 
mielialaa kotirintamalla. Tilannetta voisi parhaiten 
luonnehtia sanomalla, että se oli hiljaista odotusta niin 
rintamilla kuin rintamien takana. 

Kysymys erillisrauhasta alkoi olla tavallistenkin ih- 
misten keskustelujen aiheena. Määräävissä piireissä 
sitä kosketeltiin yhä useammin, ja yhä tarmokkaam- 
min koetettiin keksiä keinoja sodasta irroittautumi- 
seksi. Suomi tunsi olevansa eristettynä miltei koko 
maailmasta. Englanti oli julistanut sille sodan jo niin var- 
hain kuin itsenäisyyspäivänä 1941. Yhdysvallat olivat, 
kuten kerrottiin, katkaisseet konsulisuhteensa v. 1942. 
Saksan ja sen liittolaisten ohella oli Ruotsi kutakuin- 
kin ainoa maa, jonka kanssa Suomi saattoi ylläpitää 
yhteyttä, ja sanomattakin on selvää, että tämä koske- 
tus muodosti ikään kuin sillan muuhun maailmaan. 
Miltei ainoa virkistys, minkä suomalainen näinä vuosina 
saattoi saada, olikin pistäytyminen läntisessä naapuri- 
maassa, jonka kansa jatkuvasti osoitti mitä lämpimintä 
myötätuntoa Suomea kohtaan. Muistettakoon vain yk- 
sistään se vertojaan vailla oleva huolenpito suomalai- 
sista lapsista, joita ruotsalaiset kodit kymmenintuhansin 
ottivat hoiviinsa. 

Vuoden 1943 alkupuolella oli maassa suoritettava pre- 
sidentinvaali. Sodan poikkeuksellisissa olosuhteissa ei 
toimitettu valitsijamiesvaaleja, vaan tehtävä uskottiin 
vuonna 1937 valituille valitsijamiehille, jotka siis nyt 
kolmannen kerran joutuivat kantamaan vastuun siitä, 


Suomen Marsalkka täytti uskollisesti kansalaisvelvollisuutensa ja kävi ulkomailtakin 


käsin äänestämässä. Tällä kertaa on kotimatkan aiheena tammikuussa 1950 suoritettu 


tasavallan presidentin valitsijamiesvaali. 


T 





Suomen Marsalkka ja hänen adjutanttinsa, eversti- 

luutnantti Lindeman tutkivat kirjettä. — Professori 

Nanna Svartz — Suomen Marsalkan henkilääkäri loppu- 
vuosina. 

kenen käsiin valtakunnan ylin johto uskottaisiin. Risto 
Ryti, joka presidentti Kallion pyydettyä eroa syksyllä 
1940 oli tullut valituksi hänen työnsä jatkajaksi saaden 
likipitäen kaikki äänet, valittiin nyt uudelleen miltei 
yksimielisesti; vain 31 valitsijamiestä pidättäytyi äänes- 
tämästä. Tässä yhteydessä lienee paikallaan mainita, että 
Mannerheimin nimi sukelsi vaaleja edeltäneissä keskus- 
teluissa ensimmäisen kerran esille. Tiedetään erityisesti 
maalaisliiton taholla harkitun kysymystä hänen ehdok- 
kuudestaan, ja katsoen siihen kansansuosioon, mikä yli- 
päälliköllä oli, olisi hän saattanut tulla valituksi. 
Tasavallan presidentin vaali selvensi tilannetta ja 
ennen kaikkea saattoi kysymyksen Suomen asemasta 
käytävässä sodassa vakavan pohdinnan alaiseksi. Mer- 
kille pantava on näet sosialidemokraattisen puolueen 
puolueneuvoston itse vaalipäivänä esittämä kannanotto 
sotaan. Se kuului seuraavasti: »Suomi ei ole mukana 
suurvaltojen taistelussa. Se seikka, että Suomi taistelee 
Saksan rinnalla samaa vihollista vastaan, ei muuta tätä 
tosiasiaa missään suhteessa. Tästä johtuu myös, että 
Suomella on, milloin sopiva tilaisuus siihen tarjoutuu 
ja sen vapaus ja itsenäisyys ovat turvatut, vapaa valta 
päättää eroamisestaan sodasta.» Kun kysymys uuden 
hallituksen muodostamisesta tavan mukaan presidentin 
vaalin jälkeen tuli päiväjärjestykseen, maalaisliitto puo- 
lestaan ilmoitti, että uusi hallitus oli saatava ja sen tär- 
kein tehtävä oli puolustustaistelun saattaminen tehok- 
kaaseen päätökseen ja tavalla, jolla maan itsenäisyys 


ja tulevat puolustusmahdollisuudet saadaan taatuiksi. 
17 — Voipio, Suomen Marsaikka 

Antaessaan presidentin virkaan astuessaan juhlallisen 
vakuutuksen presidentti Ryti totesi, ettei taistelua jat- 
kettaisi sen pitemmälle, kuin että turvallisuus saavutet- 
taisiin. Uusi hallitus muodostettiin sitten professori 
Edw. Linkomiehen johdolla. 

Viittaus niihin olosuhteisiin, joissa uusi hallitus joutui 
suorittamaan raskaan tehtävänsä, on epäilemättä paikal- 
laan, joskin yksityiskohdat on sivuutettava osittain sen 
vuoksi, ettei niitä vielä ole tarkoin valaistu, osittain 
siksi, että tapausten yleinen kulku on vielä tuoreessa 
muistissa. 

Lähtökohdaksi on joka tapauksessa otettava suursodan 
silloinen vaihe. Sen ratkaiseva käännekohta oli taistelu 
Stalingradista. Sen raunioihin päättyi Saksan etenemi- 
nen Neuvostoliiton alueella. Tämä kaupunki, jota pii- 
ritettiin kuukausikaupalla, mainittiin kai useammin 
kuin mikään muu paikka toisen maailmansodan rin- 
tamatiedoituksissa. Ja kun Stalingrad kesti, kesti 
myös Saksan lujin vastustaja, josta yhdessä liittolais- 
ten kanssa vihdoin tuli tämän valtavan voimienmittelyn 
voittaja. 

Jo vuoden 1943 kuluessa oli sodan pitkittyessä niille 
jotka kykenivät tilannetta arvioimaan selvinnyt, ettei 
Saksa missään tapauksessa voittaisi sotaa. Tämä käsi- 
tys antoi suunnan ja leiman sille ulkopolitiikalle, jota 
Suomen hallitus ryhtyi nyt noudattamaan. Mutta sen 
toteuttaminen ei ollut mikään helppo asia, sillä Saksa 
oli yhä mitä varteenotettavin tekijä, ja lisäksi huo- 
mattava määrä saksalaisia joukkoja oli Suomen kama- 


JATKOSOTA JA RASKAS RAUHA 335 


ralla. Nämä joukot olivat sitä paitsi valioväkeä ja erin- 
omaisesti varustettuja. 

Kansan keskuudessa vallinnut luottavainen mieliala 
alkoi yhä selvemmin muuttua sotaväsymykseksi, eikä 
sillä ollut suinkaan vähäinen merkitys. Sen sijaan, että 
sodan alkuaikoina ei paljoakaan välitetty Saksan vihol- 
listen propagandasta, se nyt sai yhä enemmän kuunteli- 
joita. Tuskin milloinkaan on tässä maassa niin tarkkaan 
seurattu ulkomaisia radiolähetyksiä kuin näihin aikoihin. 
Kuunneltiin yhtä hyvin itäisen naapurimaan radiota 
kuin Amerikan ääntä ja englantilaisen BBC:n suomen- 
kielistä ohjelmaa. 

Suomen politiikan johtomiehet olivat vilkkaassa toi- 
minnassa. Linkomiehen hallituksen ulkoministeri Hen- 
rik Ramsay oli miltei ensi töikseen käynyt Saksassa tapaa- 
massa valtakunnanulkoministeri Joachim von Ribben- 
tropia ja tunnustelemassa, miten Saksa suhtautuisi Suo- 
men rauhaa koskeviin neuvotteluihin. Erityisen mer- 
kittävänä on pidettävä vanhan koetellun poliitikon, val- 
tioneuvos J. K. Paasikiven aktiivista toimintaa koske- 
tuksen saamiseksi Neuvostoliittoon. Hän ei ensimmäistä 
kertaa ollut liikkeellä tällaisessa tärkeässä asiassa. ' Hän 
oli ollut jo Tarton rauhanvaltuuskunnan puheenjohtaja. 
Hänen johdollaan talvisodan edellä suomalaiset neuvot- 
telijat kolmesti kävivät Moskovassa. Hän johti Suomen 
puolesta rauhanneuvotteluja, jotka johtivat Moskovan 
rauhaan vuonna 1940, ja talvisodan jälkeen hän toimi 
lähettiläänä Neuvostoliitossa. Nyt Paasikivi uudelleen. 
astui esille, ja käytännöllisesti katsoen hän on siitä 

lähtien taukoamatta ollut tapahtumien polttopisteessä. 
Mutta älkäämme kiiruhtako niiden edelle! 

Suomen sotilaallinen asema heikkeni vuoden 1944 
alussa oleellisesti. Tammikuun puolivälissä Neuvosto- 
liitto aloitti Leningradin seuduilla hyökkäyksen, joka 
mursi saartorenkaan ja pakotti saksalaiset vetäytymään 
Narvan linjalle saakka. Kohta sen jälkeen Amerikka 
antoi Suomessa olevan asiainhoitajansa välityksellä 
ymmärtää, että rauhanehdot kävisivät sitä epäedul- 
lisemmiksi, mitä kauemmin Suomi jatkaisi sotaa. Tällä 
tiedonannolla oli huomattava vaikutus virallisiin kannan- 
ottoihin, ja se saattoi johtavat piirit harkitsemaan mah- 
dollisuuksia saada tietoja Venäjän rauhanehdoista. 
Tähän vaikutti myös tilanteen kehitys Kannaksen rin- 
tamalla. Leningradin saarron päätyttyä Neuvostoliitto 
saattaisi koota voimiaan sinne, ja joka tapauksessa sillä 
nyt oli hallussaan osa Suomenlahden rannikkoa, joka 
näin ollen tarjosi sille entistä paremman meri- ja ilma- 
sotatoiminnan tukialueen. Ylipäällikkö antoi myös tilan- 
teesta asiallisen ja kaikkea muuta kuin valoisan kuvan. 

Helmikuun alussa Paasikivi odottamatta lensi Tuk- 
holmaan. Hänen tarkoituksenaan oli tavata Neuvostolii- 
ton lähettilästä, madame Alexandra Kollontayta. Tämän 
tiedettiin olevan melko suopea Suomelle vanhojen suo- 
malaisten suhteittensa vuoksi. Äitinsä puolelta hän oli 
suomalaista syntyperääkin. Varhaisessa nuoruudessaan 
hän oli viettänyt kesiäkin Karjalan kannaksella. Häneltä 
Paasikivi halusi saada tietoja rauhanehdoista, missä hän 
onnistuikin. Ehdot eivät olleet lempeät, ja hallituksen 

ulkoasiainvaliokunta päättikin ilmoittaa Neuvostoliiton 
hallitukselle, ettei niitä voitu hyväksyä. Yhtenä vaikeim- 
mista kohdista pidettiin vaatimusta, että Saksan Suomes- 
sa olevat joukot oli internoitava. Hallitus oli kuitenkin 
valmis jatkuviin neuvotteluihin. Neuvostoliitto puoles- 
taan saattoi Suomen tietoon, että rauhanehtoihin oli 
suostuttava viikon kuluessa. Eduskunnan salaisessa is- 
tunnossa ei Suomen kanta muuttunut, mutta sen sijaan 
kyllä tähdennettiin rauhantahtoa. 

Kansan mielialan kannalta oli helmikuu ollut erittäin 
raskas kuukausi. Kuin antaakseen pontta rauhaan täh- 
tääville keskusteluille Neuvostoliiton ilmavoimat olivat 
saman kuun aikana kolmesti pommittaneet Helsinkiä, 
kuten muistamme — kymmenen päivän väliajoin —, ja 
tällöin aiheuttaneet raskaita menetyksiä. Pommitukset 
kohdistuivat myös eräihin muihin kaupunkeihin. 

Vaikka Neuvostoliitto oli Suomelta saanut kieltävän 
vastauksen esittämiinsä rauhanehtoihin, ei kosketus kui- 
tenkaan ollut katkennut. Maaliskuun lopulla Paasikivi ja 
toinen vanha, koeteltu poliitikko ja entinen lähettiläs Carl 
Enckell lensivät Tukholman kautta Moskovaan. Paasi- 
kivi tunsi nyt Venäjän pääkaupungin paremmin kuin 
ollessaan siellä neuvottelutehtävissä talvisodan edellä. 
Hänhän oli heti sodan jälkeen ollut Suomen lähettiläänä 
Moskovassa. Tämä lentomatka oli vain harvojen tie- 
dossa: siitä olivat selvillä todennäköisesti ainoastaan pre- 
sidentti ja ylipäällikkö sekä pää- ja ulkoministerit. Ne 
rauhanehdot, jotka Neuvostoliitto tällöin esitti, olivat 
ankarat, ja parin viikon perusteellisen harkinnan jälkeen 

tiedoitettiin, ettei Suomi voinut niitä hyväksyä. Tämän 
jälkeen Neuvostoliitto virallisesti ilmoitti, että välirau- 
hanneuvottelut olivat sen käsityksen mukaan katkenneet. 


Tultiin kesäkuuhun 1944, jatkosodan vaiheikkaim- 
paan ja ratkaisevimpaan kuukauteen. Jo kevään ku- 
luessa oli ollut havaittavissa merkkejä siitä, että viholli- 
nen valmistautui hyökkäämään Karjalan kannaksella. ' 

Kesäkuun alussa, 4. päivänä, oli ollut merkkipäivä: 
puolustusvoimien lippujuhlapäivä ja ylipäällikön syn- 
tymäpäivä. Tasavallan presidentti oli tällöin henkilökoh- 
taisesti käynyt päämajassa esittämässä Suomen Marsal- 
kalle ja puolustusvoimille omat ja valtiovallan onnittelut 
sekä ojentanut Mannerheimille Suomen Valkoisen Ruu- 
sun suurristin ketjuineen, miekkoineen ja jalokivineen. 

Kesäkuun 9. päivänä varhain aamulla vihollinen aloitti 
ankaran yleishyökkäyksen Karjalan kannaksella ja pian 
Aunuksen kannaksella, jatkaen sitä sitten taukoamatta. 
Rintamaviestit, jotka kauan aikaa olivat olleet vain ly- 
hyitä, usein mitäänsanomattomia tiedonantoja, saivat 
nyt dramaattisen sävyn. Sota riehui jälleen täydellä 
voimallaan. , , 

Hyökkäys tapahtui niin valtavin mies- ja asevoimin, 
että suomalaisten rintama sen pääsuunnassa pahasti tai- 
pui. Ensimmäinen todella hälyttävä tieto hyökkäyksestä 
annettiin kesäkuun 15. pnä, jolloin venäläisten ilmoitet- 
tiin tunkeutuneen suomalaisten asemien läpi Kuuter- 
selän suunnalla. Asema oli silloin jo mitä arveluttavin. 
Seuraavana päivänä ylipäällikkö antoi päiväkäskyn, josta 

lainattakoon seuraavat sotilaiden taistelutahtoa terästä- 
vät sanat: »Karjalan kannas, kansamme vuosisataisten 
taistelujen verikenttä, on jälleen vihollisen raivoisan 
rynnistyksen ensisijaisena hyökkäyskohteena. Talvi- 
sodan jäyhät kuvat suomalaisen sotilaan sisukkaasta kes- 
tävyydestä, uhrivalmiista urhoollisuudesta ja murtu- 
mattomasta tulevaisuudenuskosta uusiutuvat. Nuoret 
miehet seisovat sodassa jo paljon kokeneiden taisteli- 
jain rinnalla suuren materiaalitaistelun teräsmyrskyssä. 
Sotilaat! Te tiedätte, että isänmaan kohtalo riippuu 
teistä. Te ette lannistu vastoinkäymisistä.» 

Sitkeästi taistellen, uusia, levänneitä joukkoja tuleen 
lähettäen ja edullisempiin puolustusasemiin vetäytyen 
Suomen armeija jatkoi taisteluaan ylivoimaa vastaan. 
Joukkoja säästääkseen ylipäällikkö antoi käskyn viivytys- 
taisteluun siirtymisestä ja rintamalle saapuvien reser- 
vien keskittämisestä luonnon muodostamalle ja paikoi- 
tellen jo jossakin määrin varustetulle Viipurin -- Vuoksen 
linjalle. Kiivaimmat taistelut käytiin Summan —Leppä- 
suon maastossa, missä joukot talvisodan aikaisissa raunio- 
asemissa puolustautuivat sitkeästi. 

Kesäkuun raskain isku oli Viipurin menetys juuri ju- 
hannuksen alla. Lyhyen taistelun jälkeen oli luovut- 
tava Karjalan pääkaupungista, johon uusi elämä jo oli 
ehtinyt viritä sen jouduttua jatkosodan alkuvaiheissa 
suomalaisten käsiin. 

Vuoden 1944 juhannuksen tienoo oli taas mitä tär- 
keimpien ja kohtalokkaimpien ratkaisujen aikaa. Suo- 
men sotilaallinen asema oli vajaassa kahdessa viikossa 

kokonaan muuttunut, ja sen ohella uhkasivat muutkin 
onnettomuudet, ennen kaikkea huoltotilanteen huoles- 
tuttava huonontuminen sen johdosta, etteivät Saksasta 
luvatut viljamäärät olleetkaan saapuneet. Kaiken lisäksi 
Amerikka, joka koko ajan oli osoittanut pitkämielisyyttä 
Suomea kohtaan, kehoitti maamme lähettilästä ja hänen 
tärkeimpiä työtovereitaan poistumaan maasta, mikä ei 
kuitenkaan merkinnyt diplomaattisten suhteiden katkai- 
semista. Kaikkein painavin syy huoleen oli sittenkin 
Suomen hallituksen saama tieto, että Neuvostoliitto vaati 
antautumista. 

Ainoaksi tieksi osoittautui nyt vetoaminen Saksan 
apuun. Kesäkuun 19. päivänä yleisesikunnan päällikkö 
esitti Saksan armeijan ylimmälle johdolle pyynnön ase- 
avusta ja apujoukkojen lähettämisestä Suomen rinta- 
malle. Mutta sen antamiselle Saksa asetti omat ehtonsa. 
Yllättäen Saksan valtakunnanulkoministeri von Rib- 
bentrop tiedoitti kesäkuun 22. päivänä maan Suomessa 
olevalle lähettiläälle saapuvansa jo samana päivänä lento- 
teitse Helsinkiin. Samana iltana hän meni tapaamaan 
tasavallan presidenttiä, ja tämän kanssa käyty keskus- 
telu kesti aamuyöhön. 

Juhannuspäivänä presidentti Ryti ja ulkoministeri 
Ramsay lensivät päämajaan tapaamaan ylipäällikköä. 
Tasavallan presidentti ei näet tahtonut näissä olosuh- 
teissa tehdä mitään tärkeätä poliittista ratkaisua neuvot- 
telematta Suomen Marsalkan kanssa. Seuraavana päi- 
vänä Hitler vaati Suomen poliittisesta asenteesta avointa 
selitystä. Jollei sitä annettaisi, ei mitään apua saataisi. 

Näiden raskaiden ja hermoja kysyvien »juhannusneu- 
vottelujen» tuloksena oli, että tasavallan presidentti suos- 
tui allekirjoittamaan Hitlerille osoitetun kirjelmän, jonka 
ydinkohta oli, että Suomi ilmaisi taistelevansa Saksan 
rinnalla ja ettei se laskisi aseitaan muutoin kuin yhteis- 
ymmärryksessä sen kanssa, mikä merkitsi sitä, ettei 
Suomi tekisi erillisrauhaa. Kesäkuun 26. päivän iltana 
von Ribbentrop sai tällaisen kirjeen, ja seuraavana päi- 
vänä hän lähti paluumatkalle. Tieto vierailusta annet- 
tiin Suomen kansalle sanomalehdistössä kesäkuun 28. 
päivänä ja siinä lyhyesti todettiin, että Saksa antaa 
Suomen toivomaa aseapua ja että »kaikissa kohdissa saa- 
vutettiin Suomen ja Saksan hallitusten käsitysten täy- 
dellinen yhtäpitäväisyys». Heinäkuun 4. päivänä Hitler 
vastasi presidentti Rytin kirjeeseen vahvistaen jo von Rib- 
bentropin lupauksen kaiken mahdollisen aseavun antami- 
sesta ja Suomen tukemisesta taloudellisessakin suhteessa. 

Suomi sai nyt nopeasti saksalaisia pommikoneita, hä- 
vittäjiä, ammuksia ja sotilaita, joten uhanalaisimmilla 
rintamanosilla voitiin vihollisen eteneminen pysähdyttää 
ja tilanne vakauttaa. 

Kaikista ponnistuksista huolimatta sodan lopputulos 
alkoi olla selvillä, vaikka nyt pystyttiin joillakin koh- 
dilla vastaiskuihinkin. Jo vähän ennen heinäkuun puoli- 
väliä tiedetään ylipäällikön ja hänen lähimpien miestensä 
arvioidessaan sotilaallista tilannetta pitäneen sitä hei- 
kompana kuin aikaisemmin; nimenomaan ylipäällikkö 
ei uskonut Suomen pystyvän rintamilla saavuttamaan 
menestystä. 

Sillä aikaa kun rintamilla taisteltiin käytiin johta- 
vissa piireissä keskustelua siitä, oliko menetelty oikein 
pyydettäessä Saksan apua, ja oliko se tapa, millä asia 
oli hoidettu, oikea. Avunpyyntökysymystähän ei ollut 
alistettu eduskunnalle. 

Mieliala maassa ei näihin aikoihin ollut erityisemmän 
toiveikas, vaikka rintamilta ei nyt kuulunutkaan suoras- 
taan hälyttäviä tietoja. Saksa oli heinäkuun kuluessa 
kärsinyt sotilaallisia vastoinkäymisiä sekä itärintamal- 
laan että Balkanilla, ja kuun lopulla Narva joutui venä- 
läisten käsiin. Tämän johdosta Saksan oli pakko vetää 
— Marsalkan suostumuksella — Narvan rintamalle 
tänne lähetetty jalkaväkidivisioona. 


Elokuun ensimmäinen päivä merkitsi uutta, odotta- 
matonta käännekohtaa valtakunnan ylimmässä johdossa. 
Tasavallan presidentti ilmoitti näet tällöin valtioneuvos- 
tolle osoittamassaan kirjeessä luopuvansa toimestaan. 
Eroaan hän perusteli seuraavasti: »Harkitessani maam- 
me nykyistä vaikeata ja uhanalaista asemaa olen johtunut 
siihen vakaumukseen, että ylin toimeenpanovalta sekä 
sotilas- että siviilihallinnon alalla olisi tällä hetkellä 
keskitettävä samalle henkilölle. Tämän aikaansaamiseksi 
olen päättänyt luopua tasavallan presidentin toimesta.» 
Samalla hän kirjeessään viittasi myös monivuotisen vas- 
tuun ja työtaakan johdosta heikentyneeseen terveyteensä. 

Pääministeri ryhtyi hallitusmuodon mukaisesti hoi- 
tamaan tasavallan presidentin tehtäviä. Nyt tapahtu- 
mat seurasivat toisiaan nopeassa tahdissa. Jo samana 

päivänä annettiin eduskunnalle esitys laiksi tasavallan 
presidentin valitsemisesta. Lakiehdotuksen mukaan 
tasavallan presidentin luovuttua toimestaan määrät- 
täisiin hänen jälkeensä uusi presidentti ilman vaalia ja 
tasavallan presidentin toimi uskottaisiin Suomen Mar- 
salkka Mannerheimille, joka astuisi toimeensa heti, 
kun laki on tullut voimaan. Eduskunta käsitteli lain 
jo samana päivänä viidessä eri istunnossa ja suoritti 
sen toisen lukemisenkin tuona päivänä. Pari päivää 
myöhemmin tapahtui sen kolmas käsittely ja samana 
päivänä laki vahvistettiin. 

Elokuun 4. päivänä 1944 Mannerheim toisen kerran 
astui valtakunnan päämiehen paikalle. Vastikään täytet- 
tyään 77 vuotta hän oli jälleen valmis suorittamaan ras- 
kaan palvelustehtävän: johdattamaan maan sodan po- 
luilta rauhan tielle. 

Suomen tasavallan seitsemäs presidentti astui kor- 
keaan virkaansa ilman juhlallisuuksia, ja kuitenkin se 
hetki, jolloin hän antoi vakuutuksensa,oli kaiketi vai- 
kuttavin, minkä todistajana mikään eduskunta aikaisem- 
min oli ollut. »Minä Gustaf Mannerheim, jonka Suo- 
men kansa on valinnut Suomen tasavallan presidentiksi, 
vakuutan täten, että minä presidentin toimessani tulen 
vilpittömästi ja uskollisesti noudattamaan ja voimassa 
pitämään tasavallan valtiosääntöä ja lakeja sekä kaikin 
voimin edistämään Suomen kansan menestystä.» Uuden 
presidentin astuessa hallituksen huoneeseen pääminis- 
teri Linkomies ilmoitti hallituksen jättävän paikkansa 
hänen käytettäväkseen. 

Eduskuntatalon ulkopuolella tapahtuivat ainoat var- 
sinaiset juhlallisuudet: siellä odotti kunniakomppania, 
jonka presidentti tarkasti. Ja ylipäällikkö-presidentin 
noustessa autoon sankat väkijoukot kohottivat hänelle 
voimakkaita eläköönhuutoja toivottaakseen hänelle me- 
nestystä raskaaseen ja koko kansan kohtaloihin ratkaisua 
merkitsevään tehtävään. Ryhtyessään siihen Manner- 
heim saattoi olla varma siitä, että näihin toivotuksiin 
yhtyi koko kansa. 

»Vastaanottaessani nyt toisen kerran isänmaan vai- 
keana kohtalonhetkenä valtionpäämiehen tehtävät teen 
sen syvästi tietoisena minulle asetetusta vastuusta. Ne 
vaikeudet, jotka meidän on voitettava turvataksemme 
tulevaisuutemme, ovat suuret. Mielessäni on tällä het- 
kellä erityisesti Suomen armeija ja sen viidettä vuotta 
käymä taistelu. Korkeimpaan luottaen minä toivon ja 
minä uskon, että eduskunnan ja hallituksen tukemina, 


takanamme yksimielinen kansa, meidän onnistuu tur- - 


vata itsenäisyytemme ja kansallinen olemassaolomme.» . 


Nämä sanat oli Mannerheim lausunut tasan 13 mi- 
nuuttia kestäneessä juhlatilaisuudessa, jossa hän astui 
valtakunnan ensimmäisen miehen paikalle. Hän oli, 
kuten hänen lyhyt puheensa kansanedustajille osoitti, 
täysin tietoinen tehtävänsä vaikeudesta, mutta samalla 
selvillä siitä, että hän saattoi nojautua jotenkin yksimie- 
lisen kansan tukeen pyrkiessään irroittamaan Suomen 
sodasta. Miten vaikeaksi tehtävä todella oli muodos- 
tuva, sitä ei edes hän saattanut arvioida. 

Uuden presidentin ensimmäisiä tehtäviä oli pitää 


`~ 

huolta siitä, että maa saisi hallituksen, ja sen muodosta- 
misen hän uskoi varatuomari Antti Hackszellille. Ulko- 
ministerin tärkeälle paikalle tuli tunnettu teollisuusmies, 
entinen lähettiläs Carl Enckell, joka sitten vuosikausia 
— vaikka hallituksetkin vaihtuivat — hoiti ulkoministe- 
riötä. Hallitus sai heti tehtäväkseen mm. ottaa selkoa, 
voitaisiinko Ruotsista, jos suhteet Saksaan katkaistaisiin, 
saada viljaa ja elintarvikkeita. Se saikin tätä apua kos- 
kevan lupauksen. 

Ylipäällikkö-presidentti, niin kuin Mannerheimia 
aluksi yleisesti nimitettiin, joutui nyt vastaamaan sekä 
sodankäynnistä että maan asioista. Kuten hän usein 
aikaisemmin oli ollut ikään kuin läsnä kaikkialla, hän nyt 
miltei kirjaimellisesti oli sekä päämajassa että Helsin- 
gissä. Voisi suorastaan sanoa: samanaikaisesti! Viidettä 
kuukautta hän joutui jakamaan aikansa Mikkelissä ole- 
van päämajan ja Helsingin kesken. 

Vihollinen jatkoi hyökkäyksiään ja puolustussotaa oli 
jatkettava. Muutamia päiviä tasavallan presidentiksi 
tulonsa jälkeen Mannerheim antoi armeijalle päiväkäs- 
kyn, jossa hän kohdisti sotilailleen seuraavat sanat: 
yTaistelu olemassaolomme ja tulevaisuutemme puolesta 
jatkuu. Maan puolustusvoimain ylipäällikkönä vetoan 
Teidän kestävyyteenne ja järkkymättömään lujuuteenne.» 

Taisteluiden riehuessa rintamilla oli käytävä toinenkin 
taistelu: taistelu rauhasta neuvottelupöydän ääressä. 
Ottaessaan vastaan presidentin toimen Mannerheim oli 
tehnyt sen rauha päämääränään. Kun presidentti Ryti 
omissa nimissään — tosin ylipäällikön neuvosta — oli 

allekirjoittanut ns. Ribbentrop-sopimuksen ja jättänyt 
sekä hallituksen että eduskunnan sen ulkopuolelle, ei sen 
nyt katsottu sitovan enempää Mannerheimia kuin hänen 
hallitustaankaan. Suomella oli näin ollen vapaat kädet 
ryhtyä sopivalla hetkellä neuvottelemaan Neuvostoliiton 
kanssa rauhasta. Saksa, joka itse koki yhä tuntuvampia 
vastoinkäymisiä rintamillaan, oli täysin selvillä siitä, että 
Suomi nyt aikoi kulkea omia teitään, ja se teki vielä vii- 
meisen yrityksen elokuun puolivälissä taivuttaakseen 
asekumppaninsa jatkamaan taistelua. Kenraalisotamar- 
salkka Wilhelm Keitel kävi näet tällöin Mannerheimin 
päämajassa neuvottelemassa asiasta. Hänellä oli yli- 
päällikölle tuliaisiakin: tammenlehvä. Vastaukseksi hän 
sai, että sekä presidentti että hallitus katsoivat velvolli- 
suudekseen säilyttää täyden toimintavapautensa. 

Elokuun loppupuolella Suomen hallitus ryhtyi jälleen * 
rauhantunnusteluihin, mitkä tehtiin Neuvostoliiton Tuk- 
holman-lähettiläälle. Elokuun 29. päivänä saapui vas- 
taus, jossa itäisen naapurimaan hallitus ilmoitti olevansa 
valmis vastaanottamaan suomalaisen valtuuskunnan. 
Tällä välin rintamatilanne oli aivan oleellisesti hei- 
kentynyt. 

Ratkaiseva oli syyskuun 2. päivä. Sinä päivänä edus- 
kunta suljetussa istunnossa hyväksyi hallituksen toimen- 
piteet neuvotteluihin ryhtymiseksi Neuvostoliiton 
kanssa rauhaan pääsemiseksi. Suomen kansalle asian 
tiedoitti pääministeri samana iltana pitämässään radio- 
puheessa, jossa hän viittasi rintamatilanteen jatkuvaan 
huonontumiseen sekä asekumppanin, Saksan, sotilaal- 

lisen aseman ratkaisevaan heikkenemiseen. »Reaaliset 
edellytykset Suomen ja Saksan yhteistyölle ovat loppu- 
massa», hän totesi. vAntaessaan elokuun 29. päivänä 
Suomen Tukholman-lähettiläälle vastauksen hallituksen 
tiedusteluun Neuvostoliiton lähettiläs korosti, että Neu- 
vostoliiton ja Ison-Britannian hallitukset ovat sopineet 
tästä vastauksesta. Vastaus on alistettu myös Yhdys- 
valtain hallituksen hyväksyttäväksi, eikä viimeksi mai- 
nitulla ole ollut mitään huomauttamista sen johdosta. 
Tässä vastauksessa vaaditaan, että Suomen hallituksen 
on julkisesti selitettävä katkaisevansa suhteensa Sak- 
saan sekä vaadittava Saksaa kahden viikon kuluessa 
poistamaan joukkonsa Suomen alueelta.» Jos Suomen 
hallitus täyttäisi nämä ennakkoehdot, Neuvostoliitto 
olisi valmis ottamaan vastaan Suomen hallituksen val- 
tuuskunnan Moskovaan neuvottelemaan välirauhasta, 
rauhasta tai molemmista. Puhuessaan pääministeri 
nimenomaan tähdensi: »Nyt on meidän velvollisuu- 
temme tukea sitä miestä, jolle kuukausi sitten suuren 
yksimielisyyden vallitessa uskottiin tasavallan presi- 
dentin tällä hetkellä niin vaativa tehtävä. Suomen 
Marsalkka, jolla on suuremmat edellytykset kuin kel- 
lään muulla arvostella nykyistä poliittista ja sotilaallista 
tilannetta ja jonka elämänkokemus on niin suuri ja 
monipuolinen, että vain harvalla kansalla on vastaavaa 
valtiomieskykyä käytettävissään, on asiaa tarkkaan har- 
kittuaan valinnut sen tien, jolle tänään on lähdetty. 
Meidän, kansalaiset, on seisottava yksimielisenä rinta- 
mana yhdessä hallituksen ja kansaneduskunnan kanssa 

hänen takanaan edessä olevina kohtalokkaina aikoina.» 
Samana päivänä annettiin Saksan Helsingin-lähettiläälle 
nootti suhteiden katkaisemisesta Saksan kanssa. 

Syyskuun 4. päivän aamuna kello 8 suomalaiset lopet- 
tivat sotatoimet. Kaksi päivää myöhemmin Suomen 
rauhanvaltuuskunta pääministeri Hackzellin johdolla 
matkusti yöjunassa itään. 

Aselevon ehdot olivat tiukat. Armeijan oli peräydyt- 
tävä ensimmäisen Moskovan-rauhan rajalle, ja sen jäl- 
keen se oli kotiutettava. Samalla oli puolustuslaitos 
saatettava rauhanaikaiselle kannalle. Lisäksi oli pidet- 
tävä huolta siitä, että saksalaiset joukot poistuisivat 
maasta. Syyskuun 19. pnä solmitun välirauhan ehdot 
olivat vieläkin raskaammat. Niihin sisältyi mm. ns. 
sotasyyllisten saattaminen vastuuseen. 


Sota oli päättynyt, mutta vielä uusi sota oli käytävä, 
tällä kertaa monivuotista aseveljeä vastaan. Pohjois- 
Suomessa olevat saksalaiset joukot eivät poistuneetkaan 
maasta, vaan ryhtyivät viivytysasemien rakentamiseen. 

Alkoi lähes kolme kuukautta kestänyt dramaattinen 
ja kova taistelu Pohjois-Suomesta ja Lapista. Se mer- 
kitsi jatkuvia ponnistuksia armeijalle ja sen ylipäälli- 
kölle. Mutta toisellakin taholla jouduttiin kesken asele-, 
von sotatoimiin: syyskuun puolivälissä saksalaiset teki- 
vät Suursaarelle yllättävän maihinnousuyrityksen, mikä 
hyökkääjille raskaita tappioita tuottaen torjuttiin. 

Vainovalkeat! Niin otsikoi eräs suuri päivälehti syys- 
kuun puolimaissa pääkirjoituksen omistaessaan sen Poh- 

jois-Suomen tapahtumille. Perinpohjaisuudella, johon 
vain saksalaiset pystyvät, vetäytyvät joukot ryhtyivät 
hävittämään sitä maata, jota he olivat yli kolmen vuoden 
ajan verellään puolustaneet. Siltoja tuhottiin, maa mii- 
noitettiin, kyliä poltettiin, tuleen sytytettiin yksinäisiä 
eräseutujen taloja ja mökkipahasiakin, joista väestö oli 
kiireesti evakuoitu läntiseen naapurimaahan tämän jäl- 
leen tarjotessa veljellistä apuaan ja vastaanottaessaan 
loputtomina jonoina saapuvat pakolaiset, heidän vähäi- 
set tavaransa, hevosensa, lehmänsä ja poronsa. 

Taas ilmestyivät lehtien palstoille viralliset tiedoi- 
tukset: sotatoimista. Nyt ne tulivat pohjoisesta. Askel 
askelelta joukot etenivät. Pitäjä pitäjän jälkeen vallattiin 
takaisin. Lokakuun alussa Tornio ja vähän myöhemmin 
Kemi joutuivat joukkojemme käsiin. Saman kuun puoli- 
välin jälkeen tiedoitettiin virallisesti, että »Lapin pää- 
kaupunkin, Rovaniemen kauppala, oli vallattu. Yksi- 
kään toinen asutuskeskus ei sodan kestäessä ollut koke- 
nut niin täydellistä hävitystä kuin Rovaniemi: 1 000 
talosta oli suomalaisten saadessa kauppalan haltuunsa 
jäljellä vain 5o. 

Eteneminen jatkui. Kiivaita taisteluita käyden suo- 
malaiset joukot valloittivat takaisin Lapin. Pitäjän nimi 
toisensa jälkeen ilmestyi virallisiin tiedoituksiin, ja sa- 
malla kun kerrottiin armeijan saavuttamasta menestyk- 
sestä kerrottiin myös siitä tuhosta, mikä avautui jouk- 
kojen silmien eteen niiden vallatessa takaisin sen, mikä 
meille kuului. Maa oli kaikkialla hävitetty ja autio. 


Rakennukset poltettu, jopa kaivotkin paikoitellen tu- 
18 — Voipio, Suomen Marsalkka 

hottu. Pallastunturin uljaan 4-kerroksisen hotellin pai- 
kalla oli vain kaksi valtavaa kuoppaa. Taistelu pohjoi- 
sinta maanäärtämme mielettömästi hävittäneitä saksa- 
laisia vastaan oli, niin kuin eräs johtava päivälehti itse- 
näisyyspäivän aattona 1944 kirjoitti, rauhantyöhön pa- 
laavan sodanaikaisen armeijan viimeinen kunniakas ja 
suurimerkityksirien palvelus isänmaalle. Tämä taistelu 
saatettiin päätökseen kohtalokkaan vuoden loppuun 
mennessä. Mutta huhtikuun loppuun 1945 saksalaiset 
pitivät hallussaan viimeistä maakaistaa Suomen aluetta. 

Lapin murhenäytelmä oli itse asiassa vieläkin järkyt- 
tävämpi. Peräytyvät saksalaiset joukot kuljettivat muas- 
saan sotavankejaan pakkasessa ja tuiskussa, ja moni 
heistä uupui tien oheen. Viimeinen näytös esitettiin 
suomalaisten palatessa kotikonnuilleen; he löysivät 
useimmiten kotiensa paikalta vain valkean lumen peit- 
tämät rauniot. 

Mutta kenties sisukkaammin kuin muut ovat Lapin 
asukkaat jälleenrakentaneet kotinsa, ja uusi elämä on 
alkanut pohjoisimmissa maanäärissämme. 


Seurattuamme sotatoimia niiden päättymiseen saakka 
palatkaamme jälleen syyskuun 19. päivään, jolloin väli- 
rauhansopimus allekirjoitettiin Moskovassa. 

Välirauhansopimus, jolle Pariisissa helmikuun 10. päi- 
vänä 1947 solmittu rauha Neuvostoliiton kanssa raken- 
tui, sisälsi pääpiirtein sen, että rajoiksi määrättiin vuo- 
den 1940 rauhan rajat, Petsamo oli luovutettava, Porkka- 
lan alue annettava vuokralle 50 vuodeksi, maassa olevat 


JATKOSOTA JA RASKAS RAUHA 351 


saksalaiset riisuttava aseista, armeija asetettava rauhan- 
aikaiselle kannalle, Neuvostoliitolle suoritettava sotakor- 
vausta tavaroina 300 miljoonan dollarin arvosta, sota- 
syylliset pidätettävä ja tuomittava, maassa oleva sak- 
salainen omaisuus luovutettava, suomalaiset kauppa- 
alukset asetettava liittoutuneiden ylimmän sotilasjoh- 
don valvontaan sekä lakkautettava ne järjestöt, jotka 
harjoittivat Yhdistyneitä Kansakuntia ja erityisesti 
Neuvostoliittoa kohtaan vihamielistä propagandaa. Väli- 
rauhan sopimus edellytti, että Suomeen muodostettiin 
liittoutuneiden valvontakomissio, joka rauhan tekoon 
saakka huolehtisi sopimusehtojen täytäntöönpanosta. 

»Vakaa pyrkimyksemme olkoon rauhan toimin kohot- 
taa maamme uuteen, koko kansaamme kohdistuvaan 
kukoistukseen vilpittömissä ja ystävällisissä suhteissa 
naapurimaihimme», sanottiin =ylipäällikkö-presidentti 
Mannerheimin sotilailleen välirauhansopimuksen jäl- 
keen antamassa päiväkäskyssä. 

Olemme jo nähneet, miten Suomi täytti välirauhan- 
sopimuksen mukaisen määräyksen maassa sopimuksen- 
tekohetkellä olleisiin saksalaisiin nähden. Muidenkin 
sopimuskohtien täyttämiseen ryhdyttiin viipymättä ja 
omantunnontarkasti. Porkkalan alue tyhjennettiin, sen 
kukoistavat viljelysalueet, kauniit saaristot ja lainehtivat 
vedet jäivät puoleksi vuosisadaksi vuokralle. Sotakor- 
vausten suorittamiseen ryhdyttiin heti, ja niiden hoita- 
miseksi perustettiin erikoiselin, sotakorvausteollisuuden 
valtuuskunta, Soteva, jonka on onnistunut suurista vai- 
keuksista huolimatta täyttää toimitukset määräaikoina. 

Sotakorvauksiin saatiin muuten myöhemmin lievennyk- 
siä ja niiden toimitusaikaan nähden pidennystä. Kor- 
vaukset tulivatkin määräaikana suoritetuiksi. Jotta tämä 
sopimusehto tulisi täytetyksi, järjestettiin maan teol- 
lisuus osittain palvelemaan sitä, ja varsinkin metalli- 
teollisuuden alalla on sotakorvausten suorittaminen 
merkinnyt aivan uusille urille siirtymistä, mikä taas 
tietää, että jo nyt on puuteollisuuden rinnalle kehit- 
tynyt tuotantokykyinen ja uudenaikainen konepaja- 
teollisuus. 

Vuoden 1944 päättyessä maassa oli rauhantila ja vai- 
keuksista huolimatta saatettiin Mannerheimin johdolla 
aloittaa uusi taival. 


PRESIDENTTI KAUSI 


2] OTATOIMIEN päätyttyä presidentti Man- 


S vanerheim joutui antautumaan niihin tehtäviin, 





kuin hänen hoidettavakseen vapaussodan jälkeisenä val- 
tionhoitajankautena oli jäänyt uuden tien viitoittaminen 
kansalle, niin hän nyt vieläkin vaikeammissa olosuh- 
teissa sai selvittääkseen raskaan sodan jaankaran rauhan 
jälkeiset pulmakysymykset. Hänen toinen kautensa 
maan johdossa oli siten mitä suurimmassa määrin voi- 
mia ja hermoja kysyvää aikaa. Muistelmissaan hän 

nimenomaan toteaa, että aseleposopimuksen määräysten 
täyttäminen oli hänen presidenttikautensa päätehtävä. 
Ensimmäisiä raskaita velvollisuuksia oli vsotasyyllis- 
ten» saattaminen vastuuseen ja heidän tuomitsemisensa. 
Suomen laissa puhutaan yksistään »sotarikollisista», ja 
sen vuoksi-oli säädettävä erikoislaki. Sen laatimiseen 
presidentti Mannerheim otti tehokkaasti osaa saaden 
lakiehdotukseen sekä selvennyksiä että lievennyksiä. 
Oikeudenkäynti sotasyyllisiä vastaan alkoi vuoden 
1945 lopulla, marraskuun 15. päivänä Säätytalossa. Se 
oli eräänlainen jatkosodan tilitys ja sen kuluessa käsi- 
teltiin yksityiskohtaisesti kesän 1944 vaiheikkaat tapah- 
tumat. Mitään oikeudenkäyntiä ei tässä maassa ole 
seurattu sellaisella herpaantumattomalla mielenkiinnolla 
kuin tätä, eikä oikeudenistuntoihin koskaan ole ollut 
niin vaikeata päästä kuin siihen perinteistä rikkaaseen 
saliin, jossa kahdeksan miestä oli vastaamassa toimis- 
taan isänmaan kohtalonhetkellä kesäkuussa 1944. Oikeu- 
denkäynnin yhteydessä kuultiin myös presidentti Man- 
nerheimia. | 
Sotasyyllisyysoikeus tuomitsi, kuten tiedämme, pre- 
sidentti Rytin, kuusi Ribbentrop-sopimuksen aikana 
hallituksessa ollutta ministeriä sekä Suomen Berliinin- 
lähettilään eri pitkiksi ajoiksi vapausrangaistuksiin. 
Ankarimman tuomion sai presidentti Ryti, joka yksin 
oli ottanut kantaakseen vastuun hädän hetkellä solmitun 
sopimuksen allekirjoittamisesta. 
Toinen tärkeä ja raskas tehtävä, jonka hoitaminen 
kysyi Mannerheimilta aikaa, voimia ja hermoja, oli 


PRESIDENTTIKAUSI 355 


sotakorvauskysymys. Mieskohtaisesti presidentti otti 
osaa sen käsittelyyn ollen pitkissä neuvotteluissa val- 
vontakomission johtomiesten, ennen kaikkea kenraali- 
eversti Zhdanovin kanssa. Sotakorvaussopimus allekir- 
joitettiin joulukuun 17. pnä 1944. 

Muista kiireellisesti hoidettavista kysymyksistä mai- 
nittakoon eduskuntavaalit, joita ei ollut pidetty vuoden 
1939 jälkeen. Ne toimeenpantiin maaliskuussa 1945. 


Ne ylen raskaat velvollisuudet, jotka Mannerheim 
presidenttikaudellaan sai hoitaakseen, aiheuttivat, että 
hän vain perin harvoin oli läsnä julkisissa tilaisuuksissa. 
Hänen esiintymisensä supistuivat miltei yksinomaan 
aivan välttämättömien edustustehtävien hoitoon, sel- 
laisiin kuin valtiopäivien avajaisiin ja lopettajaisiin. 

Presidenttikautenaan Mannerheim ei asunut tasaval- 
lan presidentin linnassa eikä liioin kodissaan Kaivopuis- 
"ton vaaleassa huvilassa. Hän valitsi asunnokseen tasa- 
vallan presidentin kesäasunnon, Tamminiemi-nimisen 
huvilan Meilahdessa. Ehkä tähän asunnon vaaliin oli 
osaltaan syynä se, että hän oli siellä paremmin sivussa 
yleiseltä huomiolta kuin linnassa tai omassa kodissaan. 

Elämä Tamminiemessä oli yksinkertaista. Mitään 
vastaanottoja ei siellä järjestetty; siihen eivät tilat 
eikä aika yksinkertaisesti olisi riittäneetkään. Aterioilla 
oli läsnä enintään 5—6 henkeä; enemmän ei pöydän 
ääreen kunnolla olisi sopinut. Mutta joka päivä pysäh- 
tyi moni auto Tamminiemen edustalle. Presidentti otti 
vastaan hallituksen jäseniä ja muita virka-asioissa saa- 

puvia henkilöitä. Joskus olivat vieraat kaikkea muuta 
kuin virallisia arvohenkilöitä. Joskus jopa nuorisoa. 
Keväällä 1945 kävivät hänen luonaan Tyttönormaali- 
lyseon uudet ylioppilaat, jotka tahtoivat suurena juhla- 
päivänään kunnioittaa valtakunnan ensimmäistä miestä. 
Ritarillinen Suomen Marsalkka esiintyi tällöin aivan erin- 
omaisena isäntänä. Nuoret pitivät hänelle puheen, johon 
Mannerheim vastasi, ja tilaisuus päättyi kahvitarjoiluun. 
Lopuksi koko joukko valokuvattiin Marsalkan seurassa. 

Missä tahansa presidentti Mannerheim liikkui, oli 
kansaa tuota pikaa koolla häntä tervehtimässä. Uljaan 
ryhdikkäänä — ikään kuin ikä ja vastuu eivät häntä 
lainkaan painaisi — presidentti, joka useimmiten ulkona 
esiintyessään käytti sotilaspukua, vastasi hänelle osoi- 
tettuihin kunnioituksen ja ihailun ilmauksiin. 

Mannerheimin kuvaan liitettäköön pari piirrettä, jotka 
kenties eivät ole yleisesti tunnettuja. 

Sotavuosina ja presidenttikautenaan Suomen Mar- 
salkka johdonmukaisesti käytti suomen kieltä puhutelles- 
saan henkilöitä, joiden hän tiesi paremmin hallitsevan 
suomea kuin ruotsia. Ruotsinkielisestä kodista lähtenyt, 
pitkän palvelusajan Venäjällä suorittanut ja vasta keski- 
ikään ehdittyään kotimaahan jälleen palannut Manner- 
heim opetteli suomen kielen niin hyvin, että hän käytti 
sitä aivan vaivattomasti. Hän ei tyytynyt siihen, että 
hän osasi sitä sujuvasti puhua, vaan hän tahtoi tietää, 
miksi juuri niin ja niin oli sanottava. Adjutantit saivat 
lukemattomia kertoja aivan kieliopillisesti selvittää suo- 
men kielen salaisuuksia. Hänen kielivaistonsa oli erin- 


Sveitsissä kesällä 1949. Kävelyretken mieluisa levähdyspaikka Val-Montissa. 

Val-Montin klinikka, jossa Suomen Marsalkka Sveitsissä ollessaan asui. Alakerrassa 


vasemmalla puiden peitossa hänen huoneensa, jonka parvekkeelta avautui laaja 
näköala Gen&ven järvelle. 








Aamukävelyllä. — Vasemmalla olevalla rinteellä sijaitsee Val-Montin klinikka. 
Rannalla Chillonin historiallinen linna. 

Ryhdikkäänä loppuun saakka. 

omainen; kykenipä hän antamaan ohjeita, miten jokin 
lause tyylillisesti oli muotoiltava. 

Toinen Mannerheimin luonteenomainen piirre oli se 
huolellisuus, jolla hän hoiti kirjeenvaihtoaan. Aivan 
viime vuosiin saakka hän kirjoitti kaikki yksityiskir- 
jeensä käsin ja teki sen omalla, erikoislaatuisella taval- 
laan. Ne olivat selkeätä käsialaa, ikään kuin jokainen 
kirjain erikseen piirrettyjä. Helpommin luettavia kir- 
jeitä tuskin kukaan on kirjoittanut. Stilistisesti kirjeet- 
kin — puheita ja päiväkäskyjä mainitsemattakaan — 
olivat korkeinta luokkaa. 

Todellisen ylimyksen ennakkoluulottomuudella Man- 
nerheim suhtautui kaikkiin kanssaihmisiin; hänelle ei 
merkinnyt mitään, millaista syntyperää kukin oli, vaan 
se, mihin hän pystyi. Tämä ilmeni hänen pitkän elä- 
mänsä aikana monissa vaiheissa, mm. hänen valitessaan 
ystäviään ja apulaisiaan. 


Mannerheimin terveys oli jo talvisodan jälkeen osoit- 
tanut horjumisen merkkejä. Jatkosodan aikana hänen 
oli otettava »lomaa» ja vietettävä keväällä 1943 jonkin 
aikaa Sveitsissä virkistymässä. 

Presidenttikaudella Suomen Marsalkan terveys alkoi 
vakavasti horjua. Hänen oli aika ajoin turvauduttava 
lääkärinhoitoon, ja vuoden 1945 marraskuun alussa hän 
lääkärin neuvosta matkusti leudompaan ilmanalaan. 
Matka suuntautui Portugaliin, missä oleskelu teki 
hänelle hyvää. Hän tapasi siellä sekä presidentti 
Carmonan että pääministeri Salazarin. 

Kotimatkalla Mannerheim sairastui joutuen pote- 
maan avointa pohjukaissuolen haavaa, joka sen jälkeen 
häntä alituisesti kiusasi ja joka lopulta pakotti hänet luo- 
pumaan presidentin tehtävistään. Lääkärien uuden 
vuoden alussa 1946 suorittama perusteellinen tutkimus 
osoitti, että hän tarvitsisi useita viikkoja toipuakseen 
sairaudestaan. Hän asettui aluksi hoidettavaksi perus- 
tamaansa Punaisen Ristin sairaalaan ja siirtyi myöhem- 
min Ruotsiin, missä hänestä tuli professori Nanna 
Svartzin potilas. Hänen suomalaisena henkilääkärinään 
oli jatkosodan päivistä alkaen professori Lauri Kalaja. 

Pitkittyvä ja rasittava sairaus sai Mannerheimin vaka- 
vasti miettimään eroamistaan presidentin paikalta siitä- 
kin huolimatta, että hänellä oli apunaan ja tukenaan 
pääministeriksi vuoden 1944 marraskuussa tullut koke- 
nut Paasikivi. ~ 

Maaliskuun 4. päivänä 1946 Suomen Marsalkka lähetti 
valtioneuvostolle seuraavan ilmoituksen: »Koska ter- 
: veyteni jo pitemmän aikaa on ollut horjuva ja erikoisesti 
viime syksyn kuluessa on huonontunut, en enää, oheel- 
lisiin lääkärintodistuksiin viitaten katso voivani hoitaa 
minulle uskottuja Tasavallan Presidentin tehtäviä. Kun 
Suomi sotasyyllisyysoikeuden käsiteltyä syyllisyydestä 
sotaan syytettyjä vastaan nostetun jutun ja annettua 
nyttemmin päätöksensä asiassa siten on täyttänyt väli- 
rauhansopimuksessa edellytetyt velvoitukset, lukuun- 
ottamatta niitä sitoumuksia, joiden lopullinen täyttämi- 
nen tulee tapahtumaan vasta useamman vuoden kulut- 
tua, katson sitä paitsi omalta kohdaltani oleelliselta osal- 

tani suorittaneeni ne tehtävät, joiden hoitamista varten 
maallemme kohtalokkaana ajankohtana suostuin vas- 
taanottamaan Tasavallan Presidentin toimen. Edellä 
olevan saatan täten kunnioittaen Valtioneuvoston tie- 
toon tästä ilmoituksesta aiheutuviin toimenpiteisiin ryh- 
tymistä varten.» 

Samana iltana pääministeri Paasikivi esitti radiossa 
hallituksen tiedonannon presidentti Mannerheimin 
erosta ja lausui viitattuaan Suomen Marsalkan johdolla 
suoritettuun maamme irroittamiseen sodasta mm.: 
yTästä samoin kuin muusta hänen maan hyväksi teke- 
mästään uhrautuvasta työstä on Suomen kansa presi- 
dentti Mannerheimille syvästi kiitollinen. — — Presi- 
dentti Mannerheim voi nyt siirtyä hyvin ansaittuun 
lepoon tietoisena siitä, että Suomen kansa ei ole unoh- 
tava niitä suuria palveluksia, jotka hän on isänmaalle 
tehnyt. Kansamme parhaat ja lämpimimmät onnentoi- 
votukset tulevat häntä alati seuraamaan.» 

Jälleen oli annettava laki presidentin vaalista, koska 
sitä ei hallituksen mielestä silloisissa oloissa voitu suo- 
rittaa hallitusmuodossa säädetyssä järjestyksessä, siis 
valitsijamiehiä käyttäen. Vaalin toimittaminen uskot- 
tiin jälleen eduskunnalle, ja muutamia päiviä myöhem- 
min pääministeri Paasikivi valittiin Mannerheimin seu- 
raajaksi niiksi vuosiksi, jotka tämän presidenttikaudesta 
vielä olivat jäljellä. 

Maaliskuun 8. päivänä tasavallan presidentin linnan 
harjalla liehui Suomen Marsalkan lippu vaakunoineen 
ja marsalkansauvoineen presidentti Mannerheimin saa- 

puessa autolla Kaivopuiston kodistaan linnaan. Puoli- 
päivän lähestyessä hallitus saapui tervehdyskäynnille 
eroavan presidentin luo. 

Pääministeri Paasikivi piti Suomen Marsalkalle pu- 
heen, jossa hän kiitti tätä hallituksen puolesta. Puhee- 
seen vastasi Mannerheim lausuen siinä mm.: »Omasta 
puolestani iloitsen siitä, että olen saanut valtion pää- 
miehenä myötävaikuttaa maamme johtamiseen sodasta 
syksyllä 1944 solmittuun aselepoon sekä sen jälkeen osal- 
listua monien ylipääsemättömiltä tuntuvien vaikeuk- 
siemme voittamiseen ja kansaamme kohdanneiden ras- 
kaiden taakkojen keventämistä tarkoittavaan työhön.» 

Samana päivänä Suomen Marsalkka sai vastaanottaa 
lukuisia kiitollisuuden ja ihailun osoituksia kansalta, 
jonka kohtaloita hän oli johtanut vaiheikkaina vuosina. 

Tasavallan presidentin linnan edustalle oli tänä päi- 
vänä, jolloin Mannerheim viimeisen kerran suoritti 
virallisen tehtävän, kerääntynyt sankka väkijoukko, joka 
innokkaasti häntä tervehti hänen poistuessaan linnasta. 

Presidenttikausi oli päättynyt. Mannerheimia odot- 
tivat levon ja rauhan vuodet. 


VIIMEISET VUODET 


VAN mesta Suomen Marsalkka vetäytyi yksityis- 
elämään; vain ylen harvoin hänet sen jälkeen 
nähtiin. Mutta kaikkialla häntä seurasi kansan lämmin 
myötätunto ja harras kiitollisuus. 





Viimeiset vuotensa Mannerheim vietti osittain koti- 
maassa, osittain Sveitsissä. 

Koti on usein asujansa erinomainen kuvastin. Käy- 
käämme niissä kolmessa paikassa, joissa tiedämme Suo- 
men Marsalkan hyvin viihtyneen: hänen Kaivopuiston- 

kodissaan, hänen maatilallaan Lohjan Kirkniemessä ja 
vihdoin lumihuippuisten alppien ympäröimän Geneven 
järven rannalla sijaitsevassa Val-Montin hotelliparan- 
tolassa, jossa hän sai tarvitsemansa levon. 

Mannerheimin Kaivopuiston-koti ei erityisemmin 
erottunut ympäristöstään. Korkeintaan oli silmään- 
pistävää rakennuksen äärimmäinen yksinkertaisuus. 
Kaksi kerrosta ja niitten yllä punatiilinen taitekatto. 
Tumma, kaksiosainen ovi, jossa ei ollut nimikilpeä. 
Oven pielessä soittokello, jonka yläpuolella messinki- 
levy: »Lähetykset pyydetään viemään keittiön kaut- 
ta». Kesäisin antoivat rakennukselle eloa ja väriä lo- 
henpunaiset markiisit ikkunoitten yläpuolella, kukka- 
laatikot yläkerran ikkunoitten alla ja rakennuksen sei- 
nustaa kohoava villiviini. 

Tämä talo oli neljännesvuosisadan ajan Suomen 
Marsalkan varsinainen koti, vaikka isäntä olosuhteiden 
pakosta usein kauan, jatkosodan aikana jopa vuosi- 
kausia, oli poissa. 

Katsoessaan kotinsa ikkunoista ulos Mannerheim näki 
Kruunuvuorenselän ja Suomenlahtea kauas Suomen- 
linnan taa. Meri oli aivan hänen lähettyvillään. Ja 
kotinsa edustalle, meren puolelle hän oli hankkinut pe- 
rennoja, jotka kukkivat helein värein keväästä myöhään 
syksyyn asti. 

Mannerheimin koti oli todellinen koti. Se oli synty- 
nyt niin kuin oikeat kodit syntyvät, esine esineeltä, vähi- 
tellen. Ja siitä kuvastui kuin rikkaasti kuvitetusta kir- 
jasta Suomen Marsalkan pitkä ja mitä monivaiheisin 

elämä. Se oli soturin koti, mutta samalla myös tiede- 
miehen ja tutkimusmatkailijan, yhteiskunnallisen raken- 
nustyön edistäjän sekä monipuolisen ja hienosti sivis- 
tyneen kulttuuri-ihmisen koti. Siitä voi lukea niitten 
harrastusten moninaisuuden, joille Mannerheimilta riitti 
aikaa työn lomassa. 

Soturin koti. Jo makuuhuoneesta lähtien. Sota- 
vuosiin saakka Mannerheim nukkui kapeassa, vaatimat- 
tomassa kenttävuoteessa, joka ei isäntäänsä hemmotellut. 
Huoneen ainoana koristuksena olivat ratsuja ja hevos- 
miehiä esittävät vanhat kaiverrukset. 

Kodissa oli runsaasti aseita aina muinaissuomalai- 
sesta jalkajousesta lähtien. Mutta ne eivät tarkoitukses- 
taan muistuttaen eronneet ympäristöstä, vaan sulautui- 
vat siihen koristeellisena lisäpiirteenä aivan niin kuin 
niitä ei koskaan olisi aiottu sodan julmaa leikkiä varten. 
Niitten joukossa oli sellaisia, joita Mannerheim itse oli 
kantanut. Koti kertoi myös reippaasta ulkoilmaihmi- 
sestä, ratsastajasta ja metsästäjästä. Pitkiltä, kaukaisilta 
metsästysmatkoilta oli komeita voitonmerkkejä kuten 
sarvikokoelma ja kaksi suurta tiikerintaljaa. 

Vuoden 1918 sotaan liittyviä esineitä oli kodissa yltä 
kyllin. Niitä olivat muistorikkaat liput, kuvat, maalauk- 
set ja erilaiset aseet. Moni lahja, naiivikin, osoitti, miten 
maansa vapauttaja oli voittanut sydämet. Talvisodan 
ja jatkosodan muistoja ehti kertyä tähän kotiin, samoin 
suurten syntymäpäiväjuhlien lahjoja. 

Aasian-matkan ajoilta oli peräisin Mannerheimin vieh- 
tymys Aasiaan ja itämaihin. Siellä täällä tapasi kodissa 

itämailta tuotuja esineitä. Oli Buddhan kuvia, kiinalai- 
sia mattoja, rukousmyllyjä, joukossa todellisia harvinai- 
suuksia. Osan niitä Mannerheim oli saanut pitkillä mat- 
koillaan muistolahjoina, sillä hän oli vieraassakin ympä- 
ristössä se valloittava ja viehättävä ihminen, miksi 
me hänet opimme tuntemaan. 

Monta todistusta oli kodissa siitäkin, että Suomen 
Marsalkka oli Suomen Punaisen Ristin puheenjohtaja 
ja Mannerheim-liiton perustaja. Oli paljon muuta, mikä 
osoitti, että yhteiskunnan paras ja sen kaikkien jäsenten 
onni oli Mannerheimista saanut hartaan tukijan. 

Tämä kaikki oli kuitenkin ikään kuin kotiin muualta 
tullutta, siihen vain sopivasti sijoitettua, tarkalla sil- 
mällä ja taitavalla kädellä oikealle paikalleen pantua. 
Mannerheim oli asunut Pietarissa, Varsovassa, Parii- 
sissa — — —. Hänen Helsingin-kotinsa oli synteesi 
kaikesta siitä, mikä häntä aikaisemmin oli ympäröinyt. 
Ja niin olivat eri vaiheista tähän kotiin tulleet monet 
ihastuttavat huonekalut, taide-esineet ja muistot. Har- 
vinaista aistia Mannerheim osoitti kotiaan järjestäes- 
sään. Hän sulatti sopusointuiseksi kokonaisuudeksi 
vuosikymmenien aikana lahjaksi saadut ja kootut esi- 
neet. Tähän ympäristöön hän sijoitti myös sukunsa 
monet muistot ja teki sen tavalla, joka osoitti hänen 
pieteetillä ajatelleen menneitä sukupolvia. Seinillä oli 
sukumuotokuvia ja salongissa Victor Westerholmin 
maalaama Louhisaarta esittävä taulu. 

Mannerheimin koti todisti varmaa ja koulittua taide- 
aistia. Itä-Aasian taide oli hänen vilkkaan harrastuk- 

sensa kohteena. Hän oli todellisen kokoilijan ja tun- 
tijan silmällä vuosien varrella hankkinut taideteoksen, 
koriste-esineen, jopa käyttöesineenkin toisensa jälkeen. 
Ne eivät edustaneet hänelle vain arvokasta lisää kokoel- 
maan, vaan hän todellakin tunsi ja tiesi niitten historian 
ja vaiheet, osasi tarkoin kuvailla, missä mikin oli sijain- 
nut ja mihin sitä oli käytetty. Mannerheim oli myös 
harras musiikin ystävä. Hän kävi ahkerasti sinfonia- 
konserteissa. Hänen kotinsa salongissa flyygeli oli kun- 
niapaikalla, mutta kukaan ei kuitenkaan nähnyt eikä 
kuullut hänen itsensä soittavan. 

Kaivopuiston vaalea talo oli elävä ja kodikas. Sen 
monet pehmeät sohvat ja nojatuolit houkuttelivat vie- 
rasta ja sen esineet herättivät uteliasta mielenkiintoa. 
»Mikä on tuon tai tuon tarina? teki mieli kysyä, sillä 
tässä kodissa oli jokaisella esineellä oma historiansa. Ja 
jos Mannerheimilla sattui olemaan aikaa, hän oli val- 
mis sillekin, joka vain asioissa oli saapunut hänen luok- 
seen, kertomaan kodistaan. Hän saattoi innostua, tart- 
tua vieraan käteen ja sanoa: »Mennään katsomaan, mitä 
minä sieltä ja sieltä olen mukanani tuonut.» Joskus vie- 
ras sai nousta tuolille jotakin seinällä olevaa ihmettä 
katsomaan. 

Kodissaan Mannerheim oli loistava ja vieraanvarai- 
nen isäntä, kutsuipa hän sitten luokseen vanhoja ase- 
veljiään, muita ystäviään tai kaupungissa olevan ulko- 
maalaisen vieraan. Korkea sivistys ja kyky pitää arvossa 
hyvän keittiön tuotteita kulkevat ylipäätään käsikädessä. 


Keittiötaiteen harrastus on muuten sangen yleinen 
19 — Voipio, Suomen Marsalkka 

Mannerheim-suvussa. Marsalkan sisar, kreivitär Eva 
Mannerheim-Sparre on julkaissut tunnetun ja suositun 
herkkusuitten keittokirjan ja on itsekin mitä taitavin 
ruoanlaittaja. Mannerheim oli sitä paitsi joutunut oles- 
kelemaan ja asumaan niissä maissa, jotka ovat kuuluja 
keittiöstään. Ranska ja Venäjähän ennen vanhaan oli- 
vat ne maat, joissa keittotaito Euroopassa oli korkeim- 
malla. Mannerheim tunnusti kerran, että hänellä 
itsellään oli varsin laaja keittokirjakokoelma. Mutta ky- 
symykseen, pistäytyikö hän joskus niin kuin moni 
gourmet keittiöön valmistamaan jonkin herkun, hän 
vastasi, ettei hänellä siihen koskaan ollut aikaa. 

Mannerheim luki paljon. Hänellä oli huolella vali- 
koitu kirjasto, jota hän ahkerasti käytti. Hänen laaja 
kielitaitonsa avasi hänelle portit Euroopan suurten sivis- 
tyskielten kirjallisuuteen. 


Presidenttikaudellaan Mannerheim osti Kirkniemen 
kartanon Lohjan pitäjästä. Hän kävi vuonna 1945 sitä 
katsomassa, mieltyi siihen ja päätti hankkia sen van- 
huudenkodikseen. Kaivopuiston vaaleata rakennusta- 
han hän ei — niin kuin tiedetään — lopulta kuitenkaan 
saanut omakseen. Kirkniemen hän osti osalta niillä 
varoilla, jotka eduskunta Suomen Marsalkan 75-vuotis- 
päivänä oli päättänyt sijoittaa kansallislahjaan, oman 
kodin hankkimiseen miehelle, joka oli suorittanut ainoa- 
laatuisen elämäntyön kansaansa palvellessaan. 

Kirkniemi sijaitsee Lohjanjärven rannalla. Tämä 
vanha säteritila on kuulunut aikojen vaihdellessa mm. 

Tott- ja Fleming-suvuille. Muistamme, että Flemingitoli- 

vat aikoinaan isännöineet myös Louhisaaressa. Nyt Man- 
nerheim elämänsä ehtoolla sai jälleen kosketuksen seutui- 
hin, joilla Flemingien soturisuku oli asunut ja elänyt. 

Loppuvuosinaan Mannerheimista tuli maanviljelijä. 
Kirkniemestä hän tahtoi luoda todellisen mallitilan. 
Hän kutsui Ruotsista maatalouden rationalisoimiskysy- 
myksiin perehtyneen asiantuntijan suunnittelemaan tar- 
vittavia uudistuksia, ja niitä ryhdyttiin heti määrätie- 
toisesti toteuttamaan. Viljelysmaat salaojitettiin, talous- 
rakennukset uusittiin ja uusi talli rakennettiin, suuri 
kasvihuone kohosi tilalle ja maatalouskoneita, jopa lypsy- 
koneita, hankittiin. Kun maanluovutus vei suuren osan 
Kirkniemen maita, laadittiin uusi suunnitelma — saman 
ruotsalaisen asiantuntijan johdolla —, ja sekin saatiin 
suurin piirtein toteutetuksi. — Kirkniemeen kuuluu 
nykyisin noin 120 hehtaaria viljeltyä maata sekä 
metsiä. 

Myös päärakennuksessa suoritettiin uudistustöitä. 
Rakennus oli sangen vanhanaikainen ja talvella hyvin 
kylmä, joten marsalkka ei voinut oleskella siellä talvis- 
aikaan. Lämpöjohdot oli asennettava ja ylipäätäänkin 
tehtävä paljon korjauksia. Kirkniemen isäntä viettikin 
kartanossaan yleensä vain kesät. 

Mannerheim oli hyvin kiinnostunut maanviljelyk- 
sestä, ja kesäisin Kirkniemessä ollessaan hän liikkui vil- 
jelyksillä ja karjakartanossa, tallista puhumattakaan; 
hänhän oli erityisesti kiintynyt hevosiin. Hän seurasi 
tarkoin tilan kehitystä ja saattoi viimeksi kesää 1950 

Kirkniemessä viettäessään tyydytyksellä todeta, että 
vanhasta kartanosta oli todella tulemassa mallitila. 

Suurella harrastuksella Suomen Marsalkka suoritti 
Kirkniemen päärakennuksen sisustamisen. Siihen han- 
kittiin uutta kalustoa, ja runsaasti tavaraa tuotiin Kaivo- 
puiston vaaleasta talosta, jonka alakerran hän jo useita 
vuosia aikaisemmin oli luovuttanut toiseen käyttöön. 
Kirkniemestä tuli siten oikea koti. Sen viehätystä lisäsi 
kartanon rehevä puisto, jossa vanhat saarnit ja leh- 
mukset kohottivat latvojaan korkeuksiin ja jota huo- 
lellisesti hoidetut istutukset somistivat. Kirkniemi soi 
hänelle jälleen tilaisuuden hankkia ympärilleen kukkia 
ja perennoja. 

Kirkniemessä on myös sauna, ja sillä on oma histo- 
riansa. 14. divisioona, kenraalimajuri E. Raappanan 
divisioona, oli sodan aikana rakentanut ja lahjoittanut 
ylipäällikölle metsästysmajan, joka myöhemmin siirret- 
tiin saunoineen kaikkineen Lopelle. Kun Mannerheim 
iän karttuessa lopetti mieliurheilunsa metsästämisen, 
lahjoitti hän vuonna 1948 Sisulan metsästysmajan Suo- 
men Yleiselle Metsästäjäliitolle. Metsästäjäliitto tahtoi 
antaa kunniapresidentilleen vastalahjan ja rakennutti 
Kirkniemeen saunan, joka oli tarkka jäljennös pyö- 
reistä hirsistä pystytetystä Lopen karjalaissaunasta. 
Sauna valmistui keväällä 1949. Mannerheim oli siihen 
hyvin ihastunut ja kävi usein ottamassa kipakat löylyt. 

Hankkiessaan Kirkniemen Suomen Marsalkka oli 
suunnitellut, että hän asuu siinä elämänsä viimeiset vuo- 
det ja jälkisäädöksessään määrää sen vuonna 1945 perus- 


VIIMEISET VUODET 373 


tamalleen »Kenraali Gustaf Mannerheimin kansallis- 
rahaston» säätiölle, jonka tarkoituksena on tukea nuor- 
ten, lupaavien miesten, ennen kaikkea upseerien, opin- 
toja. Kirkniemen isännän suunnitelmat levon ja rauhan 
vuosista siellä ei toteutunut. Sen sijaan vanha kar- 
tano kuuluu nyt säätiölle ja muodostaa sen omaisuuden 
huomattavimman osan. 


Miltei Mannerheimin kodiksi saattaisi kutsua Val- 
Montin kylpyläparantolaa Montreux'n kaupungin ylä- 
vuorella alppien rinteellä Geneven järven rannalla 
Sveitsissä. Useita talvia peräkkäin hän vietti siellä hoi- 
taen terveyttään, mutta ennen kaikkea keskittyen vii- 
meiseen työhönsä, muistelmien kirjoittamiseen. Koti- 
maahan hän pistäytyi vain tuolloin tällöin: niinpä hän 
tammikuussa 1950 saapui varta vasten täyttämään kan- 
salaisvelvollisuuttaan, äänestämään tasavallan presiden- 
tin valitsijamiesvaaleissa. 

Viehättävämpää ympäristöä ei »Pohjolan suuri 
erakko», niin kuin muuan sveitsiläinen kuvalehti häntä 
laajassa kirjoituksessaan nimitti, olisi voinut työnsä 
kehykseksi valita. Hänen ensimmäisessä kerroksessa 
olevan huoneensa parvekkeelta avautui laaja näköala 
Geneven järvelle ja sen taustalla kohoaville Dents du 
Midin ikuisen lumen peittämille huipuille. Ilma oli 
helppoa hengittää, kevyttä ja raikasta niin kuin vuorilla 
yleensä. 

Val-Montissa Mannerheim vietti yksinkertaista ja 
säännöllistä elämää. Hän oli liikkeellä varhain aamulla 

eikä tahtonut laiminlyödä reipasta kävelyretkeä. Useim- 
miten hän asteli ryhdikkäästi tietä, jonka nimenä on 
Promenade des Invalides — Invaliidien tie. Eräälle 
suomalaiselle ystävälleen hän oli kerran hymyillen sa- 
nonut, että se sopi hyvin juuri hänenlaiselleen invalii- 
dille. Joskus hän halusi vieläkin korkeammalle ja nousi 
sähköjunassa muutaman asemavälin ylöspäin käydäk- 
seen alppirinteen sveitsiläiskylissä. Väliin hänen ret- 
kensä määränpää oli Montreux'n punakattoisten talojen 
kaupunki, jonka lähettyvillä, miltei suoraan Val-Montin 
alapuolella, sijaitsee 1200-luvulla rakennettu, historial- 
linen Chillonin linna. 

Itse Val-Montin kylpyläparantola on kuin hotelli, ja 
samalla myös hoitola. Pohjakerroksessa sijaitsevat 
klinikan hoito-osastot: muutoin ei rakennuksella ole 
rahtuakaan sanatorion leimaa, jollei ota huomioon 
sitä, että sen asukkaat ovat etupäässä vanhoja ihmisiä. 
Mannerheim sanoi kerran suomalaiselle vieraalleen, että 
tätä paikkaa voisi kutsua ukkokodiksi, jollei täällä olisi 
muutamia akkojakin. 

Marsalkan oma huone oli vähän vanhanaikaisesti ja 
jykevästi kalustettu. Lisäksi hänen käytettävissään oli 
pieni työhuone. Sen pöydät ja hyllyt olivat pitkät ajat 
täynnä lähdeaineistoa: muistelmien alkuaineksia. Sillä 
järjestelmällisyydellä, mikä aina oli ollut Mannerhei- 
mille ominainen, hän kolmen viimeisen elinvuotensa 
aikana laati kuvauksen kaikesta siitä, mitä hän oli koke- 
— nut ja missä hän oli ollut mukana. Hän ei nyt enää itse 
kirjoittanut, vaan saneli sanottavansa, ja kun se oli kir- 

joitettu koneella, hän itse suoritti huolellisen muokkaus- 
ja viimeistelytyön. Hän ehti saada muistelmansa päätök- 
seen. Niiden esipuheen hän päiväsi Val-Montissa 10. 5. 
1950. Kuva-aineistonkin hän tarkoin suunnitteli ja vali- 
koi. Muistelmat alkavat siitä vuodesta, jolloin Manner- 
heim astui Haminan kadettikouluun, ja ne päättyivät maa- 
liskuuhun 1946, jolloin hän luopui valtakunnan johdosta. 

Mannerheim vietti rauhallista ja eristettyä elämää 
Val-Montissa. Mutta hänen suureksi ilokseen siellä 
pistäytyi silloin tällöin suomalaisia häntä tervehtimässä, 

Kävipä Sveitsissä läpikulkumatkalla Suomen Marsal- 
kan ulkomaalaisia tuttaviakin Val-Montissa. Hän oli 
sitä paitsi hankkinut suhteita sveitsiläisiin piireihin ja 
voittanut niiden keskuudessa monta uskollista ystävää. 
Le Maréchal — marsalkka — oli sekä Val-Montissa 
että Montreux'ssa, jopa muuallakin Sveitsissä, henkilö, 
jonka tavallinen kadun mieskin tunsi uljaasta ja ryhdik- 
käästä olemuksesta. 

Suomalaisten vieraiden käynneistä hän aivan silmin- 
nähtävästi ilahtui, ja saattoi hyvin sattua, että hän an- 
tautui pitkiin ja perusteellisiin keskusteluihin heidän 
kanssaan kotimaan tapahtumista. Hän seurasi sanoma- 
lehtien välityksellä niitä herpaantumattomalla mielen- 
kiinnolla ja voi siten keskustella aivan päiväntapahtu- 
mistakin. Kun hänellä oli aikaa, hän lähti vierastaan 
saattamaan, jopa joskus Montreux'hön saakka. Hänen 
suuria ilojaan oli toimia ensimmäistä kertaa kaupun- 
gissa olevan oppaana ja esitellä vanhoja rakennuksia ja 
muistomerkkejä. 

Toista vuotta sen jälkeen kun Suomen Marsalkka oli 
luopunut presidentin toimesta, sattui hänen 80-vuotispäi- 
vänsä. Merkkipäivän Mannerheim halusi viettää hiljai- 
suudessa. Hän oli tällöin kotimaassa, mutta tuota kesä- 
kuun 4:ttä hän vietti matkoilla, joten mitään juhlalli- 
suuksia ei toimeenpantu. Armeijalla oli tavan mukaan 
lippujuhlapäivänsä, yksiköissä oli juhlatilaisuuksia ja 
koko maassa liehuivat liput puolustusvoimien ja 
Suomen Marsalkan kunniaksi. 

Kaivopuiston kotiin saapui sinä päivänä suuri joukko 
onnittelijoita — kansalaisia kaikista piireistä alkaen pie- 
nestä partiopojasta ulkovaltojen lähettiläisiin saakka. 
Nimi toisensa jälkeen piirtyi vieraskirjaan, adressi toi- 
sensa jälkeen kertyi pöydälle. 

Lahjojen tulva oli jälleen suuri. Niitä oli — niin kuin 
aina Mannerheimin merkkipäivinä — mitä erilaisimpia: 
kolme kalkkunaa, Uudenmaan Rakuunarykmentin pie- 
noislippu, jonka valmistukseen olivat ottaneet osaa seppä, 
puuseppä ja erään aliupseerin vaimo. Föreningen Fin- 
landskrigare 1918 Ruotsista oli muistanut marsalkkaa, 
ja lahjojen joukossa oli kukkakori, joka itse asiassa si- 
sälsi varhaisvihanneksia retiiseihin ja potkkanoihin 
saakka. 


Siitä huolimatta, että lehdissä tavan takaa näkyi uuti- 
sia Suomen Marsalkan terveydentilasta, ja vaikka hän 
tuolloin tällöin joutui sairaalahoitoon itsepintaisen vatsa- 
vaivan vuoksi, hän itse asiassa oli harvinaisen pirteä ja 
reipas ikäisekseen. Hänen fyysillinen kuntonsa oli mil- 


VIIMEISET VUODET 377 


tei ihmeteltävä. = Presidenttikaudellaan hän tosin 
oli lopettanut jokapäiväiset aamuratsastuksensa, mutta 
kävelyretkiä hän ei laiminlyönyt. Vielä hämmästyttä- 
vämpää oli, että hän ui viimeisinä kesinäänkin, jopa myö- 
häiseen syksyyn saakka. Hän väitti kylmien kylpyjen 
ja uimisen olevan erinomaista »lääkettä» reumatismiin. 

Saatuaan muistelmansa valmiiksi Mannerheim ryh- 
tyi suunnittelemaan laajoja matkoja. Hän ei koskaan 
ollut käynyt Yhdysvalloissa, ja siksi hän aikoi kesällä 
1951 tehdä matkan Atlantin yli. Niin ikään hänen mie- 
lessään väikkyi käynti Pohjois-Afrikassa, jossa hän tosin 
oli kerran ollut, mutta jossa sattunut tapaturma oli 
katkaissut oleskelun lyhyeen. 

Vuoden 1950 joulun Mannerheim vietti Luganossa. 
Tammikuun 7. pnä hän palasi Val-Montiin. Nyt vii- 
meisen kerran. Tammikuun 19. päivän vastaisena yönä 
hän äkkiä sairastui, ja seuraavana aamuna saapunut 
lääkäri, professori A. Vannotti totesi, että hänelle oli 
suolisolmun vuoksi suoritettava leikkaus. Tiistaina, 
tammikuun 23. päivänä Mannerheim siirrettiin Lau- 
sannen kanttoninsairaalaan, missä professori P. Decker 
seuraavana päivänä suoritti leikkauksen. Jo torstaina 
potilas oli virkeä, jopa kykeni itse avaamaan ja luke- 
maan postinsa. Hän oli hyvällä tuulella ja toiveikas 
toipumisensa suhteen. 

Lauantain vastaisena yönä tapahtui käänne pahem- 
paan, ja seuraavana päivänä potilas ja hänen lääkärinsä 
kamppailivat lähestyvää kuolemaa vastaan. Lauantai- 
iltana hänen sveitsiläiset lääkärinsä julkaisivat tiedon- 

annon: »}Marsalkka Mannerheimin terveydentila huononi 
viimeksi kuluneiden tuntien aikana. Tilanne on tyy- 
dyttävä kirurgin kannalta, mutta verenkierron kompli- 
kaatiot ovat vähentäneet parantumismahdollisuuksia.» 

Loppu oli lähellä. Marsalkan’ adjutantti eversti- 
luutnantti O. Lindeman oli pari päivää aikaisemmin 
saapunut Lausanneen. Lauantaina lensi potilaansa luo 
professori Svartz Tukholmasta. Suomen Marsalkan 
tyttäret olivat koko ajan — miltei tunti tunnilta — 
saaneet tietoja isänsä voinnista, ja nuorempi heistä, 
Sophie, oli Pariisista lähtenyt Lausanneen. Hän 
saapui sairaalaan vain muutamia minuutteja kuole- 
man jälkeen. 

Kello 23,30 Sveitsin aikaa ja puoli tuntia puolen yön 
jälkeen Suomen aikaa Mannerheimin pitkä, vaiheikas 
elämä päättyi Suomen lähettilään, ministeri R. Sventon, 
professori Svartzin ja everstiluutnantti Lindemanin saa- 
puvillaollessa. Kuolema tuli varhain tammisunnuntaina, 
vapaussodan alkamisen 33-vuotismuistopäivänä, Gustaf 
Mannerheimin ja hänen sukunsa miespuolisten jäsenten 
nimipäivänä. 

Seuraavana päivänä professorit Svartz, Decker ja Van- 
notti kirjoittivat Lausannen Palace-hotellin lomakkeelle 
suurimman suomalaisen aikalaisemme näin kuuluvan 
kuolintodistuksen: »Marsalkka Mannerheimin tilassa ta- 
pahtui lauantai-iltana, tammikuun 27. pnä 1951 kello 
21 äkillinen sydämentoiminnan heikkeneminen. Tuska- 
ton, hiljainen kuolinkamppailu alkoi tuntia myöhemmin. 
Kuolema saapui kello 23,30. | 

Tieto Suomen Marsalkan poismenosta levisi nopeasti 
yli maailman, ja kaikkialla sanomalehdet omistivat hänen 
muistolleen kirjoituksia kuvaillen hänen toimintaansa 
oman kansansa hyväksi sen kohtalonhetkinä. Kaunein 
sanoin häntä muistelivat sen maan lehdet, jossa hänen 
elämänsä oli päättynyt. »Uskollinen ystävämme on mei- 
dät jättänyt», todettiin niissä. Amerikkalaiset lehdet ni- 
mittivät häntä »kansallissankariksi», ja englantilaiset leh- 
det, joissa ei suursodan jälkeen ole ollut tilaa pitkille 
kirjoituksille, tiedoittivat Mannerheimin kuolemasta etu- 
sivuillaan. 

Kauneimmat ja lämpimimmät olivat ruotsalaisten leh- 
tien muistosanat. »Suomella on suru», kirjoitti Stock- 
holms-Tidningen ja jatkoi: »Carl Gustaf Mannerheim, 
Suomen Marsalkka ja tasavallan presidentti, on ollut 
vielä enemmänkin kuin hänen korkeat arvonimensä osoit- 
tavat. Hän on ollut Suomen, länsimaisen Suomen hen- 
kilöitymä sen taistelussa ulkoista uhkaa vastaan vapau- 
den ja oikeuden puolesta ja pyrkimyksessä pitää kiinni 
pohjoismaisista ja eurooppalaisista oikeuden ja kunnian 
ihanteista sisäisiä hämäriä voimia vastaan. Hän on ollut 
puolueiden ja ryhmien yläpuolella. Kaikki ovat kun- 
nioittaneet hänen henkilöään. Hänen sanansa ja tekonsa 
ovat painaneet paljon kaikissa tilanteissa. Hän on ollut 
maan viimeinen toivo, kun kaikki on näyttänyt synkim- 
mältä, ja kaikki ovat tietäneet, ettei hän koskaan voisi 
pettää maanmiestensä luottamusta eikä taipua vaati- 
muksiin, jotka sotivat hänen oikeudentuntoaan ja vel- 
vollisuuskäsityksiään vastaan tulivatpa nuo vaatimuk- 

set mistä tahansa. Oli itsestään selvää, että marsalkasta 
talvisodan syttyessä tuli sotavoimien ylipäällikkö. Kun- 
niaa, jonka hän ja Suomen armeija näinä kohtalokkaina 
kuukausina saavuttivat, ei tarvitse muistuttaa mieliin. 
Suomalaisten urhoollisuuden ohella hänen sotapäällikön 
taitonsa teki mahdolliseksi sen mielikuvituksellisen 
vastarinnan, jota kauan voitiin tehdä ylivoimaiselle vi- 
holliselle. 74 vuotta täyttäneenä marsalkka Mannerheim 
sai sitten kolmannen kerran raskaaksi tehtäväkseen joh- 
taa maan puolustusta Suomen vuoden 1941 kesällä jou- 
tuessa jälleen sotaan mahtavaa venäläistä naapuria vas- 
taan. Hän suoritti sotilaallisen velvollisuutensa voimak- 
kaasti, urheasti ja taitavasti myös koko tämän traagillisen 
sodan ajan, jonka lopputuloksen hän varmasti näki ereh- 
tymättömämmin kuin useimmat.» 

Dagens Nyheter-lehti kirjoitti mm.: »Talvisodan syt- 
tymisellä 1939 alkoi se kausi, joka paljon suuremmassa 
määrin kuin mikään muu Mannerheimin aikaansaannos 
vakiinnutti hänen paikkansa Suomen tietoisuudessa. 
Hiukan epäröityään hän otti vastaan ylipäällikön teh- 
tävän. Taitavana sotapäällikkönä ja inspiroivana johta- 
jana hänestä tuli kansan voimanlähde, jota ilman suo- 
malaisten ihmeellinen taistelu valtavaa ylivoimaa vas- 
taan tuskin olisi ollut mahdollinen. Hän oli lieventänyt 
sisällissodan aiheuttamia vastakohtia, ja kun hän pari 
vuotta myöhemmin — kesäkuussa 1942 — täytti 75 vuot- 
ta, tervehti Suomen ammattijärjestö häntä valtiomiehe- 
nä, joka oli työskennellyt vuoden 1918 jälkien häivyttä- 
miseksi ja kansamme yhtenäisyyden vahvistamiseksi. 

Ulkomaiden radiolähetyksissä oli Mannerheimille 
omistettuja muistohetkiä. »Ruotsissakin tunnemme, 
että pohjoismainen suurmies on jättänyt meidät», lausui 
läntisen naapurimaan pääministeri Tage Erlander radio- 
puheessaan. 

Joskus on sanottu, että maamme valtiollisen historian 
kolme ensimmäistä vuosikymmentä muodostuivat »Man- 
nerheimin aikakaudeksi». Tämä aikakausi oli nyt päät- 


tynyt. 

A ämän kirjan sivuilla olemme seuranneet Suo- 
N men Marsalkan elämänvaiheita siitä hetkestä 
SA lähtien, jolloin hän Askaisten Louhisaaressa 
kesäkuun 4:ntenä 1867 näki päivänvalon, siihen tammi- 
sunnuntain vastaiseen yöhön 1951, jolloin kuolema 
tavoitti hänet Lausannen kanttoninsairaalassa. 





Surusanoman saavuttua kotimaahan kansan ajatuk- 
set suuntautuivat pieneen kappeliin, jossa Manner- 
heim lepäsi Suomen siniristilippuun verhottuna laake- 
rien, kukkien ja kynttilöiden keskellä sveitsiläisen 

kunniavartion pitäessä vahtia, ja se hiljentyi kuun- 
telemaan niitä muistosanoja, jotka Yleisradion jär- 
jestämässä kansallisessa surujuhlassa keskipäivän tie- 
noissa esitettiin Suomen Marsalkan elämäntyöstä kau- 
niin musiikin korostaessa tunnelmaa. 

Tasavallan presidentti Paasikivi lausui: 

ySuruviesti on saapunut, että Suomen Marsalkka 
Gustaf Mannerheim on siirtynyt iäisyyden maail- 
maan. 

Yksi Suomen historian suurimpia miehiä ja loista- 
vimpia hahmoja on poistunut. 

Ei ole mahdollista tässä muistiin palauttaa, mitä 
Gustaf Mannerheim on isänmaansa hyväksi tehnyt. 
Eikä se ole tarpeenkaan. Suomen kansa sen tuntee ja 
tietää. 

Gustaf Mannerheim oli monilla taistelukentillä koe- 
teltu soturi. Mutta hän oli myös rauhan töihin pystyvä 
valtiomies. Omaten erinomaiset johtajanominaisuudet 
hän sekä soturina että valtiomiehenä suoritti itsenäisen 
Suomen hyväksi tekoja, jotka ovat syvälti vaikuttaneet 
isänmaan kohtaloihin. Hänen nimensä on lähtemättö- 
mästi piirtynyt Suomen historiaan. 

Velvollisuuksilleen aina uskollisena ja lämpimänä 
isänmaanystävänä Gustaf Mannerheim suoritti täysi- 
näisen työpäivän, niin kuin vain harvoille on suotu. 
Hän on nyt astunut Tuonelan joen yli. Surusanoma 
täyttää Suomen kansalaisten sydämet kaipauksella. 
Isänmaa on kiitollinen siitä, mitä hän on sen hyväksi 
tehnyt. 

Rauha hänelle, maallisen matkansa päättäneelle val- 
tion uskolliselle palvelijalle. 

Kansan ja valtiovallan nimissä puhui pääminis- 
teri Urho Kekkonen, jonka sanat kuuluivat seuraa- 
vasti: 

» Raskas surusanoma on tänään saapunut maahamme. 
Suomen Marsalkka, vapaaherra Carl Gustaf Emil Man- 
nerheimin pitkä ja työntäyteinen elämä on päättynyt. 
Suomen maa ja kansa ottavat syvän surun vallassa vas- 
taan tiedon suuren sotilaansa ja entisen valtionpää- 
miehensä siirtymisestä manan majoille. 

Kun keisarillisen Venäjän armeijassa loistavan sotilas- 
uran läpikäynyt kenraaliluutnantti Mannerheim vuonna 
1918 nimitettiin Suomen armeijan ylipäälliköksi, oli hä- 
nen nimensä tuntematon varsinaiselle Suomen kansalle. 
Siitä lähtien on hänen työnsä maamme hyväksi ollut 
mitä suuriarvoisin, usein merkitykseltään ratkaiseva. 
Nimi, joka hieman yli kolme vuosikymmentä sitten oli 
vieras, on sen jälkeen niin kiinteästi liittynyt isänmaam- 
me historiaan, että Suomi ja Mannerheim kuuluvat 
erottamattomasti yhteen koko maailman tietoisuu- 
dessa. 

Harvalle ihmiselle on suotu tilaisuus sellaisiin tekoi- 
hin oman kansansa hyväksi kuin suotiin Suomen Mar- 
salkka Mannerheimille, ja harva mies on vastuulliset 
tehtävänsä hoitanut sillä miehuudella, taidolla ja ryh- 
dikkyydellä kuin hän ne hoiti. Kun hän vaikeina ai- 
koina toimi maan sotavoimien ylipäällikkönä tai valta- 
kunnan päämiehenä, aina voitiin luottaa ja ehdottomasti 

luotettiin siihen, että hänen itsenäisen toimintansa pyy- 
teettömänä päämääränä oli yksinomaan Suomen kansan 
etu. Hänen ehdotonta isänmaallista uhrivalmiuttaan 
kuvaa ehkä näkyvimmin se, että hän toisen maailman- 
sodan myrskyiset vuodet Suomen armeijan ylipäällik- 
könä toimittuaan, ikänsä taakkaa valittamatta, vielä 
suostui raskaissa olosuhteissa johdattamaan maan rau- 
haan ja johtamaan valtakuntaa uuden rakennuskauden 
alussa. Siinä tarkoituksessa hän otti kesällä 1944 vas- 
taan tasavallan presidentin korkean tehtävän, jota hoiti 
vuoteen 1946. Tällöin, kuten monesti ennenkin, hän 
suoritti tehtävänsä tavalla, joka oli ylevänä osoituksena 
hänen pettämättömästä velvollisuudentunnostaan isän- 
maata kohtaan. | 

Virallisten tehtävien hoitamisen ohella Mannerheim 
osallistui myös. vapaaseen kansalaistoimintaan. Niin 
kuin hän kaukonäköisenä valtiomiehenä oli valtionhoi-, 
tajakautenaan ja nimenomaan 1930-luvulla tehnyt työtä 
kansalaissovinnon ja kansan eheyttämisen hyväksi, hän 
kohdisti sosiaalisen työnsä yhteiskunnan kovaosaisten 
ja lasten auttamiseen. Erityisen kiitosmaininnan an- 
saitsee hänen toimintansa Suomen Punaisen Ristin ja 
Mannerheimin Lastensuojeluliiton piirissä. Hänen har- 
ras myötätuntonsa maan nousevaa polvea kohtaan il- 
meni monin kaunein muodoin ja sen palkkana oli hä- 
nen osakseen tullut ihaileva kunnioitus myös lasten ja 
nuorison taholta. 

Suomen Marsalkka Mannerheimilla oli harvinainen 


kyky ja sitä onnellisesti täydentävä ehdoton arvovalta 
20 — Voipio, Suomen Marsalkka 

asettua toisarvoisten päivänkiistojen yläpuolelle ja koh- 
distaa toimintansa kokonaisuuden hyväksi. Siksi se kun- 
nioitus, jota hän nautti Suomen kansan keskuudessa, oli . 
jakamaton. Alinomaisella myötätunnolla seurasivatkin 
kansamme kiitolliset ajatukset häntä viimeksi kuluneina 
puolena kymmenenä vuotena, jotka hän sairautensa 
kanssa kamppaillen vietti suurelta osalta ulkomailla, 
isänmaataan kuitenkaan koskaan unohtamatta. Suomen 
valtiovalta ja Suomen kansa tekevät kunniaa manalle 
siirtyneelle suurmiehelleen, joka elämässään niin uskol- 
lisesti toteutti sukuvaakunansa velvoittavan tunnuslau- 
seen Candida pro causa ense candido’ — Puhtain asein 
puhtaan asian puolesta. Suokoon Kaikkivaltias hänelle 
rauhaisan levon hyvän ja pitkän päivätyön jälkeen. 
Tämä päivätyö tulee säilymään Suomen kansan aika- 
kirjoissa sukupolvesta sukupolveen.» 

Puolustusvoimien kiitollisuuden ja kunnioituksen 
puki sanoiksi karjalaisten joukkojen vapaussodan ai- 
kainen päällikkö, puolustusvoimien komentaja, jalka- 
väenkenraali Sihvo, jonka puheesta lainaamme seu- 
raavan: 

»Suruviesti tietää kertoa Suomen Marsalkan jalon ja 
kauniin elämäntyön päättyneen. 

Voidaksemme täysin ymmärtää ja antaa arvon hänen 
työnsä merkitykselle meidän on kaikessa tarkastettava 
ei vain tapahtumien kulkua, vaan myös sitä historial- 
lista taustaa, joka on hänen henkilökohtaisen panok- 
sensa takana. Kunniakkaan suvun edustajana Marsalkka 
Mannerheim on kirjoittanut kauniin sivun kansamme 

historiaan. Hän oli suorittanut pitkän ja ansiokkaan pal- 
veluksen Venäjän armeijassa ja kunnostautui erikoisesti 
ensimmäisen maailmansodan aikana suurten joukko- 
yhtymien komentajana, mutta isänmaansa palveluk- 
sessa hän osoittautui olevansa enemmän kuin tavallinen 
sotapäällikkö, hän oli kansansa johtaja, valtiomies. 

Suomen Marsalkka Mannerheimille ovat isänmaa, 
yksimielinen kansa, sen nuoriso sekä voimakas puolustus 
olleet kaiken muun yläpuolella. Niihin Marsalkka on 
aina pyrkinyt kohdistamaan kansansa katseet. 

Suuri elämäntyö on nyt päättynyt, suuri ja vaativa 
myös katsottuna laajemmasta näkökulmasta kuin pienen 
Suomen. Syvä inhimillisyys kaikkine henkisine kamp- 
pailuineen, epäilyksineen, jopa rajoituksineenkin on 
omansa tätä suuruutta korostamaan. Yli-ihmisiä ei 
synny koskaan. Mutta liioitella ei voi historiankaan 
perspektiivissä, kun sanoo Kaarle Kustaa Emil Manner- 
heimin jäävän kansamme historian säilyville lehdille 
yhtenä kaikkein ensimmäisistä hahmoista. | 

Puolustusvoimain kiitollisuus ja kunnioitus maamme 
suurinta sotapäällikköä kohtaan pukeutuu kunnioitta- 
van kaipuun ja suuren ihailun ilmaisuun.» 

Historioitsijan sana oli tohtori Eirik Hornborgin 
ruotsinkielisten radioasemien = välityksellä esittämä 
muistopuhe, joka pääpiirtein sisälsi seuraavan: 

vSuomen Marsalkan Mannerheimin kuolema merkitsee 
sitä, että suuri mies on poistunut historian näyttämöltä. 
Hän kuului sukuun, jonka juuret eivät olleet Suomessa, 
mutta joka kuitenkin monen sukupolven ajan oli asu- 

nut täällä ja täällä myös suorittanut suurimman ja mer- 
kittävimmän osan historiallisista teoistaan. 

Kaksikymmentävuotiaana Gustaf Mannerheim lähti 
Venäjän silloiseen pääkaupunkiin Pietariin saadakseen 
siellä sotilaskoulutuksensa. Hän kohosi nopeasti sotilas- 
uralla, niin että jo 1905 hän everstin arvoisena osallistui 
Venäjän ja Japanin väliseen sotaan. Ensimmäisen maail- 
mansodan puhjetessa 1914 hän oli jo kenraalimajuri ja 
keisarillisen armeijan hajotessa 1917 kenraaliluutnantti. 
Tsaarivallan kukistuminen vapautti hänet sotilasvalas- 
taan, ja hän palasi kotimaahan. Hän oli tällöin 50-vuo- 
tias ratsuväenkenraali, joka oli saanut kokemuksia kah- 
desta kovasta sodasta. 

Maa, johon hän palasi, ei kuitenkaan enää ollut sama, 
jonka hän nuorukaisena oli jättänyt, mutta hän löysi 
sen uudelleen. Siitä tuli hänen oma maansa, kiinteä 
kohta horjuvassa maailmassa. Silloin hän ei voinut kui- 
tenkaan aavistaa, että hänen todellinen elämäntehtävänsä 
vielä oli häntä odottamassa. Isänmaa kutsui sotiin har- 
jaantunutta poikaansa. Gustaf Mannerheimille tarjot- 
tiin Suomen olemattoman armeijan päällikkyyttä. Hän 
oli sen perustaja ja kunnialla hän johti traagillista tais- 
telua, joka johti Suomen itsenäistymiseen. Tämä oli 
suuri, mutta katkera tehtävä. Veljessota jätti syviä 
haavoja, mutta kukaan toinen ei ole Gustaf Mannerhei- 
min tavoin osallistunut niiden lääkitsemiseen. Kun 
hän sitten luopui päällikkyydestään, pidettiin hänen 
uraansa päättyneenä, mutta ennen kuin vuosi oli kulu- 
nut, tarvittiin jälleen hänen kykyjään ja arvovaltaansa 

uusia suuria tehtäviä varten. Joulukuussa 1918 hänet 
valittiin Suomen valtionhoitajaksi. 52 vuoden ikäisenä 
sotilas ja valtiomies Mannerheim vetäytyi yksityiselä- 
mään. Hän oli luonut itselleen nimen, joka kuului Suo- 
men historian maineikkaimpiin. 

Vieläkään ei maa voinut jättää hänen kykyjään käyt- 
tämättä. Kun kohtalo vuonna 1939 päästi toisen maail- 
mansodan valloilleen ja myös Suomea odottivat katkerat 
koettelemuksen päivät, silloin sai 72-vuotias Marsalkka 
Mannerheim tehtäväkseen tasavallan puolustusvoimien 
ylipäällikkönä yrittää padota syöksyvää tulvavirtaa. 
Harvoin on mies kutsuttu niin toivottomaan tehtävään, 
harvoin on kukaan selväkatseisemmin tai suurempaa 
mielenmalttia osoittaen ottanut vastaan kohtalonsa. Vii- 
meksi kuluneet vuodet ovat meitä liian lähellä, jotta 
niitä olisi syytä kosketella. Gustaf Mannerheim sai 
osakseen sekä ystäviensä että vastustajien kunnioituk- 
sen, hänen ritarillinen hahmonsa kohosi kaiken ylä- 
puolelle, hänen rauhallinen äänensä tunkeutui melun 
lävitse. 

Ja vihdoin Mannerheim vielä kerran asetti miekkansa 
syrjään ja otti vastuulleen Suomen epävarmat kohtalot. 
Tämä oli ehkä hänen suurin maalleen antamansa uhri. 
Kun hän otti hoitaakseen tasavallan presidentin tehtä- 
vät, oli maa tuhon partaalla. Ei ollut houkutteleva eikä 
kiitollinen tehtävä johtaa vaellusta kuolemanvarjon laak- 
son halki. Gustaf Mannerheim oli ainoa, joka sen saat- 
toi tehdä. Vain hänen nimensä kykeni kokoamaan lyö- 
dyn ja pirstotun kansan. Hänen persoonallisuudelleen 

on kuvaavaa, että voitokas vastustaja, joka oli kieltäy- 
tynyt neuvottelemasta Suomen siviilihenkilöistä kokoon- 
pannun hallituksen kanssa, hyväksyi vastapuoleksi enti- 
sen keisarillisen upseerin, joka oli käynyt kolme sotaa 
Neuvostoliittoa vastaan, ja Gustaf Mannerheim täytti 
viimeisen velvollisuutensa maataan kohtaan, johti Suo- 
men kansan kuolemanvarjojen laaksosta. Gustaf Man- 
nerheimin teot ovat vielä liian läheisiä, jotta niitä voi- 
taisiin historiallisesti arvostella, mutta yksi asia voidaan 
jo nyt varmasti sanoa. 

Hänen tekonsa Suomen historiassa ovat miltei ver- 
taansa vailla. Joitakin voidaan asettaa hänen rinnal- 
leen, mutta hyvin harvoja edelle. Etevänä ja miehek- 
käänä säilyy hänen hahmonsa muistossamme, puoluei- 
den yläpuolella olevana hän loi katseensa alaspäin poli- 
tiikan sekavaan peliin ja hänen äänensä kaikui useimmi- 
ten korkeammasta ja kirkkaammasta avaruudesta. Ku- 
kaan ei ole ilman vikoja, ja myös kaatunut ylimys teki 
joskus erehdyksiä, mutta hänen koko elämäntyönsä rin- 
nalla ne kalpenevat ja muuttuvat kirkkaan päivän var- 
joiksi. Arvosteltakoon hänen tekojaan miten hyvänsä, 
niin yhdestä seikasta ei voida olla eri mieltä: hän oli 
kaukokatseinen ylimys ja suoraselkäinen mies. Hän kuu- 
luu maamme suurimpiin historiamme sarastuksesta 
lähtien.» 


Sveitsissä vietettyjen vuosien aikana Mannerheimin 
henkilöllisyys oli syvälle syöpynyt maan asukkaiden 
mieliin. Hän ikään kuin symbolisoi Suomen kansan 

vapaudenrakkautta ja itsenäisyystahtoa, niitä ominai- 
suuksia, jotka sveitsiläiset vuosisatoja ovat asettaneet 
kaiken muun yläpuolelle. Siksi monta tuhatta henkeä 
— virallisten piirien edustajia, ystäviä, tuttuja ja tunte- 
mattomia — saapui hyvästelemään Suomen suurta 
miestä ja siten esittämään osanottonsa myös hänen kau- 
kaiselle isänmaalleen. Seppele ja kukkavihko toisensa 
jälkeen jäi arkkua koristamaan, ja pieni kappeli oli lo- 
pulta kuin kukkatarha. 

Jo Sveitsistä lähtien Suomi saattoi Marsalkkaansa 
matkan päähän. Aeron suruasuisella erikoislentokoneel- 
la, jonka oli määrä kuljettaa hänen tomunsa kotiin, 
saapuivat Mannerheim-ristin ritarit, kenraalimajurit 
K. A. Tapola ja A. A. Puroma noutamaan poismen- 
nyttä. Heidän ensimmäinen tehtävänsä oli tuoda koti- 
maan tervehdyksenä kukkia ja sijoittaa arkulle mar- 
salkansauva, kunniamiekka ja lakki. 

Viimeinen taival alkoi Lausannen kanttoninsairaa- 
lasta autolla sveitsiläisen upseerisaattueen sitä seura- 
tessa Gen&ven lentokentälle. Sotilaallisin kunnianosoi- 
tuksin arkku siirrettiin lentokoneeseen, joka pian kohosi 
pilvien tasalle suunnaten matkansa pohjoista kohti, 
kotia kohti. 

Kotimatkalla oli pysähdyspaikka: Malmön Bulltoftan 
lentokenttä, jolle surulentokonetta vastaanottamaan oli 
saapunut Ruotsin armeijan edustajia, Suomen ystä- 
viä sekä Marsalkan käly, vapaaherratar Elsie Man- 
nerheim. Kaksi pientä vastaanottajaa erottui jou- 
kosta: kaksi karjalaispoikaa, jotka jo useita vuosia olivat 

olleet Ruotsissa. Sotilaallisin kunnianosoituksin Man- 
nerheimin tomu siirrettiin suruasuun saatettuun lento- 
konehalliin, jossa pidettiin lyhyt, vaikuttava muisto- 
hetki ja jossa paareille laskettiin monta seppelettä. Koko 
talviyön Ruotsin armeijan upseerit ja suomalaiset soti- 
lassaattajat kukin vuorollaan pitivät vartiota Marsalkan 
paarien ääressä. 

Kotimatkan lopputaival alkoi varhain huomenissa 
Ruotsin ja Suomen ilmavoimien saattaessa surulento- 
konetta. Torstaina, helmikuun ensimmäisenä, Manner- 
heimin viimeinen lentomatka päättyi kohta puolen 
päivän jälkeen Malmin lentokentälle, jonne tuhannet 
kansalaiset olivat saapuneet poismennyttä vastaan. Aeron 
virkailijat siirsivät arkun lentokoneesta luovuttaakseen 
sen kenraaleille, jotka kantoivat sen katafalkille ja 
seurasivat sitä, kunnes se sijoitettiin ruumisvaunuihin. 
Ja kohta sotilaallisten surujuhlallisuuksien jälkeen 
autojen loppumaton rivi lähti hiljaa ajamaan pää- 
kaupunkia kohti harmaanhämyisen talvipäivän levittä- 
essä kuin suruverhon lumisten maisemien ylle. 

Suruliputettu Helsinki, jonka miltei jokaisessa näyte- 
ikkunassa oli Marsalkan kuva valkoisten kukkien ym- 
päröimänä, vastaanotti kotiinpalaavan. Läpipääsemät- 
töminä riveinä reunustivat katuja ja Suurkirkon tienoita 
kansalaiset, jotka tahtoivat olla viimeisen paluun todis- 
tajina. 

Suomen Marsalkan arkku sijoitettiin suruun verho- 
tun Suurkirkon alttarin eteen katafalkille, ja kunniavartio 
asettui sen äärelle. Suomalaiseen arkkuun sijoitettuna 

ja marsalkan pukuun puettuna poismennyt jäi Sveit- 
sissä ja Ruotsissa laskettujen kukkien keskelle. 
Seuraavana ja sitä seuraavana päivänä — hautajais- 
päiväksi oli määrätty sunnuntai, helmikuun 4:s — 
kansalaiset katkeamattomana virtana saapuivat jää- 
hyväisille. He seisoivat miltei loputtomassa jonossa 
tuntikausia, jopa viisi-kuusikin tuntia, talven pakkasessa 
ja viimassa, vain päästäkseen hetkeksi pysähtymään 
paarien eteen osoittamaan kunnioitustaan poismenneelle. 
Vanhat ja nuoret olivat mukana tällä ainoalaatuisella 
marssilla, joka lukuunottamatta lyhyttä taukoa — viral- 
lista seppeltenlaskutilaisuutta — kesti miltei kaksi vuo- 
rokautta. Tuntui kuin ei ketään olisi edes varhaisilla 
aamutunneilla väsyttänyt, ei sitäkään vanhusta, jolle 
toiset jonottajat lupasivat pitää paikkaa, jos hän tah- 
toisi lähteä välillä levähtämään. Syvän hiljaisuuden 
vallitessa. tapahtui vaellus kirkossa ovelta Marsalkan 
arkun ohitse toiselle ovelle. Yksi ja toinen pysähtyi 
hetkeksi, kumartui ja laski kukan tai pari paarien ääreen. 
Moni sivuutti Marsalkan tomun syvän liikutuksen val- 
taamana. Kuudenkymmenentuhannen henkilön laske- 
taan käyneen kirkossa noina kahtena vuorokautena. 
Niiden päivien iltoina, jolloin Suomen Marsalkan tomu 
lepäsi Suurkirkon alttarin ääressä, valonheittäjät valaisi- 
vat temppeliä, hänen väliaikaista leposijaansa. 
Helmikuun 4:s, jolloin Suomen kansa suurin juhlalli- 
suuksin saattoi Marsalkkansa viimeiseen lepoon Hieta- 
niemen sankarihautausmaahan, valkeni aurinkoisena 
pakkaspäivänä. Varmaankasn ei yksikään, joka ky- 

keni lähtemään liikkeelle, antanut pakkasen pelottaa 
itseään. 

Vähän ennen keskipäivää alkoivat Suurkirkon kellot 
soida, ja samaan aikaan soivat kirkkojen kellot koko 
maassa Suomen Marsalkan muistoksi. Surujuhlaan 
kirkkoon oli mahtunut vain pieni murto-osa niistä, 
jotka tahtoivat saattaa Mannerheimia viimeiseen lepoon. 
Mutta katujen vierillä seisoi uskollisesti häntä odotta- 
massa yli satatuhatta suomalaista, ja tuskin oli maassa 
kotia, missä ei olisi kokoonnuttu radion ääreen suru- 
juhlaa seuraamaan. 

Itse surujuhlaan olivat saapuneet, paitsi Suomen 
Marsalkan molemmat tyttäret ja monet Mannerheim- 
suvun jäsenet, presidentti Stählberg, diplomaattikunta, 
32 kenraalia, juhlaan erityisesti kutsutut Mannerheim- 
ristin ritarit, viralliset henkilöt ja järjestöjen edustajat. 
Tasavallan presidentin ja rouva Paasikiven saavuttua 
alkoi surujuhla täsmälleen kello 12. 

Tällä välin oli Suurtorille kokoontunut . joukko- 
osasto toisensa jälkeen. Torilla oli myös yksinäinen 
hevonen — Marsalkan Kate-niminen mustiin verhottu 
ratsu. Värikäs lippukulkue nousi Suurkirkon Unionin- 
kadun puoleisia portaita ylös muodostamaan kunnia- 
kujannetta. 

Sisällä kirkossa kymmenet kynttilänliekit va- 
laisivat kuoria ja siinä olevaa arkkua, jonka edessä 
samettityynyillä olivat Suomen Marsalkan lähes kuu- 
sikymmentä kunniamerkkiä. Arkun taustan muodos- 
tivat edellisenä päivänä lasketut kymmenet ` seppe- 

leet. Kahdeksan kenraalia muodosti viimeisen kunnia- 
vartion. 

Siunauspuheen piti Porvoon hiippakunnan piispa 
Max von Bonsdorff, joka lausui seuraavan: 

Suomen Marsalkka Gustaf Mannerheimin paarien 
ääressä pyydän muistuttaa mieliimme seuraavan raa- 
matunlauseen: Vuoret väistykööt ja kukkulat horju- 
koot, mutta minun armoni ei sinusta väisty, eikä minun 
rauhanliittoni horju, sanoo Herra, sinun armahtajasi.? 
Jes. 54: 10. 

On ehkä ollut aikoja, jolloin tässä raamatunlauseessa 
käytetyt kuvat luonnon maailmasta ovat tuntuneet räi- 
keiltä ja liioitelluilta. Se aika, jolloin Marsalkka Man- 
nerheim eli, ei kuulunut niihin. Se oli päinvastoin 
suurten murrosten ja kovien kohtaloiden aika siihen 
määrin, että pyhän kirjoittajan käyttämät kuvat miltei 
kirjaimellisesti toteutuivat. Melkein kaikki tässä maa- 
ilmassa on näinä viime vuosikymmeninä näyttänyt hor- 
juvalta. Tässäkin isiemme maassa elämämme usein on 
ulkonaisesti katsoen tuntunut olevan lujaa perustusta 
vailla. Mutta isiltä perityssä uskossamme meille on an- 
nettu horjumaton perustus. Olemme oppineet luotta- 
maan iankaikkiseen Jumalaan ja häneltä apua odotta- 
maan kovissakin kohtaloissa. Emmekä ole pettyneet. 
Vaikea tosin on meidän omistaa itsellemme sen Jumalan 
omaisuuskansan nimeä ja arvoa, joka Israelille mui- 
noin suotiin. Mutta sittenkin olemme vakuuttuneet 
siitä, että Jumala meidänkin pienen kansamme on otta- 
nut rauhanliittoonsa ja että hänen armonsa kaikista 

puutteistamme ja rikoksistamme huolimatta lepää mei- 
dän yllämme. Muuten varmaan meidänkin kansamme 
olisi täytynyt horjahtaa ja väistyä niin kuin vuorten ja 
kukkulainkin ajatellaan tekevän tekstilauseessamme. 
Jumalan armolliseen johdatukseen kansamme elä- 
mässä on tähdellisenä osana kuulunut, että hän on lah- 
joittanut meille johtomiehiä, jotka ovat kyenneet vii- 
toittamaan meille tien ja tahtoneet uhrata voimiaan ja 
työtään kansamme pelastamiseksi vaaroista ja onnetto- 
muuksista. Sellainen Jumalan kansallemme lähettämä 
mies oli Marsalkkamme, vapaaherra Gustaf Manner- 
heim. Itsenäisyytemme aamuruskossa hän astui esiin, 
ja korkeaan ikään saakka hän uskollisesti palveli isän- 
maatansa mitä vaativimmissa tehtävissä. Ei ole vaikea 
näyttää toteen, että historian Herra käytti häntä asee- 
naan viedäksensä omat armolliset tarkoituksensa kan- 
samme kohtalonhetkenä perille. Etäällä isänmaasta Ju- 
mala valmisti tätä miestä niitä korkeita tehtäviä varten, 
jotka häntä täällä odottivat. Hänestä tuli luja ja horju- 
maton luonne, joka herätti kansassamme jakamatonta 
luottamusta. Mutta samalla jumalallinen kasvattaja oli 
antanut hänelle armahtavaisen sydämen kaikkia niitä 
kohtaan, joihin myrskyjen iskut olivat sattuneet ja jotka 
olivat joutuneet hätään ja onnettomuuteen. Näidenkin 
hyväksi hän suunnitteli toimenpiteitä ja uhrasi voimiaan. 
Sen tähden, arvoisat kansalaiset, kun me surun val- 
taamina ja kaivaten ajattelemme poismennyttä suurta 
johtajaamme, älkäämme unohtako sydämen pohjasta 
kiittää Jumalaa, taivaallista Isäämme, siitä, että hän 

lahjoitti meille vaikeana aikana tämän suurmiehen ja 
siunasi hänen elämäntyötään isänmaan ja sen kovia 
kokeneen kansan hyväksi. Marsalkka Mannerheim lau- 
sui kerran eräässä puheessaan, että hädän ajat usein 
ovat myöskin armon aikoja — nödens tider äro ofta även 
nädens tider, niin kuin sanat ruotsiksi kuuluivat. Aina- 
kin hänen aikakautensa kansamme historiassa oli sel- 
lainen aika. Herran armo ei ole meistä väistynyt, vaikka 
toisinaan on voinut siltä näyttää, eikä hänen rauhan- 
liittonsa ole horjunut. Syventykäämme päivä päivältä 
yhä hartaammin Jumalan armon rikkauksiin ja antautu- 
kaamme yhä kokonaisemmin kansana ja yksilöinä hänen 
johdettavikseen elämämme myötä- ja vastoinkäymi- 
sissä. Ja rukoilkaamme itsekukin Jumalalta uskolli- 
suutta ja kestävyyttä voidaksemme omasta puolestamme 
taistella uskon jaloa taistelua loppuun saakka.» 

Ruotsiksi piispa von Bonsdorff jatkoi: 

»Lupaus, jonka olen tähän ottanut Pyhästä kirjasta, 
ei ole vain kansoille, vaan myös meille yksilöinä annettu 
sana. Kun se, kuten usein tapahtuu, luetaan juhla- 
jumalanpalveluksissamme, se antaa varmaan monelle 
taistelevalle ja masentuneelle sielulle uutta toivoa ja 
uutta lohdutusta. Jumalan rauhanliitto merkitsee jota- 
kin meille kaikille. Se ei ole riippuvainen ajankohdista 
eikä suhdanteista. Se on luja ja pettämätön. Ja sen 
on meille kristityille vahvistanut ja sinetöinyt Jumalan 
lähettiläs, Jeesus Kristus, elämäntyönsä ja uhrikuole- 
mansa kautta. Kristuksen rististä on tullut tämän rau- 
hanliiton, meidän Jumalamme armon ja rakkauden ja 

samalla myös ihmisten armeliaisuuden ja rakkauden 
innoittaman toiminnan vertauskuva. Poismennyt Mar- 
salkkamme asetti korkealle sen järjestön, joka Punaisen 
Ristin nimellä on omistautunut tälle pyhälle ja korkealle 
symbolille ja siten sitoutunut harjoittamaan rakkauden- 
työtään Kristuksen hengessä. 

Vielä ei ankarien myrskyjen ja kovien koettelemusten 
aikakausi ole ihmiskunnalta lopussa. Vielä huokaamme 
ja kiusaannumme sen raskaan ikeen alla. Sitä enemmän 
tarvitsemme sitä lujuutta ja voimaa, jonka usko Jumalan 
armoon ja rauhanliittoon voi meille antaa. Näinä ai- 
koina tehdään maailmassa paljon keksintöjä. Monessa 
tapauksessa keksijähenkeä kannustaa pyrkimys löytää 
uusia aseita taistelussa maailmanherruuden saavuttami- 
seksi. Miten hyvä olisikaan, jos meidän sukupolvemme 
tähänastista suuremmassa määrin suuntaisi löytäjän- 
pyrkimyksensä sille vuorenlujalle perustalle, jonka 
Jumala vuosituhansia sitten on armossaan ja rauhan- 
liitossaan meille lahjoittanut. Sillä tiellä voitaisiin voittaa 
monia kriisejä, monet myrskyt muuttuisivat hiljaiseksi 
tyveneksi. Sillä tiellä meille myös annetaan voimaa, 
jonka tarvitsemme voidaksemme viimeisessä taistelussa 
rohkeasti käydä kohti suurta tuntematonta tietäen saa- 
vamme silloin jättää horjuvan maailman ja siirtyä siihen, 
mikä kestää ikuisesti. 

Vakuuttuneina siitä, että Jumalan armon ja Jumalan 
-rauhanliiton perusta kestää elämässä ja kuolemassa, 
vihimme nyt poismenneen suurmiehen isiltä perittyyn 
tapaan viimeiseen lepoon.» 

Saattoväen seisaalleen noustessa ja kirkkoon sijoitet- 
tujen ylipäällikön standaarin ja kunniavartiolippujen 
laskeutuessa piispa von Bonsdorff lausui: »Maasta Sinä 
olet tullut —-——-—» ja kolme lapiollista multaa karisi 
arkulle. Tampereen hiippakunnan piispa E. G. Gulin 
ja kenttäpiispa Johannes Björklund avustivat ruumiin- 
siunaustilaisuudessa, jonka juhlavuutta kaunis musiikki 
lisäsi. 

Yhteisesti veisatun virren jälkeen astui paarien 
ääreen eduskunnan puhemies K.-A. Fagerholm, joka 
piti seuraavan muistopuheen: 

»Suomen kansa on nyt lausumassa jäähyväisiä suu- 
rimpiin kuuluvalle pojalleen. Olemme kätkemässä isän- 
maan multiin vuosien uuvuttamaa, kunniasta ja maineen 
loisteesta syrjään vetäytynyttä suurta sotilasta, valtio- 
miestä ja kansalaista. 

Tuntematon oli hän Suomen kansalle, kun hänen ni- 
mensä talvella 1918 kiiri yli maan, joka oli joutunut 
suurimpaan onnettomuuteen, mikä kansaa voi kohdata, 
sisällissodan pyörteisiin. Viisikymmenvuotiaan Carl 
Gustaf Mannerheimin nimi piirtyi kansamme tietoi- 
suuteen itsenäisyytemme verisessä aamunsarastuksessa, 
veljen taistellessa veljeänsä vastaan oikeaksi katsomansa 
vakaumuksen, korkeina pitämiensä ihanteiden ja pää- 
määrien puolesta, vakuuttuneina asiansa oikeutuksesta. 
Valkoinen kenraali ei ollut vain voiton laakerein seppe- 
löity sotapäällikkö, hän oli yli-inhimilliset mitat täyttävä 
vertauskuva, ja suuri osa kansaamme jumaloi häntä. 
Mutta älkäämme tuomitko niitä, jotka epätoivoisina 

ja hädissään liittivät hänen nimeensä kauhujen var- 
jon, joka kaikkialla ja kautta aikojen näyttää kuulu- 
van sisällissotaan ja etenkin sen maininkeihin. Voitta- 
jan nimellä oli heidän mielissään kolkko kaiku, he 
eivät yhtyneet voitonhymniin eivätkä sytyttäneet soih- 
tujaan hänen kunniakseen. He eivät silloin tienneet, 
että Mannerheim halusi olla ritarillinen vastusta- 
jiaankin kohtaan, ettei hän hyväksynyt vankileiri- 
kurjuutta ja että hän varoitti omiaan tahraamasta 
lippuaan. 

Syviä olivat yhteiskuntaamme isketyt haavat, vihaa 
uhoava oli katkeruus, hiekalle rakennetulta näytti riippu- 
mattomuutemme. Tarvittiin vuosia ja vuosikymmeniä 
ennen kuin kuilujen yli oli luotu sillat, vastakohdat ta- 
soittuneet ja haavat arpeutuneet. Ihme tapahtui. 

Pirstoutuneesta kansasta kehittyi suurissa elinkysy- 
myksissään yhtenäinen, heikosta yksimielisyydessään 
väkevä. Mannerheim kuului niihin, jotka selvimmin 
tajusivat tuossa piilevän kansamme tulevaisuuden ta- 
keen, ja hän ponnisti voimansa sovinnon ja yhteisym- 
märryksen hengen luomiseksi. Hänen hahmonsa nousi 
vuosien vieriessä yhä enemmän puolueiden ja ryhmien 
yläpuolelle. Kokoavana viirinä hänen nimensä kokosi- 
kin sitten — elämän auringon paistaessa hänen kohdal- 
laan jo syksyisen matalalta — kun kansan oli käytävä 
puolustustaisteluun. Häneen isänmaa luotti hädän het- 
kellä, häneen ja hänen sarkatakkiseen armeijaansa, sotu- 
reihin, joiden vertaisia hän ei sanonut milloinkaan aikai- 
semmin nähneensä. 

Hän oli suuri sotilas, Marsalkkamme, mutta hän ei 
silti rakastanut sotaa. Sotainen kiihko ja sodan lietsonta 
olivat hänelle vieraita. Avoimesti hän seitsemänkym- 
menvuotispäivänään, kesäkuun neljäntenä 1937, sanoi, 
ettei ”sotilaskunnia houkutellut sitä, joka oli nähnyt so- 
dan kauhujen käyvän yli monien maiden ja viimeksi yli 
oman maansa”. Hän, jos kukaan, tiesi, mitä merkitsi 
sodan mukanaan tuoma kurjuus. Kun hän uudelleen 
joutui astumaan sotapolulle, ei se tapahtunut riemu- 
mielin. Hän täytti vain velvollisuutensa. 

Loistavana tulee hänen nimensä säilymään sotilaallis- 
ten mainetekojen historiassa, mutta yhtä ylevän kunnia- 
paikan on aikakirjoissa saava hänen rauhantyönsä valtio- 
miehenä. 

Sekin on loistava. Hänen diplomaattisen taitavuu- 
tensa ja länsimaissa nauttimansa henkilökohtaisen luot- 
tamuksen turvin maamme selvisi rauhallisemmille ve- 
sille vuoden 1918 seikkailujen jälkeen. Hänen tuolloi- 
nen valtionhoitajakautensa oli nuoren itsenäisyytemme 
vakiinnuttamisen aikaa. Tehtävänsä täytettyään hän 
vetäytyi yksityiselämään osoittamatta katkeruutta, vaik- 
ka hänet syrjäytettiinkin. Maan ollessa kaksikymmentä- 
viisi vuotta myöhemmin mitä suurimmassa hädässä, 
kaiken uhatessa luhistua, vain hän saattoi ehdottomalla 
arvovallallaan johtaa maan ilman sisäisiä taisteluita pois 
sodan kurimuksesta. Hän ei kieltäytynyt noudatta- 
masta maansa kutsua, ja niin hän valtionpäämiehenä 
johti maan sotapolulta rauhan tielle. Hän suojeli saavu- 


tettua rauhaa alkuajan vaikeuksissa ja suoritti rauhan- 
21 — Voipio, Suomen Marsalkka 

työn, joka tulee tasaveroisena mainittavaksi hänen so- 
taisten urotöittensä rinnalla. 

Niinpä on kenraali, sotamarsalkka ja Suomen Mar- 
salkka Carl Gustaf Mannerheim ihmeellisellä tavalla 
tullut keskeiseksi hahmoksi itsenäisen Suomen histo- 
riassa. Kukaan toinen ei ole hänen laillaan joutunut 
tarttumaan isänmaan kohtaloihin ratkaisun hetkellä. 

Suuren persoonallisuutensa mahdilla hän on tämän 
kaiken tehnyt. Itseään tyrkyttämättä hän on aina ollut 
palveluksiin altis. Kuinka helppoa hänen olisikaan ollut 
julistautua diktaattoriksi monien esimerkkiä viime vuosi- 
kymmeniltä noudattaen. Mutta sellaista ei vanha aristo- 
kraatti ajatellutkaan. Ehkä hän ei hyväksynyt uudenai- 
kaista demokratiaa kaikissa muodoissaan, mutta hän kun- 
nioitti parlamentaarista hallitusjärjestelmäämme ja halli- 
tusmuotoamme, jonka hän itse valtionhoitajana vahvisti. 
Hän oli esimerkillinen kansalainen, joka pikkupiirtoja 
myöten täytti kansalaisvelvollisuutensa. On ollut liikut- 
tavaa nähdä, kuinka Marsalkka Mannerheim, joka viime 
vuosina on sairautensa vuoksi oleskellut pitkät ajat ulko- 
mailla, aina palasi kotimaahan vaaliuurnien äärelle. 

Unohdu ei myöskään poismenneen suurmiehen panos 
yhteiskunnallisen työn saralla, hänen työnsä Suomen 
Punaisessa Ristissä, joka hänen johdollaan on kehitty- 
nyt mallikelpoiseksi rauhan ja sodan hyväntekeväisyys- 
järjestöksi. Syvä on kiitollisuutemme Mannerheimin 
nimeä kantavan lastensuojelujärjestön perustamisesta 
ja sen omalla alallaan hänen johtamanaan suorittamasta 
uranuurtajatehtävästä. 

Tiedämme, mitä hän on merkinnyt sodan uhreille, 
joiden taakan keventäminen on kenties ollut lähinnä 
hänen sydäntään. Rikas ja vaiheikas oli hänen elämän- 
työnsä, avara hänen harrastustensa piiri. 

Hetken kuluttua lasketaan Suomen Marsalkka lumi- 
peitteisen isänmaansa poveen, missä hän tulee lepää- 
mään kansansa hyväksi suorittamansa pitkän ja työn- 
täyteisen elämän jälkeen, kansan, jonka ajatukset nyt 
kulkeutuvat näiden paarien äärelle. Hänen viimeinen 
leposijansa on aseveljiensä keskellä. 

Kallisarvoinen on perintöosa, jonka hän jättää vaa- 
littavaksemme. Tämä perintö on isänmaan vapaus ja 
itsenäisyys — hänen oman elämänsä johtotähdet. 
Kunnioittakaamme suuren vainajan muistoa uutteralla 
rauhantyöllä ja pyrkikäämme yhteisymmärryksessä te- 
kemään tästä maasta vapaan ja onnellisen kansan koti. 
Näin tehden me kohotamme ylevimmän muistomerkin 
Suomen Marsalkalle, vapaaherra Gustaf Mannerhei- 
mille, jonka viimeinen matka pääkaupunkimme läpi: 
nyt alkaa Suomen kansan kunnioituksen ja kiitollisuu- 
den tunteiden häntä seuratessa.» 

Yksi ainoa seppele laskettiin tässä siunaustilaisuu- 
dessa: tasavallan presidentin seppele. Kieloseppeleen 
nauhoista hän liikuttuneena luki nauhoihin suomeksi ja 
ruotsiksi tekstatut sanat: »Suomen Marsalkka, Vapaa- 
herra Gustaf Mannerheim. Isänmaalle unohtumattomia 
palveluksia suorittarieen suuren sotilaan ja valtiomiehen 
muistoa syvästi kunnioittaen Tasavallan Presidentti.» 

Kuulan Surumarssin sävelten soidessa viimeisen 

matkan lopputaival kirkosta hautaan alkoi. Suurkirkon 
edustalla, Unioninkadun puolella, odotti kuuden mus- 
tan hevosen vetämä yksinkertainen ja sotien kolhima 
tykinlavetti. Sille sijoitettiin Suomen Marsalkan arkku, 
ja vaellus kaupungin halki alkoi kaksi kilometriä pitkän 
saattueen seuratessa maan suurinta sotilasta tämän vii- 
meiseen leposijaan. 

Saattueeseen yhtyivät kirkossa olleet, Suurtorilla 
odotelleet joukko-osastot ja Kauppatorilla järjestäyty- 
neet noin 6000 reservin upseeria. Kirkas helmikuun 
aurinko valaisi Mannerheimin matkaa kaupungin halki. 
Yksitoistatuhatta partiolaista, sotainvaliidia, valkolak- 
kista ylioppilasta ja asepukuista reservin upseeria muo- 
dosti kujanteen kirkosta Hietaniemen haudalle saakka. 
Ja kujanteen takana seisoivat kansalaiset moninkertai- 
sina rivistöinä vakavin ilmein ja paljastetuin päin. Ylä- 
ilmoissa kahdeksan armeijan hävittäjää lensi kunnia- 
kierroksen toisensa jälkeen saattueen yllä sen pitkällä 
matkalla Hietaniemeen. 

Monta riipaisevaa kohtausta sattui katujen vierus- 
toilla saattueen kulkiessa. Ruotsalaisen teatterin edus- 
talla seisoi nuori sotasokea isänsä taluttamana. Hiljai- 
sella äänellä isä kertoi pojalleen saattueen lähenemisestä. 
»Nyt on Marsalkka vain kolmen metrin päässä.» Sota- 
sokea asettui kunniantekoasentoon ja vei käden lakin reu- 
naan. Siten hän kunnioitti ylipäällikköään. 

Eräässä puheessaan sotilailleen Suomen Marsalkka oli 
lausunut: »Kuolema vain voi katkaista tämän yhteenkuu- 
luvaisuuden siteet». Surujuhlapäivänä tuntui kuin pikem- 

minkin kuolema olisi yhdistänyt. Ainakin se yhdisti 
sinä päivänä koko kansan kunnioittamaan poismennytitä 
suurinta aikalaistaan. Katujen varsilla oli ihmisiä kai- 
kista kansanluokista ja varmasti myös kaikista poliitti- 
sista puolueista, sillä »valkoisesta kenraalista» oli vuosien 
varrella tullut Suomen »sinivalkoinen kenraali», niin 
kuin muuan ulkomaalainen sotilas on muistelmissaan 
kirjoittanut. 

Hietaniemen sankarihaudalla, koruttoman puuristin 
juurella otettiin viimeiset jäähyväiset, ja kahdeksan 
Mannerheim-ristin ritaria laski ylipäällikkönsä ja ritari- 
toverinsa haudan lepoon 19 tykinläukauksen kajahdel- 
lessa kuulaaseen talvi-ilmaan. Suomen Marsalkka oli 
ehtinyt matkan päähän. 

Myöhään yöhön vaelsi katkeamaton joukko kansalai- 
sia Mannerheimin leposijan ääreen, ja viikkomäärin 
jatkui tämä hiljainen saatto sankarien leposijojen kes- 
kellä olevalla Suomen suurimman sotilaan haudalla. 
Suomen kansa oli saanut pyhiinvaelluspaikan. 


Suomen Marsalkan muistoa viettivät maanmiehemme 
kaukaisissa maissa. Surujumalanpalveluksia järjestet- 
tiin useissa maissa, eivätkä Mannerheimia unohtaneet 
nekään venäläiset, jotka hänen sotilasuransa vuosikym- 
meninä palvelivat Venäjän armeijassa. Siitä kertoi 
Pariisin maailmankaupungissa pidetty kaunis ja tunnel- 
mallinen sielumessu. 

»Lupaan, etten koskaan unohda Suomea», oli Man- 
nerheim lausunut koulutovereilleen lähtiessään palve- 

lemaan vieraan maan armeijassa. Hän piti lupauksensa: 
hän palasi kotimaahan, suoritti oman maansa hyväksi 
ainoalaatuisen elämäntyön ja kansa palkitsi hänet saat- 
tamalla hänet yksimielisin kiitoksin synnyinmaan 
poveen. 


L O P P U S A N A T 


ED UOSISADAT kiitävät ohi ja katoavat. Aika 
fa tasoittaa ja sovittaa. Hengen ja työn jätti- 
läiset, jotka kerran ovat ohjanneet kansojen 
kohtaloita j ja epäitsekkäästi uhrautuneet korkeiden pää- 
määrien eteen, loistavat milloinkaan sammumattomien 
soihtujen tavoin yli pimeyden ihmiskunnan pitkällä 
vaelluksella kohden henkistä kasvua ja täydellistymistä.» 
Nämä sanat Mannerheim lausui marraskuun 6. pnä 
1932 suomalaisten ja ruotsalaisten kuninkaan Kustaa 
Aadolfin —sankarikuoleman —300-vuotismuistojuhlassa 
Lützenissä. Ne voidaan sovittaa niitten lausujaan. 
Mannerheimin nimi on aina säilyvä sen kansan aika- 
kirjoissa, jonka vapauden symboli hänestä on tullut. 





VIIMEINEN MATKA 
LAUSANNESTA HIETANIEMEEN 
KUVINA 


Viimeinen matka 

alkaa Lausannen 

kanttoninsairaa- 
lasta. 


Aeron kone yö- 
pyy Malmössä. 


Ruotsalainen 
kunniavartio ar- 


kun äärellä Bull- 
toftan lentoken- 
tän konehallissa. 








Viimeinen lento on päättynyt. Aeron virkailijat kantavat arkkua luovuttaakseen 
sen vastaanottajille. — Juhlallinen suruvastaanotto Malmin lentokentällä tuhan- 
sien kansalaisten osoittaessa kunnioitustaan kotimaahan palaavalle. 





























Monet kymmenet autot 
saattavat suruvaunua sen 
ajaessa talvista tietä helmi- 
kuun usvaisessa säässä Mal- 
milta Suurkirkkoon. 


Kenraalit kantavat arkkua 
Suurkirkkoon suurten ylei- 
söjoukkojen osoittaessa kun- 
nioitustaan. 

Kadettien kunniavartio Suomen suurimman sotilaan paarien ääressä Suurkirkossa. 
Sveitsissä ja Ruotsissa lasketut seppeleet Suomen lippuun verhotun arkun ympärillä. 








Viimeiset jäähyväiset. Monet kymmenettuhannet odottavat vuoroaan saadakseen 
hetkeksi pysähtyä Suomen Marsalkan arkun ääreen. — Ulkovaltojen lähetystö- 
jen päälliköiden kaunis seppele, yksi sadoista. 

Arkun ääreen pysähtyi monituntisella vaelluksella kansalaisia maan kaikilta kulmilta 


ja kaikista kansankerroksistaa — Poroviikkoa Helsinkiin viettämään saapuneita 

lappalaisia kirjoittamassa nimiään kirkossa oleville surunvalittelulistoille. — Yhdys- 

"valtain lähettiläs, ministeri John M. Cabot ilmaisee osanottonsa Valtioneuvoston 
juhlahuoneiston eteisaulassa. 





Surujuhlaan. Tasavallan presidentti ja rouva Paasikivi saapuvat Suurkirkkoon. — 
»Hän oli suuri sotilas — — —, mutta yhtä ylevän kunniapaikan on aikakirjoissa 


saava hänen rauhantyönsä valtiomiehenä.» Eduskunnan puhemies Fagerholm esit- 
tää Suomen kansan jäähyväiset. 

Kahdeksan kenraalia kantaa arkkua Suurkirkosta sijoitet- 
tavaksi tykinlavetille. 





Matkan viimeinen taival alkaa. Vielä kerran Suurtorin sivua, torin, jolla Suo- 
men Marsalkka toukokuun 16. pnä monesti oli ottanut vastaan paraatin. Joukko- 


osastot osoittavat viimeistä kertaa kunnioitustaan kolmen sodan ylipäällikölle. 
Yliopiston portailla ryhmä sotainvaliideja. 





Pohjois-Esplanaadia Suomen Marsalkka ratsasti ensimmäisenä toukokuun 16. päi- 
vänä. Pohjois-Esplanaadia hänet saatetaan matkan päähän. 





Surusaattueen lippurivistöä Arkadiankadulla valkolakkisten ylioppilaiden muo- 
dostaessa kunniakujan. — Kuusi majuria kantaa sotapäällikön kunniamerkkejä. 

Isää saattamassa. Suomen Marsal- 
kan tyttäret Sophie ja Anastasie 
sivuuttavat Hietaniemen kappelin. 


Vanhan kaartin jäseniä. Kunnian- 
osoitus puolen vuosisadan takaa. 





Mannerheim-ristin ritarit kantavat ylipäällikönsä matkan päähän. — Saattajat san- 
karien viimeisellä leposijalla. 

Suomen kansan pyhiinvaelluspaikka. Loputtomina riveinä saapuvat vanhat ja 
nuoret haudalle. Kaksi pienokaista laskee kukkansa soturin, rauhan miehen j ja nou- 
sevan polven hartaan ystävän leposijalle. 





Kunniaa poismenneelle. Suruviikolla Suomen Marsalkan kuva oli miltei jokai- 

sen liikkeen ikkunassa kukkien ja kynttilöiden keskellä. Tavaratalo Stockmannin 

ikkunan eteen pysähtyivät tuhannet hiljaiseksi hetkeksi. — Mannerheimin piirteet 

ovat syvälle syöpyneet sen kansan mieleen, joka hänessä näkee aikakautensa 
suurimman suomalaisen. 

